
PROLOGAS, 


KURIAME 
ŠIOS NEPAPRASTOS ISTORIJOS AUTORIUS 
PAAIŠKINA SKAITYTOJAMS, KAIP JIS ĮSITIKINO, 
KAD OPEROS VAIDUOKLIO 
TIKRAI BŪTA 


peros vaiduoklio tikrai būta. Tai ne artistų fantazijos kū- 

rinys ar direktorių prietarai, kaip kai kas buvo įsitikinęs, 
tai nebuvo ir absurdiškas baleto mokyklos jaunųjų panelių ir 
tos vaizduotės vaisius. Taip, jis buvo tikras, iš kūno ir kraujo, 
nors atrodė labiau šmėkla, ką ten, - vaiduokliškas šešėlis. 

Kai aš pradėjau raustis Nacionalinės muzikos akademijos 
archyvuose, mane apstulbino keisti sutapimai tarp praneši- 
mų apie fenomeną, įvardijamą kaip vaiduoklis, ir dar labiau 
neįtikėtinos ir fantastiškos tragedijos, kuri įvyko Paryžiaus 
aukštuomenėje. Neilgai trukus sumečiau, kad šiedu paslap- 
tingi įvykiai gali būti itin glaudžiai susiję. 

Toji istorija vyko ne daugiau kaip prieš tris dešimtmečius, 
ir dar šiomis dienomis nėra sunku rasti jos liudininkų - šios 
meno šventovės fojė galima sutikti didžiai gerbiamų senu- 
kų, kurie pamena įvykius taip gerai, tarsi tai būtų nutikę tik 
vakar. Paslaptingas ir tragiškas Kristinos Daė pagrobimas, 
prapuolęs jaunasis vikontas de Šanji ir jo vyresniojo brolio, 
grafo Filipo, kūnas, kurį rado prie ežero, tyvuliuojančio Ope- 
ros požemiuose netoli Skribo gatvės*. Tačiau niekas iš liudi- 


* Eugėne Scribe (1791 - 1861) - prancūzų dramaturgas ir libretistas 


OPEROS VAIDUOKLIS 


ninkų nė nebandė sieti šių tragiškų įvykių su legendine figūra 
— Operos vaiduokliu. 

Tiesa lėtai smelkėsi į mano protą, užimtą bandymais iš- 
siaiškinti paslaptis, kurios iš pirmo žvilgsnio galėjo atrodyti 
antgamtiškos; ne kartą norėjau mesti šį beviltišką ir bergždžią 
darbą. Tačiau netikėtai mano pastangas apvainikavo sėkmė 
ir aš galutinai įsitikinau, kad Operos vaiduoklis nėra vien 
bekūnis šešėlis. 

Tądien aš leidau ilgas valandas prie „Operos direktoriaus 
prisiminimų , gan prastai ir paviršutiniškai parašyto kūrinio, 
kurio autorius buvo didysis skeptikas Monšarminas. Jis, tuo 
laiku direktoriaudamas Operoje, taip nieko ir nesuprato apie 
mįslingąjį vaiduoklį. Visas šurmulys jam kėlė tik šypseną, ta- 
čiau jis pats tapo pirmąja finansinės machinacijos, susijusios 
su taip vadinamu „magiškuoju voku“, auka. 

Aš gan nusivylęs ruošiausi palikti biblioteką, tik staiga pa- 
stebėjau malonųjį Nacionalinės akademijos administratorių, 
kuris stovėjo pirmoje laiptų aikštelėje ir nerūpestingai kalbė- 
josi su guviu ir, sakyčiau, kiek koketišku žemaūgiu senuku, 
kuris ir buvo man pristatytas. Administratorius žinojo apie 
mano ne itin sėkmingus tyrinėjimus ir karštą troškimą kaip 
nors rasti garsiąją grafų Šanji bylą tyrusį tardytoją poną Forą, 
kurio pėdsakų - nei gyvo, nei mirusio - niekaip negalėjau ap- 
tikti. Ir štai ponas Foras stovėjo priešais mane. Pirmas daly- 
kas, ką jis padarė tik ką grįžęs Paryžiun iš Kanados, kurioje 
praleido penkiolika metų, - nuėjo pas Operos administrato- 
rių prašyti kvietimo į spektaklį. 

Mudu puikiai praleidome vakarą, ir jis man išdėstė visas 
Šanji bylos smulkmenas, taip, kaip tuomet tuos įvykius su- 
prato. Jis buvo įsitikinęs, kad jaunasis vikontas išprotėjo ir per 
nelaimingą atsitiktinumą tapo vyresniojo brolio mirties kalti- 
ninku. Jo nuomone, šiurpioji tragedija įvyko dėl abiejų brolių 


8 


Prologas 


ryšių su Kristina Daė. Ponas Foras negalėjo man pasakyti, 
kas nutiko Kristinai ar jaunajam vikontui. Kai aš užsiminiau 
apie vaiduoklį, jis pradėjo kvatotis. Jis, savaime suprantama, 
buvo girdėjęs apie paslaptingą būtybę, lyg ir gyvenusią slap- 
čiausiuose Operos požemių užkampiuose, taip pat ir istoriją 
apie voką, tačiau neėmė to domėn ir nieku gyvu nesiejo šių 
plepalų su Šanji byla. Beje, kartą jam teko išklausyti savano- 
rio liudininko, Paryžiuje visų vadinamo tiesiog Persu ir gerai 
pažįstamo pastoviems Operos lankytojams, kuris teigė daug 
kartų su vaiduokliu bendravęs, tačiau tardymo departamen- 
tas palaikė jį tiesiog keistuoliu, kamuojamu haliucinacijų. 

Perso istorija mane sudomino, ir aš karštai panorau rasti 
šį vertingą ir nepaprastą liudininką. Man pasisekė: radau jį 
mažutėlaičiame butelyje Rivolio gatvėje, kur jis nuolat gyve- 
no ir, po mano apsilankymo praėjus penkiems mėnesiams, 
mirė. Žinoma, iš pradžių buvau kupinas nepasitikėjimo, bet 
kai Persas vaikiškai nuoširdžiai papasakojo man viską, ką Ži- 
nojo apie vaiduoklį, ir pateikė neatremiamų įrodymų - tarp 
jų ir nuostabiausius Kristinos Daė laiškus, - visos abejonės 
išsisklaidė. Vaiduoklis nebuvo vien mitas! Aš buvau, - tai Ži- 
nojau, - įtartas, kad laiškai sukurti kažkokio turtingos vaiz- 
duotės žmogaus, tačiau, laimei, man pavyko visai iš kitur 
gauti tikrą Kristinos rašto pavyzdį, kuris mane galutinai įti- 
kino. Kita vertus, aš kruopščiausiai ištyrinėjau Perso praeitį 
ir tvirtai galiu pasakyti, kad tai itin teisingas žmogus, tikrai 
negalėjęs sukurti šios fantastiškos istorijos tam, kad supa- 
iniotų teisingumo organus. 

Tokią nuomonę, beje, patvirtino ir tie rimti žmonės, kurie 
daugiau ar mažiau buvo įpainioti į Šanji bylą, taip pat artimi 
tos šeimos draugai, kuriems aš parodžiau visus turimus do- 
kumentus ir išsakiau savo spėjimus. Norėčiau pateikti kelias 
eilutes iš laiško, kurį parašė ponas D.: 


OPEROS VAIDUOKLIS 


„Sere! 

Aš nedrįsčiau raginti Jūsų paskelbti apie savo tyrinė- 
jimus. Puikiai pamenu, kaip kelios savaitės prieš dings- 
tant nuostabiajai dainininkei Kristinai Daė ir nutinkant 
tragedijai, dėl kurios gedėjo visas Sen-Žermeno prie- 
miestis, Operos fojė virė nuo šnekų apie vaiduoklį, ir 
tos kalbos nutyko tik po Jus taip jaudinančių įvykių. 
Jei tik yra galimybė - o tuo aš įsitikinau po pokalbio su 
Jumis - išaiškinti šią tragediją kitaip, meldžiu Jūsų pa- 
pasakoti mums apie vaiduoklį. Jūsų vaiduokliška versi- 
ja daug logiškiau pateikia įvykius, negu tamsi ir niūri 
istorija, kurią pasakoja blogos valios žmonės apie neva 
nužudžiusius vienas kitą du brolius, kurie iš tikrųjų visą 
savo gyvenimą vienas kitą tiesiog garbino. 

Tuo Jus užtikrinu etc“. 


Pagaliau su storutėlaičiu šia tema surinktų popierių ap- 
lanku aš atsidūriau plačiose vaiduoklio valdose - milžiniška- 
me pastate, kurį jis laikė savo karalyste. Visa, ką matė akys, 
visa, ką suvokė protas, buvo patvirtinta Perso pasakojimo; ir 
galiausiai dar vienas nuostabus radinys apvainikavo mano 
ieškojimus. Operos požemiuose užkasinėjant fonografinius 
įrašus su operos artistų balsais, darbininkai rado lavoną, ir 
aš iškart supratau, kad tai ir yra Operos vaiduoklio kūnas! 
Su savo prielaidomis tuojau pat supažindinau Operos admi- 
nistratorių, taigi dabar man visiškai nesvarbu, jei laikraščiai 
aiškina, kad ten rasta dar viena nežinoma Komunos laikų 
auka. 

Galiu jus užtikrinti, kad aukas, kurios buvo išskerstos Ko- 
munos laikais, Operos rūsiuose laidojo visai kitoje vietoje, ga- 
lėčiau jums tiksliai nurodyti, kur ilsisi jų kaulai - kitoje pusė- 
je, toli nuo pagrindinio rūsio, kuriame apgulties laikais buvo 

laikomos atsargos. Aš vaikščiojau tais takais eidamas pama- 
tyti Operos vaiduoklio palaikų, kurių jokiais būdais nepažin- 
čiau, jei nebūčiau turėjęs tikslaus jo istorijos aprašymo. 

Na, bet mes dar grįšime prie kūno ir svarstymų, kas galėtų 
būti su juo daroma. Dabar jau laikas būtų užbaigti šį būtiną 
įvadą nuoširdžiai dėkojant ponui Mifrua (jis tuolaik buvo po- 
licijos komisaras, kuriam pirmajam buvo pavesta Kristinos 
Daė dingimo byla), ponui Remi, buvusiam Operos sekre- 
toriui, ponui Mersjė, kuris tuo laiku buvo jos administrato- 
rius, buvusiam choro dirigentui ponui Gabrieliui ir labiausiai 
poniai baronienei Kastelo-Barbezak, kurią tuo metu šaukė 
„mažyle Meg“ (ji visai to nesigėdijo), ryškiausiai mūsų nepa- 
kartojamo kordebaleto žvaigždei, kuri buvo vyriausioji gar- 
biosios madam Žiri, amžinatilsį vaiduoklio ložės durininkės, 
duktė. Žodžiu, dėkingas visiems, kurie padėjo man kuo smul- 
kiausiai atskleisti ir kartu su skaitytojais išgyventi šią nepa- 
prastą tyros meilės ir klaikaus siaubo istoriją. 

Pasielgčiau bjauriai, jei, prieš pradėdamas šį baisų ir neiš- 
galvotą pasakojimą, nepareikščiau dėkingumo dabartiniams 
Operos vadovams ponui Mesažė, administratoriui Gabijonui 
ir ypač architektui, kuris iki šių dienų rūpinasi šio pastato 
būkle ir kuris nesvyruodamas davė man autentiškus Šarlio 
Garnjė* brėžinius, nors buvo beveik tikras, kad jų atgauti 
nepavyks. Ir pagaliau, turėčiau pažymėti ir savo draugo ir 
buvusio bendradarbio pono J. le Kroze mielaširdystę, leidu- 
sio man naudotis visa savo teatrine biblioteka ir rečiausiais 
leidiniais, kuriuos jis ypatingai sergėjo. 


* Charles Garnier (1825 - 1898) - prancūzų architektas, 1861 metais 
laimėjęs Paryžiaus Operos projektų konkursą. Operos statyba prasidėjo 
1862-aisiais, ir 1875 metų sausio 15 Didžioji Opera atvėrė duris. 

Te vakarą vyko iškilmingas spektaklis, kurį Operos direk- 
toriai ponai Debjenas ir Polinji surengė savo atsistatydi- 
nimo proga. Soreli, viena iš primabalerinų, buvo savo per- 
sirengimo kambaryje; staiga į jį įsiveržė pustuzinis jaunučių 
baleto šokėjų, ką tik baigusių pasirodymą scenoje, kur šoko 
„Polijekte“*. Jos įlėkė didžiai susijaudinusios, kai kurios iš jų 
nevalingai ir karštligiškai juokėsi, kitos šūkčiojo iš baimės. 

Soreli, kuri norėjo pabūti viena ir pasikartoti atsisveiki- 
nimo kalbą, skirtą į pensiją išeinantiems vadovams, piktai 
nužvelgė išdrikusį tarsi pamišusių mergaičių būrelį. Mažoji 
Žam - simpatiška neužmirštamų akių raudonskruostė ries- 
tanosė lelijos baltumo kaklu ir pečiais - drebančiu balsu su- 
lemeno: 

- Vaiduoklis! - ir skubiai užrakino paskui save duris. 

Soreli persirengimo kambarys buvo įrengtas.banaliai, ta- 
čiau su tokiai vietai būdinga elegancija. Ji puošė patys reika- 
lingiausi baldai - didžiulis sienos veidrodis, sofa, tualetinis 
stalelis, pora indaujų. Ant sienų kabėjo kelios graviūros - mo- 
tinos, pažinusios senosios Operos La Peletjė gatvėje šlovę, 
palikimas, - ir dar Vestrio, Gardelio, Diupono, Bigontinio 


* „Polijektas“ (Polyeucte) - Šarlio Guno (Charles Gounod, 1818 - 1893) 
opera, premjera - 1878 m. 

portretai. Tačiau kordebaleto jaunimėliui šis kambarys atrodė 
tarytum rūmai lyginant su bendraisiais persirengimo kamba- 
riais, kuriuose jie leisdavo laiką dainuodami, kivirčydamiesi, 
šokdindami perrengėjas ir kirpėjas, vaišindami vieni kitus 
juodųjų serbentų antpilu cassis, alumi ar net romu, kol nesu- 
skambėdavo varpelis, pranešdamas apie išėjimą į sceną. 

Soreli buvo labai prietaringa. Ji šiurpo ir krūpčiojo nuo 
mažosios Žam kalbų apie vaiduoklį ir išvadino ją „silpnap- 
rote mažąja kvailute“. Ji buvo iš tų, kurie pirmieji patiki vai- 
duokliais, ir Operos vaiduoklis jai kėlė ypatingą nerimą. To- 
dėl apipylė mergaitę klausimais: 

— Ar tui matei“ 

- Taip aiškiai, kaip matau jus! - suvapėjo mažulė Žam, ku- 
riai patirtas siaubas galutinai pakirto kojas, ir ji dejuodama 
susmuko kėdėje. 

Po to jauniausioji Žiri - lieknutė, tamsaus gymio mergytė 
juodomis tarsi alyvuogės akimis ir rašalo juodumo plaukais 
pridūrė: 

- Brr! Tas vaiduoklis - tikras šlykštynė! 

- Tikrai, tikrai! - vienbalsiai pritarė šokėjos ir puolė tar- 
pusavyje aptarinėti patirtus ispūdžius. 

Vaiduoklis, kuris atrodė kaip džentelmenas, dėvintis fraką, 
koridoriuje išdygo tiesiai priešais jas nežinia iš kur, tarsi būtų 
išniręs iš uŽ sienos. 

- Niekai! — tarė viena mergina, kuri atrodė kiek mažiau 
sutrikusi ir tarsi norėdama save padrąsinti pridėjo: 

- Jūs matote vaiduoklius visur! 

Ir tai buvo tiesa. Jau keletas mėnesių Operoje apie nie- 
ką daugiau nebuvo kalbama kaip tik apie fraku dėvintį vai- 
duoklį, kuris kaip šešėlis slankiojo po visą pastatą, su niekuo 
nesikalbėjo ir kurio niekas nedrįso užkalbinti. Jis išnykda- 
vo vos tik pastebėtas, nežinia kaip, nežinia kur. Kaip ir dera 

tikram vaiduokliui, po pastatą jis klaidžiojo negirdomis, be 
jokio garso. Iš pradžių žmonės juokėsi ir šaipėsi iš kalbų apie 
frakuotąjį, vilkintį tarytum puošeiva ar laidotuvių biuro tar- 
nautojas, tačiau neilgai trukus vaiduoklio legenda tarp kor- 
debaleto įgavo neregėtą mastą. Visos merginos sakėsi mačiu- 
sios itin tikroviškai atrodančią būtybę kelis ar daugiau kartų, 
tačiau tie, kurie iš šių pasakojimų smarkiausiai juokėsi, la- 
biausiai jo ir bijojo. Net jei vaiduoklis pats nepasirodydavo, 
apie jo buvimą bylojo įvairūs komiški ar rimti nutikimai, dėl 
kurių prietaringi žmonės kaltino tik jį - vaiduoklį. Jei kas 
suklupdavo, išberdavo pudrą ar tiesiog apsijuokdavo prieš 
merginas - buvo priskiriama vaiduokliui, laikoma Operos 
vaiduoklio išdaigomis! 

Nepaisant šių kalbų - kas išties matė tą šmėklą? Jūs kas- 
dien sutinkate daugybę žmonių, vilkinčių frakais, ir jie nėra 
vaiduokliai. Tačiau šis frakas buvo ypatingas - jį dėvėjo ske- 
letas. Bent jau taip tvirtino baleto šokėjos. Ir, be abejo, vai- 
duokliui ant pečių buvo plikutėlė kaukolė. 

Ar gali taip būti? Vaiduoklį būtent taip apibūdino Žozefas 
Bjukė, vyriausiasis scenos darbininkas, kuris tikrai jį matė. Ir 
tai yra faktas. Jis susidūrė su vaiduokliu kaktomuša prie ram- 
pos siauroje laiptinėje, vedančioje į rūsius. Vaiduoklį matė tik 
akimirką, kadangi šis tuoj pat išnyko, tačiau kiekvienam, kas 
tik ryždavosi jo išklausyti, pasakojo štai ką: 

- Jis yra nepaprastai liesas, ir jo frakas kaba tiesiog ant 
griaučių. Jo akys tokios gilios, kad matyti tik juodos akiduo- 
bės numirėlio kaukolėje. Oda, aptempianti kaulus tarsi būg- 
ną, ne balta, o šlykščiai geltona. Apie nosį nėra ką kalbėti 
- jos tiesiog nėra. Jos nematyti net žvelgiant iš profilio, ir tai 
pats nemaloniausias vaizdas, kurį esu regėjęs. O plaukų tėra 
tik trys ar keturios juodos sruogos, styrančios ant kaktos ir 
už ausų... 

Šis patyręs scenos darbininkas buvo rimtas, blaiviai mąs- 
tantis, tvirtas Žmogus, neturintis vaizduotės, ir svarbiausia 
— tikrai ne girtuoklis. Jo pasakojimas kėlė nuostabą ir susi- 
domėjimą, ir neilgai trukus jau ir kiti žmonės pradėjo kal- 
bėti sutikę fraku vilkintį vyriškį su negyvėlio galva ant pe- 
čių. Atsirado supratingųjų, kurie tvirtino, kad Žozefas Bjukė 
tapo pikto savo padėjėjų pokšto auka. Tačiau vis daugiau ir 
daugiau rimtų ir sveiku protu nepaaiškinamų įvykių net ir 
pačius įžvalgiausius vertė jaustis nejaukiai. 

Kad ir įvykis su vyriausiuoju gaisrininku, kuris šiaip jau 
yra narsus vyrukas! Jis nebijojo nieko, juolab ugnies. Taigi 
vyriausiasis gaisrininkas, pasiųstas patikrinti rūsių, surizika- 
vo pasižvalgyti toliau, nei paprastai. Staiga jis iššoko į sceną 
perbalęs, tirtantis iš baimės, išsprogusiomis akimis ir, tikrąja 
to žodžio prasme, susmuko ant išdidžios mažosios Žam mo- 
tušės rankų (turiu autentišką pono Pedro Galjardo, vėlesniojo 
Operos vadovo liudijimą). Kodėl? Todėl, kad jis tiesiai prieš 
akis pamatė į jį atskriejančią ugnies galvą! Galvą be jokio 
kūno! Kaip aš sakiau, šis gaisrininkų vyresnysis absoliučiai 
nebijojo ugnies. 

Gaisrininką vadino Pampinu. 

Kordebaletas galutinai sutriko. Žinoma, ugninė galva tik- 
rai nebuvo panaši į Žozefo Bjukė nupasakotą vaiduoklį. Bet 
jaunosios panelės greitai įtikino save, kad vaiduoklis turi ke- 
letą galvų, kurias jis keičia kada nori. Ir, žinoma, jos iškart 
įsivaizdavo esančios didžiuliame pavojuje. 

Jei net ir gaisrininkas buvo nualpęs iš siaubo, ką jau kalbė- 
ti apie vargšes balerinas, išties turinčias daugybę priežasčių 
baimei, kuri, joms kertant kai kuriuos tamsius kampus ar ne- 
apšviestą koridorių, vertė pagreitinti žingsnį. 

Soreli, kitą dieną po nuotykio su gaisrininku, pati savo 
švelniomis rankelėmis padėjo ant stalo, stovinčio priešais įėji- 

mą į administracijos korpusą, geležinę pasagą, kurią paliesti 
galėdavo kiekvienas, įeinantis į pastatą, - žinoma, išskyrus 
žiūrovus, - prieš statydamas koją ant trečiosios laiptų pako- 
pos. Ta pasaga nėra mano prasimanymas - ne daugiau, kaip 
ir visas pasakojimas, deja, - ir dabar ją galima pamatyti ant 
stalo priešais durininkų kambarėlį, jei patenkama į Operą 
per tarnybinį įėjimą. 

Tačiau grįžkime prie to vakaro įvykių. 

- Tai vaiduoklis! - vėl riktelėjo mažylė Žam. 

Kankinanti tyla tvyrojo persirengimo kambariuose. Jokio 
garso, tik sunkus mergaičių kvėpavimas nutykusiame kamba- 
ryje. Galų gale Žam metėsi į tolimiausią sienos kampą siaubo 
perkreiptu veidu ir sušnabždėjo. 

— Klausykite! 

Kiekvienas atrodė girdįs šlamėjimą už durų. Tai nebuvo 
žingsniai. Šis garsas priminė šilko, slystančio per sienos pa- 
nelius, šiugždesį. Paskui jis dingo. 

Soreli bandė parodyti daugiau drąsos, nei kiti. Ji žengtelėjo 
prie durų ir virpančiu balsu paklausė: 

- Kas ten? 

Niekas neatsakė. Tuomet, jausdama įsmeigtas į save visų 
akis, stebinčias kiekvieną jos judesį, ji sukaupė visą drąsą ir 
labai garsiai šūktelėjo: 

— Ar kas nors už durų yra? 

- O taip taip! Žinoma, už durų yra! Jis! - skubiai sušnabž- 
dėjo už Soreli nugaros tamsi tarsi džiovinta slyva Meg Žiri, 
didvyriškai įsitvėrusi į plonytį jos sijono kraštą. - Kas bebūtų, 
neatidarykite durų! Dievo vardan, tik neatidarykite durų! 

Bet Soreli, apsiginklavusi durklu, kurį nuolat nešiojosi, pa- 
suko raktą ir žengtelėjo nuo durų; baleto merginos purpte- 
lėjo į vidinį persirengimo kambarėlį, ir Megė Žiri atsiduso: 
„Mamyte!..“ 

Soreli narsiai pasidairė koridoriuje. Jis buvo tuščias; dujų 
liepsnelė savo stikliniame lempos kalėjime plazdėjo raudona 
ir labai įtartina šviesa, kuri sunkiai prasklaidė aplink tvyran- 
čią tamsą. Balerina užtrenkė duris ir giliai atsiduso: 

- Ne, - pasakė ji - ten nieko nėra. 

- Bet mes jį matėme! - riktelėjo Žiri, nedrąsiais žingsne- 
liais grįždama už Soreli nugaros. - Jis kažkur čia sėlina neto- 
liese. Aš bijau eiti persirengti. Geriau mes visos kartu leiski- 
mės į fojė ir po pranešimo vėl grįžkime čia kartu. 

Ir vaikutis pagarbiai čiuptelėjo mažytį koralo žiedą, kurį ji 
nešiojo nuo blogos akies, o Soreli vogčiomis savo rausvu deši- 
niojo nykščio nageliu brūkštelėjo Šv. Andriejaus kryžių medi- 
niame žiede, kuris puošė bevardį kairiosios rankos pirštą. 

Mažosioms baleto mergaitėms ji tarė: 

— O, vaikučiai, laikykitės išvien! Manyčiau, nėra nė vieno, 
kuris yra matęs tą šmėklą. 

- Taip, taip, mes matėme jį ką tik! - šaukė mergaitės. - Jis 
buvo su savo numirėlio galva ir fraku, toks, koks buvo pasi- 
rodęs Žozefui Bjukė! 

- Ir Gabrielis jį matė! - aiškino Žam. - Tik vakar! Vakar 
po pietų - dar buvo šviesi diena... 

- Ką, jūs nežinojote? 

- Gabrielis, choro dirigentas? 

- Ir jis dėvėjo tą patį fraką, vidury baltos dienos! 

- Kas? Gabrielis? 

— Kodėl jis? Ne, ne! Vaiduoklis! 

- Tai tiesa! Gabrielis pats man tai pasakojo. Štai ką išjo iš- 
girdau. Gabrielis buvo režisieriaus kabinete. Staiga durys atsi- 
vėrė ir įėjo Persas. Jūs žinote, kad Persas turi blogą akį... 

- O taip, taip! - vėl šūktelėjo baleto mergaitės choru. Jos 
prie Perso nesėkmės sergėdavosi „ragučiais“ - atkišdamos 
mažąjį pirštelį su bevatūžiuirstėpdamos nykštį po rodomuo- 

ju ir didžiuoju pirštais. 

- Jus žinote, koks Gabrielis yra prietaringas, - tęsė Žam. 
— Tačiau ir labai mandagus. Kai jis sutinka Persą, įkiša ranką 
į kišenę ir paliečia savo raktus... Taigi tą akimirką, kai Per- 
sas pasirodė tarpduryje, Gabrielis pašoko nuo kėdės neva 
užrakinti indaujos - tokiu būdu jis prisilietė prie geležies! Ir 
tą akimirką persiplėšė į vinį skverną. Skubėdamas iš kamba- 
rio, žiebė kakta tiesiai į skrybėlių kabyklą ir įsistatė didžiulį 
guzą; tada, staigiai žengtelėjęs atgal, jis į pertvarą šalia roja- 
lio nusibrozdino ranką; paskui dar bandė atsiremti į rojalį, 
bet dangtis krito ir sutraiškė jam pirštus; jis išlėkė iš kabi- 
neto kaip išprotėjęs, slystelėjo ant laiptų ir nučiuožė kaip 1!- 
gas laiptais ant nugaros. Aš tuo metu ėjau pro šalį su mama. 
Mes jį pakėlėme. Jis buvo visas nusėtas mėlynėmis, 0 jo vei- 
das buvo kruvinas. Mes jau išsigandome dėl jo gyvybės, bet 
jis iškart puolė dėkoti Apvaizdai, kad atsipirko taip lengvai. 
Tada jis mums pasakė, kas jį taip išgąsdino. Jis už Perso pa- 
matė šmėklą - vaiduoklį su numirėlio galva, lygiai tokį, kaip 
jį nupasakojo Bjukė! 

Žam bėrė žodžius taip greitai, tarsi vaiduoklis būtų my- 
nęs jai ant kulnų, ir baigdama visiškai pritrūko kvapo. Stojo 
tyla, tik Soreli, didžiai susijaudinusi, poliravo sau nagus. Ją 
sutrikdė mažoji Žiri: 

- Žozefas Bjukė geriau laikytų liežuvį už dantų. 

— Kodėl? - paklausė kažkas. 

- Taip tvirtina mano motušė, - atsakė Meg, pažeminusi 
savo balsiuką, ir dairėsi į aplinkinius tarsi būgštaudama, kad 
ją gali išgirsti svetimos ausys. 

- Ir kodėl tavo motušė taip mano? 

- Ša! Motušė sakė, kad vaiduoklis nemėgsta, kai apie jį 
kalbama. 

— O kodėl tau motušė tai sakė? 


18 


Vaiduoklis? 


- Todėl... todėl - ne, nieko... 

Toks santūrumas tik dar labiau sužadino jaunųjų panelių 
smalsumą, jos glaudžiau apsupo mažąją Žiri, ragindamos ją 
pasiaiškinti. Jos buvo čia, viena šalia kitos, palinkusios į prie- 
kį, maldaujančios ir išsigandusios, svaigstančios nuo viena 
kitai perduodamo siaubo jausmo, nuo kurio kraujas stingo 
gyslose. 

- Aš pažadėjau nepasakoti! - išspaudė Meg. 

Bet jos nepaliko mergytės ramybėje ir prisiekinėjo saugoti 
paslaptį, kol galiausiai Meg, degdama noru išpasakoti viską, 
ką žinojo, pradėjo, įsmeigusi akis į duris: 

— Na, tai dėl ložės. 

— Kokios ložės? 

— Vaiduoklio ložės! 

— Vaiduoklis turi ložę? Pasakok, pasakok! 

— Ne taip garsiai! - pasakė Meg. - Tai pagrindinės eilės 
ložė, pažymėta penktuoju numeriu, jūs žinote ją, ta ložė ša- 
lia scenos, kairėje. 

— Nesąmonė! Neįtikėtina! 
niekam nė žodelio? 

- Taip taip, žinoma... 

- Gerai. Taigi toji ložė yra vaiduoklio. Jau daugiau kaip 
mėnuo niekas į ją neužeina, tik vaiduoklis, o teatro admi- 
nistracija gavo nurodymus niekam joje vietų neparduoti ir 
nieko į ją neįleisti. 

- Ar iš tiesų vaiduoklis ten ateina? 

- Taip. 

— Ar kas matė, kad ten kažkas įeina? 

— Aišku, ne! Vaiduoklis ateina, bet ten nieko nėra! 

Mažosios baleto mergaitės susižvalgė. Jei vaiduoklis ateina 
į ložę, jį galima pamatyti, kadangi jis nešioja fraką ir kaukolę 

ant pečių. Jos bandė suprasti Meg, bet ji aiškino: 

- Taip jau yra! Vaiduoklis nematomas. Ir jis neturi nei fra- 
ko, nei galvos. Ir visos tos kalbos apie numirėlio galvą, juolab 
apie ugninę galvą yra nesąmonė! Niekai. Jūs galite jį tik iš- 
girsti, kai jis yra ložėje. Motušė niekada jo nematė, bet ji yra 
jį girdėjusi. Motušė žino, nes ji atneša jam programą. 

Soreli ją pertraukė. 

- Žiri, vaikeli, tu iš mūsų tyčiojiesi! 

Staiga mažoji Žiri apsiverkė. 

— Aš turėjau prikąsti liežuvį - jei motušė sužinotų! Bet aš 
nemeluoju, Žozefas Bjukė nesidomi tuo, kas su juo nesusiję... 
Ir jis prisišauks bėdą... Motušė sakė praeitą vakarą... 

Pasigirdo sunkūs ir skubūs žingsniai, ir dūstantis balsas 
šūktelėjo 

— Cecile! Cecile! Ar tu čia? 

- Tai motušės balsas, - tarė Žam. - Kas atsitiko? 

Ji atvėrė duris. Garbi Pomeranijos grenadieriaus stoto 
ponia įgriuvo į persirengimo kambarį ir krito aikčiodama į 
laisvą krėslą. Jos akys pamišėliškai vartėsi nupilkusiame tarsi 
plyta veide. 

— Kokia nelaimė! Kokia nelaimė! 

— Kas? Kas? 

- Žozefas Bjukė!.. 

- Kas jam? 

- Žozefas Bjukė miręs! 

Kambarys pamažu prisipildė šauksmų, nuostabos šūks- 
nių, baimingų prašymų paaiškinti. 

- Taip, jis buvo rastas pakartas trečiajame požemio aukš- 
te! 

- Tai vaiduoklis! - išpyškino mažoji Žiri nepagalvojusi ir 
tuoj pasitaisė, užspaudusi rankomis burną. - Ne, ne! Aš to 
nepasakiau! Nepasakiau! 

Visos panikos apimtos jos draugės trūkčiojančiais balsais 
kartojo: 

- Taip, tai padarė vaiduoklis! 

Soreli buvo labai išblyškusi. 

- Aš nesugebėsiu pasakyti kalbos, - sumurmėjo ji. 

Motušė Žam atgavo žadą tik ištuštinusi visą stiklą likerio, 
kuris kaip tyčia stovėjo ant stalo; tada išsakė savo nuomonę 
— akivaizdu, kad tai vaiduoklio darbas. 

Tiesą sakant, niekas nežinojo, kaip Žozefas Bjukė pasitiko 
savo mirtį. Po tardymo buvo nuspręsta, kad tai „natūrali savi- 
žudybė . „Direktorių prisiminimuose ponas Monšarminas, 
vienas iš vadovų, pakeitusių ponus Debjeną ir Polinji, taip 
aprašė šį atsitikimą: 

„Skausmingas įvykis aptemdė vakarėlį, surengtą ponų 
Debjeno ir Polinji palydų į pensiją proga. 

Aš buvau vadovų kabinete, kai administratorius Mersjė 
staiga įlėkė vidun. Jis atrodė pusiau pamišęs ir aiškino man, 
kad kabantis ant virvės scenos darbininko kūnas rastas tre- 
čiajame rūsio aukšte po scena tarp kaimiško namelio ir „Ka- 
raliaus Lahoro“ dekoracijų* Aš riktelėjau: 

- Eime ir nukabinam jį! 

Kol nulėkiau laiptais žemyn ir nusileidau kopėčiomis į rū- 
sius, virvė buvo dingusi!" 

Pagal pono Monšarmino pamąstymus viskas atrodė taip. 
Žmogus pasikaria; jie nulipa jo nukabinti; pakaruoklis yra, 
tačiau virvė išnykusi. Ponas Monšarminas visa tai aiškino 
labai paprastai! Pasak jo: 

„Tai buvo po baleto repeticijos; tiek balerinos, tiek bale- 
to mokyklos mokinės išsitampė ją kaip apsaugos priemonę 


* „Karalius Lahoras“ (Le Roi de Lahore) - Žiulio Masnė (Jules E. E. Mas- 
senet) opera. Premjera - Paryžiaus operoje 1877 m. 

nuo blogos akies“. 

O taip, tai išties turėtų būti nepamirštamas vaizdas! Kor- 
debaleto mergiūkštės, lekiančios žemyn gaisrininkų kopėčio- 
mis ir besidalijančios pakaruoklio virvę - negana to, visa tai 
vyktų trumpiau, nei trunka šitai aprašyti! Kažkaip nerimta. 
Bet kuo daugiau svarstau apie tą vietą, kurioje rastas paka- 
ruoklis, tuo labiau įtikiu, kad kažkam labai reikėjo, kad virvė 
dingtų. Ir tolesni įvykiai parodė, kad.buvau teisus. 

Baisioji naujiena pasklido po Operą žaibiškai, juolab kad 
Žozefas Bjukė buvo labai gerbiamas. Persirengimo kamba- 
riai ištuštėjo, ir jaunutės balerinos, susigrūdusios apie Soreli 
kaip išgąsdintos avys apie piemenę, metėsi į fojė per blankiai 
apšviestą koridorių mindamos taip greitai, kiek tik jų mažos 
rausvu triko aptemptos kojelės leido. 


II DALIS 


NAUJOJI MARGARITA 


"d 


A laiptų aikštelėje Soreli susidūrė su grafu de Šan- 
ji, kuris kaip tik kopė aukštyn. Grafas, kuris paprastai 
būdavo labai santūrus, atrodė didžiai susijaudinęs. 

- Aš kaip tik ėjau pas jus, - pasakė jis, imdamas į rankas 
cilindrą. - O, Soreli, kas per vakaras! Toji Kristina Daė kažkas 
nepaprasta, tikras triumfas! 

- Negali būti, - pasakė Meg Žiri. - Prieš šešetą mėnesių 
ji dainavo kaip sukiužęs puodas! Bet praleiskite mus, mano 
mielas grafe, - tęsė mergiūkštė lengvai ir kiek įžūliai tūptel- 
dama. - Mes einame į apklausą dėl vargšo žmogaus, kuris 
buvo rastas pakartas. 

Kaip tik tuo momentu susinervinęs administratorius skuo- 
dė pro šalį ir sustojo nugirdęs pastabą. 

— Ką? - rūsčiai paklausė jis. - Jau ir merginos apie tai gir- 
dėjo? Labai prašau, pamirškime tai šįvakar... Ir ypač nieko 
nesakykite ponui Debjenui ir ponui Polinji - tokią svarbią 
jiems dieną to gali būti per daug. 

Jie visi nuėjo į baleto fojė, kuris jau buvo pilnutėlis žmonių. 
Grafas de Šanji buvo teisus: net pats iškilmingiausias renginys 
neprilygo šiam vakarui. Visi garsiausi tų dienų kompozitoriai 
stojo prie dirigento pulto ir dirigavo savo kūrinių ištraukas. 
Dainavo Gabrielis Foras ir panelė Kraus; būtent tą vakarą 
Paryžius išgirdo ir Kristiną Daė. Guno dirigavo savo „Mario- 

nečių laidotuvių maršą ; Rejeris - savo nuostabiąją „Sigurdo“ 
uvertiūrą, Sen Sansas - „Mirties šokį ; Masnė - neskelbtus 
Vengrų maršus, Giro - savąjį „Karnavalą“, Delibas - „Lėtą 
valsą“ iš „Silvijos“ ir „Pizzicati“ iš „Kopelijos“. Panelė Kraus 
dainavo „Vespri Siciliani“ bolero, o panelė Deniza Bloch at- 
liko užstalės dainą iš „Lukrecijos Bordžijos“. 

Bet didžiausias triumfas užgriuvo Kristiną Daė, kuri pra- 
dėjo savo pasirodymą dviem grakščiomis arijomis iš „Romeo 
ir Džiuljetos“. Jaunutė artistė dainavo šį pirmą kartą atlieka- 
mą Guno kūrinį, kuris, beje, Operoje net nebuvo pastatytas, 
minėtoji opera buvo naujai vaidinama Komiškoje operoje po 
pastatymo senajame Lyrikos teatre, kur pagrindinį vaidme- 
nį atliko panelė Karvalo. Ak! Vargšeliai tie, kuriems nenu- 
sišypsojo laimė išgirsti Kristiną Daė dainuojant Džiuljetos 
ariją, matyti jos nuoširdų ir naivų grakštumą, apmirti nuo 
jos balso, skambėjusio tarsi serafino, bet ir tai buvo niekis 
palyginti su tais dieviškais garsais Kalėjimo scenoje ir fina- 
liniame „Fausto“ trio, kur jai teko dainuoti vietoj tą vakarą 
susirgusios Karlotos. Niekas Operoje iki šiol nebuvo girdėjęs 
nieko panašaus! 

Daė tą vakarą atskleidė visai kitokią, fantastišką, švytin- 
čią Margaritą, kokios esant niekas prieš tai nė neįtarė. Visa 
salė tiesiog pamišo, - žiūrovai pašoko iš vietos nevaldydami 
susižavėjimo šūksnių, ir plojo tol, kol Kristina kūkčiodama 
susmuko ant savo partnerio rankų ir buvo nunešta į persi- 
rengimo kambarius. 

Žinomas kritikas R. savo nepamirštamus įspūdžius išliejo 
straipsnyje, kurį vykusiai pavadino „Naujoji Margarita“. Jis 
rašė, kad ši puiki švelni mergina ant Operos aukuro padėjo 
ne tik savąjį meną, bet nepalyginamai daugiau - savąją širdį. 
Visi pastovieji Operos lankytojai žinojo, kad Kristinos širdis 
tebebuvo nekalta kaip kūdikio, ir kritikas R. parašė štai ką: 

„Norėdami nors kiek suvokti, kas atsitiko dainininkei Daė, 
turėtumėme įsivaizduoti, kad ji ką tik pamilo. Galbūt pasiro- 
dysiu nekuklus, tačiau tik meilė turi galią sukelti tokį stebuk- 
lą, tokią sukrečiamą permainą. Porą metų klausydavomės jos 
Konservatorijos konkursuose, kur ji viso labo buvo teikianti 
vilčių. Ar iš dangaus šiandieninė tobulybė? Jei ji nenusklen- 
dė iš ten meilės sparnais, tuomet manyčiau, kad ji pakilo iš 
pragaro gelmių, ir kad Kristina, kaip kadaise metras Ofter- 
dingenas, sudarė sutartį su nelabuoju. Tas, kuris negirdėjo, 
kaip Kristina dainuoja finalinį „Fausto“ trio, tas nėra girdėjęs 
operos, nes nė viena tyra siela, įkvėpta šventosios dangiško- 
sios ugnies, nebūtų sugebėjusi pralenkti josios meno“. 

Kai kurie pastovūs lankytojai piktinosi - kodėl tokia bran- 
genybė tiek laiko buvo slepiama? Iki to vakaro Kristina Daė 
dainavo - nors ir visai neprastai - antraeilę Zybelio partiją, 
likdama puikios, nors ir perdėm žemiškos Margaritos, kurią 
vaidino Karlota, šešėlyje. 

Karlota į iškilmingąjį vakarą neatvyko dėl neaiškių prie- 
žasčių, ir jaunutė Daė galėjo parodyti visas savo galimybes 
vaidmenyje, kurį dainuodavo tik ispanė primadona! Kodėl 
ponams Debjenui ir Polinji, netikėtai susirgus Karlotai, į gal- 
vą atėjo šią partiją paskirti būtent Daė? Ar jie žinojo apie jos 
slaptą talentą? O jei žinojo, kodėl tiek laiko jos niekam ne- 
rodė? Ir kodėl ji nesirodė pati? Juolab, nebuvo žinoma, kad 
tuo laiku ją būtų mokęs koks dainavimo mokytojas. Ji pati 
ne kartą tvirtino, kad repetuoja viena. Žodžiu, visa tai buvo 
labai paslaptinga. 

Grafas de Šanji stovėjo savo ložėje ir kartu su visa sale. 
audringai plojo. Filipas Žoržas Mari iš Šanji giminės tuo lai- 
ku buvo neseniai sulaukęs keturiasdešimt vienerių metų. Jis 
buvo labai kilmingas ir labai išvaizdus aristokratas. Aukšto- 
kas, malonaus veido nepaisant griežtos kaktos ir šaltokų akių. 

Jis itin subtiliai elgėsi su moterimis ir kiek išdidžiai su vyrais, 
kurie jam pavydėjo pasisekimo aukštuomenėje. Buvo gerašir- 
dis ir labai sąžiningas. Mirus grafui Filibertui, jis tapo vienos 
seniausių ir net nuo XIV amžiaus pradžios tituluotos giminės 
Prancūzijoje galva. Šanji valdė didžiulius turtus, ir senajam 
grafui, kuris buvo našlys, palikus šį pasaulį, Filipui teko ne- 
lengvas uždavinys valdyti visą šį palikimą. Jo dvi seserys ir 
jauniausias brolis Raulis nė girdėti nenorėjo apie kokias nors 
turto dalybas, todėl visas palikimas perėjo į Filipo rankas, 
tarsi senovinė vyriausiojo įpėdinio paveldėjimo teisė nebūtų 
nutrūkusi. Kai abidvi seserys tekėjo, tą pačią dieną jos priėmė 
savo dalį iš brolio rankų ne kaip kažką, kas joms priklausė 
nuo gimimo, o kaip kraitį, už kurį jos buvo jam dėkingos. 

Grafienė Šanji, kurios mergautinė pavardė buvo Meroži de 
La Martinjer, mirė gimdydama Raulį, kuris į pasaulį atėjo, kai 
Filipui buvo dvidešimt metų. Filipas labai rūpinosi jaunėlio 
auklėjimu. Jam noriai padėjo tiek jo seserys, tiek ir sena teta, 
jūrų karininko našlė, kuri gyveno Breste ir pasėjo jaunojo 
Raulio širdyje meilės jūrai sėklą. Jaunuolis buvo įtrauktas į 
mokomojo laivo „Borda“ sąrašus, baigė mokslus su pagyri- 
mu ir apiplaukė pasaulį. Savo globėjų dėka jis tapo oficialios 
ekspedicijos ir laivo „Ryklys“ įgulos nariu. Jie plaukė į Ark- 
tiką ieškoti dingusių Šiaurės poliaus tyrinėtojų, apie kuriuos 
nieko nebuvo girdėti jau treji metai. Kol jis mėgavosi šešių 
mėnesių plaukiojimu, Sen-Žermeno priemiesčio kilmingie- 
ji gailėjosi, kad tam iš išvaizdos net kiek trapiam jaunuoliui 
tenka tokia sunki dalia. 

Šis jaunas - aš būtinai pabrėžčiau - ir nekaltas jūrininkas 
pasižymėjo ypatingu drovumu. Jis atrodė tarsi ką tik paleidęs 
savo guvernantės prijuostės skverną. Žinoma, auklėtas tik 
moterų - savo vyresniųjų seserų ir tetos, jis išlaikė net kiek 
vaikiškai tyras elgesio manieras ir kažkokį žavesį, kurio, atro- 

dė, niekas negalėtų supurvinti. Būdamas dvidešimt vienerių, 
jis atrodė ne daugiau aštuoniolikos. Buvo smulkus, beveik 
mergaitiško sudėjimo, nuostabių žydrų akių, ir ūsiukai jam 
vos buvo pradėję kaltis. 

Filipas Raulį tiesiog lepino. Juo labai didžiavosi ir džiau- 
gėsi, kad brolis daro karjerą jūrų laivyne, kur vienas iš pro- 
tėvių, garsusis Šanji de la Rošas, buvo užsitarnavęs admiro- 
lo laipsnį. Filipas per jaunojo karininko atostogas užsimojo 
jam parodyti Paryžių, kurio vikontas visiškai nepažinojo, ir 
geriausias miesto pramogas bei malonumus. 

Grafas laikė, kad Raulio amžiuje nedera būti pernelyg kuk- 
liam. Pats Filipas puikiai derino darbą ir malonumus, jo el- 
gesys visuomet buvo nepriekaištingas, todėl jis jokiais būdais 
negalėjo būti blogu pavyzdžiu savo broliui. Grafas vedžiojosi 
brolį visur. Jis taip pat jį atsivedė ir į baleto salės fojė. Buvo 
šnekama, kad grafas palaikė artimus santykius su Soreli. Ta- 
čiau netiktų priekaištauti kilmingam viengungiui, ypač kai 
jo seserys buvo ištekintos, kad savo laisvalaikiu jis ateina ir 
praleidžia popiet valandžiukę ar porą su šokėja, kuri galbūt 
nepasižymėjo giliu protu, bet turėjo nuostabiausias pasaulyje 
akis! Tarp kitko, yra tokių vietų, kuriose tikram paryžiečiui, 
ypač tokiam tituluotam kaip grafas Šanji, tiesiog privalu bu- 
voti. Tuo laiku viena iš tokių vietų ir buvo Operos balerinų 
kambariai. 

Kita vertus; galbūt Filipas ir nebūtų atvedęs savo brolio į 
Operos užkulisius, jei Raulis nebūtų pats to švelniai ir tuo pa- 
čiu primygtinai paprašęs; tai Filipas vėliau tikrai prisimins. 

Tą vakarą Filipas, ilgai ir karštai plojęs Daė, atsisuko į Raulį 
ir pamatė jo išbalusį veidą. 

- Ar nematai, kad tai merginai bloga? - beveik sudejavo 
jaunasis de Šanji, neatitraukdamas akių nuo scenos. 

- Aš matau, kad tuoj nualpsi tu, - atsakė grafas. - Kas at- 

sitiko? 

Raulis atitoko ir pašoko iš krėslo. 

— Eime ir pasižiūrėsime, - pasakė jis. - Ji niekada dar taip 
nedainavo. 

Grafas atidžiai nužvelgė brolį, ir lengva šypsenėlė papuo- 
šė jo lūpų kamputį. Jie sparčiai žengė prie įėjimo, vedančio į 
sceną, kur susibūrę gerbėjai trukdė patekti į užkulisius. Rau- 
lis iš nekantrumo pašė savo pirštinę, negalvodamas, ką daro, 
ir grafui nė mintis nekilo šaipytis iš jo nekantrumo. Jis da- 
bar suprato, ko Raulis būdavo toks išsiblaškęs, kai kas jį už- 
kalbindavo, ir kodėl visus pokalbius pastaruoju metu jis pa- 
kreipdavo apie Operą. Kai jie pasiekė sceną ir prasibrovė pro 
minią frakuotų džentelmenų, scenos mechanikų, statistų ir 
choristų, Raulis ryžtingai nužingsniavo užkulisių link, o gra- 
fas Filipas šypsodamasis sekė paskui. Scenos gilumoje Rau- 
lis buvo priverstas sustoti, nes būrelis jaunučių kordebaleto 
balerinų užkimšo visą koridorių, kuriuo jis ketino eiti. Ne- 
kreipdamas dėmesio į koketiškas pašaipėles, kuriomis mėtėsi 
mažos dažytos lūpytės, jis tylomis pasiekė tamsoką korido- 
rių ir paniro į jaudrų ūžesį, kuriame išsiskyrė vienas vardas 
“Daė! Daė!“ Grafas buvo nustebęs, kad Raulis žino kelią. Jis 
niekad jam nebuvo užsiminęs apie Kristiną ir nusprendė, kad 
Raulis vaikštinėdavo vienas, kol grafas lankydavo Soreli jos 
persirengimo kambariuose. Ji dažnokai sulaikydavo gerbėją 
iki pat savo išėjimo į sceną, paduodama jam savo antkurpius, 
su kuriais išeidavo iš drabužinės, kad jokia dėmelė nesuteptų 
atlaso batelių ir kūno spalvos triko. 

Beje, ją galima pateisinti - jos motina buvo mirusi se- 
niai. 

Atidėjęs keliomis minutėmis savo įprastą vizitą pas Sore- 
li, grafas sekė savo brolį koridoriumi, vedusiu į Daė persi- 
rengimo kambarius. Šioje vietoje dar niekada nebuvo tokios 

gausybės žmonių, kaip tą vakarą, atrodė, kad visas teatras, 
sukrėstas dainininkės sėkmės ir jos netikėto nuoalpio, susi- 
grūdo čia. Vargšelė dar nebuvo atgavusi sąmonės, ir teatro 
gydytojas įžengė pas ją kaip tik tuo momentu, kai jam už 
nugaros buvo Raulis... 

Kristinos, kuriai buvo suteikta pirmoji pagalba, akys virp- 
telėjo. Grafas ir daugybė kitų vyriškių grūdosi prie slenks- 
čio. 

- Ar nemanote, daktare, kad šiems džentelmenams būtų 
geriau palikti kambarį, - paklausė Raulis šaltai. - Čia nėra 
kuo kvėpuoti. 

- Jūs visiškai teisus, pone, - atsakė daktaras. 

Jis liepė patalpą palikti visiems, išskyrus Raulį ir kambari- 
nę, kuri į vaikiną žvelgė su neslepiama nuostaba. Ji niekuomet 
čia jo nebuvo mačiusi, bet buvo akivaizdu, kad tai jo nė kiek 
neglumina, atvirkščiai, net daktaras nusprendė, kad jaunuo- 
lis, matyt, turi teisę čia būti, jei taip laisvai įsakinėja. Vikontas 
nenuleido akių nuo Kristinos, kuri lėtai budo, o abu direkto- 
riai Debjenas ir Polinji, atėję išsakyti savo susižavėjimo, buvo 
išprašyti už durų, kur stumdomas frakuotos minios stovėjo 
grafas de Šanji ir juokėsi: 

— Ak, išdykėlis! - kvatojosi grafas ir pridūrė. - Tie jau- 
nuoliai su nekaltos pensiono auklėtinės žvilgsniu... Taip, jis 
tikras de Šanji! 

Jis pasuko Soreli kambarių link, bet, kaip jau mes žinome, 
pakeliui sutiko ją su visu būriu tarsi avys iš baimės tirtančių 
mergaičių. 

Tuo metu Kristina giliai ir sunkiai atsiduso. Ji pasuko gal- 
vą, pamatė Raulį, krūptelėjo, tada silpnai nusišypsojo dakta- 
rui ir kambarinei ir vėl įsmeigė akis į Raulį. 

- Pone, - sušnabždėjo ji, - kas jūs esate? 

- Panele, - atsakė jaunasis vyras, priklupdamas ant vieno 

kelio ir karštai prispausdamas lūpas prie solistės rankos. Aš 
esu mažas berniukas, kuris vaikščiojo prie jūros ir ištraukė iš 
vandens jūsų šalį. 

Kristina vėl žvilgterėjo į daktarą ir kambarinę, ir jie visi 
trys nusijuokė. Raulis, raudonas kaip virtas vėžys, pašoko. 

— Panele, nors jūs manęs ir nenorite pažinti, turiu jums 
pasakyti asmeniškai kai ką labai svarbaus. 

- Kitą kartą, kai aš jausiuosi geriau. - Jos balsas užlūžo. 
- Jūs esate labai geras... 

- Taip, jūs turite išeiti, - tarė daktaras, maloniai šypsoda- 
masis. - Leiskite man pasirūpinti panele. 

- Aš jaučiuosi gerai, - netikėtai ir su jaudria energija pa- 
sakė Kristina. 

Ji pakilo ir perbraukė ranka per akis. 

— Ačiū, daktare. Aš norėčiau likti viena. Prašau visų mane 
palikti. Šį vakarą labai pavargau... 

Daktaras dar mėgino protestuoti, bet, pastebėjęs keistą 
merginos susijaudinimą, nusprendė, kad geriau jos nebe- 
trukdyti. Už durų jis pasakė Rauliui: 

- Šį vakarą ji kaip nesava. Paprastai ji būna labai svetin- 
ga. 

Tuomet atsisveikino ir paliko Raulį vieną. Ši teatro dalis 
buvo ištuštėjusi, nes, ko gero, baleto salėje jau buvo prasidė- 
jusi atsisveikinimo ceremonija. Raulis tikėjosi, kad Daė eis 
ten, todėl, žengtelėjęs į šešėlį, laukė jos nebylioje tyloje. Jo 
širdį gniaužė skausmas, ir jam būtinai reikėjo neatidėliojant 
pasikalbėti su mergina. 

Staiga persirengimo kambario durys atsivėrė ir išėjo kam- 
barinė, nešina kažkokiais paketėliais. Ji stabtelėjo ant slenks- 
čio ir dar paklausė, kaip jaučiasi jos šeimininkė. Toji nusijuo- 
kė ir atsakė, kad pakankamai puikiai, tačiau norėtų pabūti 
viena, todėl prašanti jos daugiau netrukdyti. Kambarinė išėjo. 

Tuo metu į liepsnojančias Raulio smegenis tvykstelėjo mintis: 
žinoma, Kristina viena norėjo likti dėl jo! Ar jis jai nepasakė, 
kad nori pasikalbėti asmeniškai? 

Stengdamasis nekvėpuoti jis žengė prie persirengimo kam- 
bario ir jau ruošėsi pabelsti į duris, tik ranka taip ir sustin- 
go neprilietusi durų. Jo ausis pagavo vyro balsą, kuris ištarė 
valdingu tonu: 

— Tu privalai mane mylėti, Kristina! 

Ir Kristinos balsas, liūdnas ir kupinas nevilties, tarsi per 
ašaras, atsakė: 

- Kam tu man tai sakai? Juk aš dainuoju tiktai tau! 

Raulis, staiga netekęs jėgų, atsirėmė į sieną. 

Jo širdis, kurios iki tol jis nejautė, pradėjo dunksėti taip 
garsiai, kad rodės, visame koridoriuje girdėjosi jos aidas. 
Jei jo širdis kels tokį triukšmą, gali išgirsti tie, kambaryje, 
tuomet jie atidarys duris ir didžiai jo gėdai jį pravys! Jam, 
Šanji, pakliūti į tokią nepavydėtiną padėtį! Būti pagautam 
besiklausant už durų! Jis suėmė širdį abiem rankom, tarsi 
bandydamas nuslopinti dūžių garsą. 

Vyriškas balsas vėl prabilo: 

- Ar esate labai nuvargusi? 

— Ak, šį vakarą aš jums atidaviau visą savo sielą ir dabar 
jaučiuosi beveik mirusi! - atsakė Kristina. 

- Tavo siela yra nuostabi, vaikuti, - niauriai ištarė vyriškas 
balsas, - ir aštau dėkoju. Joks imperatorius nėra gavęs tokios 
dovanos. Angelai raudojo šį vakarą... 

Raulis neišgirdo jokio atsako. Tačiau nepasišalino, bet, 
bijodamas būti pastebėtas, grįžo į savo tamsųjį kampą, tikė- 
damasis palaukti vyriškio, kai jis paliks kambarį. Vaikinas 
tuo pat metu patyrė, kas yra meilė ir kas - neapykanta. Jis Ži- 
nojo, ką myli. Jis norėjo pažinti tą, kurio neapkentė. Tačiau, 
didžiai jo nuostabai, duris atvėrė ne kas kitas, o pati Kristina 

31 


OPEROS VAIDUOKLIS 


Daė. Buvo viena, apsisiautusi kailiniais, su šydu, dengiančiu 
pusę veido. Ji uždarė duris, bet Raulis pastebėjo, kad jų ne- 
užrakino. Kristina praėjo pro jį. Vaikinas net nepalydėjo jos 
žvilgsniu, jo visas dėmesys buvo įsmeigtas į duris. Kai kori- 
dorius vėl liko tuščias, jis tylutėliai priėjo prie durų, atsargiai 
jas atvėrė, žengtelėjo į kambarį ir vėl jas užtrenkė. Jis stovėjo 
absoliučioje tamsoje, nes dujinis žibintas buvo užsuktas. 

— Ar čia yra kas nors? - paklausė jaunuolis skardžiu balsu. 
— Kas čia slapstosi? 

Deja, aplink tvyrojo tamsa ir tyla. Raulis girdėjo tik savo 
kvėpavimą. Jis net negalvojo apie tai, kad jo nekorektiškas 
elgesys peržengia bet kokias padorumo ribas. 

— Kad ir kas jūs būtumėte, jūs iš čia neišeisite! - sušuko 
jis. - Jūs neatsakote, vadinasi, esate bailys! Bet aš vis tiek jus 
rasiu! 

Irjis įžiebė degtuką. Menka liepsnelė apšvietė kambarį. Jis 
buvo tuščias! Raulis, pirmiausiai užsukęs duryse raktą, užde- 
gė visas lempas. Jis ėjo į drabužinę, atidarė visų spintų duris, 
apčiupinėjo savo drėgnais delnais visas sienas. Nieko! 

— Ak taip, - tarė jis. - Vadinasi, aš jau einu iš proto? 

Jis stovėjo kelias minutes sustingęs, klausydamasis tykaus 
dujų ūžesio tuščio kambario tyloje; nors buvo labai įsimy- 
lėjęs, jam nė netoptelėjo galvon slapčia įsikišti net kaspiną, 
kuris tebekvepėjo jo mylimosios kvepalais. Galiausiai išėjo 
ir patraukė nė pats nežinodamas kur. Jis ėjo, kaip sakoma, 
be kelio, be takelio, tik staiga ledinis šaltis dvelktelėjo jam 
į veidą. Pamatė esąs prie siaurų laiptelių, kuriais leidosi že- 
myn procesija darbininkų, nešančių kažką, pridengtą balta 
drobule. 

— Kaip iš čia išeiti? - paklausė Raulis. 

- Tiesiai laiptais, durys atviros. Bet praleiskite mus. 

Žvilgterėjęs į neštuvus, jis mechaniškai pasiteiravo: 

— Kas tai? 

Darbininkas atsakė: 

- Žozefas Bjukė, jį rado trečiajame rūsio aukšte, pakartą 
ant balkio tarp kaimiško namelio ir „Karaliaus Lahoro“ de- 
koracijų. 

Vaikinas nusivožė cilindrą, pasitraukė, padarydamas vie- 
tos praeiti, ir procesija nulingavo. 


III DALIS 


PASLAPTINGOJI PRIEŽASTIS 


ad 


"pe laiku tęsėsi atsisveikinimo ceremonija. Jau esu mi- 
nėjęs, kad tos nuostabios iškilmės buvo surengtos pono 
Debjeno ir pono Polinji išėjimo į atsargą, arba, kaip dabar 
sakoma, „į užtarnautą poilsį“ garbei. Jie troško, kad šis įspū- 
dingas ir šiek tiek liūdnokas vakaras būtų paruoštas pagal 
jų skonį, todėl jame buvo susirinkusi Paryžiaus visuomenės 
ir artistinio pasaulio grietinėlė. Visi kviestieji po spektaklio 
susirinko baleto salėje, kur stovėjo ir savo eilės pasveikinti 
paliekančius teatrą direktorius laukė Soreli su šampano taure 
rankoje ir paruošta kalba ant liežuvio galelio. Už jos būria- 
vosi jaunos ir pagyvenusios kordebaleto balerinos, kurios 
pašnibždomis aptarinėjo vakaro įvykius, slapčiomis pasimo- 
juodamos su savo gerbėjais, triukšminga minia apgulusiais 
stalus, pritaisytus ant slenkančių grindų. 

Kelios šokėjos jau buvo persirengusios, bet dalis jų dar 
tebevilkėjo plonyčio tiulio sijonėlius; visos stengėsi nutaisy- 
ti minas, tinkančias tokiai progai. Tik mažylė Žam, kurios 
penkiolika vasarų - nerūpestingas amžius! - lengvai išgarino 
bet kokias mintis apie vaiduoklį ar Žozefo Bjukė mirtį, šur- 
muliavo, šmaikštavo, nenustygo vietoje ir juokėsi taip, kad 
net Soreli metė jai pastabą. Pagaliau iškilmių salėje pasirodė 
Debjenas ir Polinji. 

Visi matė, kad ponai direktoriai švietė pasitenkinimu, kaip 

ir derėjo pagal Paryžiaus papročius. Tikram paryžiečiui lai- 
koma geru tonu dėvėti džiugaus nerūpestingumo kaukę, net 
jei jį slegia liūdesys, rūpesčiai ar nemalonumai. Jei žinote, kad 
jūsų bičiulį ištiko bėda, nieku gyvu nebandykite jo guosti - jis 
jums tars jau esąs paguostas. Jei jam labai pasisekė, nedera 
jo sveikinti: jis manys, kad sėkmė yra toks įprastas dalykas, 
kad apie tai neverta nė kalbėti. Paryžius gyvena tarsi nesi- 
baigiančiame karnavale, ir ši iškilmių salė buvo ne ta vieta, 
kur du vyrai, žinomi kaip ponas Debjenas ir ponas Polinji, 
būtų galėję rodyti savo sielvartą, kad ir koks gilus jis būtų. Jie 
šypsenomis padrąsino Soreli pradėti atsisveikinimo kalbą, tik 
netikėtas mažosios Žam klyksmas akimirksniu jas nutrynė 
ir veiduose atsirado nusivylimas ar netgi baimė: 

- Operos vaiduoklis! 

Žam, pagauta klaikaus siaubo, suspiegė šiuos žodžius ir jos 
pirščiukas nukrypo į vieną veidą frakuotųjų minioje - tokį 
baltą, niūrų ir siaubingą, žvelgiantį tuščiomis akiduobėmis 
iš po retų antakių, kad visi tuojau pat sužiuro į tą numirėlio 
galvą. 

- Operos vaiduoklis! Operos vaiduoklis! 

Visi juokėsi ir stumdė kaimynus, norėdami susidaužti su 
Operos vaiduokliu, tačiau jis išnyko)! Jis tarsi išgaravo minio- 
je; jo paieškos buvo bergždžios. Abu senyvi džentelmenai tuo 
laiku bandė nuraminti mažąją Žam, kuri leido garsus, prime- 
nančius povo kudakavimą. 

Soreli buvo įsiutusi; jai nepavyko baigti savo kalbos, di- 
rektoriai pabučiavo ją, padėkojo ir dingo lygiai taip pat ne- 
pastebėti, kaip ir tas vaiduoklis. Niekas pernelyg nenustebo, 
mat žinojo, kad lygiai tokia pat ceremonija jų laukia kitame 
aukšte, vokalo salės fojė, o vakarėlio pabaigai paruoštas pra- 
bangus stalas su artimiausiais draugais erdviame direktorato 
priimamajame. 

Ten jie rado naujuosius direktorius - poną Armaną Mon- 
šarminą ir poną Firminą Rišarą; taigi jie buvo apipilti svei- 
kinimų ir linkėjimų, pasinėrė į linksmybes ir greitai pamiršo 
nemalonų incidentą baleto salės fojė, o jų veidai vėl įgavo 
įprastą nerūpestingumą. Vakarienė buvo beveik pavykusi, 
pasakyta daug malonių kalbų, ir ypač pasižymėjo vyriausy- 
bės atstovas, iki pat debesų kėlęs šlovingus praėjusius me- 
tus ir kėlęs tostus už būsimą sėkmę. Senieji direktoriai įteikė 
savo įpėdiniams du mažyčius raktelius, kuriais buvo galima 
atrakinti visas Operos duris - tūkstančius durų. Ir šie mažy- 
čiai rakteliai - visuotinio smalsumo objektas - ėjo iš rankų 
į rankas, kol galiausiai atsidūrė pas tą patį keistą žŽmogėną 
perblyškusiu veidu juodomis tuščiomis akiduobėmis, kuris 
nežinia iš kur atsirado baleto salės fojė ir dingo mažajai Žam 
klykiant „Operos vaiduoklis!“ 

Stalo gale sėdėjo vaiduoklis, labai tikras, toks tikras kaip ir 
kiti kviestiniai svečiai, tik jis nevalgė ir negėrė. Tie, kurie iš 
pradžių su lengvu šypsniu jį nužiūrinėjo, po kiek laiko ven- 
gė pasukti galvą į tą pusę - toks tas reginys buvo nemalonus. 
Niekas nelaidė juokelių, niekas neriktelėjo „Operos vaiduok- 
lis!“ Jis pats nieko nekalbėjo, ir nė vienas jo stalo kaimynas 
negalėjo pasakyti, kada jis sėdo prie stalo. Kiekvienas galvo- 
jo, kad net jei mirusieji prisėstų prie gyvųjų stalo, tas reginys 
nebūtų toks siaubingas, kokį jie matė. 

Firmino Rišaro ir Armano Monšarmino draugai galvojo, 
kad šis liesas ir perdžiūvęs svečias yra Debjeno ir Polinji pa- 
žįstamas, o jųjų draugai buvo įsitikinę, kad jį pakvietė naujieji 
direktoriai. Taigi niekas jokia pastaba, jokiu netaktišku klau- 
simu neužgavo svečio iš anapus. Keletas iš tų, kurie žinojo le- 
gendą apie vaiduoklį, juolab girdėjo scenos mechaniko, apie 
kurio mirtį jiems dar nebuvo pranešta, pasakojimus, galvojo 
sau, kad šis žmogus išties galėtų būti nesunkiai palaikytas 

vaiduokliu, tačiau, pagal Žozefą Bjukė, vaiduoklis buvo be 
nosies, o šis svečias akivaizdžiai ją turėjo. 

Bet ponas Monšarminas savo „Prisiminimuose“ rašė, kad 
svečio nosis buvusi permatoma: „ilga, plona ir permatoma“. 
Tai direktoriaus žodžiai. Aš esu įsitikinęs, kad nosis buvo 
dirbtinė. Ponui Monšarminui dirbtinė blizganti nosis visai 
galėjo pasirodyti esanti permatoma. Kiekvienas žino, kad 
šiuolaikinis mokslas nesunkiai gali sukurti puikiausias pri- 
klijuojamas nosis tiems, kurie jas prarado per nelaimingą at- 
sitikimą ar dėl neišvengiamos operacijos. 

Ar išties vaiduoklis sėdėjo nekviestas tarp direktorių kvies- 
tinių svečių? Ir ar tai iš tikrųjų buvo paties Operos vaiduoklio 
veidas? Kas galėtų tai patvirtinti? Aš primenu šį incidentą ne 
dėl to, kad įtikinčiau skaitytojus tokiu vaiduoklio įžūlumu, 
bet tik todėl, kad tokia galimybė visai įmanoma. 

Ponas Armanas Monšarminas savo „Prisiminimų“ vie- 
nuoliktame skyriuje rašo: 

„Galvodamas apie tą vakarą aš vis galvoju, kad neįtikėti- 
ni ponų Debjeno ir Polinji prisipažinimai mūsų kabinete ir 
nepažįstamo pabaisiško subjekto dalyvavimas vakarienėje 
kažkokiu būdų susiję dalykai. 

Tikra viena: ponai Debjenas ir Polinji sėdėjo pačiame cen- 
tre ir tikrai negalėjo matyti žmogaus su numirėlio galva. Stai- 
ga tas prabilo: 

- Baleto mokyklos mokinės teisios, - tarė jis. - Vargšo Bju- 
kė mirtį ne taip lengva paaiškinti, kaip žmonės mano. 

- Bjukė negyvas? - pašoko iš vietos direktoriai. 

- Taip, - ramiai atsakė žmogus, tikriau tariant, žmogaus 
šešėlis. - Jį rado pakartą tarp kaimiško namelio ir „Karaliaus 
Lahoro“ dekoracijų. 

Abu direktoriai apstulbę įsispitrijo į kalbėjusįjį. Tokio jų 
susijaudinimo niekaip negalėjai paaiškinti netgi Žinia apie vy- 

riausiojo scenos mechaniko savižudybę. Jie abu tapo baltesni 
už staltiesę. Galiausiai ponas Debjenas davė ženklą ponams 
Rišarui ir Monšarminui, Polinji sumurmėjo kelis atsiprašymo 
žodžius svečiams, ir jie visi keturi pranyko direktorių kabine- 
te. Čia vėl suteikiu žodį ponui Monšarminui. 

„Ponai Debjenas ir Polinji jaudinosi vis smarkiau, - rašo jis 
savo memuaruose, - ir mes manėme, kad jie nori mums pa- 
sakyti kažką labai svarbaus. Pirmiausiai jie paklausė, ar mes 
pažįstame Žmogų, sėdėjusį gale stalo ir pranešusį apie vargšo 
Žozefo Bjukė mirtį, bet mums papurčius galvas, jie susijaudi- 
no dar labiau. Jie paėmė iš mūsų visrakčius, įsistebeilijo į juos, 
o paskui pasiūlė mums labai slapčia užsakyti naujas spynas 
nesuskaičiuojamam kiekiui Operos durų: kambarių, drabuži- 
nių ir kitų patalpų, dėl kurių visiško saugumo norėtume būti 
tikri. Mes pradėjome juoktis - nejaugi Operoje yra vagių? Jie 
atsakė, kad yra nepalyginti blogiau. Tai - vaiduoklis. Mums 
vėl pasidarė juokinga, ir mes, nutarę, kad tai pokštas, paruoš- 
tas šiam vakarui, įsitraukėme į jį. Taigi mes „surimtėjome“ , 
ojie mums pradėjo aiškinti, kad niekada nebūtų nė užsiminę 
apie vaiduoklį, jei nebūtų iš jo paties gavę nurodymus mus įti- 
kinti, kad privalome su juo būti malonūs ir pildyti bet kokius 
jo prašymus ir reikalavimus. Atseit jiems iš tiesų palengvėję 
dabar, kai palieka šią vietą, kurioje karaliauja baisusis šešėlis, 
ir, pasak jų, iki paskutinės akimirkos jie tikėjęsi nepasakoti 
mums šios keistos istorijos, kuri mūsų skeptiškų protų sun- 
kiai priimama. Tačiau Žozefo Bjukė mirtis jiems žiauriausiai 
priminusi, kad visuomet, kai vaiduoklio reikalavimas būdavo 
atmetamas, Operoje įvykdavę kažkas siaubinga, tarsi patvir- 
tinimas apie priklausomybę nuo vaiduoklio malonės. 

Kol visa tai prislopintu ir baugiu tonu buvo dėstoma, aš 
nenuleidau akių nuo Rišaro. Savo studentavimo laikais Ri- 
šaras garsėjo šmaikščiais pokštais, todėl dabar jis atrodė kaip 

gurmanas, kuriam buvę direktoriai tik ką patiekė nuostabiau- 
sią patiekalą, beje, jo prieskoniai buvo kiek klaikoki - turiu 
minty vargšo Bjukė mirtį. Rišaras liūdnai linkčiojo galva, ir 
jo veide nuolat įsižiebdavo mina žmogaus, susirūpinusio tuo, 
kad kažkoks vaiduoklis siautėja Operoje ir gadina visą reika- 
lą. Man teliko tik pasekti jo pavyzdžiu. Tačiau galiausiai mes 
neišlaikėme ir kone sprogome iš juoko tiesiai Debjenui ir Po- 
linji į veidą, kurie, apstulbę nuo tokio netikėto mūsų perėjimo 
iš niūraus klausymo į patį įžūliausią linksmumą, nutarė, kad 
iš baimės pamišome. 

Kadangi nusprendėme, kad pokštas kiek per ilgai užsitęsė, 
Rišaras paklausė pusiau rimtai, pusiau juokais: 

- Ir ko tas vaiduoklis iš jūsų norėdavo? 

Ponas Polinji nuėjo prie savo stalo ir padavė mums direk- 
toriaus pareigų sąrašą. Jis prasidėjo gerai žinoma nuostata, 
kad „Operos direkcija privalo užtikrinti Nacionalinės mu- 
zikos akademijos klestėjimą ir lygį, priderantį svarbiausia- 
jai prancūzų scenai , o baigėsi 98 nuostata, tvirtinančia, kad 
„minėtosios privilegijos gali būti atimtos iš direktoriaus, ne- 
vykdančio nurodytų pareigų“. Ir buvo išvardyti keturi punk- 
tai. 

Tai buvo atidžiai juodu rašalu perrašyta oficialaus doku- 
mento kopija, tokia pat kaip ir mūsų, tik gale raudonai buvo 
prirašytas papildomas punktas. Prierašo raidės buvo nelygios 
ir laužytos, tarsi negrabiai vedžiotos dar neišmokusio jungti 
raidžių vaiko ranka, kuri braižė netgi ne plunksna, o į rašalą 
pamirkyto degtuko galvute. 

Šis, penktasis, skirsnis skelbė: 

„Jei direktoriai ilgiau nei dvi savaitės neišmoka sutartos 
sumos, kuri šiuo metu iki naujo nurodymo sudaro dvidešimt 
tūkstančių frankų per mėnesį arba du šimtus keturiasdešimt 
tūkstančių frankų per metus...“ 

Ponas Polinji drebančiu pirštu bakstelėjo į šį punktą, kuris 
mus labai nustebino. 

- Ir tai viskas? Daugiau jis nieko nenori? - kuo abejingiau- 
siu tonu paklausė Rišaras. 

- Taip, jis nori, - atsakė Polinji. Ir atvertęs šios atminti- 
nės kitą puslapį, perskaitė, kad pagrindinės privačios ložės 
nuolat nemokamai rezervuojamos respublikos prezidentui, 
ministrams, ir panašiai. Šio sąrašo pabaigoje buvo prierašas 
raudonu rašalu: „Ložė Nr. 5 pagrindinėje eilėje turi būti pa- 
liekama naudotis Operos vaiduokliui . 

Kai tai pamatėme, neliko nieko kita, tik atsistoti, tvirtai pa- 
spausti vieni kitiems rankas ir padėkoti už žavų pokštą, kuris 
aiškiai rodė, kad prancūzų žaismingumas neišsenkamas. Ri- 
šaras netgi pridėjo, kad dabar jis supranta, kodėl ponai Deb- 
jenas ir Polinji palieka Nacionalinę muzikos akademiją. Su 
tokiu kaprizingu vaiduokliu išties nelengva sugyventi. 

- Žinoma, pora ar ketvertas šimtų tūkstančių frankų nesi- 
volioja pakelėse, - nė nemirktelėjęs atsakė Polinji. - Ir niekas 
mums neapmoka nuostolių, patiriamų dėl neparduodamų 
vietų į Penktąją ložę, kuria naudojasi vaiduoklis. Tai tiesiog 
papiktinimas! Ar mes privalome išlaikyti vaiduoklius? 

- Mmm... taip. Mes privalome jus palikti, - aidu atsiliepė 
ponas Debjenas. - Ir mes jus paliekame! 

Jie pakilo. Rišaras tarė: 

- Kaip matyti, jūs tam vaiduokliui pernelyg malonūs. Jei 
šalia manęs įsitaisytų toks sunkiai sugyvenamas vaiduoklis, 
aš, ko gero, pareikalaučiau jį suimti! 

- Kaip? - šūktelėjo senieji direktoriai. - Mes jo nė karto 
nematėme! 

— O kaijis ateina į ložę? 

- Jo niekad nematėme ir ložėje. 

— Tada išparduokite ją. 

- Parduoti Operos vaiduoklio ložę! Puiku, džentelmenai, 
bandykite. Sėkmės. 

Tuo pokalbis buvo baigtas. Mudu su Rišaru kvatojomės 
taip, kaip dar niekada gyvenime“, - baigė šį „Prisiminimų“ 
skyrių Monšarminas. 


IV DALIS 


PENKTOJI LOZĖ 


—— 


rmanas Monšarminas apie savo direktorystę sukurpė to- 

kią storą prisiminimų knygą, tarsi tuo metu nieko dau- 
giau nebūtų veikęs, tik rašęs apie tai, kas vyko tarp Operos 
sienų. Ponas Monšarminas nepažinojo nė vienos natos, ta- 
čiau tujino švietimo ir dailiųjų menų ministrą, rašė straips- 
nelius bulvariniuose laikraščiuose ir, be kita ko, džiaugėsi 
dideliu turtu. Šiaip jis žmogus buvo gan žavus, blaiviai mąs- 
tantis ir, nusprendęs vadovauti Operai, susirado sau puikų ir 
patikimą padėjėją. 

Firminas Rišaras buvo gabus kompozitorius, parašęs daug 
su pasisekimu atliekamų kūrinių, jam patiko visokia muzika 
ir jos atlikėjai. Kadangi jis mėgo visus muzikus, mėgti poną 
Firminą Rišarą buvo tarsi visų muzikų pareiga. Vienintelė 
neigiamybė, kurią būtų galima pasakyti apie jį, - ponas di- 
rektorius buvo perdėm valdingas žmogus ir garsėjo nepa- 
kenčiamu charakteriu. 

Pirmąsias savo valdymo dienas abu direktoriai taip džiau- 
gėsi tapę didingojo rūmo šeimininkais, kad visai pamiršo 
keistą ir neįtikėtiną istoriją apie vaiduoklį. Netikėtai atsitiko 
tai, kas vėl priminė, kad pokštas - jei, žinoma, tai buvo pokš- 
tas - apie vaiduoklį nesibaigė. 

Ponas Firminas Rišaras tądien į savo kabinetą įžengė vie- 
nuoliktą valandą. Jo sekretorius, ponas Remi, padavė jam 

pusę tuzino laiškų, kurie atplėšti nebuvo, nes ant jų puikavo- 
si užrašas „asmeniškai“. Vienas laiškas patraukė pono Rišaro 
dėmesį ne vien dėl to, kad buvo adresuotas raudonu rašalu, 
bet ir dėl to, kad tokį raštą jis buvo matęs ir anksčiau. Direk- 
torius tuoj prisiminė, kad ta pati ranka išvedžiojo ir papildo- 
mus skirsnius prie taisyklių. Jis atpažino negrabią vaikišką 
rašyseną. Atplėšė laišką ir perskaitė: 

„Gerbiamasis direktoriau, 

prašyčiau atleisti už brangaus Jūsų laiko gaišinimą šiuo 
metu, kai esate labai užsiėmęs senųjų sutarčių peržiūrėjimu 
ir naujųjų sudarymu, remdamasis savo nepriekaištingu mu- 
zikiniu skoniu. Aš žinau, kiek daug Jūs nuveikėte Karlotos, 
Soreli ir mažosios Žam bei dar kelių personų, kurių talentus 
Jūs taip puikiai nuspėjote, labui. 

Žinoma, primindamas tai, aš turiu omenyje ne Karlotą, 
kuri dainuoja tarsi šaudytų kulkosvaidžiu ir kuriai nederėjo 
palikti „Ambasadorių“ ar „Žaken“ kavinių, taip pat ne Soreli, 
kurią labiausia garbina vežikai, ir net ne mažylę Žam, kuri 
šoka kaip karvė ant ledo. Kalbu apie Kristiną Daė, kurios ge- 
nialumas neginčijamas ir kurią jūs pavydžiai sergėjate nuo 
tikrojo meno. Galų gale, jūs esate laisvas rinktis savo įstaigoje 
pagal savo skonį, ar ne? 

Aš tik norėčiau pasinaudoti proga, kol Kristina Daė dar 
netrinktelėjo durimis, pasiklausyti jos atliekamos Zybelio 
partijos, kadangi Margaritos vaidmens net ir po visus su- 
krėtusio triumfo ji negauna. Taigi paprašyčiau palikti mano 
Penktąją ložę laisvą tiek šį vakarą, tiek ir ateinančias dienas, 
nes negaliu pabaigti šio laiško neišsakęs, kaip nemaloniai bu- 
vau nustebintas, kai vietos mano ložėje buvo išdalintos Jūsų 
pavedimu. Tarp kitko, aš neprotestavau, nes, visų pirma, ne- 
mėgstu skandalų, ir, antra, nebuvau tikras, kad Jūsų pirmta- 
kai, ponai Debjenas ir Polinji, įspėjo Jus apie mano mažytes 

silpnybes. Dabar jau gavau patikinimą iš senųjų džentelme- 
nų, kad Jūs esate supažindinti su papildomais Atmintinės 
punktais, taigi galiu spėti Jus pašaipiai vertinant mano pra- 
šymus. Jei norite gyventi ramiai, niekam nedrįskite atiduoti 
mano privačios ložės! 

Baigdamas galiu Jus užtikrinti, brangusis Vadove, kad esu 
Jūsų paklusnus ir nuolankus tarnas. 

Operos vaiduoklis“. 

Į laišką buvo įdėta nedidelė žinutė, iškirpta iš „Teatro re- 
viu : „Gerbiamasis O.V., tai nėra atsiprašymas dėl ponų R. 
ir M. elgesio, pareigybinė knyga jiems buvo perduota. Nuo- 
širdžiai Jūsų.“ 

Ponas Firminas Rišaras tik spėjo akimis permesti šias eilu- 
tes, ir priešais jį stojo ponas Armanas Monšarminas, laikyda- 
mas rankoje tokį pat laišką. Jie susižvalgė ir nusikvatojo. 

— Taigi pokštas tęsiasi, - tarė ponas Rišaras, - nesakyčiau, 
kad labai juokinga. 

— Ką visa tai reiškia? - paklausė Monšarminas. - Nejaugi 
jie mano, kad kaip buvę Operos direktoriai bet kada galės 
naudotis ta lože? 

— Aš nenusiteikęs leisti jiems tyčiotis iš mūsų ilgiau, - tarė 
Firminas Rišaras. 

— Manau, jau gana, - sutiko ir Armanas Monšarminas. 
- Ko jie nori? Ložės šiam vakarui? 

Ponas Rišaras liepė savo sekretoriui nusiųsti šio vakaro 
spektaklio kvietimus į pagrindinės eilės Penktąją ložę po- 
nams Debjenui ir Polinji, jeigu tos vietos dar neparduotos. 
Parduotos nebuvo. Kvietimai buvo jiems nunešti. Debjenas 
gyveno Kapučinų bulvaro ir Skribo gatvės kampe, Polinji - 
Obero gatvėje. Beje, abu vaiduoklio laiškai, kaip pastebėjo 
Monšarminas, buvo atsiųsti iš Kapučinų bulvaro. Direktoriai 
stebėjosi tik dėl to, kad du pagyvenę ponai pokštauja kaip 

kokie vaikėzai. 

- Galėtų jie būti mandagesni, - pasakė Monšarminas. - Ar 
pastebėjai, kaip nepagarbiai jie atsiliepia apie Karlotą, Soreli, 
ir netgi mažąją Žam. 

— Manau, kad tiedu alpsta iš pavydo. Tu tik pagalvok, su- 
mokėjo Revue Thėdtrale už žinutę! Gal jie neturi ką veikti? 

- Ir, atrodo, jie labai rūpinasi mažule Kristina Daė. 

— Tu ne blogiau už mane žinai, kad jos reputacija neprie- 
kaištinga, - pasakė Rišaras. 

— Reputacija - apgaulingas dalykas. Aš turiu muzikos žino- 
vo reputaciją, bet neskiriu smuiko rakto nuo atsuktuvo. 

- Gali būti ramus. Tu niekada tokios reputacijos neturė- 
jai. 

Paskui Rišaras įsakė durininkui įleisti artistus, kurie štai 
jau dvi valandos šurmuliavo direktoriaus priimamajame, 
laukdami, kada atsivers durys, už kurių jų laukia šlovė ir lai- 
mė, arba - buvo ir taip - atleidimas iš darbo. 

Visą dieną direktoriai praleido kalbėdamiesi, derėdamie- 
si ir sudarinėdami kontraktus, galiausiai abu pervargę išėjo 
namo miegoti, nė nežvilgterėję, ar Penktojoje ložėje ponai 
Debjenas ir Polinji mėgaujasi spektakliu. 

Kitą rytą vadovai gavo atviruką nuo vaiduoklio: „Gerbia- 
mieji direktoriai! 

Esu dėkingas. Puikus vakaras. Daė nuostabi. Atkreipkite 
dėmesį į chorą. Karlota - aukščiausios klasės, tačiau bedva- 
sis instrumentas. Vėliau Jums pranešiu dėl 240 tūkstančių, 
tikslumo dėlei - dėl 233 424 frankų 70 sū, kadangi ponai 
Debjenas ir Polinji persiuntė man 6575 frankus ir 30 santimų 
už pirmąsias dešimtį šių metų dienų, nes jų įsipareigojimai 
baigėsi dešimtąją mėnesio dieną. 

Jūsų tarnas, O. V.“ 

Antrasis laiškas buvo iš ponų Debjeno ir Polinji: 

„Džentelmenai, 

dėkojame už pasiūlymą, bet patys suprantate, kad perspek- 
tyva dar kartą pamatyti „Faustą“, kad ir kaip tai malonu bu- 
vusiems direktoriams, netrukdo priminti, jog mes neturime 
teisės užimti jo Penktosios ložės pagrindinėje eilėje. Apie tai 
primygtinai prašytumėme dar kartą paskaityti Atmintinės 
98-tą, paskutinįjį paragrafą. 

Priimkite mūsų sveikinimus etc.“ 

— O, šitie vaikinai pradeda mane erzinti, - šūktelėjo Riša- 
ras, suplėšydamas laišką į gabalėlius. 

Tą patį vakarą Penktoji ložė buvo išparduota. 

Kitą dieną Rišaras ir Monšarminas ant darbo stalo rado 
vyriausiojo kontrolieriaus raportą apie įvykius, kurie dėjosi 
spektaklio metu Penktojoje ložėje. 

„Aš buvau priverstas iškviesti į Penktąją ložę žandarą du 
kartus - antrojo veiksmo pradžioje ir vidury. Ložės svečiai, 
kurie, beje, pasirodė tik antrojo veiksmo viduryje, nuolat kėlė 
skandalą, spektaklio metu garsiai juokėsi ir laidė užgaulias 
replikas. Aplinkiniai juos ramino, o salėje kilo pasipiktini- 
mas. Mane iškvietė ložės durininkė, įėjęs aš sudraudžiau lan- 
kytojus, kurie, beje, elgėsi neįprastai ir kalbėjo visokius keis- 
čiausius niekus. Vos tik palikau ložę, joje vėl pasigirdo juokas, 
ir salė užprotestavo. Tuomet vėl pasikviečiau žandarą, ir jis 
juos išvedė. Jie juokėsi ir priešinosi, reikalaudami grąžinti 
pinigus. Galiausiai leidome jiems grįžti į ložę, bet ten tuojau 
pasigirdo juokas, ir lankytojai buvo išvaryti galutinai.“ 

— Pakviesk kontrolierių, - įsakė Rišaras sekretoriui, kuris 
jau ruošėsi skaityti raportą ir mėlynu pieštuku žymėtis pa- 
stabas. 

Ponas Remi, kurio pareigos ir buvo visokiausi pavedimai, 
tuoj pat įleido kontrolierių, kuris sekretoriaus įsakymu jau 

seniai buvo pakviestas ir laukė už durų. 

- Pasakok, kas ten buvo? - liepė Rišaras niūriai. 

Kontrolierius kažką neaiškaus sumurmėjo ir pasakė viską 
surašęs raporte. 

- Paaiškink, ko tie žmonės juokėsi? - paklausė Monšar- 
minas. 

- Galbūt jie buvo po gerų pietų, todėl labiau linko šmaikš- 
tauti, nei klausytis geros muzikos. Vos įėję į ložę, jie pakvietė 
durininkę. Paklausti, kas atsitiko, jie atsakė: „Apsižvalgykite 
aplink, ar čia be mūsų kas nors yra? „Ne, - atsakė moteris. 
„Gerai, - pritarė jie, - bet kai mes įėjome, išgirdome balsą, 
įspėjantį, kad ložė užimta!“ 

Monšarminas šypsodamasis stebėjo Rišarą, tačiau tam 
buvo visai nejuokinga. Jis pakankamai daug buvo prikrėtęs 
visokių pokštų, kurie pirmiausiai auką apstulbina, o paskui 
išveda iš pusiausvyros. Kontrolierius, pamatęs Monšarmino 
šypsnį, pajuto pareigą šyptelėti taip pat, tačiau Rišaro žvilgs- 
nis nutvilkė vargšelį, ir jam teko nutaisyti nuolankią išraiš- 
ką. 

— Sakyk pagaliau, - sugriaudėjo Rišaras. - Kai jie įžengė į 
ložę, ten kažkas buvo? 

— Nė gyvos dvasios, ponas direktoriau, absoliučiai nieko. 
Nebuvo nieko nei dešiniojoje, nei kairiojoje ložėse, aš patikri- 
nau. Durininkė man prikalbėjo pakankamai, ir aš pagalvojau, 
kad tai neskanūs juokeliai. 

— O tu irgi taip manai, ar ne? Irgi taip manai! Tai tik pras- 
tas pokštas. Ir net nejuokingas, ar ne? 

— Manau, kad labai nevykęs, pone. 

— O ką durininkė pasakė? 

- Pasakė, kad tai Operos vaiduoklio darbas, - nusivaipė 
kontrolierius. Ir tuojau pat suprato padaręs klaidą, nes Riša- 
ras staiga įnirto. 

— Durininkę man! Tuojau pat! Ir išsiųskite iš čia visus tuos 
žmones! 

Kontrolierius bandė dar prasižioti, bet Rišaras užkimšo 
jam burną grėsmingu: 

— Užsičiaupk! 

Kai jau atrodė, kad žmogelis užsisiuvo amžiams, Rišaras 
vėl atsisuko į jį: 

— Kas yra tas Operos vaiduoklis? - užriko jis. 

Deja, kontrolierius jau nebepajėgė ištarti nė žodelio, jis tik 
maskatavo rankomis, bandydamas parodyti, kad nieko apie 
tą vaiduoklį nežino ir net nenori žinoti. 

— Kada nors tą vaiduoklį regėjai? 

Kontrolierius energingai papurtė galvą. 

— Tuo blogiau, - lediniu tonu pareiškė Rišaras. Kontrolie- 
riui akys išsprogo, jis bandė suprasti, kodėl vadovas pasakė 
„tuo blogiau“. 

— Aš ruošiuosi suskaičiuoti visus, kurie dar nematė vai- 
duoklio, - teikėsi paaiškinti vadovas. - Tik pagalvokite, vai- 
duoklis šliaužioja po visą teatrą, ir niekas jo nematė. Man 
patinka, kai mano samdomi žmonės dirba man! 

Po šių žodžių Rišaras nebekreipė į kontrolierių dėmesio 
ir ėmė aptarinėti kitus reikalus su įėjusiu administratoriumi. 
Kontrolierius pamanė galįs eiti, tylutėliai prislinko prie durų 
ir sustingo nuo Rišaro riksmo: | 

- Stovėt! 

Laimei, Remi pastangomis iš šalia Operos esančios Pro- 
venso gatvės buvo atvesta ten papildomai viešbutyje dirbusi 
durininkė. 

— Kuo jūs vardu? 

- Madam Žiri. Jūs turite mane pažinoti, aš esu mažosios 
Žiri, kurią visi vadina Meg, motina. 

Tai buvo pasakyta taip išdidžiai, kad akimirkai ponas Ri- 

šaras net sutriko. Jis spoksojo į madam Žiri, į jos nublukusį 
šalį, nunešiotus batus, seną suknelę iš taftos ir pilką murziną 
skrybėlę. Iš vadovų išraiškos buvo akivaizdu, kad jie nė gir- 
dėti negirdėjo apie jokią madam Žiri ir juolab mažąją Meg. 
Bet madam Žiri nuoširdžiai buvo įsitikinusi, kad kiekvienas 
teatre ją pažįsta. 

— Niekada negirdėjau apie tokias, - burbtelėjo vadovas. 
- Tiek to, pasakokite, madam Žiri, kodėl praeitą vakarą jūs 
su kontrolieriumi kvietėte žandarą? 

- Aš kaip tik norėjau pas jus užeiti ir pasikalbėti apie tai, 
kad ir jūsų, pone direktoriau, neužkluptų nemalonumai, ku- 
rie teko ponų Debjeno ir Polinji daliai. Jie taip pat iš pradžių 
nenorėjo manęs klausyti... 

- Aš jūsų klausiu ne to. Klausiu, kas atsitiko praeitą va- 
karą?! 

Madam Žiri svaigo nuo pasipiktinimo. Su ja tokiu tonu 
niekas iki šiol nekalbėjo. Ji atsistojo ruošdamasi eiti, apsi- 
tvarkė sijoną ir energingai papurtė plunksnas ant savo mur- 
zinos skrybėlės. Tada persigalvojo, vėl prisėdo ir ištarė ne- 
patenkinta: 

— Atsitiko tai, kad vaiduoklis vėl buvo įžeistas! 

Atrodė, kad Rišaras tuojau sprogs. Tačiau čia įsiterpė Mon- 
šarminas ir išsiaiškino, kad durininkė laiko savaime supran- 
tamu dalyku tuščioje ložėje girdėtą vaiduoklio balsą, per- 
spėjantį, kad ložė užimta. Ji nesunkiai galėjo paaiškinti šį 
fenomeną, kuris, beje, naujiena jai nebuvo, o tik įrodymas, 
kad vaiduoklis sėdi ložėje. Niekas vaiduoklio ten nematė, bet 
kiekvienas galėjo jį išgirsti. Galima paklausti ponų Debjeno. 
ar Polinji, ar net paties Izidoriaus Saako, kuriam vaiduoklis 
sulaužė koją... 

— Ką? - pertraukė Monšarminas. - Vaiduoklis sulaužė koją 
vargšui Izidoriui Saakui? 

Ponia Žiri net akis išplėtė, apstulbinta šių dviejų nežiniu- 
kų. Ar jie nėra girdėję, kas vyko Debjeno ir Polinji laikais toje 
pačioje Penktojoje ložėje ir per tą patį „Faustą“?.. Madam Žiri 
atsikrenkštė, pabandė balsą tarsi ruoštųsi dainuoti visą Guno 
kūrinį ir pradėjo: 

- Tai nutiko šitaip, ponai. Tą vakarą pirmojoje eilėje sėdėjo 
ponas Manjera, jūs jį pažįstate, jis brangiųjų akmenų graveris 
Mogadoro gatvėje, o už madam Manjera sėdėjo jų artimas 
draugas Izidorius Saakas. Mefistofelis uždainavo (motušė Žiri 
paniūniavo truputį): „O, Katerina, ką veiki, ko į duris tamsoj 
žvelgi, ar mylimo dairaisi?..“, ir ponas Manjera išgirdo deši- 
nėje (jo pati sėdėjo jam iš Er) balsą, kuris pasakė: „Cha 
cha, mūsų Žiuli mylimojo nesidairo“. Jo žmoną ir vadino Žiu- 
li. Ponas Manjera atsigręžė ton pusėn, iš kurios sklido balsas, 
bet ten nieko nebuvo! Nieko! Jis pakrapštė ausį ir nusprendė, 
kad sapnuoja. Tuo metu Mefistofelis tęsia savo serenadą... 
Bet gal džentelmenams nuobodu? 

— Ne ne, tęskite! 

- Jūs esate labai malonūs, džentelmenai, taigi Mefistofelis 
tęsia savo ariją, - Madam Žiri vėl pradėjo niūniuoti: „Jis įsileis 
1r bučiniais, žodeliais užkerės meiliais ir jau ne ta pareisi...“ 
Ponas Manjera vėl girdi balsą: „Cha cha, Žiuli neatsisakytų 
Izidoriaus bučinio!“ Tuomet jis vėl atsisuko ir ką, manote, jis 
mato? Izidorių, laikantį už rankos jo žmoną ir švelniai bu- 
čiuojantį jai delną! Štai šitaip, mano ponai, - ir garbioji ponia 
aistringai pakštelėjo pro pirštinės tinklelį sau į delną. - Na, 
o paskui... Bac! Bum! - Manjera, kuris buvo didelis ir tvirtas 
vyriškis, toks kaip jūs, ponas Rišarai, įlipdė porą antausių po- 
nui Izidoriui Saakui, kuris buvo mažutis ir menkas, kaip jūs, 
ponas Monšarminai, ir net nesigynė. Kilo didžiulis triukšmas. 
Žmonės salėje šaukė: „Ką jie daro? Sustabdykite jį! Jis jį už- 
muš!“ Galiausiai Izidoriui pavyko pasprukti... 

- Taigi vaiduoklis jam nesulaužė kojos? - pertraukė po- 
nas Monšarminas, šiek tiek užgautas ponios Žiri pastabų apie 
savo kūno sudėjimą. | 

- Jis sulaužė, pone, - atsakė motušė Žiri oriai. - Jis sulaužė 
ją pats, ant paradinių laiptų, nes skuodė pernelyg greitai. Pra- 
ėjo nemažai laiko, kol vargšelis vėl galėjo vaikščioti... 

- Ar vaiduoklis jums pasakė, kad jis kalbėjo ponui Man- 
jerai į dešinę ausį? - paklausė Monšarminas, nutaisęs rūsčią 
tardytojo miną, kuri jam pačiam atrodė labai žaisminga. 

— Ne, pone, man sakė pats ponas Manjera. Taigi... 

- Bet jūs pati kalbėjotės su vaiduokliu, brangioji ponia? 

- Taip, kaip kalbuosi su jumis, mielasis pone! - atsakė 
madam Žiri. 

- Ir ką jums vaiduoklis pasakė? 

- Jis paprašė atnešti suolelį kojoms! 

Čia jau Rišaras neišlaikė ir nusikvatojo, taip pat ir Mon- 
šarminas su sekretoriumi Remi. Tik kontrolierius, turėda- 
mas patirtį, nedrįso juoktis, o ponia Žiri įsižeidė iki širdies 
gelmių. 

- Vietoj to, kad čia kikentumėte, ponai, - plykstelėjo ji pa- 
sipiktinusi, - jūs geriau paklauskite pono Polinji, kokiu būdu 
jis įsitikino pats! 

- Įsitikino kuo? - paklausė Monšarminas, kuris dar nie- 
kada gyvenime taip nesilinksmino. 

- Vaiduokliu, žinoma! Pažvelkite... 

Ji staiga nusiramino, pajutusi, kad priartėjo svarbiausias 
jos gyvenimo momentas: 

- Pažvelkite, - pakartojo ji. - Buvo vaidinama „Žydaitė“* 
tąkart. Ponas Polinji stebėjo spektaklį iš vaiduoklio ložės.... 


* „Žydaitė“ (La Juive) - Žako Fromentalio Halevi (1799 - 1862) opera 
pagal E. Skribo libretą. Premjera - 1835 m. 

Taigi, kai Leopoldas surinka: „Lekiam!“ ir Eleazaras jį stab- 
do - „Kur skubate taip jūs?“... Tą akimirką ponas Polinji - aš 
mačiau tai iš šoninės ložės, kuri buvo tuščia - Polinji stai- 
ga pakyla ir tiesus, sustingęs kaip statula palieka ložę! Aš 
dar kaip tas Eleazaras jo spėju paklausti: „Kur skubate taip 
jūs?, tačiau jis jau nulėkė laiptais, dėkuidiev, nesusilaužęs 
kojos... 

— Kuo tai susiję su jūsų paminėtu faktu, kad vaiduoklis rei- 
kalavo suolelio kojoms pasidėti? - neatstojo Monšarminas. 

— Tai įvyko daug vėliau po minėtojo vakaro, nes nuo to 
laiko niekas netrikdė vaiduoklio ramybės Penktojoje ložėje. 
Ponai direktoriai davė nurodymą laikyti šią ložę tik vaiduok- 
liui ir į visus spektaklius. Ir kartą atėjęs jis paprašė manęs 
suolelio kojoms! 

— Cho cho! Vaiduoklis paprašė! Jūsų vaiduoklis - vyras 
ar moteris? 

- Vyras. 

— Iš kur žinote? 

- Tai vyro balsas - žavintis vyriškas balsas! Štai kaip tai 
atsitiko: paprastai jis į spektaklį ateina pirmo veiksmo vidu- 
ryje ir pabeldžia triskart į Penktosios ložės duris. Kai pirmą 
kartą išgirdau stuksenant, tikrai žinojau, kad ložėje nėra nie- 
ko, taigi galite įsivaizduoti, kaip persigandau! Atidariau du- 
ris, įsiklausiau, apsižvalgiau - nieko! Ir tada išgirdau balsą: 
„Madam Žiuli - mano amžinatilsį vyras buvo Žiulis - pra- 
šyčiau atnešti suolelį.“ Pone direktoriau, mane išpylė šaltas 
prakaitas! Bet balsas švelniai mane ramino: „Madam Žiuli, 
nebijokite, tai tik aš - Operos vaiduoklis!“ Balsas buvo toks 
švelnus ir malonus, kad nė truputėlio negąsdino. Balsas sklido 
nuo kampinio krėslo dešinėje, pirmoje eilėje. 

— Ar buvo kas nors šalia esančioje ložėje? - paklausė Mon- 
šarminas. 

- Ne, Septintoji ir Trečioji ložės buvo tuščios. Dar tik kilo 
uždanga. 

- Ir ką jūs darėte? 

- Atnešiau suolelį. Tikriausia jis prašė jo ne sau, O savo 
damai. Bet aš jos niekada negirdėjau nei mačiau. 

— Ką?! Vadinasi, vaiduoklis dar ir vedęs? - abiejų direkto- 
rių akys lakstė nuo madam Žiri prie kontrolieriaus, kol ga- 
liausiai sustingo ant ložių prižiūrėtojo, kuris makalavo ran- 
komis, tarsi norėdamas atkreipti vadovų dėmesį. Jis sukiojo 
pirštu prie smilkinio - šis gestas akivaizdžiai rodė, kad mo- 
tušė Žiri galutinai pamišusi. Šioji pantomima galutinai įtiki- 
no Rišarą kuo greičiau atsikratyti kontrolieriumi, kuris laiko 
haliucinacijų kamuojamus darbuotojus. O garbioji moteriškė 
įkvėptai tęsė: 

— Po spektaklio jis visuomet man palieka porą frankų, kar- 
tais penkis, o retkarčiai netgi dešimtį, tada, kai būna ilgai 
nesilankęs. O dabar, kai visi jam įkyrėjo, jis man neduoda 
nieko. 

- Atleisk, mieloji, - pasakė Monšarminas, ir ponios Žiri 
plunksnos nuo tokio familiarumo piktai sutirtėjo jai ant gal- 
vos. - Atleiskite, bet kaip vaiduoklis jums paduoda tuos du 
frankus? 

- Jis palieka juos ant stalelio ložėje, savaime suprantama. 
Aš juos randu šalia programėlės, kurią visuomet jam atnešu. 
Kartais netgi randu gėlių, kaip tą rožę, kuri greičiausia iškri- 
to iš jo damos iškirptės... tos damos, kurią jis atsiveda, mat 
kartą jie paliko vėduoklę.... 

— Nieko sau! Vaiduoklis paliko vėduoklę? 

— Taip, ir aš ją kitą vakarą nunešiau į ložę. 

Čia jau kontrolierius rūsčiai riktelėjo: 

- Jūs sulaužėte taisykles, ponia Žiri, ir mokėsite baudą! 

- Prikąsk liežuvį, - burbtelėjo ponas Firminas Rišaras ir 

vėl atsisuko į garbiąją ponią: 

— Taigi grąžinote jam vėduoklę. Ir? 

— Nieko. Jie, matyt, ją pasiėmė, nes po spektaklio ten nie- 
ko nebuvo, išskyrus dėžutę angliškų saldainių, kuriuos la- 
bai mėgstu. Tai vienas iš mažyčių vaiduoklio dėmesio ženklų 
man... 

- Gerai, ponia Žiri. Galite eiti. 

Kai madam Žiri kaip visada oriai išplaukė iš kabineto, di- 
rektoriai pranešė kontrolieriui, kad nuspręsta atsisakyti šios 
pamišusios senės paslaugų. Tada jie paleido kontrolierių, ir 
kai tas išėjo, nuolankiai ir įkyriai prisiekinėdamas savo ištiki- 
mybę teatrui, administratoriui buvo liepta galutinai atsiskai- 
tyti ir su kontrolieriumi. Likę vieni, direktoriai aptarė mintį, 
tuo pačiu metu toptelėjusią jiems į galvas - pribrendo laikas 
patiems surengti mažutę ekskursiją į Penktąją ložę. 


V DALIS 


STEBUKLINGASIS SMUIKAS 


d 


ristina Daė, tapusi intrigų, apie kurias aš kalbėsiu vė- 
liau, auka, po triumfo, užgriuvusio ją įsimintinąjį vakarą, 
kurį laiką scenoje nesirodė. Ji tik sudainavo kunigaikštienės 
de Ciurich rūmuose, bet tai buvo paskutinis aukštuomenės 
susibūrimas, kuriame ją matė. Ji be jokios aiškesnės priežas- 
ties nedalyvavo netgi labdaros vakare, kuriame dainuoti buvo 
prisižadėjusi. Ji apskritai elgėsi taip, tarsi savo likimo šeimi- 
ninkė būtų buvusi ne pati arba bijotų pakartotinio triumfo. 
Dainininkė žinojo, kad grafas de Šanji, norėdamas pama- 
loninti savo brolį dėjo daug pastangų, bandydamas ją užtar- 
ti ponui Monšarminui, ir parašė grafui laišką, dėkodama už 
pastangas ir prašydama daugiau to nedaryti. Šio keisto pra- 
šymo priežastys liko nežinomos. Vieni manė, kad ji nedo- 
vanotinai pasipūtusi, kiti kalbėjo apie jos dievišką kuklumą. 
Scenos žmonėms kuklumas nėra perdėm būdingas, todėl esu 
įsitikinęs, kad jos elgesį lėmė baimė. Taip, Kristina Daė buvo 
išsigandusi savo sėkmės. Aš turiu Kristinos Daė laišką (vieną 
iš Perso kolekcijos), kuris įrodo, kad ji buvo apimta išgąsčio: 
„Aš nepažįstu savęs, kai dainuoju“, - rašė vargšas kūdikis. . 
Ji nebesirodė scenoje, ir vikontas de Šanji bergždžiai ieško- 
jo galimybės ją pamatyti. Jis jai parašė, prašydamas atsišaukti, 
ir belaukdamas atsakymo, jau buvo visiškai kritęs į neviltį, kai 
vieną rytą gavo jos laiškutį: 
55 


OPEROS VAIDUOKLIS 


„Mesjė, 

aš nepamiršau mažo berniuko, kuris vaikštinėjo prie jū- 
ros ir šoko į vandenį išgriebti mano šalio. Jaučiu, kad priva- 
lau Jums parašyti šiandien, prieš išvažiuodama į Perosą, kur 
keliauju, genama švenčiausios pareigos. Ryt mano vargšo tė- 
velio mirties metinės, kurį Jūs pažinojote, ir kuris labai Jus 
mėgo. Jis palaidotas su savo smuiku čia, mažose kapinaitėse 
prie nedidukės bažnytėlės, kalvos papėdėje, kur mes žaisda- 
vome būdami vaikai ir kur, paaugę, paskutinįkart ištarėme 
vienas kitam sudiev . 

Vikontas de Šanji mikliai čiupo traukinių tvarkaraštį, aki- 
mirksniu apsirengė, brūkštelėjo kelias eilutes, kurias kamer- 
dineris turėjo perduoti broliui, šoko į karietą ir nulėkė kaip 
akis išdegęs Monparnaso stoties link. Deja, ten pamatė tik 
rytinio traukinio uodegą. Giliai kentėdamas prasitrynė iki 
vakaro mieste ir aprimo tik tada, kai įsitaisė.Britų ekspreso 
kupė. Visą kelią skaitė Kristinos raštelį, uodė vos juntamą 
jos kvepalų aromatą ir ant atminties siūlelio varstė saldžius 
vaikystės prisiminimus. Jis praleido bemiegę ir varginančią 
naktį, o kelionės gale švietė Kristinos Daė paveikslas. Diena 
jau brėško, kai jis pasiekė Lanjoną. 

Raulis buvo vienintelis diližanso, važiavusio Peroso - Gi- 
reko link, keleivis. Į jo klausimus vežikas atsakė, kad jauna 
moteris, panaši į paryžietę, vakar važiavo į Perosą ir apsistojo 
ten svečių namuose, „Saulėlydyje“. 

Jis artėjo prie savo meilės objekto, ir iš atminties kilo prisi- 
minimai apie mažąją švedų dainininkę. Didžioji šios istorijos 
dalis iki šiol skaitytojams nėra žinoma. 

Kažkada mažame kaimelyje netoli Upsalos gyveno vals- 
tietis su šeima. Jis visą savaitę triūsė savo laukelyje, o sek- 
madieniais giedojo bažnyčios chore. Valstietis turėjo mažą 
dukrytę, kurią jis supažindino su muzikos paslaptimis dar 

gerokai prieš jai pramokstant skaityti. Daė tėvas buvo talen- 
tingas muzikantas, deja, jis to nežinojo. Geresnio savamoks- 
lio smuikininko nebūtumėte radę visoje Skandinavijoje. Jo 
šlovė sklido plačiai, jis buvo kviečiamas į visas vestuves ar 
šventes. Daė motulė mirė, kai Kristinai stuktelėjo šešeri. Tada 
tėvas, kuris mylėjo tik savo dukterį ir savo muziką, parda- 
vė sklypelį ir trobą ir iškeliavo į Upsalą laimės ieškoti. Deja, 
rado tik vargą. 

Jis grįžo į kaimą ir pradėjo klajoti iš mugės į mugę, griež- 
damas skandinavų dainas, o jo kūdikis, kuris visad buvo su 
juo, svaigo nuo jo melodijų arba dainuodavo smuikui prita- 
riant. Kartą Limbi mugėje juos išgirdo muzikos profesorius 
Valerijus ir pasiėmė į Gotenburgą. Jis tvirtino, kad tėtušis 
Daė yra genialiausias pasaulio smuikininkas ir kad jo duktė 
būtinai tapsianti garsia artiste. Profesorius rūpinosi jos mu- 
zikiniu lavinimu ir auklėjimu. Ji darė stulbinamą pažangą ir 
sužavėdavo kiekvieną tiek savo grožiu bei grakštumu, tiek 
nuoširdžiu žinių troškimu. 

Kai Valerijus su žmona kėlėsi į Paryžių, jie pasiėmė tėtušį 
Daė ir Kristiną kartu. Mamutė Valerijus rūpinosi Kristina 
kaip nuosava dukterimi. O senasis Daė pradėjo ilgėtis namų. 
Jis niekad nė žingsnio nežengdavo į Paryžių, gyveno tarsi sap- 
ne, užsidaręs kartu su savo smuiku. Valandomis jis sėdėdavo 
dukters kambaryje, ir tik liūdni smuiko ar dainos garsai tada 
virkaudavo namuose. Kartais Mamutė Valerijus pritykindavo 
prie durų ir klausydavosi braukdama ašarą. Ji taip pat ilgėjosi 
savo šiaurietiškų slidžių. 

Daė atkusdavo tik vasarą, kai visa šeima nuvykdavo į Per- 
osą-Gireką - Dievo užmirštą Bretanės kampelį, kur jūros 
vanduo švytėjo lygiai taip pat, kaip ir jo šalyje. Sėdėdamas ant 
jūros kranto griežė jis pačias liūdniausias melodijas ir tikino 
dukterį, kad jūra nutyksta jų klausydamasi. Mamutę Vale- 

rijus jis nustebino dar vienu neįprastu pomėgiu. Tuo metu 
Bretanėje vyko daug kaimo švenčių, ir tėtušis Daė, pasiėmęs 
Kristiną, dingdavo jose savaitėmis. Jie dovanojo savo muziką 
pačių menkiausių kaimelių gyventojams, miegojo daržinėse, 
atsisakydami svečių namų paslaugų ir susiglaudę vienas prie 
kito kaip kadaise, kai jie buvo neturtingi. Apsirengę buvo pa- 
doriai, neėmė beriamų jiems monetų, neprašė išmaldos, ir 
klausytojai sekiojo juos būriais, nes niekaip negalėjo suprasti, 
kodėl senasis smuikininkas klaidžioja po kraštą su jaunute 
žavia mergaite, dainuojančia angelo balsu. 

Kartą mažas berniukas, vaikštinėjęs su savo guvernante, 
nuėjo kiek toliau nei įprastai, nes niekaip negalėjo palikti 
mergaitės, kurios balsas, tyras ir skaidrus, jį tiesiog užbū- 
rė. Jie nuėjo iki įlankos, vadinamos Trestaru. Esu tikras, kad 
dabar ten jau stūkso koks uostas ar kazino, bet tuo laiku ten 
tebuvo tik dangus, jūra ir auksinis smėlis. Staiga vėjo gūsis į 
vandenį nunešė Kristinos šalį. Kristina aiktelėjo ir bandė jį 
gaudyti, bet šalis jau suposi ant bangų. Tada ji išgirdo kažką 
sakant: 

— Nesirūpinkite, aš jums jį ištrauksiu iš jūros. 

Ir ji pamatė, kaip berniukas su visais rūbais mikliai nėrė į 
jūrą, visai nekreipdamas dėmesio į beviltiškus juodai apsiren- 
gusios damos riksmus. Jis išlipo iš vandens nešinas mergaitės 
šaliu, o juodai apsirengusi dama dar ilgai negalėjo nurimti. 
Mergaitė nusijuokė, tarsi upelis sučiurleno, ir pabučiavo ber- 
niuką. Tai buvo vikontas Raulis de Šanji, viešėjęs pas savo 
tetas Lanjone. Nuo to karto vasaromis vaikai beveik kasdien 
žaisdavo kartu. Tetos prašymu ir profesoriaus Valerijaus pa- 
akintas, tėtušis Daė sutiko mokyti vikontą de Šanji griežti 
smuiku. Raulis nuo vaikystės pamėgo tas pačias melodijas, 
kurios žavėjo Kristiną. Jiedu buvo panašūs ir romiu bei sva- 
jingu charakteriu. Jie mėgo klausytis senovinių bretonų pasa- 

kų ir legendų, ir vienas iš mėgstamų užsiėmimų buvo belstis 
į duris ir prašyti kaip elgetoms: „Pone... - arba - madam... 
gal malonėtumėte... pasakėlę...“ | 

Ir retai nutikdavo, kad nebūtų kas jiems „paaukoja“ kokią 
istoriją - ar pažįstate nors vieną močiutę bretonę, kuri nebūtų 
mačiusi, kaip šoka elfai mėnesienoje tarp rasotų žolynų? 

Bet jų tikrieji malonumai prasidėdavo iškilmingoje va- 
karo tyloje, kai saulei panirus į jūrą nusileisdavo prieblanda. 
Senasis Daė ateidavo, prisėsdavo prie jų ir prislopintu balsu, 
tarsi bijodamas nubaidyti savo mylimus vaiduoklius, pasa- 
kodavo jiems Šiaurės kraštų sakmes. Kai jis nutildavo, vaikai 
maldaudavo dar. 

Viena istorija prasidėjo taip: 

„Karalius plaukė maža valtele vienu iš tų giliųjų ežerų, ku- 
rie blyksi tarsi skaisti akis vidury Norvegijos kalnų...“ O kita 
— „Mažoji Lota vienu metu mąstė apie viską ir apie nieką. Jos 
auksiniuose plaukuose šoko saulės zuikučiai, ojos siela buvo 
tyra ir skaisti, kaip jos akys. Ji buvo paslaugi savo mamytei, 
švelniai žaidė su lėlėmis, rūpinosi savo apdaru, raudonaisiais 
bateliais ir smuiku, bet labiausiai mėgo jau nirdama į sapnus 
klausytis Muzikos angelo.“ 

Kai senasis smuikininkas pasakojo šią istoriją, Raulis 
žvelgė į Kristinos žydras akis ir auksu vilnijančius plaukus; 
o Kristina mąstė apie tai, kad Lota buvo labai laiminga, nes 
prieš užsnūsdama girdėdavo Muzikos angelo lopšinę. Mu- 
zikos angelas veikė beveik visose tėtušio Daė istorijose, ir 
senasis smuikininkas tvirtino, kad kiekvieną didį artistą ar 
muzikantą nors kartą gyvenime aplankęs Angelas. 

Kartais Angelas palinkdavęs virš vaiko lopšio, kaip kad 
nutiko su Lota, ir ji tapo žaviu šešiamečiu stebuklu, kuris 
griežė smuiku geriau, nei penkiasdešimtmetis muzikantas, ir 
tai, suprantama, buvo ypač žavinga. Kartais Muzikos angelas 

stipriai vėluoja, nes vaikai būna neklusnūs ir nenori ruošti 
pamokų ar kartoti begalinių gamų. O pas kai ką jis apskritai 
neužsuka, galbūt pas tuos, kurie yra kietos širdies ir blogai 
elgiasi. Angelo niekas nėra matęs, bet išrinktųjų sielos girdi 
jį. Neretai tai nutinka netikėtai, ypač kai žmogų slegia gilus 
liūdesys ir jo siela rauda. Ir štai tada jo ausis pasiekia dan- 
giškosios dermės dieviški garsai, kurių prisiminimas jį lydi 
visą gyvenimą. Tie, kurie buvo paliesti Angelo ugnies, pajun- 
ta širdyje virpulį, nesuvokiamą paprastiems mirtingiesiems. 
Ir žmonės, kurie nežino, kad išrinktuosius aplankė Angelas, 
laiko juos genijais. 

Mažoji Kristina paklausė savo tėvo, ar tas girdėjęs Muzi- 
kos angelą. Bet tėtušis Daė liūdnai papurtė galvą. Staiga jo 
akys sužibo: 

— Tu jį būtinai išgirsi, dukrele! Kai aš būsiu dausose, aš 
tau jį atsiųsiu! 

Tuo metu senuką jau vargino negeras kosulys. 

Po trejų metų Raulis ir Kristina vėl susitiko Perose. Pro- 
fesorius Valerijus jau buvo miręs, bet jo našlė liko Prancū- 
zijoje su tėtušiu Daė ir jo dukterimi, kurie toliau: dainavo ir 
griežė smuiku, užbūrę nuostabiomis svajomis savo garbiąją 
patronę, dabar gyvenančią tik muzika. Kartą vikontas, jau 
jaunuolis, užsuko į Perosą ir tuoj nuskubėjo į namą, kuria- 
me tikėjosi juos rasiąs. Jį pasitiko senasis smuikininkas, vė- 
liau įėjo ir Kristina, nešina padėklu su garuojančia arbata. Jos 
skruostai plykstelėjo nuo Raulio žvilgsnio, o jis priėjo ir ją 
pabučiavo. Ji sumišusi pasiteiravo, kaip jam einasi, tada, neva 
atlikusi šeimininkės pareigas, nežymiai pasišalino. Ji išbėgo 
į sodą ir prisėdo ant suoliuko, o jos mergaitišką širdį gniau- 
žė dar nepatirtas jausmas. Raulis nusekė ją, ir jiedu droviai 
šnekučiavosi iki sutemų. Jie pasikeitė per tuos metus ir tarsi 
du diplomatai atsargiai kalbėjosi apie šį bei tą, vengdami net 

užuominos apie savo bundančius jausmus. Kai jau šalikelėje 
tarė vienas kitam sudie, Raulis prispaudė lūpas prie Kristinos 
virpančios rankos ir ištarė: 

- Panele, aš niekada jūsų nepamiršiu! 

Ir jis nuėjo, apgailestaudamas dėl savo žodžių, nes puikiai 
suprato, kad Kristina negalėtų tapti vikonto de Šanji žmo- 
na. 

O Kristina stengėsi negalvoti apie jį ir visiškai pasinėrė į 
savo menus. Ji darė nuostabią pažangą, ir tie, kurie ją girdė- 
jo, pranašavo jai garsiausios pasaulio dainininkės ateitį. Deja, 
mirė jos tėvas, ir ji netikėtai pasijuto kartu su tėvu praradusi 
viską - balsą, sielą ir savo talentą. Jai to, ką turėjo, pakako 
įstoti į konservatoriją, kur ji nepasižymėjo niekuo, stūmėsi 
iš klasės į klasę be jokio entuziazmo ir prizą gavo tik dėl to, 
kad norėjo pradžiuginti senąją Mamutę Valerijus, su kuria 
tebegyveno. 

Tą akimirką, kai Raulis pamatė Kristiną Operoje, buvo ap- 
stulbintas merginos žavesio, ir saldūs praeities vaizdai paku- 
teno jam širdį, tačiau jį nustebino bedvasis jos dainavimas. 
Jis grįžo pasiklausyti vėl. Jis sekė ją į užkulisius. Jis laukė jos 
laiptinėse už scenos. Jis stengėsi patraukti jos dėmesį. Ne kar- 
tą lydėjo ją iki pat jos kambario durų, bet ji tarsi nematė jo. 
Atrodo, kad ji apskritai nieko nepastebi. Jai buvo vis tiek. 
Raulis kentėjo, jam ji buvo nuostabiai graži, bet jis drovėjosi 
ir net sau nesiryžo prisipažinti esąs įsimylėjęs. Ir tada - tarsi 
žaibo tvykstelėjimas tame nuostabiame iškilmingame vaka- 
re: dangaus skliautas plyšo, angelo balsas nužengė į žmones 
ir visiškai užvaldė jo širdį... 

O vėliau... Vėliau buvo tas vyriškas balsas už durų - „Tu 
privalai mane mylėti!“ - ir nė gyvos dvasios kambaryje... 

Kodėl ji prajuko, kai priminė jai iš jūros išgriebtą šalį? Ko- 
dėl ji jo nepažino? Ir kodėl ji parašė jam? 

Pagaliau jis pasiekė Perosą. Raulis vaikštinėjo prirūkytame 
„Saulėlydžio“ vestibiulyje ir staiga susidūrė su Kristina, kuri 
stovėjo priešais šypsodamasi ir nė kiek nesutrikusi. 

- Taigi jūs čia, - tarė ji. - Aš jaučiau, grįždama iš mišių, kad 
jus čia rasiu. Kai kas mane įspėjo ten, bažnyčioje. 

— Kas? - paklausė Raulis imdamas ją už dailios rankutės. 

— Mano vargšas miręs tėvelis. 

Stojo tyla, ir Raulis ją pertraukė: 

- Ar jūsų tėvas jums pasakė, kad aš myliu jus, Kristina, ir 
kad negaliu gyventi be jūsų? 

Kristina paraudo akyse ir nusuko veidą. Virpančiu balsu 
ji tarė: 

— Mane? Jūs kliedite, mano drauge! - Ir ji susitvardžiusi 
nusijuokė. 

— Nesijuokite, Kristina, aš kalbu visiškai rimtai. 

Mergina sumišo: 

— Aš nekviečiau jūsų kalbėti tokių dalykų. 

- Bet jūs pakvietėte mane; žinojote, kad jūsų laiškui abe- 
jingas neliksiu ir kad jis privers mane skubėti į Perosą. Kodėl 
jūs taip sugalvojote, jei nemanote, kad myliu jus? 

— Galvojau, gal prisiminsite mūsų vaikystės žaidimus ir 
mano amžinatilsį tėvelį, kuris juose dažnai dalyvaudavo... Aš 
išties nežinau, ką maniau... Galbūt aš klydau jums rašydama... 
Šios metinės ir jūsų netikėtas pasirodymas mano kambaryje 
Operoje tą vakarą priminė laimingus praeities laikus ir para- 
šiau jums kaip toji maža mergaitė, kokia buvau... 

Jos laikysena Rauliui atrodė kažkokia nenatūrali. Jis jos ne- 
įtarinėjo, tikrai ne, nuoširdus švelnumas, sumišęs su liūdesiu, 
švytėjo jos akyse. Bet kodėl jos akys tokios liūdnos? Jis norėjo 
tai sužinoti ir todėl nekantravo. 

— Ar kai regėjote mane savo kambaryje, pirmąkart apskri- 
tai mane matėte, Kristina? 

Ji meluoti nesugebėjo. 

— Ne, - atsakė ji, - aš mačiau jus kelis kartus jūsų brolio 
ložėje. Ir scenoje. 

- Neabejoju! - tarė Raulis ir prikando lūpą. — — Bet kodėl, kai 
jūs mane pamatėte kambaryje, prie jūsų kojų, kur aš primi- 
niau jums apie mažą berniuką, išgelbėjusį mergaitės šalį, ko- 
dėl jūs apsimetėte manęs nepažįstanti ir dargi nusijuokėte? 

Visa tai Raulis susakė taip grubiai, kad Kristina nieko ne- 
atsakė, tik stovėjo suglumusi ir įdėmiai žvelgė į jį. Jaunuolis 
pats buvo pritrenktas savo griežtų žodžių ir tuojau pat dėl jų 
pasigailėjo. Jis norėjo kalbėti meilės, švelnumo ir nuolanku- 
mo kupinus žodžius. Tokiu tonu kalbėti galėtų tik žmonos, 
namų šeimininkės apgautas vyras ar meilužis. Jis supyko ant 
savęs, tačiau jau buvo per toli nueita ir kaip vienintelę išeitį iš 
šios nepatogios padėties pasirinko toliau elgtis grubiai. 

- Jus neatsakote! - ištarė jis piktai ir skausmingai. - Gerai, 
aš atsakysiu už jus. Taip jūs elgėtės dėl to, kad kažkas jūsų 
kambaryje jus trikdė, Kristina, kažkas, kuriam jūs nenorėjote 
parodyti pažįstanti mane. 

- Jei taip ir buvo, mano drauge, - pertraukė jį Kristina ledi- 
niu tonu, - tai tik jūs, kol jums buvo liepta palikti kambarį. 

- Taip! Kad galėtumėte pasilikti su kitu! 

- Ką jūs kalbate, mesjė, - paklausė mergina nervingai. - 
Apie kokį kitą? 

- Apie vyrą, kuriam jūs sakėte: „Aš dainavau tiktai jums! 
Šį vakarą aš jums atidaviau visą savo sielą ir aš dabar miru- 
Si... 

Kristina čiupo Rauliui už rankos ir suspaudė ją su tokia 
jėga, kokios iš šios trapios merginos jis nesitikėjo. 

- Jūs... Jūs klausėtės už durų? 

- Taip! Nes aš jus myliu! Ir aš girdėjau viską... 

— Ką viską? 

Ir mergina, keistai nutykusi, paleido jo ranką. 

— Jis pasakė jums: „Kristina, tu privalai mane mylėti!“ 

Ištarus tuos žodžius, Kristinos veidas mirtinai išbalo, o 
aplink akis išryškėjo tamsūs šešėliai. Ji susvyravo ir, atrodė, 
tuoj nualps. Raulis ištiesė rankas, norėdamas ją apkabinti, bet 
mergina susitvardžiusi išsisuko ir tarė prislopusiu balsu: 

— Pasakokite! Pasakokite! Pasakokite, ką girdėjote! 

Raulis visiškai prarado nuovoką. Jis tarė: 

— Girdėjau, jūs pasakėte jam atidavusi savo sielą, o jis at- 
sakė: „Tavo siela nuostabi, vaikuti, ir dėkoju tau. Nė vienas 
imperatorius nėra gavęs prašmatnesnės dovanos. Angelai šį- 
vakar raudojo.. 

Kristina priglaudė ranką prie savo širdies ir nežmoniškai 
susijaudinusi įsmeigė žvilgsnį į Raulį. Ji atrodė tarytum be- 
protė. Raulis persigando. Bet štai jos akys sudrėko, ir alebas- 
triniais skruostais tarsi du perlai nuriedėjo sunkios ašaros. 

— Kristina! 

— Rauli! 

Jaunuolis siekė ją apkabinti, bet ji išsprūdo iš jo rankų ir 
dingo už durų. | 

Kristinai užsidarius savo kambaryje, Raulis sėdėjo sava- 
jame labai susikrimtęs. Jis atsisakė pusryčių. Buvo apimtas 
sielvarto ir kartaus liūdesio, kad tos valandos, kurios, kaip 
jis tikėjosi, bus saldžios, beprasmiškai slenka be jaunosios 
švedės. Kodėl ji net nenori paklajoti po jų vaikystės vietas, 
kupinas švelniausių prisiminimų? Jis girdėjo, kad ji ryte buvo 
užsakiusi mišias už savo tėvelio sielą ir ilgas valandas karštai 
melsdamasi praleido mažoje bažnytėlėje, šalia kurios buvo 
palaidotas smuikininkas. 

Giliai prislėgtas Raulis pasuko į kapines šalia bažnyčios ir 
visiškai vienas vaikštinėjo tarp kapų, skaitinėdamas įrašus; 
paskui pasuko už apsidos ir buvo priblokštas gėlių spalvų, 

mirguliuojančių ant akinamu baltumu spindinčios žemės. 
Tai buvo nuostabios raudonos rožės, kurios tarsi koks stebuk- 
las pražydo neliestame sniege, tarsi gabalėlis gyvybės šiame 
mirusiųjų pasaulyje, nes mirtis karaliavo visur. Podraug su 
gėlėmis mirtis augo iš žemės, kuri, atrodė, išstumia visa, kas 
joje paslėpta. Šalia bažnyčios sienos buvo primesta griaučių 
ir kaukolių; šimtai jų, prilaikomų aprūdijusios vielos, buvo 
sumesta į siaubą keliančią kaugę. Mirusiųjų kaulai rikiavosi 
eilėmis kaip plytos į kraupų pamatą, iš kurio, rodės, ir kyla 
šventovės sienos. Jos durys vėrėsi pačiame centre, kaip beveik 
visų senųjų Bretanės bažnyčių. 

Raulis pasimeldė už senojo Daė sielą, paskui, skausmo 
smelkiamas dėl kaukolėse amžiams sustingusių miruolių 
šypsenų, paliko kapinaites, pakilo šlaitu ir prisėdo ant skar- 
džio, besileidžiančio jūron. Kiaurai košiantis vėjas į vakarą 
aprimo. Raulį apsupo ledinė tamsa, bet jis šalčio nejuto. Jis 
buvo ten, kur, kaip šnabždėjo jo atmintis, jiedu abu su Kris- 
tina mėgdavo ateiti - gal pamatys mažučius elfus, šokančius 
mėnesienoje. Jis nė vieno jų taip ir nepamatė, nors jo akys 
buvo labai aštrios. Kristina, kuri buvo kiek trumparegė, tvir- 
tino juos matanti. Jis šyptelėjo nuo tos minties ir staiga krūp- 
telėjo. Tamsus šešėlis, be garso išdygęs nežinia iš kur, stojo 
šalia, ir balsas tarė: 

- Jūs manote, kad elfai pribus šią naktį? 

Tai buvo Kristina. Jis prasižiojo kažką sakyti, tačiau ji pri- 
glaudė savo pirštinėtą ranką jam prie lūpų. 

— Paklausykite manęs, turiu jums pasakyti kai ką svar- 
baus... Labai svarbaus. Ar pamenate legendą apie Muzikos 
angelą? 

- Žinoma, - atsakė jis, - ją pasakodavo mums jūsų tėvas. 

- Šioje vietoje jis man ir pasakė: „Kai jau būsiu dausose, aš 
būtinai jį tau atsiųsiu“. Taip, Rauli, mano tėvas dabar jau yra 

danguje, ir mane aplankė Muzikos angelas. 

— Nė kiek neabejoju, - tarė jaunuolis atšiauriai, kuriam pa- 
sirodė, kad jo draugė, apimta pamaldžių minčių, kiek susipa- 
iniojo tarp prisiminimų apie savo tėvą ir visus taip neseniai 
sužavėjusio triumfo. 

Kristina, rodos, nebuvo nustebinta vikonto de Šanji san- 
tūrumo. 

— Kaip jūs tai supratote? - paklausė ji, palenkusi savo išba- 
lusį veidą taip arti, kad jis jau tikėjosi bučinio, bet ji tamsoje 
tik norėjo atidžiau pažvelgti jam į akis. 

- Aš supratau, kad jokia žmogiška būtybė nesugebėtų dai- 
nuoti taip, kaip jūs tą vakarą, jei nebūtų įvykę kažkas ste- 
buklinga. Joks mokytojas žemėje to neišmokys. Jūs girdėjote 
Muzikos angelą, Kristina. 

- Taip, - iškilmingai tarė ji. - Mano persirengimo kamba- 
ryje. Ten jis mane kasdien moko dainuoti. 

- Jūsų persirengimo kambaryje? - tarsi aidas pakartojo 
jis. 

— Taip, ten aš išgirdau jį; ir aš ne viena, kuri jį girdėjo. 

- Ir kas dar jį yra girdėjęs? 

- Jūs, mano drauge. 

— Aš? Aš girdėjau Muzikos angelą? 

- Taip, tą vakarą, jūs, stovėdamas už durų, girdėjote kal- 
bant jį. Tai jis man pasakė „jūs turite mylėti tik mane“. Aš bu- 
vau tikra, kad tik viena girdžiu jo balsą. Įsivaizduokite, kaip 
nustebau, kai jūs šį rytą pasakėte jį girdėjęs. 

Raulis prapliupo juoktis. Pirmieji mėnulio spinduliai nu- 
švietė jaunuolius. Kristina pasisuko į Raulį, ir jos veidas, pa- 
prastai toks švelnus, liepsnojo pykčiu. 

— Kodėl jūs juokiatės? Jūs įsitikinęs, kad girdėjote vyro 
balsą, esu tuo tikra! 

— Na... - numykė jaunuolis, kurio mintys visai susiraizgė. 

— Jūs! Jūs kalbate man tokius dalykus! Mano vaikystės 
draugas! Mano tėvo draugas! O, jūs pasikeitėte nuo tų die- 
nų! Ką jūs sau manote? Aš garbinga mergina, pone vikonte 
de Šanji, ir neturiu įpročio užsidaryti savo kambariuose su 
vyrais. Jei būtumėte atidaręs duris, kambaryje nieko nebū- 
tumėte radęs! 

- Tai tiesa! Aš atvėriau duris, kai jūs išėjote, ir ten nebuvo 
nė gyvos dvasios! 

- Taigi jūs matėte! Ką pasakysite dabar? 

Vikontas sukaupė visą savo drąsą. 

- Pasakysiu... Kristina, manau, kad kažkas žiauriai su ju- 
mis pajuokavo. 

Ji riktelėjo ir puolė bėgti. Jis pasileido iš paskos, bet išgirdo 
kupiną neapykantos riksmą: 

- Palikite mane! Palikite ramybėje! 

Ir ji išnyko. 

Raulis grįžo į užeigos namus pavargęs, puolusia dvasia ir 
labai nusiminęs. 

Jis sužinojo, kad Kristina užlipo į savo kambarį pasakiusi, 
kad vakarienei neateis. Raulis vakarieniavo vienas ir jo nuo- 
taika buvo niūri. Tada nuėjo į savo kambarį ir kažką paskai- 
tinėjo, paskui atsigulė ir bandė užmigti. Kitame kambaryje 
nebuvo girdėti nė garselio. 

Valandos lėtai slinko. Buvo jau po vienuoliktos, kai jis aiš- 
kiai išgirdo lengvus atsargius žingsnius gretimame kambary- 
je. Taigi Kristina nemiega! Negalvodamas, ką daro, jis vikriai 
be triukšmo apsirengė ir tyliai laukė. Laukė - ko? Pats neži- 
nojo, bet jo širdis šoktelėjo krūtinėje, kai netikėtai užgirdo 
girgžtelint lėtai veriamas Kristinos kambario duris. Kur ji iš- 
siruošė tokią vėlią valandą, kai visas Perosas jau seniai mie- 
ga? Be garso pravėrė duris. Mėnulio šviesoje sušvytavo balta 
Kristinos figūrėlė, slystanti koridoriumi. Ji nusileido laiptais, 

ir jis prisišliejo prie baliustrados virš jos. Tuoj išgirdo tyliai 
šnekantis du balsus. Jis nugirdo tik vieną frazę: 

— Nepameskite rakto. 

Tai buvo užeigos šeimininkė. Paskui atsivėrė lauko du- 
rys ir užsivėrė vėl. Viskas nutilo. Raulis sparčiai grįžo į savo 
kambarį ir atidarė langą. Ant tuščio molo baltavo liaunutė 
figūrėlė. 

Antrasis „Saulėtekio aukštas buvo gan žemai, medis, au- 
gantis šalia sienos, tarsi tiesė savo šakas nekantraujančiam 
Rauliui. Kamienu jis nusileido žemyn nepastebėtas užeigos 
šeimininkės. Galima suprasti jos nuostabą, kai kitą rytą jau- 
nuolis buvo atneštas į užeigą sušalęs, labiau miręs nei gyvas. 
Jis buvo rastas tįsantis be sąmonės Peroso bažnyčios pagrin- 
dinio altoriaus papėdėje. Moteriškė iškart nulėkė pas Kristi- 
ną, ta netruko nusileisti žemyn ir pagelbėjo šeimininkei at- 
gaivinti jaunuolį; po kelių akimirkų atsipeikėjęs jis pamatė 
žavingą jos veidelį, palinkusį virš jo. 

Prabėgus keletui savaičių, dėl Operoje įvykusios tragedijos 
policijos komisaras prokuroras Mifrua apklausinėjo vikontą 
de Šanji ir apie tos nakties įvykius Perose, ir štai kas yra pa- 
rašyta oficialiame apklausos protokole (t. 150): 

Klausimas. Panelė Daė nematė, kaip jūs leidotės iš savo 
kambario tokiu neįprastu būdu? 

Atsakymas. Ne, pone, tikrai ne, nors sekdamas ją net ne- 
bandžiau kaip nors slopinti žingsnių. Aš meldžiau tik vieno: 
kad ji atsisuktų, pastebėtų mane ir atpažintų. Dabar pripažįs- 
tu, kad elgiausi neprideramai, eidamas paskui. Bet mano įsi- 
tikinimu, ji apskritai manęs negirdėjo ir elgėsi tarytum manęs 
nė nebūtų. Ji ramiai žingsniavo molu, paskui netikėtai ėmė 
kopti šlaitu. Bažnyčios laikrodis išmušė be ketvirčio dvylika, 
ir man pasirodė, kad tie garsai ją paskubino, nes ji jau beveik 
bėgo bėgte iki pat bažnyčios. 

K. Ar vartai buvo praviri? 

A. Taip, pone, ir tai mane nustebino, bet neatrodė, kad tai 
keltų nuostabą panelei Daė. | 

K. Ar buvo dar kas nors šventoriuje? 

A. Nepastebėjau nieko; ir, jei kas būtų buvęs, tikrai būčiau 
matęs. Mėnulio pilnatis atsispindėjo sniege ir naktis nuo to 
švytėjimo buvo labai šviesi. 

K. Ar įmanoma, kad kažkas slėpėsi tarp antkapių? 

A. Ne, pone. Antkapiai gana žemi, skurdūs, pusiau panirę 
sniege, jų kryžiai vos kyšojo virš žemės. Aplink buvo matyti 
tik kryžių ir mudviejų šešėliai. O bažnyčia buvo skaisčiai ap- 
šviesta. Niekada nemačiau tokios giedrios nakties. Buvo nuo- 
stabiai gražu ir klaikiai šalta, viskas buvo regėti labai aiškiai. 

K. Jūs prietaringas? 

A. Ne, pone, esu praktikuojantis katalikas. 

K. Ar jūs aiškiai viską suvokėte? Jautėtės gerai? 

A. Jaučiausi absoliučiai sveikas ir visiškai ramus, užtikrinu 
jus. Panelės Daė keistas elgesys tokį vėlų laiką man sukėlė ne- 
rimą; bet, pamatęs ją šventoriuje, nusprendžiau, kad ji galbūt 
ruošiasi atlikti kažkokias tikėjimo apeigas ant tėvo kapo, ir tai 
man pasirodė taip natūralu, kad visai aprimau. Aš tik buvau 
kiek nustebęs, kad ji negirdėjo, kad ją vejuosi, nors nuo mano 
žingsnių sniegas girgždėjo gan aidžiai. Matyt, ji buvo pasken- 
dusi savo mintyse, ir aš nenorėjau jai trukdyti. Ji priklaupė 
ant tėvo kapo, persižegnojo ir pradėjo melstis. Tuo momentu 
išmušė vidurnaktį. Nuaidėjus paskutiniam dūžiui, pamačiau 
panelę Daė pakeliant akis į dangų ir tarsi ekstazėje tiesiant 
viršun rankas. Aš stebėjausi, ką ji ten mato, pakėliau galvą, ir 
ten kažkas nematomas užgrojo nuostabiausią muziką! Kris- 
tina ir aš tą muziką girdėjome ne kartą; mes jos klausėmės 
būdami vaikai. Bet jos niekas taip dieviškai įkvėptai negrojo, 
netgi senasis Daė. Prisiminiau viską, ką Kristina man sakė 

apie Muzikos angelą. Kūrinys vadinasi „Lozoriaus prisikėli- 
mas“, jį senasis Daė grodavo liūdesio ir maldos valandomis. 
Jei Kristinos Angelas iš tiesų egzistavo, jis negalėjo groti ge- 
riau, negu tą naktį velionio muzikanto smuiku. Kai muzika 
nutilo, man pasirodė, kad girdžiu lengvą šlamesį kaukolių ir 
kaulų krūvoje, tarsi jie tyliai juoktųsi; aš pašiurpau. 

K. Ar negalėjo būti, kad muzikantas slėpėsi už griaučių 
krūvos? 

A. Būtent taip ir pagalvojau, mesjė, ir pagautas tos min- 
ties net pamiršau panelę Daė, kuri atsistojo ir lėtai patraukė 
vartelių link. Ji buvo taip paskendusi savyje, kad nenustebino 
manęs nepastebėjusi. 

K. O kaip atsitiko, kad jūs buvote rastas gulintis pusiau 
miręs pagrindinio altoriaus papėdėje? 

A. Iš pradžių prie mano kojų pariedėjo kaukolė... paskui 
kita... tada dar viena... Atrodė, tarsi dalyvaučiau kažkokiose 
kraupiose numirėlių žaidynėse... Galvojau, galbūt kažkieno 
neatsargus judesys išjudino kaulų piramidę, už kurios slė- 
pėsi paslaptingasis muzikantas. Tą spėjimą tarsi patvirtino 
šešėlis, kurį pastebėjau slystant išilgai zakristijos sienos. Aš 
puoliau iš paskos. Šešėlis stumtelėjo pusiau praviras duris ir 
įsliuogė į bažnyčią. Bet aš vikriai čiupau ir sugriebiau jo ap- 
siausto skverną. Tą akimirką mes atsidūrėme priešais didįjį 
altorių, mėnulio spindulys krito pro apsidos lango vitražą 
ir apšvietė mus. Aš nepaleidau skverno, ir šešėlis atsigręžė. 
Aš pamačiau siaubingą numirėlio galvą, kuri žvelgė tiesiai 
į mane juodomis tuščiomis akiduobėmis! Man atrodė, kad 
stoviu akis į akį su šėtonu, ir tos pragariškos šmėklos akivaiz- 
doje širdis nusmuko į kulnus, drąsa išgaravo ir... Daugiau aš 
nieko nebeprisimenu, net ir tai, kaip be sąmonės atsidūriau 
„Saulėlydyje“. 

VIZITAS Į PENKTĄJĄ LOŽĘ 


— 


A su ponu Firminu Rišaru ir ponu Arma- 
nu Monšarminu tuo momentu, kai jie tvirtai nusprendė 
patys patirti, kas toje Penktojoje ložėje vyksta. 

Leisdamiesi plačiais laiptais iš direktorių priimamojo į sce- 
ną irjos prieigas, jie kirto fojė, perėjo koridoriumi, skirtu pa- 
stoviems lankytojams, paskui įėjo į pastatą mažu praėjimu 
kairėje. Tada stabtelėjo tarp pirmosios eilės krėslų ir žvilgte- 
rėjo į Penktąją ložę. Ji skendėjo prieblandoje, baltavo tik pla- 
tūs užvalkalai ant raudonu aksomu aptrauktų kėdžių. 

Jie buvo vieni didžiuliame niūriame pastate, ir absoliuti 
tyla supo juos. Buvo ta valanda, kai visi mechanikai išeina 
kažką perkąsti ir išgerti. 

Scenos darbininkai išėjo, palikę pusiau paruoštas deko- 
racijas; reti šviesos pluošteliai - blyškūs ir niūrūs, tarsi nu- 
vogti iš kažkokio dangaus šviesulio, - krito nežinia iš kur ant 
seno bokšto, kūris kilo savo dantytais kuorais scenos vidury- 
je; ši apgaulinga šviesa kūrė fantastiškus pavidalus. Orkestro 
duobę dengiantis apklotas atrodė tarsi įaudrėjusi jūra, kurios 
bangas netikėtai paslaptingu įsakymu sustingdė audrų valdo- 
vas, vardu, kaip žinia, Adamastoras. Ponai Monšarminas ir 
Rišaras buvo tarsi du sudužusio laivo jūreiviai šiame sustin- 
gusio drobės chaoso vandenyne... Jie brido kairiųjų ložių lin- 
kui, tarsi nelaimėliai, palikę laivą ir bandantys pasiekti jūros 

krantą. Prietemoje stiepėsi aštuonios didžiulės nugludintos 
kolonos, kurios atrodė tarsi kokie stebuklingi stulpai, lai- 
kantys krūvą grėsmingų, atrodė, tuoj tuoj nuvirsiančių uolų 
didžiuliais pilvais, kurių apvalios, tiesios, vingiuotos linijos 
sudarė balkonus pagrindinėje, pirmojoje ir antrojoje ložių 
eilėse. 

Viršuje tarsi nuo aukščiausios uolos, vos įžiūrimos pono 
Lenepju ištapytame kupole, figūros vaipėsi ir šaipėsi, juokėsi 
ir tyčiojosi iš ponų Rišaro ir Monšarmino vargų. Beje, papra- 
stai šių figūrų veidai buvo labai rimti. Ten buvo Izidė, Amft- 
ritė, Hebė, Pandora, Psychė, Tetidė, Pomona, Dafnė, Klitoja, 
Galatėja ir Aretūza. Taip, Aretūza ir Pandora, žinomos dėl 
savo skrynios, spitrijosi iš savo aukštumų į naujuosius Operos 
direktorius, kurie galų gale paleido iš nagų kažkokią nuolaužą 
ir įsmeigė akis į Penktąją ložę. 

Spėju, jie jautėsi nejaukiai. Šiaip ar taip, Monšarminas pri- 
sipažino savo „Prisiminimuose“, kad susiklosčiusi atmosfera 
ji veikė slogiai. Jis rašė: „Visas tas kliedesys apie Operos vai- 
duoklį, kuriuo mus penėjo nuo pat pirmosios dienos ponai 
Polinji ir Debjenas, galų gale mus gerokai paveikė, - Mon- 
šarmino stilius nebuvo visada nepriekaištingas, - be abejo- 
nių, tiek mano vaizduotę, tiek regos padargus. Galbūt tos 
išskirtinės aplinkybės ir nepakeliama tyla paveikė mus šioje 
neįprastoje erdvėje. Tikėtina, kad mes patyrėme kažką pa- 
našaus į masinę haliucinaciją, sukeltą prietemos teatro salėje 
ir beveik tamsios Penktosios ložės. Kad ir kaip ten buvo, aš 
pamačiau, - Rišaras irgi, - šmėklą. Rišaras neištarė nė Žo- 
džio, aš irgi. Mes spontaniškai susikabinome rankomis. Taip 
stovėjome kelias minutes nejudėdami, įsmeigę akis į vieną 
tašką, bet šešėlis dingo. Tada palikome salę ir ten, priean- 
gyje, pasidalijome įspūdžiais apie „šmėklą“. Nelaimei, mūsų 
pastebėjimai nesutapo. Aš mačiau kažką, panašų į kaukolę, 

besiilsinčią ant krėslo atlošo ložėje, o Rišaras matė šmėklą, 
kuri priminė seną moterį, panašią į madam Žiri. Mes tuoj iš- 
siaiškinome, kad tapome kažkokios iliuzijos aukomis ir nieko 
nelaukę, kvatodamiesi tarsi bepročiai, pasileidome į Penktąją 
ložę pagrindiniame balkone. Įėjome vidun ir, žinoma, ten ne- 
buvo jokios šmėklos.“ 

Penktoji ložė lygiai tokia pat, kaip ir kitos pagrindinio bal- 
kono ložės. Nuo kitų ji nesiskyrė absoliučiai niekuo. Mon- 
šarminas ir Rišaras šmaikštaudami ir dirbtinai keldami vie- 
nas kitam ūpą, puolė šniukštinėti po visus ložės užkaborius, 
traukiojo baldus, kilnojo užtiesalus ir kėdes ir ypač kruopš- 
čiai patikrino krėslą, ant kurio paprastai sėdėdavo „vyro bal- 
sas“. Deja, jie matė tik solidų krėslą, kuris neatrodė antgam- 
tiškai. Apskritai, tai buvo įprasčiausia ložė pasaulyje, ją dengė 
raudonas kilimas, joje stovėjo kėdės raudonu atlasu trauk- 
tomis atkaltėmis ir tokiu pat audeklu išmuštomis sienomis. 
Kruoščiai iščiupinėję visą kilimą ir neaptikę nieko įtartino, jie 
nusileido į parterį tiesiai po Penktąja lože šalia orkestro duo- 
bės, ten, kur buvo pirmasis išėjimas, ir nerado ničnieko. 

- Tie žmonės mano, kad mes kokie kvaišos! - sušuko Fir- 
minas Rišaras. - Šeštadienį rodysime „Faustą“: ir mudu abu 
žiūrėsime spektaklį iš pagrindinio balkono Penktosios 10- 
žės! 

„FAUSTAS 
IR NEPAPRASTAS ĮVYKIS 


d 


A taiki rytą savo kabinete vadovai rado laišką, pasi- 
rašytą O.V.: 


„Gerbiamieji Direktoriai! 

Ar skelbiate man karą? Jei norite gyventi taikoje ir ramybė- 
je, štai Jums mano ultimatumas. Jį sudaro keturi punktai: 

1. Jūs privalote man grąžinti mano asmeninę ložę; aš pa- 
geidauju, kad ji toliau priklausytų man nuo šios akimirkos. 

2. Margaritos partiją šį vakarą turi dainuoti Kristina Daė. 
Nesirūpinkite dėl Karlotos, ji šįvakar sirgs. 

3. Aš visiškai patenkintas puikiu ir paslaugiu ponios Žiri, 
mano ložės durininkės, patarnavimu, todėl ją nedelsdami 
grąžinsite į darbą. 

4. Patvirtinkite man laišku, kurį perduosite per ponią Žiri, 
kad priimate mano sąlygas, kurių laikėsi ir jūsų pirmtakai 
ir kurios surašytos Direktoriaus pareigų atmintinėje; nepa- 
mirškite kasmėnesinių išmokų. Kaip man sumokėti pinigus, 
pranešiu vėliau. 

Jei Jūs atsisakote, aš nebeprisiimu atsakomybės už tai, kas 
nutiks šį vakarą per spektaklį „Faustas“. 

Linkėjimai, O. V.“ 


- O! Aš išprotėsiu nuo jo! Išprotėsiu! - suriaumojo Rišaras, 

trankydamas kumščiu stalą. 

Tuo momentu įžengė administratorius Mersjė ir pranešė: 

— Su vienu iš džentelmenų norėtų pasikalbėti Lašenelis. 
Jis sakė, kad reikalas neatidėliotinas. Beje, atrodė labai pri- 
slėgtas. 

— Kas tas Lašenelis? - pakėlė akis Rišaras. 

- Jūsų arklininkas. 

— Ką čia mali? Mano arklininkas? 

- Taip, sere, - paaiškino Mersjė. - Operoje dirba keli ar- 
klininkai, ir Lašenelis yra jų vyresnysis. 

- Ir ką tas arklininkas čia veikia? 

- Jis vadovauja arklidėms. 

— Kokioms dar arklidėms? 

— Kaip kokioms, pone, Operos, žinoma. 

- Operoje yra arklidės? Patikėk, nieko nežinojau. Kur 
jos? 

- Rūsyje, nuo Rotondos pusės. Tai labai svarbi tarnyba, 
mes turime dvylika arklių. 

- Dvylika arklių! Kam tiek, dėl Dievo meilės? 

- Mes dresiruojame arklius operoms „Žydaitė“, „Prana- 
šas * ir kitoms, kur tik reikalingos scenoje žirgų procesijos. 
Arklininkų darbas juos mokyti. Lašenelis vienas iš geriausių 
žirgininkų. Jis vadovavo Frankonio arklidėms. 

- Na... Puiku... Ko gi jis nori? 

- Nežinau, niekada nesu jo matęs tokio sutrikusio. 

- Kviesk jį. 

Ponas Lašenelis įėjo, nervingai rimbu daužydamas sau de- 
šiniojo bato aulą. | 

- Labas rytas, pone Lašeneli, - mandagiai pasisveikino Ri- 


* „Pranašas“ (Le Prophetė) - Džiakomo Mejerberio (Giacomo Meyerbeer, 
1791 - 1864) opera, premjera 1849 m. 

šaras. - Kam mes turime būti dėkingi už jūsų vizitą? 

— Pone direktoriau, reikalauju atleisti visą arklidę. 

— Ką, jūs norite nusikratyti mūsų arkliais? 

— Aš kalbu ne apie arklius, bet apie arklininkus. 

- Keliems arklininkams jūs vadovaujate? 

— Šešiems. 

- Šeši arklininkai! Manau, kad tai per daug. 

— Tiek vietų, - įsiterpė Mersjė, - mums skyrė dailiųjų 
menų ministras. Jie visi - vyriausybės protežė, todėl, jei ri- 
zikuočiau... 

— Nusispjaut man į vyriausybę! - suriaumojo Rišaras. — 
Mums užtenka ir keturių arklininkų dvylikai arklių. 

- Vienuolikai, - pataisė jį Lešenelis. 

— Dvylikai, - pakartojo Rišaras. 

- Vienuolikai, - dar kartą ištarė Lašenelis. 

— Ooo! Administratorius tik ką man pasakė, kad mes lai- 
kome dvylika arklių! 

- Buvo dvylika, bet dabar liko vienuolika, nes Cezarį pa- 
vogė. - Ir ponas Lašenelis stipriai šmaukštelėjo sau per au- 
linį rimbu. | 

— Cezaris pavogtas? - suriko administratorius. - Cezaris, 
baltasis žirgas iš „Pranašo? 

— Mes neturime dviejų Cezarių, - sausai tarė arklinin- 
kas. - Aš dešimt metų dirbau Frankonio arklidėse ir mačiau 
daugybę arklių. Užtikrinu, kito Cezario nėra. Ir jis buvo pa- 
vogtas! 

— Kaip? 

— Nežinau. Niekas nežino. Dėl to aš ir atėjau reikalauti, kad 
atleistumėte visus arklininkus. 

— Kaip aiškina jūsų arklininkai? 

- Jie kalba visiškus niekus. Vieni kaltina statistus. Kiti sako, 
kad tai administracijos durininko darbas... 

- Mano durininko? Aš juo pasitikiu taip, kaip savimi! - už- 
protestavo Mersjė. 

- Lašeneli, - užriko Rišaras, - esu tikras, kad numanote, 
kas atsitiko! | 

- Taip, aš spėju, kas nutiko, - pareiškė ponas Lašenelis. 
- Jums galiu pasakyti. Dėl to neturiu jokių abejonių. - Jis 
žengtelėjo abiejų direktorių link ir sušnabždėjo. - Tai vai- 
duoklio darbas! 

Rišaras pašoko. 

- Ką?! Ir tu?! Jūs susimokėte? 

— Ką reiškia - ir aš? Tai visiškai natūralu. 

— Ką jūs matėte? 

— Aš mačiau, taip aiškiai, kaip dabar matau jus, juodą še- 
šėlį, jojantį ant balto žirgo, kaip du vandens lašai panašaus 
į Cezarį. 

— Ar juos vijotės? 

- Vijausi ir šaukiau, bet jie buvo greitesni ir išnyko pože- 
minės galerijos tamsoje. 

Ponas Rišaras atsistojo: 

— Gerai, Lašeneli, galite eiti... Mes ištirsime jūsų skundą 
prieš vaiduoklį. 

- Ir dėl mano arklidės apiplėšimo? 

- O, būtinai. Viso geriausio! 

Ponas Lašenelis atsisveikino ir išėjo. Rišaras užputojo: 

- Atleiskite-tą idiotą! 

- Jis - vyriausybės narių bičiulis... - pradėjo Mersjė. 

- Ir dar nepraleidžia progos išgerti po stikliuką pas Torto- 
ni su Lagrenu, Šoliu ir Pertvizė, liūtų medžiotoju, - pridėjo 
Monšarminas. - Jis užpjudys spaudą prieš mus! Jis visiems 
pasakos apie vaiduoklį, ir mus užjuoks! Mums geriau tiktų 
mirti, negu atrodyti juokingai! 

— Gerai, daugiau apie tai nebešnekam. 

77 


OPEROS VAIDUOKLIS 


Tą akimirką vėl atsivėrė durys, kurių akivaizdžiai nesaugo- 
jo įprastas cerberis, nes į kambarį be jokių ceremonijų įžengė 
motušė Žiri su laišku rankoje ir paskubomis išbėrė: 

- Prašau atleisti, džentelmenai, bet šį laišką gavau ryte nuo 
vaiduoklio. Jis man liepė nueiti pas jus ir paimti jam kaž- 
ką... 

Ji sakinio nebaigė. Pamatė Firmino Rišaro veidą; jo žvilgs- 
nis buvo siaubingas. Atrodė, direktorius tuoj sprogs. Jis nieko 
nesakė, nė žodžio. Tik staiga padarė porą judesių. Jis dešine 
ranka griebė motušę Žiri už peties ir apsuko ją taip netikėtai, 
kad toji komiškai atrodanti moteriškė nubrėžė gerą puslankį 
ir sužviegė. Kairė direktoriaus koja pakilo ir bato padas atsi- 
spaudė tiesiai per vidurį ant plataus juodo taftos sijono, kuris 
dar niekada nebuvo patyręs tokio įžeidimo tokioje vietoje ir 
tokiu būdu. Šitai nutiko taip staiga, kad motušė Žiri, aki- 
mirksniu atsidūrusi koridoriuje, porą minučių stovėjo visiš- 
kai suglumusi ir nesusivokianti. Pagaliau atsitokėjo, ir Opera 
suskambėjo nuo jos pasipiktinimo riksmų, audringo protesto 
ir grasinimų. 

Tuo laiku Karlota, gyvenusi mažame nuosavame namuke 
Foburg St.-Onorė gatvėje, skambučiu išsikvietė kambarinę, 
kuri paštą atnešė jai į lovą. Tarp laiškų buvo vienas anonimi- 
nis pranešimas, surašytas raudonu rašalu netvirta ir negrabia 
ranka, kuris skelbė: 

„Jei jūs nuspręsite šį vakarą dalyvauti spektaklyje, būkite 
pasiruošusi didžiulei nesėkmei, kurią patirsite vos išsižioju- 
si... Nesėkmei, baisesnei už mirtį.“ 

Perskaičiusi laišką Karlota prarado apetitą ir atsisakė pus- 
ryčių. Ji atstūmė šokoladą, atsisėdo lovoje ir giliai susimąstė. 
Laiškelių buvo gavusi ne kartą, bet nė viename iš jų nebuvo 
grasinama. Ji tuo metu buvo įtikėjusi, kad yra pavydulingų 
sąmokslininkų auka, ir vaikščiojo visiems pasakodama apie 

savo slaptus priešus, kurie nori ją sutrinti į miltus. Ji svaičiojo, 
kad prieš ją rezgamas piktų intrigantų sąmokslas, kuriam ji 
pasiryžusi užkirsti kelią; tačiau pabrėždavo, kad ji nėra leng- 
vai įbauginama moteris. 

Iš tikrųjų intrigas rezgė tik jinai. Pagrindinis jos taikinys 
buvo vargšė Kristina, kuri to net neįtarė. Karlota niekada ne- 
atleido jai triumfo tą vakarą, kai Kristinai teko spektaklyje 
ją pakeisti. 

Išgirdusi apie didžiulį publikos susižavėjimą savo varžove, 
Karlota akimirksniu išsigydė savo bronchitą bei nuoskaudų 
priepuolį dėl administracijos sprendimo ir daugiau stengė- 
si niekam neužleisti savo vaidmenų. Nuo to laiko ji tiesiog 
nėrėsi iš kailio, kad kaip nors „pridusintų“ savo varžovę, ir, 
nevengdama naudotis savanoriška įtakingų draugų tarnyste, 
siekė paveikti administraciją, kad Kristinai nebūtų duota nė 
menkiausia galimybė vėl triumfuoti. Išties, kai kurie laik- 
raščiai, kurie buvo pradėję garbstyti Kristinos talentą, dabar 
domėjosi tik Karlota. Šlovinama, bet beširdė ir besielė prima- 
dona net ir teatre leido bjauriausias paskalas apie Kristiną ir 
stengėsi suteikti jai kuo daugiau nemalonumų. 

Dar kiek pamąsčiusi apie grasinimą, surašytą keistajame 
laiške, Karlota pakilo. 

„Dar pažiūrėsime, kas ką“, - tarė ji sau, pridurdama keletą 
viešai nevartotinų žodelių gimtąja ispanų kalba. | 

Pažvelgusi pro langą, ji ūmai išvydo katafalką. Ispanė buvo 
labai prietaringa, todėl laidotuvių karieta ir laiškas ją galu- 
tinai įtikino atsidūrus didžiausiame pavojuje. Ji susikvietė 
visus savo gerbėjus, išdėstė jiems, kad jai grasinama ir kad šį 
vakarą per spektaklį Kristina Daė suruošusi sąmokslą prieš 
ją, tad būtina duoti atkirtį tai įžūliai jauniklei ir kuo gausiau 
Karlotos garbintojams susirinkti į teatro salę. O tokių jai ne- 
trūko, tiesa? Ji įtikino juos būti pasiruošusius bet kokiai pro- 

vokacijos tikimybei ir nutildyti priešininkus, jei tie bandys 
kelti bruzdesį. 

Pasiteirauti apie primadonos sveikatą atėjo asmeninis 
pono Rišaro sekretorius ir grįžo užtikrintas, kad ji jaučiasi 
puikiai, ir net „jei ji gulėtų mirties patale“, Margaritos parti- 
ją šį vakarą dainuos. Sekretorius savo šefo vardu paragino ją 
saugotis, elgtis protingai, visą dieną praleisti namie ir sergėtis 
skersvėjų; Karlota, jam išėjus, susiejo jo keistus ir primygti- 
nus patarimus su grasinimais, išdėstytais laiške. 

Penktą valandą ji gavo dar vieną anoniminį laišką, brūkš- 
telėtą ta pačia ranka, kaip ir pirmasis. Jis buvo trumpas ir 
paprastas: 

„Jūs labai peršalote. Jei esate protinga, suprasite, kad dai- 
nuoti šį vakarą - beprotybė.“ 

Karlota nusišaipė, trūktelėjo savo gražučiais pečiais ir nu- 
siraminimui sudainavo porą gamų. 

Jos bičiuliai sąžiningai vykdė savo pažadus. Tą vakarą jų 
buvo pilna Opera, tačiau jie bergždžiai dairėsi žiauriųjų są- 
"mokslininkų, su kuriais buvo mokomi kautis. Gal kiek neįpra- 
sta buvo matyti poną Rišarą ir poną Monšarminą Penktojoje 
ložėje. Karlotos draugai nusprendė, kad, ko gero, direktorius 
pasiekė gandai apie numatomą skandalą, ir jie nusprendė būti 
vietoje, jei prisieitų jį gesinti, tačiau, kaip kad skaitytojai žino, 
tos prielaidos buvo neteisingos. 

Ponai Rišaras ir Monšarminas galvojo tik apie vaiduoklį. 

„O dvasia! Trokštu ir jaučiu - tai tu sklendi... Ateik! Ateik! 
Kaip blaškosi širdis! Kaip drasko širdį man jausmai, kurių ne- 
teko dar patirti! Jaučiu, kaip tau visa esybe atsiduodu. Ateik! 
Ateik - nors tai gyvybę man kainuotų!“ 

Garsusis baritonas Karolis Fonta vos spėjo sudainuoti pir- 
mąjį daktaro Fausto kreipimąsi į tamsybių jėgas, ir ponas Fir- 
minas Rišaras, kuris sėdėjo asmeniniame vaiduoklio krėsle, 

dešinėje pusėje priekyje, pasilenkė prie savo partnerio ir ne- 
rūpestingai paklausė: 

— Na, ką tau vaiduoklis pašnabždėjo į ausį? 

- Palauk, neskubėk, - atsakė ponas Armanas Monšarmi- 
nas. - Spektaklis tik prasidėjo, juk žinai vaiduoklio įpročius 
pasirodyti ne anksčiau kaip pirmojo veiksmo viduryje. 

Pirmasis veiksmas baigėsi be incidentų, ir tai nenustebino 
Karlotos draugų, mat Margarita pirmajame veiksme nepasi- 
rodo. O direktoriai, uždangai nusileidus, susižvalgė. 

- Šitas baigėsi! - ištarė Monšarminas. 

- Mmm... taip, vaiduoklis vėluoja, - pasakė Firminas Ri- 
šaras. 

— Tačiau salė iš šios prakeiktos vietos matyti puikiai. 

Ponas Rišaras šyptelėjo ir parodė į storą, pakankamai vul- 
garią moteriškę, kuri juoda suknele sėdėjo parteryje pačiame 
salės viduryje tarp dviejų mužikų, vilkinčių prastai pasiūtus 
surdutus. 

— Kas tai per publika? - paklausė Monšarminas. 

- Čia, brangusis partneri, naujoji mano durininkė, jos vy- 
ras ir brolis. 

— Davei jiems bilietus? 

- Taip. Mano durininkė niekada dar nebuvo buvusi Ope- 
roje, o dabar... na, dabar čia bus kiekvieną vakarą, ir aš norė- 
jau, kad ji sėdėtų gerose vietose ir priprastų prie šios aplinkos, 
kur jai teks lydėti žmones į jų krėslus. 

Monšarminas paklausė, ką tai reiškia, ir Rišaras paaiškino, 
kad jis pasiūlė savo durininkei, kuria visiškai pasitikėjo, už- 
imti motušės Žiri vietą. 

Jis paprasčiausia norėjęs patikrinti, ar šiai moteriai pakei- 
tus tą seną prietranką Penktoji ložė ir toliau stebins vieti- 
nius. 

- Beje, - prabilo Monšarminas. - Ar žinai, kad motušė Žiri 

ruošiasi tave apskųsti? 

— Cha! Kam? Vaiduokliui? 

Vaiduoklis! Monšarminas visai buvo jį pamiršęs. Tačiau 
paslaptingasis subjektas ir nežadino direktorių atminties; jie 
jau ruošėsi žiūrėti antrąjį veiksmą, kai ložės durys atsilapojo, 
ir į ložę įšoko persigandęs režisierius. 

— Kas atsitiko? - sušuko abu, nustebinti jo vizito tokiu 
metu. | 

- Atleiskite, tačiau Kristinos Daė draugužiai suruošė są- 
mokslą prieš Karlotą. Ji įsiutusi! 

— Kas per velnias... - Rišaras suraukė antakius. Tuo metu 
pradėjo kilti uždanga, ir Rišaras mostelėjo režisieriui dingti. 
Kai jie vėl liko dviese, Monšarminas palinko prie Rišaro: 

— Ar Daė turi draugų? - paklausė jis. 

— Taip, turi. 

— Kasjie? 

Rišaras perbėgo žvilgsniu per pagrindinio balkono ložes, 
sustodamas prie vienos, kurioje sėdėjo du vyrai. 

— Grafas de Šanji? 

- Taip, grafas man ją rekomendavo su tokiu šiltu palanku- 
mu, kad nežinodamas jį esant Soreli bičiuliu... 

— O, tikrai? Tikrai? - susidomėjo Monšarminas. - O tas 
jaunuolis, kuris sėdi šalia jo? 

- Tai jo brolis, vikontas 

— Jis turėtų gulėti lovoje. Jis atrodo tarsi sirgtų. 

Scenoje liejosi linksma užstalės daina: 

„Kas geria vyną, puikiai žino jo ypatybę pagrindinę!“ 

Studentai, miestiečiai, kareiviai, merginos ir matronos ma- 
lėsi priešais karčemą, papuoštą Bakcho figūra. Pasirodė Zy- 
belis. Kristina Daė jaunuolio kostiumu atrodė žaviai, ir Kar- 
lotos šauktiniai pasiruošė, tikėdamiesi išgirsiantys ovacijas, 
kurios pagal scenarijų ir turėjo tapti karo veiksmų pradžia. 

Nieko neatsitiko. 

Kita vertus, vos Margarita išėjo į sceną ir sudainavo porą 
eilučių iš antro veiksmo - „Nei aš panelė, nei dailiausia iš 
dailių, o rasti kelią ir viena galiu“, - Karlota buvo sutikta en- 
tuziastingais aplodismentais. Tai buvo taip netikėta ir ne vie- 
toje, kad tie, kuriems nebuvo patikėti Karlotos paskleisti gan- 
dai, nustebę žvalgėsi į aplinkinius ir klausinėjo, kas čia vyksta. 
Šis veiksmas taip pat baigėsi be incidentų. 

Buvo nutarta, kad skandalas įvyks per kitą veiksmą. 

Kai kurie, aiškiai labiau informuoti, pareiškė, kad didžioji 
kova prasidės dainuojant Karaliaus taurės baladę, ir nusku- 
bėjo į užkulisius įspėti Karlotos. 

Direktoriai pertraukos metu bandė išsiaiškinti, apie kokį 
sąmokslą perspėjo juos režisierius, bet netrukus grįžo atgal į 
savo vietas, gūžčiodami pečiais ir keiksnodami gandonešius. 
Jau nuo durų jie pastebėjo angliškų saldainių dėžutę ant len- 
tynėlės prie balkono krašto. Kas ją čia padėjo? Jie paklausė 
ložių prižiūrėtojų, tačiau tie nieko nematė. Tada vėl grįžo at- 
gal ir ant lentynėlės išvydo lornetą. Jie susižvalgė. Juokas ne- 
beėmė. Visa, ką kalbėjo motušė Žiri, plūstelėjo jiems į atmintį 
ir tuomet... tuomet... jie pajuto tarsi lengvą vėjo dvelktelėjimą 
šalia savęs. Prisėdo tylėdami. 

Scenoje pasirodė Margaritos gėlių darželis. 

„Švelnūs rasoti žiedai laiškai man bus...“ | 

Sudainavusi šias dvi Martos arijos eilutes su rožių ir leli- 
jų puokšte rankose Kristina kilstelėjo galvą ir staiga pama- 
tė ložėje vikontą de Šanji, ir jos balsas suskambėjo netvirtai 
ir ne taip skaidriai, kaip paprastai. Ji dainavo negyvai ir be 
jausmo... 

„Ji kažkokia įtartina“, - parteryje gan garsiai metė vienas iš 
Karlotos draugų. - Vieną dieną ji dieviška, o šį vakarą tiesiog 
bliauna. Ji neturi patyrimo“. 

„Švelnios gėlė, gulkite čia ir tarkite man...“ 

Vikontas užsidengė rankomis veidą ir ašarojo. 

Grafas, sėdėdamas šalia jo, kramtė ūsus, gūžčiojo pečiais ir 
raukėsi. Tai, kad jis, paprastai toks santūrus ir korektiškas, ne- 
valdė savo jausmų, akivaizdžiai rodė, kad siunta. Taip ir buvo. 
Jis matė, koks nusilpęs grįžo jo jaunėlis broliukas iš trumpos 
ir paslaptingos kelionės. Tie paaiškinimai, kuriuos išgirdo, 
jo netenkino, ir jis nusprendė paprašyti Daė pasimatymo ir 
ją išklausinėti. Ji akiplėšiškai atsakė, kad nebenori daugiau 
matyti nei jo, nei jo brolio... 

„Ar jis malonės mane išgirsti ir nudžiuginti savo šyps- 
niu...“ 

— Mažoji apsimetėlė! - bambėjo grafas. 

Ko ji nori? Ko ji tikisi... Ji buvo dora mergina ir neturėjo 
jokių draugų anei globėjų... Taip, šis šiaurietiškas angelas 
turėjo būti labai apsukrus! 

Raulis užsidengęs rankomis akis, liedamas vaikiškas aša- 
ras, galvojo tik apie laišką, kurį gavo tik grįžęs į Paryžių, ir 
kuriame Kristina, kaip vagis naktį išlėkusi iš Peroso, rašė: 

„Mano mielasis vaikystės drauge, išdrįskite daugiau ne- 
ieškoti manęs ir nebandyti kalbėtis. Jeigu Jūs nors truputėlį 
mane mylite, padarykite tai mano labui, man, kuri niekada 
Jūsų nepamirš, mano brangusis Rauli. Mano gyvenimą lems 
Jūsų sprendimas. Jūsų gyvenimą irgi. 

Mažoji Jūsų Kristina.“ 

Tūkstančiai aplodismentų pasitiko scenoje pasirodžiusią 
Karlotą. 

Kai Margarita sudainavo Karaliaus taurės baladę, prapliu- 
po susižavėjimo šūksniai, o pabaigus ir nuostabiąją ariją: 

„O, praeities džiaugsmus palyginti galiu su vėriniu, kurį 
nešioju...“ 

Karlota jau neabejojo nei savo balsu, nei savo sėkme, ji 

nebebijojo nieko ir nebesivaldė... Ji jau buvo nebe kuklutė 
Margarita, ji buvo aistringa Karmen. Jai plojo vis smarkiau, 
ir duetas su Faustu, atrodė, atvers jai triumfo vartus, kai stai- 
ga... Staiga... Atsitiko kažkas baisaus. 

Faustas priklaupė: 

„Man vienas tavo žvilgsnis, vienas žodis daugiau pasako, 
nei visi pasaulio protai“... 

Ir Margarita atsakė: „Kaip keista, kalba man kažkas... ir ta 
melodija, kuri man širdį jaukia...“ 

Ir tą akimirką, tą pačia akimirką, kaip jau minėjau, atsitiko 
kažkas nepaprasta... Karlota sukvarksėjo tartum rupūžė. 

- Kvo-uak! 

Siaubas atsispindėjo Karlotos veide, ir visi jos draugužiai 
nustėro. Abu direktoriai nesusivaldė ir suriko iš netikėtu- 
mo. Kiekvienas jautė, kad tai kažkas nenatūralaus, kad tai 
kažkokie raganiški burtai. Šis rupūžiškas garsas pranašavo 
kažką negera. Vargšė apgailėtina nusivylusi ir sutriuškinta 
Karlota! 

Salėje kilo neapsakomas triukšmas. Taip galėjo atsitikti bet 
kam, tik ne Karlotai, ji iškart būtų buvus nušvilpta. Kiek- 
vienas žinojo, koks tobulas instrumentas buvo jos balsas, ir 
tai buvo - ne, ne pyktis, o siaubas ir sutrikimas, tokią sielos 
maišatį vyriškis jaustų, jei prie liudininkų gėdingai nulaužtų 
Miloso Veneros ranką... Ir kiekvienas tai būtų matęs... Ir 
kiekvienas suprastų... 

Bet šita rupūžė čia buvo nesuvokiama! Tokia neįtikėtina, 
kad po kelių mirksnių visi klausė savęs, ar iš tikrųjų girdė- 
jo tą gaidą, tą pragarišką garsą, išsprūdusį iš jos gerklės? Ji 
bandė įtikinti save, kad to nebuvo, kad ji tėra kažkokio vaiz- 
duotės žaismo, klausos iliuzijos auka, ir kad jos balsas jos 
neišdavė... 

Tuo tarpu Penktojoje ložėje Monšarminas ir Rišaras dai- 

rėsi mirtinai išblyškę. Šis neįtikėtinas ir nepaaiškinamas in- 
cidentas pripildė jų širdis mistiškos baimės, juolab, kad jiedu 
sėdėjo vaiduoklio ložėje ir jau kuris laikas jautė jį šalia kvė- 
puojant. Persilenkę per ložės kraštą jie spoksojo į Karlotą ir 
negalėjo jos pažinti. Toji pragaro merga turėjo jausti katas- 
trofos ženklus! Jie katastrofos laukė! Vaiduoklis sakė jiems, 
kad bus čia! O, tas prakeiktas pastatas! Abu vadovai duso 
nuo artėjančios nelaimės nuojautos. Rišaras lūžtančiu balsu 
paragino Karlotą: 

— Gerai, varyk toliau! 

Ne, Karlota tęsti nebandė... Narsiai, didvyriškai ji susiėmė 
ir vėl pradėjo lemtingąjį kupletą nuo pradžios iki pabaigos, iki 
tos vietos, kur pasigirdo bjaurusis rupūžės kvarkimas. 

Triukšmą pakeitė mirtina tyla. Karlotos balsas vėl išsiliejo 
nutykusioje salėje. 

„Aš jaučiu be nerimo, jaučiu be nerimo - kvu-oak!“ 

Ši melodija įkvepia mane - kvu-oak! 

Ir širdį man pripild-kvu-oak!“ 

Toji šlykšti varlė pasigirdo vėl! 

Salė kilo klaiki sumaištis. 

Abu vadovai be jėgų susmuko savo krėsluose ir iš siau- 
bo net nebesižvalgė; jie nebeturėjo jėgų - vaiduoklis kikeno 
jiems už nugaros. Ir pagaliau aiškiai išgirdo jo balsą ausyse 
iš kairės, neįmanoma balsą: 

- Jos klaikaus dainavimo net šviestuvas nebeatlaiko! 

Jie vieningai pakėlė akis, ir nežmoniškas riksmas išsiveržė 
iš jų krūtinių. Didžiulis šviestuvas, neaprėpiama mirguliuo- 
janti masė vis greičiau slydo žemyn, tiesiai ant jų, tarsi at- 
sakas į velniškojo balso kvietimą. Siūbuodamas ant kablio, 
jis nėrė iš palubių į iš siaubo klykiantį parterį, traiškydamas 
visa, kas pasitaikė jo kely. Kilo panika, žmonės trypė vieni 
kitus prie durų. 

Laikraščiai kitą dieną rašė, kad buvo šimtai sužeistų ar žu- 
vusių. Šviestuvas visu savo svoriu vožėsi tiesiai ant galvos 
pirmą kartą į Operą atėjusiai nelaimėlei, kurią ponas Rišaras 
buvo pakvietęs užimti motušės Žiri, vaiduoklio ložės duri- 
ninkės, vietą. Ji mirė akimirksniu ir kitą rytą laikraščių ant- 
raštės skelbė: 

„Du šimtai kilogramų ant durininkės galvos!“ 

Tai buvo vienintelis jos nekrologas. 


VIII DALIS 


PASLAPTINGOJI KARIETA 


d 


p: tą tragišką vakarą nukentėjo daugybė žmonių. Karlota 
susirgo. Kristina Daė po spektaklio išnyko. Prabėgo dvi 
savaitės, ir per tą laiką niekas jos nematė - nei Operoje, nei 
kur kitur. 

Raulis, suprantama, buvo pirmasis, susirūpinęs dėl din- 
gusios dainininkės. Jis parašė Mamutei Valerijus į namus, 
kur gyveno Kristina, ir negavo jokio atsako. Vikonto neri- 
mas augo ir galų gale jis susirūpino ne juokais, nerasdamas 
jos vardo programose. „Faustą“ vaidino be jos. 

Vieną popietę jis užsuko į direktoratą paklausti, kur din- 
go Kristina. Abu direktoriai atrodė klaikiai susijaudinę. Net 
jų draugai negalėjo jųdviejų pažinti: jie prarado savo įgimtą 
linksmumą ir gyvumą. Juos matydavo klaidžiojančius po sce- 
ną pakumpusius, nuleistomis galvomis, surauktais antakiais, 
išblyškusiais skruostais, tarsi persekiojamus kažkokių įkyrių 
minčių ar pastoviai skendinčius maldoje dėl juos užgriuvu- 
sių likimo smūgių. 

Dėl nukritusio šviestuvo jie turėjo daugybę nemalonumų; 
tačiau apie tai nekalbėjo. Po tardymo buvo nuspręsta, kad 
įvyko nelaimingas atsitikimas, nes nudilusios grandinės ir 
nusidėvėję mechanizmai nebeatlaikė šviestuvo svorio; tiek 
senųjų, tiek naujųjų direktorių pareiga buvo prižiūrėti ir lai- 
ku pataisyti laikiklius. 

Turiu pastebėti, kad ponai Rišaras ir Monšarminas per tą 
laiką labai pasikeitė, jie atrodė tokie išsiblaškę, tokie paslap- 
tingi ir nesuprantami, kad didelė dalis pastoviųjų lankytojų 
nusprendė juos patyrus kai ką klaikesnio, nei vien tik nukri- 
tusį šviestuvą. 

Teatre visi buvo kažkokie suirzę ir nekantrūs, išskyrus gal- 
būt madam Žiri, kuriai buvo grąžintos jos pareigos. Direkto- 
riai vikontą de Šanji, kuris užėjo paklausti apie Kristiną, suti- 
ko paslaugiai, jam rodė nuoširdų norą padėti, tačiau nežinojo 
nieko. Jie tiesiog paaiškino, kad ji atostogauja. Jis paklausė, 
kiek tos atostogos tęsis, ir gavo atsakymą, kad atostogos tęsis 
tol, kol ji grįš, ir kad panelė Daė nusprendusi pasitraukti nuo 
gyvenimo šurmulio dėl sveikatos. 

- Vadinasi, ji serga! Kas jai nutiko? 

— Mes nežinome. 

— Ar Operos daktaras ją apžiūrėjo? 

— Ne, ji jo nekvietė, o mes ja tikime, ji mums pažadėjo. 

Raulis paliko pastatą apniktas niūriausių minčių. Jis nu- 
sprendė aplankyti Mamutę Valerijus. Vikontas nebuvo pa- 
miršęs primygtinio Kristinos reikalavimo jos neieškoti. Ta- 
čiau tai, ką patyrė Perose, ką girdėjo už jos drabužinės durų, 
judviejų su Kristina pokalbis dykynėje jam sukėlė įtarimų, 
kad ji tapo kažkokios apgavystės, kuri gali būti tiek velniš- 
ka, tiek ir žmogiška, auka. Merginos turtinga vaizduotė, jos 
mylinti ir patikli širdis, beveik laukinis auklėjimas vaikystėje, 
penint ją pasakomis ir legendomis, nuolatinės mintys apie ve- 
lionį tėvą ir, pagaliau, toji ekstazės būsena, kuri ją apimdavo 
klausantis muzikos, - visa tai, kaip Raulis spėjo, galėjo tapti 
visai įmanoma dirva kažkokio klastingo ir sukto žmogėno 
išdaigoms. Kieno auka ji tapo? Tai buvo labai blaivūs klausi- 
mai, ir Raulis nuskubėjo pas Mamutę Valerijus. 

Jis krūptelėjo nuo šaižaus skambučio garso nedideliame 

namuke Notr Dam de Viktori gatvėje. 

Duris atidarė kambarinė, kurią jis buvo matęs Kristinos 
persirengimo kambaryje vieną vakarą. Jis paklausė, ar galėtų 
pasišnekėti su madam Valerijus. Jam buvo atsakyta, kad ji 
serga ir lankytojų nepriima. 

— Prašau, perduokite jai mano kortelę, - paprašė jis. 

Kambarinė netrukus grįžo ir įvedė jį į nediduką ir menkai 
apstatytą kambarį, kurio sienos buvo nukabinėtos profeso- 
riaus Valerijaus ir senojo Daė portretais. 

— Madam meldžia vikonto jai atleisti, - pasakė tarnaitė. 
— Ji norėtų tamstą pamatyti savo miegamajame, mat vargu 
ar jau kada atsistos ant savo vargšių kojų... 

Po penkių minučių Raulis buvo įvestas į neapšviestą kam- 
barį, ten jis iš karto pamatė gerą ir malonų Kristinos globė- 
jos veidą, šviečiantį prieblandoje. Mamutės Valerijus plaukai 
buvo jau visai pražilę, bet jos akys neseno; jos spinduliavo 
tokį pat vaikišką tyrumą. 

- Pone Šanji, - džiaugsmingai pasisveikino ji, tiesdama 
rankas į lankytoją. - Dangus atsiuntė jus pas mane. Mums 
reikia pasikalbėti apie ją... 

Paskutinis sakinys jaunojo vyriškio ausims nuskambėjo 
keistokai. Jis paklausė: 

— Ponia, kur Kristina? 

Senoji ledi ramiai atsakė: 

— Ji su savo geruoju genijumi! 

— Koks čia dar genijus? - šūktelėjo Raulis. 

- Tai Muzikos angelas! 

Vikontas krito į kėdę. Tikrai? Kristina buvo su Muzi- 
kos angelu? O ponia Valerijus gulėjo lovoje, šypsodamasi ir 
spausdama pirštą sau prie lūpų, tarsi maldaudama jį tylėti! 
Ji pridėjo: 

- Jūs apie tai niekam privalote nepasakoti! 

- Jūs galite manimi pasitikėti, - atsakė Raulis. 

Jis pats nelabai suvokė, ką kalba, jo mintys apie Kristiną 
buvo visiškai surizgusios, jos painiojosi vis labiau ir labiau, 
ir jau atrodė, kad viskas pradeda suktis aplink jį - ir šis kam- 
barys, ir ypatingai puiki sena ledi sniego baltumo plaukais ir 
nepamirštamu neužmirštuolių žvilgsniu. 

- O, aš žinau, žinau, kad galiu, - laiminga nusijuokė ji. 
— Kodėl neprieinate arčiau, kad galėčiau jus apkabinti, kaip 
tada, kai jūs atbėgote man papasakoti mažosios Lotos istoriją, 
kurią išgirdote iš tėtušio Daė. Aš labai jus myliu, pone Rauli. 
Ir Kristina taip pat! 

— Ji mane myli... - atsiduso jaunuolis. Jis sunkiai kaps- 
tėsi savo mintyse, bandydamas sudėlioti viską, ką išgirdo, į 
kiek aiškesnį paveikslą: „gerasis genijus“ - Muzikos angelas, 
apie kurį paslaptingai kalbėjo ir Kristina, numirėlio galva, 
kurią jis matė savo naktiniame košmare Peroso kapinaitėse, 
taip pat ir Operos vaiduoklis, apie kurį girdėjo kalbant už- 
kulisiuose scenos darbininkus, aptarinėjančius paslaptingą 
Žozefo Bjukė mirtį. 

Jis tyliai paklausė: 

- Kas verčia jus manyti, kad Kristina myli mane? 

- Ji apie jus kalbėjo kiauras dienas. 

— Tikrai? Ir ką ji sakė? 

- Ji sakė, kad jūs jai pasipiršote! 

Ir senoji geroji ponia nuoširdžiai nusijuokė. Raulis pašoko, 
jo smilkiniai išrasojo, o veidas išdavė kančią. 

- Kur jūs? Kur jūs einate?.. Sėskitės gi. Manote, kad leisiu 
jums štai šitaip mane palikti? Jei jūs supykote dėl to, kad nu- 
sijuokiau, labai jūsų atsiprašau. Patikėkite, tai, kas įvyko, nėra 
jūsų kaltė. Ar žinote tai? Jūs manėte, kad Kristina laisva? 

- Kristina ruošiasi tekėti? - Raulis pasijuto visiškai apgai- 
lėtinai, ir jo balsas virpėjo. 

— Ne! Ne! Jūs žinote, kad Kristina negali tekėti, net jei to 
norėtų!.. 

— Nieko nežinojau! Kodėl Kristina negali tekėti? 

— Dėl Muzikos angelo, suprantama... 

- Nesuprantu?.. 

- Jis jai draudžia! Muzikos angelas jai uždraudė tekėti! 

— Aha, jis jai uždraudė... Muzikos angelas uždraudžia 
Kristinai tekėti. | 

— Taip, jis uždraudė. Jis pasakė jai aiškiai, jei ji ištekės, dau- 
giau niekada jo nebeišgirs. Jūs suprantate, ji negali leisti Mu- 
zikos angelui išeiti. Tai visai natūralu!.. 

— Taip taip, - sumurmėjo nuolankiai Raulis. - Tai labai 
natūralu. 

— Kita vertus, manau, Kristina jums Perose pasakė, kad ji 
leido laiką su savo geruoju Muzikos angelu. 

- Ji leido laiką su Angelu? 

- Viskas labai paprasta. Jis paskyrė jai pasimatymą Peroso 
šventoriuje ant Daė kapo. Jis pažadėjo jai sugroti „Lozoriaus 
prisikėlimą“ jos tėvo smuiku! | 

Raulis de Šanji pakilo ir pareiškė griežtu ir rimtu balsu. 

— Gal ponia man galėtų pasakyti, kur tas genijus gyvena? 

Senosios ledi nenustebino jo netaktas. Ji pakėlė akis į lu- 
bas ir paaaiškino: 

- Danguje! 

Toks visiškas paprastumas jį pritrenkė. Jis nežinojo, ką ir 
bemanyti apie tyrą ir tvirtą tikėjimą į genijų, kuris naktimis 
nusileidžia iš dangaus lankyti Operos persirengimo kamba- 
rių. 

Jis susirūpino dvasine jaunosios panelės, kurią auklėjo 
prietaringa ir vizijas reginti sena ponia, būsena ir net krūp- 
telėjo nuo minties, kokiame pavojuje mergina gali būti atsi- 
dūrusi. 

- Ar Kristina dar tebėra nekalta? - netikėtai paklausė jis, 
įsmeigęs į garbingąją damą tiriantį žvilgsnį. 

- Prisiekiu savo siela! - sušuko senoji moteriškė tiesiog 
pasibaisėjusi. - Jei jūs abejojate, sere, nesuprantu, ką jūs čia 
veikiate? 

Raulis apsimovė pirštines. 

— Kiek laiko ji pažįsta šitą genijų? 

- Maždaug tris mėnesius... Taip, jau kokie trys mėnesiai, 
kai jis yra jos mokytojas. 

Vikontas nusivylęs kilstelėjo ranką. 

- Genijus duoda jai pamokas!.. Ir kur, meldžiu... 

- Dabar, kai ji išėjo pas jį, negaliu pasakyti, bet anksčiau 
jis ją mokydavo jos persirengimo kambariuose. Tai nebūtų 
įmanoma šiame mažame butelyje. Aštuntą valandą Operoje 
dar nėra nė gyvos dvasios, ir jai niekas netrukdydavo, kaip 
matote. 

- Taip, taip, aš matau! Matau! - riktelėjo vikontas. 

Ir skubiai atsisveikino su madam Valerijus, kuri savęs pa- 
klausė, ar visi kilmingieji šiek tiek pamišę. 

Jis žingsniavo namo į savo brolio būstą labai nelaimingas. 
Galėjo išplakti save, daužyti galvą į sienas. Ir jis buvo įsitiki- 
nęs jos nekaltumu, jos tyrumu! Koks jis buvo naivus. Muzi- 
kos angelas! Dabar jau jis žinojo, kas tai. Tai koks nors nu- 
smurgęs tenoriūkštis, auksabalsis suvedžiotojas, kuris vaiposi 
ir kvailai šypsosi dainuodamas. Štai šis nelaimingas, menkas, 
vedžiojamas už nosies ir kvailas jaunuolis yra vikontas de 
Šanji! Tokios mintys sukosi Raulio galvoje. O ji, ji! Kas per 
įžūli ir velniškai klastinga būtybė. 

Brolis laukė jo, ir Raulis krito į jo glėbį, kaip mažas ber- 
niukas. Grafas glaudė jį neklausinėdamas, ir Raulis neskubėjo 
jam pasakoti tos kvailos istorijos apie Muzikos angelą. Brolis 
pasiūlė papietauti. Raulis buvo prislėgtas sielvarto, ir galbūt 

jau būtų atsisakęs kvietimo, jei grafas nebūtų jo paakinęs, 
tardamas, kad jo svajonių dama praeitą naktį buvo pastebėta 
Bulonės miške su kitos lyties asmeniu. Pirmiausiai vikontas 
nepatikėjo; tačiau buvo įtikintas, todėl nebesiginčijo ir susi- 
mąstė. Ją matė karietoje užleistais langais, ir ji gan ilgai kvė- 
pavo grynu oru. Skaisčiai švietė mėnulis, todėl apsirikti buvo 
neįmanoma. Jos palydovas sėdėjo atsirėmęs šešėlyje, todėl jį 
įžiūrėti buvo sunku... 

Ekipažas lėtai važiavo tuščia Lošano arklių lenktynių alėja. 
Buvo klaikiai šalta. Kelias buvo visiškai tuščias ir ryškiai spin- 
dėjo pilnaties nušviestas. Raulis paprašė vežiko stabtelėti prie 
siauro takelio ir, pasistengęs kuo geriau pasislėpti, ėmė laukti 
vis pašokinėdamas, kad nesušaltų. Taip jis mankštinosi gerą 
pusvalandį, kol ant kampo pasirodė karieta ir lėtai pasuko ta 
pačia kryptimi, kur vaikštinėjo jis. 

Jam pasirodė, kad per karietos langą mato moterį, palen- 
kusią galvą. Staiga mėnulis nušvietė išblyškusį jos veidą. 

- Kristina! | 

Šventasis jo meilės vardas išsprūdo iš jo lūpų ir iš jo šir- 
dies. Jis nebegalėjo jo sugrąžinti, ir tas vardas, ištartas nakties 
ramybėje, buvo tarsi starto ženklas arkliams, kurie trūktelėję 
visu greičiu pralėkė pro jį, jis dar pamatė moters veidą už be- 
užsidarančių langų, karieta nutolo ir pavirto mažyčiu taškeliu 
tolumoje. Jis vėl pakartojo: | 

- Kristina... 

Niekas neatsakė. Jis stabtelėjo apimtas tylos, sielvartingu 
žvilgsniu apmetė dangų ir įsižiūrėjo vėl į šitą šaltą nykų kelią 
blyškioje numirėliškoje naktyje. Jo širdis buvo visiškai tuščia, 
pusiau mirusi: jis mylėjo angelą ir nekentė moters! 

Rauli, kaip toji šiaurės fėja pajuokavo su tavimi. Nejau- 
gi galima turėti jaunutį veidą nekaltomis akimis ir švelniais 
droviais skruosteliais, tokiais, kurie taip netrunka apsipilti 

kukliu raudoniu, ir tuo pačiu leisti naktį didžiulės karietos 
begėdiškoje ankštumoje šalia savo paslaptingojo meilužio? 
Nejaugi toji veidmainystė ir melas buvo be ribų?.. 

Ji pralėkė pro ji nepasakiusi nė žodžio... Taip, jis norėjo 
mirti! Jam tebuvo dvidešimt vieneri... 

Tarnas, kitą rytą atnešęs laišką, rado jį sėdintį lovoje. Jau- 
nuolis net nebuvo nusirengęs, ir tarnas išsigando, pamatęs 
jo veidą, atrodė, kad įvyko baisi nelaimė. Raulis išplėšė laiš- 
ką iš vyriškio rankų. Jis iškart atpažino Kristinos popierių ir 
raštą. Ji rašė: 

„Brangusis, 

ateikite į kaukių balių poryt vakare Operoje. Dvyliktą va- 
landą būkite mažame salonėlyje priešais duris, vedančias į 
Rotondą. Niekam pasaulyje neprasitarkite apie mūsų pasima- 
tymą. Užsidėkite baltą domino ir kaukę. Visų šventųjų vardan 
maldauju Jus, apsirenkite taip, kad niekas Jūsų nepažintų. 

Kristina“. 

basa buvo rastas purvinas ir neantspauduotas. Tik pieš- 
tuku užrašytas adresas: „Vikontui Rauliui de Šanji asme- 
niškai . Kažkas tikėjosi, kad laiškas bus rastas ir įteiktas adre- 
satui, kaip, beje, ir įvyko. Laiškas mėtėsi ant šaligatvio Operos 
aikštėje. 

Raulis karščiuojančiomis akimis perskaitė jį dar kartą. Jo 
viltys atgimė vėl. Klastingos Kristinos, išdavusios savo parei- 
gas, pamiršusios jį ir save pačią, paveikslas išnyko kaip dūmas 
ir vietoj jo iškilo šviesus nekaltos vargšės mergaitės, tapusios 
savo neatsargumo ir per didelio jautrumo auka, vaizdas. 

Kieno auka ji tapo? Kieno belaisvė ji buvo? Koks sūkurys 
ją įtraukė? Jis kėlė sau skausmingus klausimus, bet ši kančia 
nieko nereiškė palyginti su tuo pragaru, kurį įkūrė jo sieloje 
mintys apie melagę ir veidmainę Kristiną! Kas atsitiko? Koks 
pabaisa apkerėjo ją ir kaip? | 

Ar tai reiškė, kad ją į pinkles įpainiojo muzika? Jis žinojo 
Kristinos istoriją. Po savo tėvo mirties ji prarado gyvenimo 
skonį, taip pat ir savosios muzikos. Konservatorijoje ji ėjo iš 
klasės į klasę tarsi vargšė besielė dainavimo mašina. Ir staiga 
pabudo, tarsi Dievo palytėta. Muzikos angelas pasirodė! Ji 
dainavo „Fauste“ Margaritą ir patyrė triumfą! 

Muzikos angelas! Tris mėnesius Muzikos angelas mokė 
Kristiną dainuoti... Labai įdomus mokytojas... O štai dabar 

jie važinėjasi Bulonės miškuose! 

Raulio nagai susmigo į delną, ramdydami jo pavydu už- 
siliejusią širdį. Vargšas Raulis kamavosi, bandydamas įspėti, 
kokį vėl siaubingą žaidimą sumanė mergina? Kiek dar Ope- 
ros dainininkė tyčiosis iš kilmingo jaunuolio, meilėje visiško 
naujoko? O varge! 

Šios mintys blaškė Raulį iš vieno kraštutinumo prie kito. 
Jis jau nebežinojo, gailėtis Kristinos ar ją prakeikti, ir jis gai- 
lėjosi ir keikė vienu metu. Tačiau baltą domino įsigijo, dėl 
visa ko. 

Galiausia priartėjo pasimatymo laikas. Jo veidas buvo pri- 
dengtas kauke, o su didžiule nėrinių apykakle ir plačiu Pjero 
kostiumu vikontas jautėsi atrodąs labai kvailai. Aukštuome- 
nės vyrai neina į Operos kaukių balių tokiais drabužiais. Tai 
absurdas! Viena tik mintis guodė vikontą: jo tokio niekada 
niekas neatpažintų. Juolab puskaukė ir baltas domino teikė 
jam tam tikrą pranašumą. Nors, tiesa sakant, jo liūdnas vei- 
das ir be kaukės būtų atrodęs kaip tikro Pjero. 

Šis maskaradas buvo ilgai laukta šventė, kurią paprastai 
ruošė paskutinėmis dienomis prieš Gavėnią, pagerbdami 
Žymaus dailininko gimtadienį, todėl karnavalas buvo išties 
linksmas, triukšmingas ir labiau bohemiškas, nei kiti kaukių 
baliai. Begalė dailininkų kartu su savo pozuotojomis ir padė- 
Jėjais artėjant vidurnakčiui gerokai įsilinksmino ir kėlė vis di- 
desnį siautulį. Raulis užkopė pagrindiniais laiptais maždaug 
be penkių dvylika ir stūmėsi į priekį, nekreipdamas dėmesio 
į spalvingais kostiumais vilkinčius žmones, kurie būriavosi 
mMarmurinių laiptų aikštelėse tarp pačių prabangiausių deko- 
racijų; jis vengė įžūlių kabinėjimųsi, neatsakinėjo į juokelius 
ir nekreipė dėmesio į pernelyg familiarų kai kurių įsilinksmi- 
nusių svečių elgesį. Perėjo vestibiulį ir paniro beprotiškame 
šokėjų sukūryje, į kurį buvo įtrauktas tą akimirką, kai jau be- 

veik pasiekė saloną, minėtą Kristinos laiške. Kambarys buvo 
perkimštas, šioje mažoje erdvėje buvo skiriami pasimatymai, 
nes jį būtinai tekdavo kirsti einant pasiimti dar vieną šampa- 
no taurę. Čia buvo linksma ir triukšminga, kupina pasiutusio 
džiaugsmo. 

Raulis atsirėmė į sieną prie durų ir laukė. Neilgai. Juodas 
domino praėjo pro šalį ir lengvai palietė jo pirštus. Jis supra- 
to, kad tai ji, ir nusekė iš paskos. 

— Tai jūs, Kristina? - paklausė jis pusbalsiu. 

Juodu domino prisidengusioji pasuko galvą jo pusėn ir 
pirštais palietė savo lūpas, be abejonės maldaudama neiš- 
tarti jos vardo. 

Kai Raulis toliau be žodžių sekė ją, stengdamasis nepames- 
ti iš akių, ir vėl grumdėsi per pagrindiniame vestibiulyje šur- 
muliuojančią minią, pamatė grupelę žmonių, susigrūdusių 
aplink labai nemalonią žmogystą, kuris vilkėjo keistu ir ori- 
ginaliu kostiumu. Šis vyras dėvėjo purpuro drabužius, buvo 
užsidėjęs didžiulę skrybėlę su raudonomis plunksnomis ant 
klaikios taip meistriškai padarytos numirėliškos galvos, kad 
toji atrodė kaip tikra. Nuo jo pečių tįso platus raudono akso- 
mo apsiaustas, kuris vilnijo laiptais kaip karaliaus mantija, o 
ant tos mantijos auksinėmis raidėmis buvo išsiuvinėta: „Ne- 
lieskite manęs! Esu Raudonoji Mirtis, esanti visur!“ 

Tuomet vienas šmaikštuolis pabandė paliesti jį... Skeleto 
ranka išlindo iš po purpurinio apsiausto ir stipriai suspaudė 
drąsuolio riešą savo kaulėtais pirštais. Ir tas, pajutęs tikrosios 
Mirties alsavimą, suriko iš skausmo ir baimės. Kai Raudo- 
noji Mirtis jį galų gale paleido, tas spruko kaip pamišęs ir 
pasislėpė minioje. 

Kaip tik tą akimirką klaikioji kaukė pasisuko į vikontą, ir 
Raulis riktelėjo: 

- Miruolio galva iš Peroso-Gireko! 

Jis jį pažino! Jau norėjo pulti paskui kaukėtąjį, pamiršęs 
Kristiną, bet juodasis domino, kuris ėjo priekyje, su keistu 
jauduliu čiupo jį už rankos ir nutempė tolyn nuo tos puspro- 
čių minios ir Raudonosios Mirties, tykojančios netoliese. 

Dama su juodu domino nuolat gręžiojosi ir porą kartų 
pastebėjo kažką, kas ją akivaizdžiai išgąsdino, nes tarsi per- 
sekiojama pagreitino žingsnį, termpdama už rankos Raulį. 

Jie pakilo į trečiąjį aukštą. Čia laiptai ir koridoriai buvo 
beveik tušti. Juodasis domino stumtelėjo kažkokios privačios 
ložės duris ir mostelėjo baltajam sekti paskui. Tada Kristina, 
kurią jis atpažino iš balso, uždarė duris ir šnabždesiu įspėjo 
laikytis tamsiausiame kampe ir nieku gyvu nesirodyti. Raulis 
nusiėmė kaukę, Kristina liko pridengtu veidu. Jis jau norėjo 
paprašyti jos taip pat nusiimti kaukę, tik staiga ji prisispaudė 
prie sienelės ir priglaudė ausį tarsi stengdamasi kažką išgirs- 
ti... Paskui vėl pravėrė duris, atsargiai žvilgterėjo į koridorių 
ir vos girdimai sušnabždėjo: 

- Jis, matyt, užlipo aukščiau. - Ir staiga susijaudino: - Jis 
leidžiasi žemyn! 

Ji stengėsi uždaryti duris, bet Raulis ją aplenkė, pamatęs 
raudoną koją, kuri leidosi ant viršutinės laiptų pakopos. Vie- 
ną, paskui kitą... Lėtai, netgi didingai Raudonosios Mirties 
figūra stojo jam prieš akis. Ir jis akimirksniu pažino negyvėlio 
galvą iš Peroso-Gireko. 

— Tai jis! - riktelėjo Raulis. - Dabar jis nuo manęs nepa- 
spruks! 

Kristina spėjo užtrenkti duris prieš jam iššokant į korido- 
rių. Jis stumtelėjo ją šonan. | 

— Apie ką jūs kalbate? - sušnabždėjo ji pasikeitusiu balsu. 
— Kas nepaspruks nuo jūsų? 

Raulis pabandė jėga atstumti merginą, bet susidūrė su to- 
kiu stipriu pasipriešinimu, kurio nesitikėjo iš tokios trapios 

mergaitės. Jis viską suprato, ar bent jau taip jam pasirodė, kad 
suprato, ir galutinai prarado kantrybę. 

— Apie ką? - pakartojo su pykčiu. - Ogi apie tą, kuris sle- 
piasi po ta pasišlykštėtina numirėlio kauke!.. Tas blogio ge- 
nijus Peroso šventoriuje!.. Raudonoji Mirtis!.. Kitais žodžiais, 
madam, jūsų draugužis!.. Jūsų Muzikos angelas!.. Bet aš nu- 
plėšiu jam kaukę ir mes stosime akis į akį, vienas priešais kitą, 
ir aš sužinosiu, kas tas, kurį jūs mylite ir kuris myli jus! 

Jis prapliupo beprotišku juoku, o iš po Kristinos aksominės 
kaukės pasigirdo beviltiška aimana. Ji sielvartingai ištiesė į jį 
rankas, užtverdama duris trapiu ir baltu savo kūnu. 

— Mūsų meilės vardan, Rauli, nesekite paskui jį!.. 

Jis sustingo. Ką ji pasakė?.. Mūsų meilės vardan?.. Niekada, 
nė kartelio ji nebuvo ištarusi, kad myli jį. O tinkamų progų 
tikrai turėjo... Nieko panašaus, tai tik bandymai laimėti ke- 
lias sekundes!.. Ji nori, kad Raudonoji Mirtis turėtų laiko pa- 
sislėpti!.. Ir pagautas vaikiškos neapykantos, jis metė: 

- Jūs meluojate, madam, jūs nemylite ir niekada nemylė- 
jote manęs! Aš esu visiškas kvailys, kurį jūs apsukote aplink 
pirštą. Kodėl jūs suteikėte man tą lašelį vilties ten, Perose... 
garbingos vilties, ponia, nes aš esu garbingas žmogus ir tikė- 
jaujus esant garbinga moterimi, o jūs tenorėjote tik pasijuokti 
iš manęs! Deja! Jūs pasityčiojote iš visų! Jūs pačiu gėdingiau- 
siu būdu apgavote visus ir naudojotės savo globėjos gerumu, 
kuri iki šiol tebetiki jūsų nuoširdumu, nors jūs ilgas valandas 
leidžiate vienudu su Raudonąja Mirtimi!.. Aš niekinu jus! 

Ir jis apsiverkė. Ji be žodžių leidosi užgauliojama, o jos gal- 
voje sukosi viena mintis - kaip jį sulaikyti ložėje. 

- Jūs kada nors maldausite manęs atleidimo už visus šiuos 
bjaurius žodžius, Rauli, ir būkite tikras, aš jums atleisiu! 

Jis papurtė galvą. 

— Kur gi ne! Jūs vedate mane iš proto! Kai aš pagalvoju, 

kad vienintelis tikslas mano gyvenime buvo suteikti savo pa- 
vardę mergai iš Operos!.. 

— Rauli!.. O, nelaimingasis! 

— Aš mirsiu iš gėdos! 

- Ne, brangusis, gyvenkite! - ištarė Kristina kažkokiu sun- 
kiu ir keistu balsu. - Ir... sudiev. Sudiev, Rauli... 

Vaikinas svyruodamas žengtelėjo porą žingsnių. Ir su sar- 
kazmu išspaudė: 

- Jūs, tikiuosi, leisite man retkarčiais aplankyti Operą ir 
paploti jums!.. 

— Aš daugiau niekada nebedainuosiu, Rauli... 

- Tikrai? - Jo ironija augo. - Taigi jis pasiima jus iš scenos. 
Sveikinu! Tikiuosi, susitiksime Bulonės miške kokį vakarą! 

— Nei Bulonės miške, nei kur kitur jūs manęs daugiau ne- 
bepamatysite, Rauli... 

- Ar aš galėčiau pasiteirauti, į kokias tamsumas, į kokį pra- 
garą keliaujate, paslaptingoji ponia? O... gal į rojų? 

- Aš norėjau jums papasakoti, brangusis mano, bet dabar 
nebegaliu... Jūs vis viena nepatikėsite manimi! Jūs praradote 
manimi pasitikėjimą; viskas baigta! 

Ji kalbėjo su tokiu skausmingu nusivylimu, kad jaunuolį 
pradėjo griaužti sąžinė dėl prikalbėtų žiaurybių. 

- Tačiau vis tik!.. - sušuko jis. - Ar galite vis tik paaiškinti, 
ką visa tai reiškia!.. Jūs esate laisva, niekas jūsų nevaržo... 
Važinėjatės po Paryžių... Prisidėngusi domino dalyvaujate 
baliuje... Kodėl jūs ne namie?.. Kur jūs buvote šitas dvi sa- 
vaites?.. Kokios čia pasakos apie Muzikos angelą, kurias jus 
sekate Mamutei Valerijus? Ar jus kažkas pagavo, pasinaudo- 
damas jūsų nekaltumu? Aš buvau liudininkas ten, Perose... 
Žinote pati, kuo jums tikėti!.. Jūs atrodote pakankamai svei- 
kai mąstanti, Kristina. Ir žinote, ką darote... O ponia Vale- 
rijus guli viena namuose ir laukia jūsų, paskendusi svajose 

apie jūsų „gerąjį genijų“... Paaiškink, Kristina, kas čia vyksta, 
maldauju tavęs! Kas čia per farsas? 

Raulis dabar jau matė jos veidą ir negalėjo suvaldyti nuo- 
stabos ir išgąsčio. Sveikas raudonis, anksčiau žydėjęs jos 
skruostuose, buvo išnykęs. Mirtinai išblyškęs, paaštrėjusiais 
bruožais veidas, visada toks žavus ir švelnus, tapo neatpa- 
žįstamas. Liūdesys negailestingai išvagojo jos kaktą raukšlė- 
mis ir įspaudė tamsų neapsakomai sielvartingą šešėlį aplink 
akis. 

— Mano brangioji, mano brangioji, - sudejavo jis, tiesda- 
mas rankas. - Jūs pažadėjote atleisti man... 

— Galbūt! Po kelių dienų, galbūt! - tarė ji, vėl pridengdama 
veidą kauke ir išėjo, gestu parodžiusi, kad jos nesektų. 

Raulis norėjo nepaklusti, bet ji grįžtelėjo ir taip valdin- 
gai, karališku mostu jį sustabdė, kad tas negalėjo žengti nė 
nusileido į minią, nebežinodamas, kur eina, tvinkčiojančiais 
smilkiniais ir besidaužančia širdimi; kirsdamas šokių salę, 
klausinėjo visų, ar kas nematė Raudonosios Mirties. Taip, 
žinoma, tąjį matė visi, bet Raulis negalėjo jo rasti: Antrą nak- 
ties jis grįžo už kulisų į koridorių, kuris vedė į Kristinos per- 
sirengimo kambarius. 

Kojos nešė jį į tą vietą, kur jis pirmąkart patyrė pavydo 
kančias. Jis pabarbeno į duris. Niekas neatsakė. Jis įėjo vidun, 
kaip įėjo tada, kai ieškojo „vyriško balso“. Kambarys buvo 
tuščias, blankiai apšviestas dujinės lempos. Jis pamatė keletą 
rašomųjų lapų ant stalelio. Raulis jau manė rašysiąs Kristinai 
laišką, bet išgirdo koridoriuje žingsnius. Jis vikriai pasislėpė 
drabužinėje, kurią nuo kambario skyrė užuolaida. 

Įėjo Kristina, nuvargusiu judesiu nusiėmė kaukę, numetė 
ją ant stalo, tada sunkiai atsiduso, atsisėdo ir parėmė ranko- 
mis savo žavingą galvutę. Apie ką ji galvojo? Apie Raulį? Ne! 

Raulis išgirdo jos murmesį: 

- Vargšas Erikas! 

Iš pradžių jis pamanė, kad apsiriko. Jam atrodė, kad jei ir 
yra kas nors, ko reikia gailėtis, tai tik jis, Raulis. Būtų visai 
natūralu, jei ji dūsautų „vargšas Raulis“, juolab po to, kas tarp 
jų šį vakarą vyko. Tačiau ji vėl papurtė galvą ir sunabždėjo: 

— Vargšas Erikas... 

Kas tas Erikas, dėl kurio ji čia dūsauja, kai jis, Raulis, toks 
nelaimingas? 

Kristina ėmėsi rašyti apgalvotai, lėtai ir taip ramiai, kad 
Raulis, kuris visas tebedrebėjo dėl ištikusios jį tragedijos, 
skausmingai pasipiktino. 

„Koks šaltakraujiškumas!“ - sumurmėjo sau. 

Mergina rašė, - vienas, du, trys lapai... Staiga pakėlė gal- 
vą ir suslėpė lapus po korsažu... Atrodė, ji klausosi... Raulis 
irgi sukluso. Iš kur atsklido keistas garsas, tolimas ritmas? 
Tarsi kas dusliai dainuotų už storų sienų... Netgi atrodė, lyg 
sienos dainuotų pačios! Daina ėjo garsyn, žodžiai darės su- 
prantamesni... Jis išgirdo balsą - nuostabų, švelnų, viliojantį 
balsą... Ir tai buvo vyriškas balsas! Balsas vis artėjo, peržengė 
sieną, ir štai jis jau kambaryje, priešais Kristiną. Kristina pa- 
kilo ir kreipėsi į balsą, tarsi kalbėtų kažkam: 

- Aš čia, Erikai, - tarė ji. - Aš pasiruošusi. Bet jūs vėluo- 
jate. 

Raulis dirstelėjo pro užuolaidos plyšelį ir negalėjo patikėti 
savo akimis. Ten nebuvo jokio kito. Kristinos veidas švietė. 
Laiminga šypsena žaidė jos bekraujėse lūpose; taip šypso- 
si sveikstantis žmogus, pirmąkart atgavęs viltį išsikapstyti iš 
ligos. 

Bekūnis balsas vėl uždainavo, ir Raulis dar niekada gyve- 
nime nebuvo girdėjęs, kad kas taip dainuotų: giesmėje py- 
nėsi ir galinga viską nugalinti aistra, vylinga klasta, begalinis 

švelnumas ir nenugalimas triumfas. Jis įsiaudrinęs klausėsi 
balso, ir po truputį jam pradėjo aiškėti, kaip Kristina pakerėjo 
publiką tą atmintiną vakarą lig šiol negirdėtais nežemiškais 
garsais - be abejonės, įtakota šio paslaptingo ir nematomo 
mokytojo. 

Balsas dainavo Vestuvinės nakties himną iš „Romeo ir 
Džiuljetos“. Raulis matė Kristiną, tiesiančią rankas į balsą 
taip, kaip ten, Peroso šventoriuje, kai nematomas smuiki- 
ninkas griežė „Lozoriaus prisikėlimą“. Neįmanoma aprašyti 
aistros, kuri liejosi balsui išdainuojant: 

„Likimas mus surišo amžiams!“ 

Garsai plėšė Rauliui širdį. Stengdamasis nepasiduoti balso 
kerams, kurie, rodos, atėmė iš jo valią ir proto aiškumą, - to 
jam dabar ypač trūko, - jis staigiu judesiu atitraukė užuolaidą 
ir žengtelėjo Kristinos link. Ji skubėjo į kambario gilumą, kur 
siena buvo uždengta didžiuliu veidrodžiu, jame atsispindėjo 
jos atvaizdas, ir ji niekaip negalėjo matyti Raulio, stovėjusio 
jai už nugaros. 

„Likimas mus surišo amžiams!“ 

Kristina lėtai žengė prie veidrodžio, jos atvaizdas priartėjo. 
Dvi Kristinos: viena tikra, kita - tik atspindys jau lietė viena 
kitą, ir Raulis ištiesė rankas, tarsi norėdamas jas abi čiupti į 
glėbį... Netikėtai kažkokia nematoma jėga žaibu plykstelėjusi 
bloškė jį atgal, ledinis gūsis lyžtelėjo jam veidą, ir jis pamatė 
jau nebe dvi, o keturias, aštuonias, dvidešimt kristinų, besi- 
sukančių aplink jį, jos juokėsi iš jo ir išslysdavo jam iš delnų 
taip vikriai, kad pirštai sugriebdavo tik tuštumą. Galiausiai 
sustingęs veidrodyje jis pamatė save. Bet Kristina buvo din- 
gusi! 

Jis metėsi prie veidrodžio. Čiupinėjo sienas. Nieko! O kam- 
baryje tebeskambėjo tolstantis aistringas balsas: „Likimas 
mus surišo amžiams!“ Kaip, kuriuo keliu Kristina dingo iš 

kambario? Ar ji grįš?.. 

Ar ji apskritai grįš? Deja, ar ji nepareiškė šį vakarą, kad 
tarp jų viskas baigta? O sienos toliau dainavo: „Likimas mus 
surišo amžiams!“ 

Visiškai išsekęs, nugalėtas, tuščiomis smegenimis jis atsi- 
sėdo prie stalo, kur ką tik sėdėjo Kristina ir parėmė rankomis 
nuleistą galvą. Kai ją pakėlė, ašaros liejosi jo skruostais, vos 
paliestais pirmojo pūkelio, tikros, sunkios ašaros; taip verkia 
užgauti pavydūs vaikai, tų ašarų neišvengia viso pasaulio įsi- 
mylėjėliai. Jis garsiai tarė: 

— Kas gi tas Erikas? 

itą dieną po to, kai Kristina ištirpo tiesiog akyse akina- 

mai plykstelėjus kažkokiam žaibui, palikusiame jo sie- 
loje visišką sumaištį ir abejonę, ar jis dar sveiko proto, po- 
nas vikontas de Šanji pasiprašė madam Valerijus priimamas. 
Įžengęs į kambarį jis rado ten idilišką vaizdelį. Kristina sėdėjo 
šalia senosios ponios lovos, 0 šioji apramstyta pagalvėlėmis 
ramiai mezgė. Merginos veidas buvo atgavęs rožinį skaistu- 
mą, o tamsūs šešėliai apie akis išnyko. Nebuvo jos veide ir 
tragiškos išraiškos, kurią Raulis matė praėjusią naktį. 

Tik lengvas liūdesio šydas tarsi paskutinis antgamtiškos 
dramos, į kurios pinkles šis paslaptingas kūdikis buvo įpai- 
niotas, pėdsakas buvo aptraukęs jos nuostabius bruožus; ir 
jei ne tai, jaunuoliui būtų sunku patikėti, kad Kristina kaip 
nors susijusi su klaikiais nakties įvykiais. 

Ji pakilo nerodydama savo jausmų ir ištiesė jam ranką. 
Bet Raulis buvo taip apstulbęs, kad stovėjo priblokštas kaip 
stuobrys, nejudėdamas, netardamas nė žodžio. 

- Na, pone de Šanji, - sušuko Mamutė Valerijus, - ar ne- 
atpažįstate Kristinos? Jos gerasis genijus atsiuntė mums ją 
vėl! 

— Mamyte! - skubiai pertraukė ją mergina, ir raudonis už- 
liejo jai veidą. - Susitarėme, mamyte, kad daugiau apie tai 
kalbos nebus!.. Jūs puikiausiai žinote, kad nėra jokio Muzi- 

kos angelo! 

— Vaikeli, jis mokė tave dainavimo meno ištisus tris mė- 
nesius! | 

—- Mamyte, aš pažadėjau kada nors jums viską apie šias 
dienas paaiškinti; ir tikiuosi tą padarysiu... Tačiau jūs man 
pažadėjote nekalbėti apie tai ir nieko neklausinėti! 

- O, jei tik man duotum žodį daugiau manęs nepalikti! Ar 
prižadi, Kristina? 

- Motule, visa tai ponui de Šanji neįdomu. 

— Čia jūs klystate, panele, - tarė jaunasis vikontas, kalbėti 
jis stengėsi tvirtai ir drąsiai, tačiau balsas išdavikiškai drebė- 
jo. - Visa, kas susiję su manimi, mane labai domina, ir kada 
nors jūs tai suprasite. Neslepiu, kad stebiuosi ne mažiau, negu 
džiaugiuosi, radęs jus pas įmotę, nors po to, kas nutiko pra- 
ėjusią naktį tarp mūsų, jokiu būdu nesitikėjau pamatyti jus 
taip greitai. Ir būčiau be galo dėkingas, jei nedangstytumė- 
te paslapties, juolab ji gali tapti jums lemtinga... Tarp kitko, 
būdamas jūsų senas draugas nekėliau panikos, madam Va- 
lerijus, dėl šių šie pragaištingų nuotykių, slepiančių savyje 
baisius pavojus. Tų pavojų auka jūs, Kristina, galite tapti tol, 
kol neišpainiosime visų gijų. 

Išgirdusi tuos žodžius Mamutė Valerijus pradėjo blašky- 
tis lovoje. 

- Ką tai reiškia? - sušuko ji. - Ar Kristina pavojuje? 

- Taip, madam, - pasakė Raulis narsiai, nekreipdamas dė- 
mesio į Kristinos jam rodomus ženklus. 

- O Dievuli! - sušuko gera, paprasta, sena moteris, gau- 
dydama orą. - Tu man privalai papasakoti, Kristina! Kodėl 
stengiesi mane nuraminti? Kas tai per pavojus, pone de Šan- 
ji? 

- Jos patiklumu piktnaudžiauja apgavikas! 

— Muzikos angelas yra apgavikas? 

- Ji pati jums sakė, kad jokio Muzikos angelo nėra! 

— O dangau, kas jis toks? Jūs mane numarinsite! 

— Tai siaubinga paslaptis, gaubianti mus; jus, madam, Kris- 
tiną... Paslaptis, kelianti didesnį pavojų nei didžiausia krūva 
genijų ar vaiduoklių! 

Mamutė Valerijus pasuko siaubo perkreiptą veidą į Kristi- 
ną, bet ji prišoko prie savo įmotės ir ją apkabino. 

— Netikėkite, juo, motule, netikėkite juo, - kartojo mer- 
gina. 

- Tada pasakyk man, kad niekada nepaliksi manęs, - mel- 
dė našlė. 

Kristina tylėjo, ir Raulis tęsė: 

— Jūs privalote pažadėti, Kristina. Tai vienintelis dalykas, 
kuris gali nuraminti mane ir jūsų motulę. Mes pažadame jūsų 
neklausinėti apie praeitį, jei jūs sutinkate būti mūsų globo- 
jama ateityje. 

— Tokių įsipareigojimų aš jūsų neprašiau ir nieko jums ne- 
žadėsiu! - išdidžiai tarė mergina. - Aš pati sprendžiu, ką man 
daryti, pone Šanji, ir jūs neturite teisės manęs kontroliuoti, 
todėl meldžiu jus to net nebandyti! Tik vienas žmogus visame 
pasaulyje turėtų teisę žinoti, kur aš buvau tas dvi savaites, ir 
reikalauti ataskaitų: mano sutuoktinis! Tačiau aš neturiu vyro 
ir nesiruošiu tekėti niekada! 

Žodžius ji lydėjo rankos mostais, tarsi užtvirtindama tai, 
ką sakė, ir Raulis staiga išbalo. Bet ne dėl jos žodžių, o todėl, 
kad pamatė aukso žiedėelį, žybčiojantį ant Kristinos piršto. 

- Jūs turite vyrą ir mūvite sutuoktuvių žiedą. 

Jis siekė sučiupti jos ranką, bet ji vikriai paslėpė ją už nu- 
garos. 

- Tai dovana! - paraudo ji, beviltiškai stengdamasi sutram- 
dyti jaudulį. 

— Kristina! Jei jūs dar nesate ištekėjusi, šį žiedą galėjo do- 

vanoti tik tas, kuris tikisi matyti jus savo žmona! Kodėl mus 
apgaudinėjate? Kodėl vis dar kankinate mane? Šis žiedas yra 
įsipareigojimas; ir šis įsipareigojimas yra priimtas! 

- Aš jai sakiau tą patį! - sušuko senoji dama. 

- Ir ką ji atsakė, madam? 

- Tai, ką norėjau, - įpykusi metė Kristina. - Pone, ar jums 
neatrodo, kad ši kryžminė apklausa per ilgai užsitęsė? O dėl 
manęs... 

Raulis išsigando jos žodžių ir staigiai pertraukė: 

— Meldžiu atleidimo, kad taip kalbu su jumis, panele. Jūs 
žinote, kad ne iš piktos valios kišuosi į jūsų reikalus. Tačiau 
leiskite man pasiaiškinti, nes tai, ką aš mačiau, o mačiau dau- 
giau, negu galite įsivaizduoti, Kristina... Galbūt man visa tik 
pasivaideno, nes, turiu pasakyti, kartais abejoju savo aki- 
mis. 

- Ir ką gi jūs matėte, pone, arba kas jums pasivaideno? 

— Aš mačiau, kokį jaudulį kėlė jums tas balsas, Kristina! 
Balsas sklido kažkur iš sienų ar gretimos patalpos... Taip, jūs 
buvote ekstazėje! Tai mane gąsdina. Jūs didžiuliame pavojuje. 
Ir man rodos, jūs pati tai suprantate, sakėte gi madam Valeri- 
jus, kad joks Muzikos angelas neegzistuoja! Tačiau kodėl jūs 
nuėjote su juo? Kodėl stovėjote tokiu švytinčiu veidu, tarsi 
girdėdama angelus? Taip, Kristina, tas balsas labai pavojin- 
gas, nes ir aš pats, jį girdėdamas, buvau tarsi užkerėtas, nes 
nesuprantu, kokiu būdu jūs dingote iš kambario! Kristina, 
Kristina, dėl Dievo meilės, jūsų tėvo, kuris tikrai yra dangu- 
je, ir kuris taip stipriai mylėjo jus ir mane taip pat, taigi, jūsų 
amžinatilsį tėvo vardan pasakykite, papasakokite savo įmiotei 
ir man, kieno šis balsas? Jei pasakysite, išgelbėsime jus nepai- 
sydami nieko. Drąsiau, Kristina, ištarkite jo vardą, to vyro, 
kuris užmovė žiedą ant jūsų piršto! 

- Pone de Šanji, - pareiškė mergina lediniu tonu. - Jūs to 

niekada nesužinosite! 

Staiga Mamutė Valerijus, stojusi į Kristinos pusę, užsipuo- 
lė vikontą. 

- Net jei ji myli tą vyriškį, mesjė vikonte, tai, tiesą sakant, 
ne jūsų reikalas! 

— Deja, madam, - jausdamasis pažemintas, Raulis nebe- 
galėjo sulaikyti ašarų. - Deja! Tikiu, kad Kristina tikrai myli 
jį!.. Tačiau ne dėl to mane drasko nerimas: aš nesu tikras, kad 
žmogus, kurį jinai myli, yra vertas jos meilės! 

— Tik aš galiu būti teisėja, mesjė! - metė mergina, piktai 
žiūrėdama Rauliui į akis. 

— Kai vyras, - tęsė Raulis, - naudojasi tokiais romantiškais 
triukais, kad suvedžiotų naivią merginą... 

- Arba vyriškis yra absoliutus niekšas, arba mergina - ne- 
pataisoma kvaiša! Argi ne taip? 

— Kristina! 

- Rauli, kaip jūs galite smerkti žmogų, kurio jūs niekada 
nematėte ir nieko apie jį nežinote? 

- Taip, Kristina... Taip... Tikrai žinau tik jo vardą ir jį prisi- 
minsiu amžiams... To Muzikos angelo vardas yra Erikas! 

Kristina išsidavė iš karto. Ji tapo baltesnė už paklodę ir 
sumikčiojo: 

— Kas jums pasakė? 

- Jūs! 

- Ką jūs turite omenyje? 

- Dūsaudama dėl jo tą naktį, kaukių baliaus naktį. Kai jūs 
įėjote į savo persirengimo kambarį, ar jūs nedūsavote „varg- 
šas Erikas'? Taip, Kristina, tą naktį ten buvo vargšas Raulis, 
kuris jus kelia į padanges. 

- Jūs jau antrą kartą klausotės už durų, pone de Šanji! 

- Aš nesiklausiau už durų. Aš buvau jūsų kambaryje, dra- 
bužinėje, panele. 

- Nelaimingasis! - suaimanavo mergina, ir jos akyse atsi- 
spindėjo nenusakomas siaubas. - Nelaimingasis! Jūs trokš- 
tate mirties? 

- Galbūt. 

Raulis ištarė tą „galbūt“ su tokia meile ir širdgėla, kad Kris- 
tina nebegalėjo sulaikyti raudos. Ji paėmė jo ranką ir žiūrėjo 
jam į akis taip švelniai, kaip tik ji termokėjo. 

— Rauli, - ištarė ji - pamiršk to vyro balsą ir niekada ne- 
prisimink jo vardo. Ir nebebandyk daugiau išsiaiškinti jo pa- 
slapčių. 

— Vadinasi, tai yra paslaptis? 

- Klaiki paslaptis. Klaikesnės nėra visame pasaulyje. 

Sunki tyla išskyrė jaunuolius. Raulis jautėsi visiškai su- 
gniuždytas. 

— Meldžiu jus, prisiekite, kad nebandysite daugiau nieko 
aiškintis, - primygtinai prašė ji. - Ir daugiau nebeisite į mano 
kambarius, kol jūsų nepakviesiu. 

- Ojjūs ar pažadate mane pakviesti nors retkarčiais, Kris- 
tina? 

— Pažadu. 

— Kada? 

- Rytoj. 

— Tada aš prisiekiu! 

Jis pabučiavo jai rankas ir išėjo, keikdamas Eriką ir prisie- 
kinėdamas sau būti kantrus. 

K“ dieną jie susitiko Operoje. Jos pirštą tebejuosė plony- 
tis aukso žiedelis. Ji buvo romi ir maloniai su juo kalbėjo. 
Jie šnekučiavosi apie jo ateities planus, jo tarnybą, karjerą. 

Jis jai pasakojo, kad poliarinės ekspedicijos data yra daug- 
maž aiški, ir kad Prancūziją jis paliks po trijų savaičių ar, vė- 
liausiai, po mėnesio. Ji gyrė tą kelionę ir su džiaugsmu tiki- 
no, kad tai bus pirmasis žingsnis į jo būsimąją šlovę. Ir kai jis 
paprieštaravo, kad šlovė be meilės niekų verta, ji išvadino jį 
kūdikiu, kurio liūdesys neilgai trukus išsisklaidys. 

— Kaip jūs, Kristina, galite kalbėti apie tokius rimtus daly- 
kus taip nerūpestingai? - paklausė jis. - Galbūt mes niekada 
nebesusitiksime? Galbūt ekspedicijoje aš žūsiu! 

— Arba aš, - ramiai atsakė ji. 

Jos šypsena dingo. Ji nebešmaikštavo, atrodė giliai susi- 
mąsčiusi. Staiga jos akys įsiplieskė, ji paraudo, tarsi pagavusi 
kokią džiugią mintį. 

- Apie ką galvojate, Kristina? 

- Galvoju, kad mes daugiau nebesusitiksime... 

- Ir jus tai džiugina? 

— ..„Ir kad per šį mėnesį mes turime atsisveikinti am- 
žiams! 

- Nebent, Kristina, mes susižadėtume ir priimtume įžadus 
laukti vienas kito visą gyvenimą. 

Ji priglaudė delną jam prie lūpų. 

— Ša, Rauli! Jūs puikiai žinote, kad apie tai negali būti nė 
kalbos... Mes niekuomet nesusituoksime: tai nuspręsta. 

Staiga ji energingai krustelėjo, atrodė, tarsi sunkiai suval- 
dytų ją netikėtai apėmusį džiaugsmą, nes kažkaip vaikiškai 
suplojo rankomis, ir Raulis su nuostaba pažvelgė į ją. 

— Nors... nors, - pradėjo ji tiesdama į Raulį rankas, tarsi 
jose laikytų dovaną, - nors mes negalime susituokti, galime 
susižadėti! Ir niekas be mūsų to nežinos! Yra daugybė slaptai 
susituokusiųjų, kodėl mes negalime būti slapčiomis susižadė- 
ję?.. Nutarta - esame susižadėję, mano brangusis, mėnesiui. 
Po mėnesio tu išvyksi, ir aš visą gyvenimą būsiu laiminga, 
prisimindama tą mėnesį! 

Ji tarsi svaigo nuo tos minties. Paskui vėl surimtėjo. 

- Tai bus laimė, kuri niekam neatneš skriaudos. 

Raulis nušvito. Jis nusilenkė Kristinai ir tarė: 

- Panele, drįstu prašyti Jūsų rankos. 

- Taip, taip, mano brangusis sužadėtini, imk jas abi!.. O, 
Rauli, kokie mes būsime laimingi! Mes ištisas dienas žaisime 
sužadėtinius! 

Tai buvo pats nuostabiausias žaidimas pasaulyje, ir jie 
džiaugėsi kaip vaikai, beje, jie tokie ir buvo. O, kaip jie žavėjo- 
si vienas kitu ir kokius saldžius žodžius vienas kitam kalbėjo! 
Jie žaidė širdimis, kaip žaidžia vaikai kamuoliu, ir jiems teko 
būti labai vikriems ir atsargiems, kad, mėtydamiesi širdimis, 
jų viens kitam nesužeistų. 

Vieną dieną, maždaug po savaitės tokio žaidimo, Raulio 
širdis neatlaikė, ir jis sudejavo: | 

- Aš neplauksiu į Šiaurės polių! 

Kristina, kuri dėl savo naivumo net negalvojo apie tokią 
galimybę, staiga suvokė šio žaidimo keliamą pavojų ir ėmė 
karčiai gailėtis jį pradėjusi. Ji neatsakė Rauliui nieko ir tuojau 

pat atsisveikino. 

Tai vyko tą popietę, kai jiedu, susitikę jos persirengimo 
kambaryje, surengė sau nedidukę puotą: trejetas pyragaičių, 
pora stiklų portveino ir puokštelė žibučių ant stalo. Tą va- 
karą ji nedainavo, todėl jis negavo įprasto laiško, kuriuos jie 
buvo prisižadėję vienas kitam rašyti viso to mėnesio kiekvie- 
ną mielą dienelę. Kitą dieną jis atlėkė pas Mamutę Valerijus, 
kuri jam pasakė, kad Kristina porai dienų išvyko. Ji namus 
palikusi vakar apie penktą. 

Raulis suglumo. Jį apėmė įniršis dėl Mamutės Valerijus 
visiškos ramybės, su kuria ji pranešė tą naujieną. Jis bandė 
dar ją kiek patardyti, bet senoji ponia akivaizdžiai nežinojo 
daugiau nieko. 

Kitą dieną Kristina grįžo. Grįžo naujam triumfui. Ji tą va- 
karą dainavo neapsakomai puikiai, gal dar puikiau nei per 
atmintiną iškilmingąjį spektaklį. Karlota nuo tos dienos, kai 
kvarktelėjo tarsi rupūžė, scenoje nebepasirodė. Baimė, kad 
kažkokią akimirką iš jos tobulos gerklės vėl pasigirs siaubin- 
gas „kvo-uak“, kaustė jai širdį ir balsą, ji nebegalėjo dainuoti 
laisvai. Būti teatre, tapusiame gėdingo jos pasirodymo liudi- 
ninku, jai buvo nepakenčiama. Ji nutraukė sutartį, ir Kristinai 
Daė buvo pasiūlyta užimti jos vietą. Po „Žydaitės“ audringi 
plojimai ir susižavėjimo triumfas vėl užgriuvo Kristiną. 
vienintelis, kuris kentėjo girdėdamas galingus tūkstantinės 
salės aplodismentus: ant Kristinos piršto tebeblykčiojo auk- 
so žiedelis. Tolimas balsas sušnabždėjo jaunuoliui į ausį: „Ji 
dėvi vėl šį žiedą šiąnakt; ir ne tu jai jį padovanojai. Ji šiąnakt 
vėl atidavė savo sielą, bet ne tau... Ir jei ji tau nepasakys, ką 
veikė šias dvi paras... Eik ir paklausk apie tai Eriko!“ 

Jis nulėkė į užkulisius ir perkirto jai kelią. Pamačiusi jau- 
nuolį mergina, atrodo, net apsidžiaugė, čiupo už rankos ir 

sušnabždėjo: 

— Greičiau, greičiau, eime! 

Ir įsitempė jį į persirengimo kambarį. 

Raulis krito prieš ją ant kelių. Jis prisiekinėjo tuoj išva- 
žiuosiąs ir maldavo neatimti daugiau nė vienos valandos iš 
to tobulos laimės laiko, kurį ji jam pažadėjusi. Ji apsipylė aša- 
romis. Jie raudodami bučiavo vienas kitą tarsi brolis ir sesuo, 
susitikę netikėtai mirusių tėvų pakasynose. Staiga ji išsiveržė 
iš jaunuolio švelnaus ir drovaus glėbio ir sukluso. Tada mostu 
parodė durų link. Jau jam žengiant per slenkstį, ji tarė taip 
tyliai, kad vikontas labiau iš lūpų suprato jos žodžius: 

- Rytoj, mano brangusis sužadėtini! Laimingai, Rauli, šį- 
vakar dainavau tik tau! 

Kitą dieną jis vėl ją aplankė. Tačiau tos dvi paros nežino- 
mybės išsklaidė trapaus pasitikėjimo kerus. Jie liūdnai žvelgė 
vienas į kitą ir tylėjo. Raulis turėjo labai valdytis, kad nesu- 
riktų: „Aš pavyduliauju! Ar nematai, koks pavydas kankina 
mane?" Kristina pajuto tuos žodžius. 

- Eime, - tarė ji, - pasivaikščiosime. Grynas oras atgai- 
vins jus. 

Raulis iš pradžių pagalvojo, kad ji siūlo jam pasivažinėti 
užmiestyje, kuo toliau nuo to niūraus pastato, kurio dabar jis 

go, slankiojančio tarp sienų... Kalėjimo prižiūrėtojas, vardu 
Erikas... Ji nusivedė jį į sceną, ir jie prisėdo ant medinio šu- 
linio rentinio, supami trapios ir apgaulingos tylos tarp vaka- 
rinio spektaklio pirmojo veiksmo dekoracijų. 

Kitą dieną, laikydamiesi už rankų, jie braidžiojo tuščiais 
takeliais sode, kurio augalai buvo apkarpyti tikro meistro 
ranka. Viskas buvo kaip tikra: ir dangus, ir gėlės, ir žemė, 
tačiau atrodė, kad Kristina amžiams pasmerkta niekada ne- 
beįkvėpti šviežio oro ir klajoti tik tarp dekoracijų. Retkarčiais 

pasirodydavo koks gaisrininkas, iš tolo palydėdamas akimis 
jų melancholišką idilę. Kartais ji bandydavo apgauti save ir 
savo palydovą tuo dirbtiniu grožiu, sukurtu žmogaus vaiz- 
duotės. Jai atrodė, kad gamta neįgali sukurti tokių nuostabių 
formų. Mergina su pasigėrėjimu žvalgėsi aplinkui, o Raulis 
tik švelniai spaudė jos karštą ranką. 

— Apsidairykite, Rauli, - kalbėjo ji, - ši scena, šie medžiai, 
šios puošnios dekoracijos matė nuostabiausią, labiausiai iš- 
aukštintą meilę, sukurtą poetų, kurie jaučia daugiau nei pa- 
prastas žmogus. Ir mūsų meilė, Rauli, taip pat gyvena čia, ir 
ji, deja, tokia pat sugalvota, tokia pat iliuzija. 

Raulis nieko neatsakė, o ji šnekėjo toliau: 

— Meilei pernelyg nejauku mūsų žemėje, kilkime geriau 
virš debesų! Ten taip lengva ir paprasta! 

Ji vedė jį aukštyn, aukščiau išpieštų debesų, ten, kur viešpa- 
tavo didinga skriemulių netvarka, jai patiko, kad jis svaigsta iš 
baimės, matydamas, kaip lengvai ji šokinėja trapiais tilteliais 
tarp virvių, jungiančių tūkstančius suktuvų, gervių, volų, vi- 
duryje darnaus rėjų ir stiebų miško. 

Kai jis bandė ją suturėti, ji patempė lūpytę: 

— Pala, pala, taigi jūs esate jūreivis! 

Paskui jiedu nusileido ant terra firma“ ir tai pasirodė esąs 
tas pats koridorius, vedantis pas mažąsias baleto mokyklos 
mokines, mergiūkštes nuo šešerių metų, kurios nuoširdžiai 
kilnojo savo kojeles, puoselėdamos viltis kada nors tapti 
garsiausiomis balerinomis ir gyventi „nusagstytos deiman- 
tais“... O kol kas jos labai džiaugėsi Kristinos pavaišintos sal- 
dainiais. 

Ji nusivedė jį į drabužinę ir rekvizito kambarius, vedžiojo 
po visą savo imperiją, kuri, nors ir iliuzinė, buvo neaprėpia- 

ma, ji driekėsi per septyniolika aukštų nuo rūsių iki palė- 
pės ir knibždėjo visokiausių personažų armijomis. Kristina 
vaikščiojo tarsi visų mylima karalienė, apipilanti malonėmis 
savo pavaldinius. Užsukusi į dulkėtas dirbtuves, dalino gerų 
patarimų meistrėms, siuvusioms ir siuvinėjusioms puošnius 
drabužius būsimųjų spektaklių veikėjams. Šios šalies gyven- 
tojai buvo gabūs viskam - jie buvo batsiuviai, jie buvo ir ju- 
velyrai. Visi ją pažinojo ir mylėjo, nes ji nuoširdžiai domėjosi 
jų darbu ir mažyčiais pomėgiais. 

Ji žinojo labiausiai užmirštus kampelius, kuriuose slap- 
čiomis gyveno nukaršusios poros. Ji pabelsdavo į jų duris 
ir pristatydavo Raulį kaip pasakų princą, kuris paprašė jos 
rankos; jiedu prisėsdavo ant kokio nunešioto „rekvizito“ ir 
klausydavosi pasakojimų ir legendų apie Operą taip pat, kaip 
kažkada klausėsi senųjų Bretanės pasakų. Tiems seneliukams 
jau buvo užsimiršę visa, kas nebuvo susiję su Opera, nes jie, 
rodės, gyveno čia amžinai. Praeities įvykiai buvo iškritę iš jų 
atminties, rūmų perversmai ir revoliucijos pragrumėdavo jų 
nepastebėti, jie nieko nežinojo, kas vyksta Prancūzijoje, ir 
niekas nebežinojo jų. 

Taip lėkė brangios dienos, Raulis ir Kristina, perdėtai do- 
mėdamiesi visa kuo aplink juos, tarsi nerangiai bandė slėpti 
vienas nuo kito ir patys nuo savęs tai, ko buvo kupinos jų 
širdys. Kristina, kuri paprastai elgėsi netgi ramiau ir santū- 
riau už Raulį, retkarčiais imdavo akivaizdžiai stipriai ner- 
vintis. Per jų ekspedicijas ji netikėtai pradėdavo džiūgauti be 
jokios priežasties arba sustingdavo, jos ranka tapdavo šalta 
kaip ledas ir akys karštligiškai bėgiodavo, tarsi ji žvalgytųsi 
įsivaizduojamų šešėlių. Ji šūkčiodavo: „Šiuo keliu! Ne, šiuo! 
Dabar - šiuo!“ - ir jos lūžtantis juokas netikėtai baigdavosi 
ašarų upeliais. Tokiomis akimirkomis Raulis norėdavo ją iš- 
klausinėti, bandydamas suprasti, kas jai darosi, nors ir buvo 

pažadėjęs nieko nesiaiškinti. Tačiau ji visada užbėgdavo jam 
už akių, ir, atsakydama į bežodžius klausimus, karštligiškai 
purtydavo galvą: 

— Nieko, prisiekiu, viskas gerai. 

Kartą, kai scenoje jie ėjo pro atvirą liuką, Raulis atsiklaupė 
ir, pažvelgęs gilyn į tamsią bedugnę, tarė: 

- Kristina, mes apėjome visą aukštutinę jūsų karalystę, bet 
pačios keisčiausios istorijos pasakojamos apie požemius. Gal 
leidžiamės žemyn? 

— Niekada!.. Nevesiu tavęs ten! Visa, kas yra ten, požemiuo- 
se, priklauso jam! 

Raulis sugriebė ją ir įsispitrijo jai į akis. 

- Vadinasi, jis gyvena apačioje, rūsiuose! - riktelėjo šiurkš- 
čiai. 

- Aš to jums nesakiau! Iš kur jūs ištraukėte? Eime iš čia! 
Kartais suabejoju, ar jūs sveiko proto... Jus visuomet prisi- 
galvojate visokių neįmanomų dalykų... Eime iš čia! Eime! 

Irji tiesiogine to žodžio prasme nuvilko jį nuo liuko, į kurį 
jis jau spyrėsi leistis, nes toji tamsi anga labai jį sudomino. 

Staiga liuko dangtis trinktelėjo ir uždarė angą, nors nie- 
kieno ranka nė nekyštelėjo; jie sustingo apstulbę. 

— Gal tai jis buvo čia, - galiausiai ištarė Raulis. Ji gūžtelėjo 
pečiais, bet jos balsas skambėjo neužtikrintai: 

— Ne, ne, tai darbininkai užvožė liuką. Jie tą daro, žinia, jie 
turi kuo nors užsiimti. Jie atidarinėja ir uždarinėja liukus, kai 
tik jiems į galvą šauna... Jie kaip šveicoriai: tie irgi darinėja 
duris, turi kažkaip prasmingai leisti laiką... - bėrė ji. 

- O jeigu tai jis? 

— Ne, ne! Jis užsidaręs, jis dabar dirba! 

— Tikrai? Jis dabar dirba? 

- Taip, ir jis negali atidarinėti ir uždarinėti liukų ir dirbti 
tuo pačiu metu! - Ji sudrebėjo. 

- Ir ką gi jis dirba? 

— Kažką siaubinga!.. Kai jis tai daro, nieko aplinkui nebe- 
mato: nevalgo, negeria, turbūt ir nekvėpuoja visas tas dienas 
ir naktis... Jis tarsi gyvas numirėlis ir neturi laiko žaisti su 
liukų dangčiais. 

Ją vėl perbėgo drebulys. Jis tebelaikė ją už rankos. Ji atsi- 
duso ir nukreipė žvilgsnį. 

- Galėjo tai būti ir jis... 

- Arjo bijote? 

— Ne, ne, žinoma, ne, - pyktelėjo ji. 

Tačiau kitą dieną, taipogi ir visas jiems likusias dienas ji 
vengė liukų. Jos jaudulys augo. Kartą ji atėjo stipriai pavė- 
lavusi, jos išblyškusiame veide atsispindėjo neviltis, o akys 
buvo paraudusios, ir Raulis, giliai įkvėpęs oro, pareiškė, kad 
jis keliaus į šiaurę tik tada, kai ji atskleis jam to vyriško bal- 
so paslaptį. 

- Nutilkite! Dangaus vardan maldauju jus, daugiau nė žo- 
džio. Galbūt jis girdi jus, nelaimingasis Rauli! 

Ir Kristinos kupinos baimės akys lakstė po visus kampus. 

- Aš išvaduosiu jus iš jo valdžios, Kristina, prisiekiu! Jums 
daugiau nereikės apie jį galvoti! 

— Ar tai įmanoma? 

Abejonė ją padrąsino, ji čiupo jaunuoliui už rankos ir nu- 
sitempė į patį viršutinį teatro aukštą, kuo toliau nuo visų po- 
žeminių liukų. 

— Aš paslėpsiu jus nežinomame pasaulio kampelyje, kur jis 
niekada jūsų neras. Jūs būsite saugi, ir tik tada išvyksiu, nes 
jūs prisiekėte niekada netekėti. | 

Kristina neįtikėtinai stipriai suspaudė jį savo glėbyje. Stai- 
ga, vėl apimta nerimo, atšoko, ir purtydama galvą šūktelėjo: 

- Aukštyn! Greičiau! Lipam dar aukščiau! 

Jis vos spėjo paskui. Netrukus jie buvo palėpėje, rąstų ir 

balkių labirinte. Jie slysčiojo tarp ramsčių, sijų ir gegnių tarsi 
miške, klydinėdami nuo medžio prie medžio. 

Tačiau, nors ir kaip atidžiai dairėsi Kristina, ji nepastebė- 
jo šešėlio, kuris sekė ją tarsi jos nuosavas, be garso, atkakliai; 
jis stabtelėdavo, kai stabtelėdavo ji, ir pajudėdavo, vos ji vėl 
žengdavo žingsnį, taip, kaip ir dera šešėliams. O Raulis ne- 
matė nieko; žengdamas Kristinai už nugaros, jis nesidomėjo, 
kas vyksta už jojo. 


XII DALIS 


APOLONO LYRA 


ed 


aip jie pasiekė stogą. Kristina išslydo ant stogo lengvai 

kaip kregždutė. Jų žvilgsniai nardė po begalinę erdvę tarp 
trijų kupolų ir trijų trikampių frontonų. Ji laisvai ir giliai atsi- 
duso, apžvelgė Paryžių, kurio nuostabus vaizdas vėrėsi vaka- 
ro prieblandoje. Ji pakvietė Raulį prieiti arčiau, ir jie vaikš- 
tinėjo susiglaudę tarp cinkuotų gatvių, tarp švininių aveniu, 
jųdviejų siluetai atsispindėjo didžiuliuose vandens pilnuose 
baseinuose, kuriuose vaikučiai iš baleto mokyklos, orkestro 
berniukai ir kiti teatro mažieji karštomis vasaros dienomis 
mokėsi plaukti ir nardyti. 

Šešėlis lipte prilipęs sekė jų pėdomis, ir abu vaikai, lyg nu- 
jausdami jo buvimą, galiausiai prisėdo, tarsi patikliai vilda- 
miesi Apolono, kurio bronzinės rankos kėlė milžinišką arfą 
į purpurinio dangaus širdį, globos. 

Nuostabus pavasario vakaras leidosi į miestą. Debesys, jau 
lyžtelėti saulėlydžio, švytėjo aukso krašteliais ir lėtai plaukė 
jiems virš galvų. Kristina prabilo: 

- Neilgai trukus mes greičiau nei šitie debesys lėksime į 
pasaulio kraštą ir tada ten išsiskirsime. Jei aš pabūgsiu, jei at-- 
sisakysiu keliauti su jumis, Rauli, prašau jūsų, vis vien mane 
išsiveškite, pagrobkite mane. 

- Arjūs bijote, kad nuspręsite likti, Kristina? 

— Nežinau, - ji keistai papurtė galvą. - Jis demonas! - Ji 

suvirpėjo ir suaimanavusi susigūžė jo glėbyje. - Man baisu 
grįžti pas jį ir gyventi su juo... po žeme! 

— Kas verčia pas jį grįžti, Kristina? 

- Jei aš negrįšiu, atsitiks siaubinga, klaiki nelaimė!.. O, bet 
aš negaliu! negaliu!.. Žinau, kad reikia gailėtis tų, kurie gy- 
vena po žeme... Bet jis pernelyg baisus! Laikas baigiasi, man 
teliko viena diena, ir jei aš negrįšiu, jis pats ateis manęs... pa- 
gaus mane savo balsu. Ir nusitemps mane į savo požemius, ir 
klūpos prieš mane, nulenkęs klaikią numirėlišką galvą! Ir jis 
kalbės, kad mane myli! Ir jis verks! O tos ašaros, Rauli, tos 
ašaros, riedančios iš juodų kaukolės akiduobių! Nebegaliu 
daugiau matyti tų ašarų! 

Ji, pagauta sielvarto, grąžė rankas, o Raulis sugriebė jas ir 
prispaudė sau prie širdies. 

— Ne, ne, niekada daugiau negirdėsite jo meilės žodžių! 
Nebematysite jo ašarų! Lekiam dabar, Kristina, lekiam tuo- 
jau pat! 

Ir jis timptelėjo ją pašokęs. Bet Kristina nėjo. 

— Ne, - tarė ji liūdnai purtydama galvą. - Ne dabar. Tai 
būtų pernelyg žiauru... Leisk jam dar kartą mane išgirsti dai- 
nuojant, rytdienos spektaklyje... Ir tada mes paliksime šią 
vietą. Tu privalai ateiti manęs į mano kambarį lygiai vidur- 
naktį. Jis lauks manęs savo valgomajame, prie ežero... Mes 
būsime laisvi ir išvažiuosime... Rauli, jūs privalote man pa- 
žadėti, kad išvešite mane; net jei aš atsisakyčiau, pagrobkite, 
išveškite jėga, nes jaučiu, jei ten dar kartą sugrįšiu, niekada 
nebeišsivaduosiu... 

Ji sunkiai atsiduso. Tą akimirką pasigirdo atodūsis, tarsi 
jiems už nugaros dar kažkas klausytųsi. Jos dantys sutauk- 
šėjo: 

— Nieko negirdėjote? 

- Ne, - sumelavo Raulis, norėdamas ją paguosti. 

- Tai siaubinga, - sudejavo ji, - nuolat drebėti iš baimės!.. 
Čia mums niekas negresia, mes čia - namuose, danguje, at- 
virame lauke, šviesoje. Saulė liepsnoja, o nakties paukščiai 
negali pakęsti saulės šviesos. Niekada jo nesu mačiusi dieną. 
Tai turėtų būti šiurpus reginys! Kai pamačiau jį pirmąkart, 
maniau, kad jis čia pat mirs. 

- Kodėl? - paklausė Raulis, kiek išsigandęs dėl tokios keis- 
tos išpažinties. 

- Todėl, kad aš pamačiau jo veidą! 

Tą akimirką ir Kristina, ir Raulis grįžtelėjo. 

- Čia dar kažkas yra... - lėtai ištarė Raulis. - Kažkas, kas 
labai kenčia... Ar ką nors girdėjote? 

- Negaliu pasakyti, - pasmerktosios balsu atsakė Kristina. 
- Netjeijo nėra šalia, aš nuolat girdžiu jo kvėpavimą. Bet jei- 
gu irjūs girdite kažką... 

Jie pakilo ir ėmė dairytis aplinkui. Ant didžiulio švininio 
stogo jie buvo vičvienaičiai ir tai juos nuramino. 

- Kaip jūs jį pamatėte pirmą kartą? - paklausė Raulis. 

- Išgirdau jį trejetą mėnesių prieš jį pamatydama. Kai pir- 
mąkart išgirdau tą užburiantį balsą, pamaniau, kad kažkas 
dainuoja gretimose patalpose, taip, kaip ir jūs, bet, kaip Ži- 
note, mano kambarys yra gerokai atokiau nuo kitų, taigi, iš- 
ėjusi į koridorių, susivokiau, kad už sienos nieko negali būti. 
Balsas ne tik dainavo, bet ir kalbėjosi su manimi, atsakinėjo į 
mano klausimus, tikro vyro balsas, skirtumas tas, kad jis buvo 
švelnus ir malonus tarsi angelo. Niekada nebuvau girdėjusi 
Muzikos angelo, kurį mano amžinatilsį tėvelis žadėjo atsiųsti 
iš dangaus. Tiesą sakant, Mamutė Valerijus šiek tiek prisidė- 
jo prie mano klydimų. Kartą grįžusi namo jai papasakojau, 
kad su manimi kalba ir man dainuoja kažkoks nematomo 
vyro balsas, ir ji pasakė, kad tai galbūt Muzikos angelas, pa- 
žadėtas tėvelio. „Nieko neatsitiks, jei tu jo paklausi apie tai, 

— paakino ji mane. Aš jo paklausiau, ir jis man atsakė, kad 
taip, tai Angelo balsas, to paties, kurį tiek metų tikėjausi iš- 
girsianti ir kurį mano tėvelis prieš mirdamas žadėjo atsiųsti. 
O toliau... ką gi, mes su balsu tapome puikiais bičiuliais. Jis 
pasisiūlė kasdien mokyti mane dainuoti. Aš neprieštaravau 
ir niekada nepraleisdavau nė vienos pamokos, kurios vykda- 
vo mano persirengimo kambaryje, kai Opera būdavo tuščia. 
Net neįsivaizduojate, kokios tai būdavo pamokos, nors ir pats 
balsą esate girdėjęs. 

— Taip, taip, žinoma, - neprieštaravo vaikinas. - Kas jums 
akompanavo? 

—- Akompanimentas buvo nuostabus, jis skambėjo per sie- 
nas švarus ir tyras, tarsi kokia nežemiška muzika. Atrodė, 
kad balsas ne tik supranta mane, jis puikiai išmanė tėvelio 
naudotą techniką ir žinojo, ties kuria vieta tėvelio mirtis nu- 
traukė mūsų pratybas. Per kelias savaites nebepažinau pati 
savo dainavimo. Ir pradėjau bijoti. Jaučiausi tarsi įklimpusi į 
kažkokius raganiškus burtus, bet Mamutė Valerijus patikino, 
kad esu pernelyg paprasta mergaitė, kad koks velnias apsėstų 
mane... Manoji pažanga, balso paliepimu, buvo tik mano, jo 
ir Mamutės Valerijus paslaptis. Tai buvo keistoka, bet už savo 
kambario sienų aš dainuodavau savo įprastu, kasdieniu balsu, 
ir niekas nieko nepastebėjo. Dariau viską, ką balsas liepdavo. 
„Lauk ir stebėk: mes dar apstulbinsime Paryžių!“ Aš laukiau 
ir gyvenau tarsi kokiame svajonių rūke. 

Kartą salėje pamačiau jus, mielasis Rauli. Taip apsidžiau- 
giau, kad net nebandžiau savo džiaugsmo slėpti, juolab grį- 
žusi į kambarį. Nelaimei, balsas buvo kažkur šalia manęs, ir 
pastebėjo, kad kažkas nutiko. Jis manęs paklausė, o aš ne- 
mačiau jokios priežasties slėpti nuo jo, kokią vietą mano šir- 
dyje užimate jūs. Tada balsas nutilo. Aš jį šaukiau, tačiau jis 
neatsiliepė, aš atsiprašinėjau ir meldžiau pasirodyti, tačiau 

bergždžiai. Baiminausi, kad tai į gera neišeis. Tą naktį negalė- 
jau užmigti, mane kamavo bloga nuojauta. Kai pasiguodžiau 
Mamutei Valerijus, ji mostelėjo ranka: „Žinoma, taip ir turė- 
jo būti, balsas pavyduliauja“. Tada aš pirmą kartą suvokiau, 
brangusis, kad myliu jus. 

Kristina nutilo ir padėjo galvą Rauliui ant peties. Jie taip 
sėdėjo kurį laiką ir tylėjo susimąstę, todėl net nepastebėjo 
vos per kelis žingsnius nuo jų prišliaužusio šešėlio dideliais 
juodais sparnais, šešėlio, prisiplojusio prie stogo taip arti jų, 
kad būtų galėjęs po savo sparnais juos abu uždusinti. 

- Kitą dieną, - atsidūsėjo Kristina, - nuėjau į persirengimo 
kambarį gerokai susimąsčiusi. Balsas jau buvo čia, jis skam- 
bėjo labai liūdnai ir aiškino man, kad jei atiduodu savo širdį 
dėl žemiškų dalykų, jam nieko kita nelieka, tik grįžti atgal į 
dausas. Ir jis viską susakė man su tokiu žmogišku sielvartu, 
kad pradėjau susivokti tapusi savo pernelyg jautrios vaizduo- 
tės auka. Tačiau mano prisiminimai apie mirusį tėvelį buvo 
sumišę su ištikimybe balsui, ir aš bijojau tik vieno - kad jo 
daugiau neišgirsiu. Kuo daugiau galvojau apie meilę jums, 
tuo ji atrodė man pavojingesnė. Net nežinojau, ar apskritai 
pamenate mane. Kad ir kaip ten būtų, tačiau dėl jūsų visuo- 
meninės padėties net mintis apie teisėtą santuoką buvo ne- 
įmanoma. Aš prisiekinėjau balsui, kad esate man ne daugiau 
kaip brolis ir kad mano širdis netinkama žemiškai meilei. 
Todėl, mano brangusis, aš nusisukdavau nuo jūsų, kai pama- 
tydavau jus ateinantį į užkulisius ar sutikdavau koridoriuose. 
Galiausiai išmušė valanda, kai balsas nepaprastai susijaudinęs 
pranešė stebuklingą žinią: „Kristina Daė, jūs jau esate pasi- 
ruošusi leisti žmonėms išgirsti dieviškąją muziką.“ Nežinau, 
kodėl Karlota tą vakarą nedainavo, ir kodėl Margaritos par- 
tiją paprašė dainuoti būtent mane. Aš dainavau tokioje eks- 
tazėje, kokią turbūt patirsiu tik tą akimirką, kai mano siela 

paliks mano kūną! 

— O, Kristina, - pasakė Raulis, - mano širdis tą vakarą 
virptelėdavo nuo kiekvieno jūsų išdainuoto garso. Mačiau 
ašaras, srūvančias jums per skruostus, ir pats raudojau drau- 
ge. Kaip jūs taip sugebate, dainuoti ir verkti kartu? 

— Pajutau netenkanti sąmonės ir daugiau nieko nebepa- 
menu. Kai atsimerkiau, jūs stovėjote šalia. Bet balsas buvo 
kambaryje, Rauli! Aš išsigandau dėl jūsų ir pasistengiau jūsų 
nepažinti, tik pradėjau juoktis, kai bandėte priminti, kad iš- 
traukėte mano šalį iš jūros! Deja, balso tai neįtikino! Balsas 
jus atpažino ir pradėjo pavyduliauti! Jis pasakė, kad jei aš jūsų 
nemylėčiau, tai jūsų nesišalinčiau, o bendraučiau kaip su ki- 
tais savo pažįstamais. Jis man kėlė sceną po scenos. Galiausiai 
aš tam balsui pasakiau: „Na, ir gerai! Aš keliauju šįvakar į Per- 
0są pasimelsti ant tėvelio kapo ir paprašysiu pono Raulio de 
Šanji, kad jis vyktų su manimi“. „Darykite, kaip norite, - tarė 
balsas, - tačiau aš taip pat būsiu Perose, ir, jei esate manęs 
verta, Kristina, jei man nemeluojate, vidurnaktį ant jūsų tėvo 
kapo jo smuiku sugriešiu jums „Lozoriaus prisikėlimą“. 

Todėl, mano mielasis drauge, ir parašiau jums laišką, ku- 
ris atvedė jus į Perosą. Kokiu būdu mane taip pakerėjo? Kaip 
atsitiko, kad patikėjau balso vilionėmis, nors iškart pajutau 
turint jį asmeninių intresų. Deja, jau nebebuvau savo valios 
šeimininkė: tapau jo daiktas! 

— Bet gi jūs sužinojote teisybę neilgai trukus, - sušuko 
Raulis. - Kodėl neatsikratėte to pasibjaurėtino košmaro? 

— Norite teisybės, Rauli? Atsikratyti to košmaro? Mano 
mielas berniuk, aš net nesapnavau to košmaro iki tos dienos, 
kol pati nesužinojau teisybės! Pasigailėkite manęs, Rauli, pa- 
sigailėkite!.. Ar prisimenate tą vakarą, kai Karlota visų aki- 
vaizdoje pradėjo kvarkti tarsi rupūžė, o salė paniro į tamsą, 
nes šviestuvas nukrito žiūrovams ant galvų? Buvo užmušta 

ar sužeista šimtai žmonių, visas teatras skambėjo nuo siaubin- 
gų dejonių. Iškart pagalvojau apie jus ir apie balsą. Jus neilgai 
trukus pamačiau jūsų brolio ložėje, taigi jums pavojus ne- 
grėsė. Bet balsas irgi buvo sakęs, kad žiūrės spektaklį, ir dėl 
jo nerimavau kaip dėl paprasto žmogaus, kuris gali mirti. Aš 
galvojau, kad šviestuvas galėjo nukristi ant balso. Buvau sce- 
noje ir jau norėjau lėkti jo visur ieškoti - gal sužeistas arba 
užmuštas, - staiga dingtelėjo mintis, kad jei balsas sveikas, jis 
turėtų būti mano kambaryje. Taigi nuskubėjau ten. 

Balso ten nebuvo. Aš užrakinau duris, ir su ašaromis mel- 
džiausi, kad, jei jis liko gyvas, tegu bent praneša man. Balsas 
neatsakė, tačiau išgirdau ilgą nuostabų garsą, kuris skambėjo 
tarsi aimana, ją tuoj pat pažinau. Tai buvo rauda iš „Lozo- 
riaus prisikėlimo", kai Lozorius, išgirdęs Atpirkėjo kvietimą, 
atmerkia akis ir vėl pamato dienos šviesą. Tą pačią melodiją 
mudu abu girdėjome Peroso šventoriuje. Balsas pradėjo gie- 
doti pagrindinę temą: „Ateik! Tikėk manimi! Kas tiki mani- 
mi, gyvens per amžius! Eik! Nemirs tas, kas tiki manimi!“ Ir 
aš patikėjau... Aš žengiau... Žengiau žingsnį, ir staiga atsitiko 
visiškai nesuprantamas dalykas - mano persirengimo kam- 
barys, atrodė, tįsta... tįsta... Matyt, tai buvo kažkoks veidro- 
džių sukeltas efektas... veidrodis kabėjo priešais mane. Ir,ne- 
tikėtai pasijutau ne kambaryje, o kažin kur. 

- Ką? - pertraukė ją Raulis. - Nežinote, kaip atsidūrėte 
nežinia kur? Kristina, mieloji, užteks sapnuoti! 

- Aš nesapnavau, mano mielasis, aš tikrai nesuprantamu 
būdu atsidūriau už kambario sienų. Gal jūs, kuris matėte 
mane išnykstant, galite paaiškinti, kaip ten buvo, bet ne aš. 
Galiu tik pasakyti, kad staiga veidrodinė siena prieš mane 
dingo, kaip ir mano kambarys. Pasijutau tamsiame korido- 
riuje, tad persigandau ir pradėjau rėkti. Tamsa buvo beveik 
neperregima, nors tolimame kampe prie sienos ant posūkio 

mirkčiojo silpna rausva švieselė. Aš vėl suklykiau, ir mano 
balsas buvo vienintelis garsas toje klaikioje tamsoje. Gies- 
mė ir smuikas nutilo. Ir staiga pajutau: mano ranką palietė 
kažkieno ranka... net ne ranka, o kažkas lyg kaulas - šaltas, 
drėgnas, lipnus ir glitus. Tas kažkas sugriebė mane per juos- 
menį ir nebepaleido... Aš vėl pradėjau klykti. Bandžiau iš- 
trūkti, spurdėjau ir graibiau už sienų, kurios buvo lygios ir 
šaltos, mano pirštai slydo jomis, o tas kažkas tempė mane 
tolyn. Rausva švieselė prie posūkio šiek tiek apšvietė mus, ir 
pamačiau vyro, susisupusio į juodą apsiaustą rankas, kaulė- 
tas rankas, jo visą veidą dengė kaukė. Sukaupiau paskutines 
jėgas, įsitempiau ir išsižiojau surikti iš visų jėgų, tik jo šalta 
gliti ranka užspaudė man burną... Toji ranka... Ji dvokė nu- 
mirėliu! Aš praradau sąmonę. 

Kai atvėriau akis, aplink tebetvyrojo tamsa. Ant žemės 
stovėjo žibintas ir apšvietė gurguliuojantį fontaną. Vanduo 
tryško ant žemės ir nubėgdavo kažkur po akmenimis, ant 
kurių aš gulėjau, o mano galvą ant kelių laikė kaukėtasis vy- 
riškis juodu apsiaustu. Jis drėkino mano smilkinius, o jo ran- 
kos skleidė mirties kvapą. Aš stūmiau jį ir klausiau: „Kas jūs? 
Kur balsas?“ Jis giliai atsiduso. Netikėtai pajutau šiltą kvapą 
Juodasis šešėlis užkėlė mane ant baltojo nugaros, ir aš džiu- 
giai nustebusi pažinau tą ramų žvingčiojimą. Apsiašarojau 
ir šnabždėjau: „Cezari!“ Gyvūnas suvirpėjo. Rauli, aš pusiau 
gulomis sėdėjau balne, ir mane nešė kažkur į nežinią baltas 
ristūnas iš „Pranašo“, kurį dažnai palepindavau cukrumi ar 
saldumynais. Operoje ėjo gandai, kad žirgas prapuolė, nu- 
jotas vaiduoklio. Aš tikėjau balsu, bet netikėjau vaiduokliais. 
Dabar drebėjau supratusi, kad tapau vaiduoklio belaisvė. Aš 
meldžiau balsą išgelbėti mane, nes man net į galvą neatėjo, 
kad balsas ir vaiduoklis yra viena. Ar girdėjote apie Operos 

vaiduoklį, Rauli? 

- Taip, girdėjau, bet pasakokite, kas buvo toliau, kai jūs 
atsidūrėte ant baltojo žirgo iš „Pranašo“ nugaros? 

- Aš daugiau nebesipriešinau ir leidausi nešama. Juoda- 
sis šešėlis laikė mane, ir net nebandžiau sprukti. Po truputį 
siaubą, kurį man kėlė ta nebyli pabaisa, keitė keistas ramybės 
jausmas. Mano jutimai paaštrėjo, akys priprato prie tamsos, 
ją kur ne kur silpnai apšvietė trūkčiojanti žibintų šviesa. Su- 
vokiau, kad esame vienoje iš siaurų žiedinių galerijų, besisu- 
kančių per visą Operą ir įsigręžiančių giliai po žeme. Buvau 
kažkada nusileidusi gal porą aukštų, bet žemiau, į trečią, lip- 
ti nedrįsau. Po mano kojomis driekėsi dar mažiausiai pora 
aukštų, kuriuose galėtų tilpti ištisas miestas. Man pasirodė, 
kad kažkokios figūros, juodi demonai stovi šalia didžiulių 
katilų ir šakėmis kurstydami ugnį verda savo klaikų viralą. 
Atrodė, jei prieisi arčiau, jie atvers savo krauju žioruojančius 
nasrus... Išsigandusi užlėkiau viršun. Ir daugiau nė neban- 
džiau leistis į požemius. 

Cezaris nešė mane ant nugaros, ir aš vėl tolumoje mačiau 
tuos juodus demonus, šiepiančius raudona liepsna varvan- 
čius snukius. Jie buvo tokie mažučiukai, tarsi žvelgtum į juos 
per apverstą binoklį. Jie išnirdavo iš tamsos ir vėl pranykdavo. 
Paskui jie dingo. Šešėlis tebelaikė mane, ir Cezaris žingsniavo, 
nevaromas ir ramus, tarsi gerai žinodamas kelią. Negaliu net 
apytiksliai pasakyti, kiek laiko šitaip keliavome, rodės, kad be 
pabaigos sukame ratus ir kažkokia keista spirale leidžiamės 
vis žemiau, į pačią žemės širdį. Gal tik sukosi man galva? Bet 
ne, mano mintys buvo visiškai aiškios. Staiga Cezaris pakėlė 
galvą, išpūtė šnerves, prunkštelėjo ir pagreitino žingsnį. Oras 
padvelkė drėgme, ir Cezaris stabtelėjo. Drėgme kvepėjo vis 
labiau. Reti žibintai viską aplink dažė pamėkliška melsva švie- 
sa. Mes buvome ant ežero kranto, kurio švininiai vandenys 

driekėsi tolumon, ir aš pamačiau mažutę valtelę, geležiniu 
žiedu prikabintą prieplaukoje! 

— Valtį! 

- Taip! Žinoma, buvau girdėjusi, kad kažkur Operos gi- 
lumoje tyvuliuoja ežeras. Bet įsivaizduokite, kokiomis ap- 
linkybėmis ten patekau! Juodasis šešėlis įkėlė mane į valtį, ir 
siaubas vėl sukaustė širdį. Matyt, tai pajuto nebylusis paly- 
dovas, nes jis niuktelėjo Cezariui, ir netrukus nutyko net jo 
kanopų kaukšėjimas į laiptų akmenis. Vyriškis įšoko į valtį, 
atrišo virvę ir pakėlė irklus. Jis irklavo spėriai, stipriais mos- 
tais, ir jo akys iš po kaukės žvelgė man į veidą. Mes slydome 
begarsiais vandenimis pamėkliškoje melzganoje šviesoje, pa- 
skui pasidarė tamsiau ir valtis stuktelėjo į krantą. Ir vėl pa- 
jutau kaulėtas vyriškio rankas... Aš riktelėjau. Ir susigūžiau, 
netikėtai tvykstelėjus akinančiai šviesai. Taip, galinga šviesa, 
kuri tvieskė ir traukė vidun. Kai vėl atgavau regėjimą, pa- 
mačiau esanti bemaž tuščiame kambaryje, kuris buvo pilnas 
gėlių! Tos margos kvailos gėlės, kvailos dėl savo pigių šilkinių 
kaspinų, kuriais gėlių pardavėjos riša jas turgavietėse, tie įvai- 
riaspalviai žiedai, didingi ir kuklūs, jų buvo pristatyta visur 
- pintinėse, vazose, krepšeliuose, jų buvo neskoningai daug, 
daugiau, negu buvo prinešta man į persirengimo kambarį 
po to iškilmingo vakaro. Viduryje tų gėlių stovėjo vyriškis su 
kauke, sukryžiuotomis rankomis. Jis tarė: „Nebijok, Kristina! 
Čia tau nieko bloga nenutiks.“ Tai ištarė balsas! 

Mano pyktis buvo ne mažesnis nei nuostaba. Aš puoliau 
prie kaukės ir siekiau ją nuplėšti, kad pamatyčiau balso vei- 
dą. Vyriškis loštelėjo ir maloniai pasakė: „Kristina, tau nie- 
ko bloga nenutiks tol, kol neliesi kaukės.“ Ir švelniai paėmęs 
mane už juosmens, stumtelėjo į krėslą, tada atsiklaupė ant 
kelių priešais ir nebeištarė ne žodelyčio! Jo žmoniškumas ir 
nuolankumas įkvėpė man drąsos, o šviesa grąžino mane į 

realybę. Kad ir koks neįtikėtinas buvo šis nuotykis, aš buvau 
apsupta pačių tikriausių, matomų, liečiamų mirtingųjų pa- 
saulio daiktų. Baldai, drapiruotės, žvakidės, vazos ir paauk- 
suotos pintinaitės su gėlėmis, kurių nei kainos, nei vietos, iš 
kur jos buvo sutemptos, negalėjau įsivaizduoti, visa tai pri- 
minė eilinį prasto skonio pasiturinčio buržua saloną, tačiau 
kur? - Operos rūsiuose! Mačiau atsidūrusi kažkokio siaubin- 
go ekscentriško žmogėno naguose, tas keistuolis pačiu pa- 
slaptingiausiu būdu susirentė sau būstą čia, po Opera, penki 
aukštai po žeme. O balsas, balsas, kurį aš pažinau iš po kaukės 
ir kuris nuolankiai klūpojo priešais, tas balsas buvo vyriškis! 
Aš apsiverkiau... Klūpintis vyras, matyt, suvokė mano ašarų 
priežastį, nes dusliai ištarė: „Taip, Kristina, tai tiesa, aš nesu 
Angelas, nesu genijus, ir ne vaiduoklis... Aš esu Erikas!“ 

Kristinos pasakojimą nutraukė kažkas, tarsi aidas pakar- 
tojęs paskutinį žodį. 

- Erikas! 

Aidas? Abu įsimylėjėliai baimingai apsidairė ir pamatė, 
kad naktis jau nusileido ant miesto. Raulis krustelėjo, norė- 
damas kilti, bet Kristina sulaikė jį. 

— Neik dar! - sušnabždėjo ji, - noriu, kad išgirstum viską 
siČia. 

— Kodėl čia, Kristina? Nuogąstauju, kad sušalsi. 

- Bijoti mums reikia tik liukų, mano mielasis drauge, o 
čia mes ant pasaulio krašto, toli nuo jų... Kita vertus, aš įsi- 
pareigojau nesusitikinėti su jumis už teatro ribų... dabar ne 
laikas jį erzinti. Mes neturime sukelti įtarimų. 

- Kristina! Ak, Kristina! Nuojauta kužda man, kad būtų 
didžiulė klaida laukti iki rytojaus vakaro, geriausia būtų ding- 
ti tuojau pat. 

- Aš jums papasakosiu, kodėl rytoj privalau dainuoti. Jei 
jis manęs neišgirs, tai sukels jam didžiulę kančią. 

— Manau, kad bus sudėtinga pasprukti nuo Eriko ir nesu- 
kelti jam skausmo... 

- Jūs teisus, Rauli, deja, jis gali net mirti, jei aš jį paliksiu. - 
Jos balsas tapo bespalvis. - Mirtis gresia ir mums abiem... 

- Arjis taip myli jus? 

- Dėl manęs jis gali bet ką nužudyti! 

- Tačiau jį gali rasti bet kas. Ir vieną kartą ras. Mes jau ži- 
nome, kad Erikas nėra joks vaiduoklis, o tik žmogus, kiek- 
vienas gali su juo pasikalbėti ar net priversti atsakyti į klau- 
simus! 

Kristina papurtė galvą. 

— Ne, ne! Nieko Erikui neįmanoma padaryti... nuo jo ga- 
lima tik bėgti! 

— Tai kodėl, jei jau nuo jo reikia bėgti, jūs grįžtate pas jį? 

- Aš privalau. Ir jūs suprasite, kai aš baigsiu savo pasako- 
jimą. 

- Ašjo nekenčiu! - suriko Raulis. - O jūs, Kristina, saky- 
kite, ar jūs jo nekenčiate taip pat? 

— Ne, - trumpai atsakė Kristina. | 

— Ne, žinoma, ne... Vadinasi, jūs jį mylite! Jūsų ašaros, 
jūsų siaubas, taip, tai meilė, bet meilė iškrypusi, tokia, kokios 
žmonės nedrįsta prisipažinti net patys sau! - iškošė Raulis. 
— Tokia meilė verčia drebėti, vos tik apie ją pagalvojama... 
Nuostabus vaizdelis: vyriškis, gyvenantis požeminiuose rū- 
muose! Ir gašliai žvelgiantis į jus! 

— Matyt, jūs norite, kad vėl išeičiau į požemius, - tarė mer- 
gina šaltai ir žiauriai. - Atminkite, Rauli, iš ten aš jau niekada 
nesugrįšiu! 

Slogi tyla užgriuvo visą trejetą: abu jaunuolius ir šešėlį, 
prisispaudusį prie šelmens. 

- Prieš atsakydamas jums, - tarė Raulis, lėtai dėliodamas 
žodžius, - turiu suprasti, kokie jausmai jus riša su juo, jeigu 

sakote negalinti jo nekęsti. 

- Klaiki baimė! Pasibjaurėjimas! - skubiai išbėrė ji. - Kaž- 
kas man nutiko siaubingo. Jo bijau iki bejėgiškumo, bet ne- 
apykantos jam nejaučiu. Kaip galiu jo neapkęsti? Mano at- 
minty - jis, klūpantis man po kojų, namelyje ant ežero kranto, 
požemiuose. Jis kaltino ir keikė save, maldavo atleidimo! Jis 
pats prisipažino, kad elgėsi pasibaisėtinai! Jis myli mane! Jis 
sviedė man po kojomis savo neaprėpiamą ir tragišką meilę... 
Dėl jos mane pagrobė... Dėl jos mane įkalino požemiuose!.. 
Jis gerbia mane: jis šliaužiojo, aimanavo, raudojo!.. Man atsi- 
stojus, Rauli, ir pasakius, kad jausiu jam tik panieką, jei tuč- 
tuojau negrąžins man laisvės... jis pasiūlė... jis pasiūlė man 
parodyti slaptą kelią... Ir kai... kai jis pakilo... ne angelas, 
ne demonas, tik žmogus, prisiminiau jo balsą! O jis, tarsi to 
telaukęs, uždainavo... Aš klausiausi, klausiausi... Per naktį... 
Jo balsas kėlė mano sielą į neišpasakytas aukštumas, jame 
skambėjo skausmas ir džiaugsmas, kančios, neviltis ir malo- 
nė, mirtis ir laimingo šeimyninio gyvenimo ilgesys... Tanakt 
daugiau nepasakėme vienas kitam nė žodelio. Aš klausiausi, o 
jis dainavo, pritardamas lyra... Dainavo, kol užmigau... 

Pabudusi pamačiau, kad guliu viena ant nedidukės kuše- 
tės, mažame kukliai apstatytame kambarėlyje, kuriame stovė- 
jo paprasta raudonmedžio lova, degė lempa ant Luiso - Fili- 
kad esu belaisvė, nes vienintelės durys vedė į tik prašmatnų 
vonios kambarį. Grįžusi iš vonios, ant komodos patebėjau 
raštelį, parašytą raudonu rašalu: „Brangioji Kristina, norė- 
čiau, kad nesirūpintumėte savo likimu. Visame pasaulyje ne- 
rastumėte geresnio ir patikimesnio draugo. Šiuo metu Jūs 
esate visiškai viena name, kuris nuo šiol yra ir Jūsų. Aš išvy- 
kau į miestą, nupirkti visko, ko Jums tik gali prireikti.“ 

Buvau tikra, kad pakliuvau į pamišėlio nagus. Blaškiausi 

po savo nediduką kambarį, ieškodama mažiausios galimybės 
pabėgti, tačiau niekur neradau net durų. Prikaišiojau sau dėl 
savo prietaringumo, dėl kurio pakliuvau į spąstus. Aš ir rau- 
dojau, ir kvatojausi tuo pat metu iš savo kvailumo. Tokios 
būsenos mane ir užtiko Erikas. Triskart lengvai pabeldęs, jis 
įėjo per duris, kurių buvau nepastebėjusi ir kurias jis paliko 
praviras. Jo rankos buvo pilnos įvairiausių dėželių ir paketų, 
kuriuos jis sumetė ant lovos. Aš užpyliau jį įžeidinėjimais ir 
kviečiau nusiimti kaukę, jei ji dengianti padoraus žmogaus 
veidą. Jis giedriu balsu ištarė: „Jūs negalite matyti Eriko vei- 
do.“ Ir priekaištingai paklausė, kodėl iki šiol esu neapsiren- 
gusi: jis malonėjo pasakyti man, kad jau dvi po vidurdienio. 
Jis duodąs man dar pusvalandį pasiruošti, po to mudu eisime 
pietų į valgomąjį, kur jau laukė prabangiai padengtas stalas. 

Buvau tiesiog įsiutusi ir užtrenkiau vonios kambario duris 
jam prieš nosį. Maudynės mane atgaivino ir kiek apramino. 
Kai atsigavusi grįžau iš vonios, Erikas dar kartą patikino, kad 
myli mane, tačiau daugiau jis man apie tai nekalbės, nebent 
jei jo paprašysiu, ir pareiškė, kad likusį laiką su juo leisime 
tik lydimi muzikos. Paklausiau, ką reiškia „likusį laiką“, ir jis 
tvirtai ištarė: „Penkias dienas.“ „Ar tada jau būsiu laisva?“ 
- paklausiau. „Taip, Kristina, būsite laisva, nes esu tikras, kad 
per šias penkias dienas jūs nustosite manęs bijojusi, ir grįžusi 
namo, laikas nuo laiko aplankysite vargšą Eriką.“ 

Jis pastūmė man kėdę priešais save prie mažo stalelio, ir aš 
prisėdau jausdamasi ganėtinai sutrikusi. Jo žodžiai sujaudino 
mane, man jo pagailo, juolab, kad iš po kaukės šilko pamačiau 
nuriedant keletą ašarų. 

Buvau išalkusi, taigi su dideliu apetitu suvalgiau keletą vė- 
žių, viščiuko sparnelių, išgėriau taurę tokajaus, kuris, kaip jis 
man sakė, buvo iš Karaliaučiaus rūsių. Erikas nevalgė ir negė- 
rė. Jo paklausiau, iš kur jis kilęs, nes Eriko vardas gan dažnas 

Skandinavijoje. Jis atsakė, kad neturi nei vardo, nei tautybės 
ir kad Eriko vardą pasirinkęs atsitiktinai. 

Po pietų jis pakilo ir ištiesė man savo.ilgų pirštų galus, sa- 
kydamas, kad nori pavedžioti mane po visą savo būstą, bet 
aš atitraukiau ranką ir vėl pravirkau. Jo kaulėti šalti ir drėgni 
pirštai vėl priminė mirties kvapą, kurį pajutau, kai jis, temp- 
damas mane uždengė ranka man burną. „O, atleiskite“, - su- 
vapėjo jis ir pravėrė duris į kitą kambarį: „Tai mano miega- 
masis, jis gan neįprastas, jei tik teiksitės į jį pažvelgti. Nė 
kiek nesvyravau peržengti slenkstį, nes to vyriškio manieros 
ir elgesys įkvėpė pasitikėjimo juo. Jaučiausi kaip pakliuvusi į 
laidotuvių salę. Sienos buvo išmuštos juodu šilku, tik vietoje 
baltų nėrinių, puošiančių gedulingus apmušalus, sienas puo- 
šė nežmoniško dydžio penklinė, išrašyta „Dies Irae“* nato- 
mis, pakartotomis daugybę kartų. Vidury kambario stovėjo 
baldakimas, nuo kurio žemyn sruveno sunkios drapiruotos 
raudono aksomo užuolaidos, po juo - atviras karstas. „Čia aš 
miegu, - tarė Erikas. - Gyvenime tenka išbandyti viską, netgi 
amžinybę“. Aš grįžtelėjau ir žvilgsniu užkliudžiau vargonų 
klaviatūrą, kuri savo juodais ir baltais klavišais buvo užėmu- 
si visą sieną. Ant piupitro gulėjo atverstos natos. Perskaičiau 
pavadinimą - „Pergalingasis Don Žuanas“. „Taip, - tarė jis, — 
retkarčiais aš kuriu. Pradėjau šį kūrinį prieš dvidešimtį metų. 
Kai jį baigsiu, pasiimsiu į karstą ir niekada daugiau nebepa- 
busiu“. „Tuomet jūs kuo ilgiau turėtumėte kurti šią kompo- 
ziciją , - tariau. Jis atsakė: „Retkarčiais dirbu po porą savaičių 
ištisai, per dienas ir naktis, gyvendamas tik muzika, ir po to 
ilsiuosi.“ „Ar galėtum man ką nors sugroti iš „Pergalingojo 
Don Žuano?“ - paklausiau aš. „Niekad to neprašyk!“ - užkir- 
tojis niūriai. Ir tęsė malonesniu balsu: „Aš jums galiu sugroti 


*„Dievo rūstybė“ - laidotuvių giesmė. 

Mocartą, jei pageidaujate, Kristina, jis nudžiovins jūsų ašaras 
ir praskaidrins mintis. Tačiau manasis „Don Žuanas“ degi- 
na, nors dangaus liepsna dar jo neužgriuvo. Mudu grįžome 
į saloną. Atkreipiau dėmesį, kad visur, kur vaikščiojome, ne- 
buvo nė vieno veidrodžio. Jau ruošiausi paklausti, kodėl, bet 
Erikas sėdo prie rojalio. Jis tarė: „Matote, Kristina, yra tokios 
muzikos, kuri pernelyg siaubinga, ji suryja visus, kas prisilie- 
čia prie jos. Jūsų laimė, kad dar negirdėjote tokios muzikos, 
nuo kurios nublykštų jūsų skruostų raudonis, ir niekas jūsų 
nebepažintų, grįžusios ten, viršun, į Paryžių. Geriau padai- 
nuokime ką nors iš operų, Kristina Daė.“ Paskutinius žodžius 
jis sviedė tarsi norėdamas mane įžeisti. 

— Ką darėte jūs? 

— Nebuvo laiko svarstyti kodėl ir kokiu tonu jis pasiūlė 
dainuoti - mes iškart pradėjome duetą iš „Otelo“ ir artėjan- 
čios katastrofos dvasia smelkė mus. Dainavau Dezdemonos 
ariją su tokia neviltimi, su tokiu siaubu, kaip niekad dar iki 
šiol. O jo balsas griaudėjo išdainuodamas kiekvieną natą tarsi 
keršto trokštanti siela. Meilė, pavydas, neapykanta skambėjo 
toje širdį draskančioje arijoje. Matydama juodo šilko kaukę, 
dengiančią Eriko veidą, prieš save regėjau juodą Venecijos 
maurą. Jis pats buvo Otelas. Staiga pajutau, kad privalau pa- 
matyti, kas yra po kauke. Aš norėjau matyti balso veidą, ir 
beveik nesąmoningu nevaldomu judesiu vikriai užkabinau 
pirštais kaukę. O, koks siaubas, siaubas, siaubas! 

Kristina nutilo, prisiminusį vaizdą, ją taip išgąsdinusį, o 
aidas naktyje suaimanavo triskart: 

- Siaubas!.. Siaubas!.. Siaubas!.. 

Raulis ir Kristina susiglaudę arčiau, pakėlė akis į dangų, 
kur spingsėjo žvaigždės giedrame ir taikiame danguje. Rau- 
lis tarė: 

— Keista, Kristina, kad ši rami, tyki naktis pilna kažkokių 

garsų. Ji tarsi sielvartauja kartu su mumis. 

— Dabar, kai jūs žinote šią paslaptį, jūsų ausys nuolat gir- 
dės aimanas. 

Ji suėmė delnais ją saugančias Raulio rankas ir stipriai su- 
virpėjusi tęsė: 

— Taip, taip, net jei gyvenčiau šimtą metų, visuomet prisi- 
minčiau tą žiaurų nežmogišką nevilties ir įniršio klyksmą, kai 
tas siaubingas vaizdas stojo man prieš akis... Rauli, jūs matė- 
te kaukoles, išdžiovintas laiko ir pageltusias per šimtmečius, 
galbūt jūs netgi matėte jo numirėlišką galvą Perose, jei tik, Ži- 
noma, tai nebuvo vaizduotės žaismas. Ir jūs matėte Raudoną- 
ją Mirtį, išdidžiai vaikštinėjusią paskutiniame kaukių baliuje. 
Bet visos tos kaukolės buvo bežadės, galima sakyti, mirusios. 
Bet įsivaizduokite Raudonosios Mirties kaukę, kuri staiga at- 
gyjairjos visos keturios juodos ertmės, keturios skylės, liejasi 
klaikiausiu pykčiu, šėtonišku įniršiu tarsi koks demonas, o jo 
juodose akiduobėse nėra akių, nes, kaip sužinojau vėliau, jo 
akys matomos tik tamsoje, kai jos šviečia tarsi apuoko. 

Jis trenkė mane į sieną, tada prisilenkė taip arti, kad girdė- 
jaujį griežiant dantimis; aš netekusi jėgų suklupau, jis šnypštė 
tarsi pamišęs padrikus žodžius ir keikė mane: „Žiūrėk! No- 
rėjai pamatyti?! Matyk! Gėrėkis! Pasotink savo sielą mano 
prakeiktu šlykštumu! Žiūrėk į Eriko veidą! Dabar tu pažįsti 
balsą ir iš veido! Tau neužteko manęs girdėti, a? Tu norėjai 
pamatyti, koks esu? O, jūs, moterys, esate tokios smalsios! Na, 
dabar esi patenkinta? Esu žavus vaikinas, a?.. Jei moteris pa- 
mato mano veidą, ji iki mirties priklauso man. Ji myli mane 
amžinai... Aš irgi esu Don Žuanas, tu to dar nežinojai?“ Jis 
išsitiesė visu ūgiu, įsirėmė rankomis į šonus ir nusikvatojęs, 
atlošęs pečius ir kratydamas tą daiktą sau ant pečių, kuris 
atstojo jam galvą, sugriaudėjo: „Žiūrėk! Žiūrėk į mane! Aš 
esu Pergalingasis Don Žuanas!“ Nusukau galvą nuo to pasi- 

baisėtino vaizdo ir meldžiau pasigailėti, o jis šiurkščiai savo 
numirėliškais pirštais griebė man už plaukų ir atsuko mano 
veidą į save. 

—- Užtenka! Užtenka! - riktelėjo Raulis. - Aš jį užmušiu. 
Dangaus vardan, Kristina, pasakyk, kur tas jo valgomasis! 
Privalau jį užmušti! 

- Palauk, palauk, nurimk, Rauli, klausyk! Jis sugriebė mane 
už plaukų ir tada... tada... įvyko... O tai pernelyg klaiku! 

— Kas, kas? Tęsk! - sušuko Raulis žiauriai. - Tęsk! Grei- 
čiau! 

— Tada jis sušnypštė: „Taigi bijai manęs?!. Sakyčiau... Gal 
manai, kad po ta kauke yra dar viena, a? Kad mano... eee... 
galva taip pat tėra kaukė? Na, - riaumojo jis, - tai nuplėšk 
man ją, kaip tą! Imk! Plėšk! Reikalauju! Tavo rankos! Tavo 
rankos! Duok man savo rankas! - Ir jis, sugriebęs mano ran- 
kas, priglaudė jas prie to savo išsigimėliško veido. Jis mano 
nagais braižė sau veidą, mano nagais nuo jo drėskė šlykš- 
čią numirėlio odą!.. „Žiūrėk, - rėkė ir kartu raudojo jis, o jo 
gerklėje kažkas lūžinėjo ir duso, tarsi aukštakrosnėje, - esu 
sukurtas iš mirties nuo galvos iki kojų, ir šis gyvas lavonas 
pamilo tave, garbina tave ir niekada, niekad tavęs nepaliks! 
Žvelk! Aš nesijuokiu, aš raudu, raudu dėl tavęs, Kristina, kuri 
nuplėšė man kaukę ir kuri manęs nebepaliks niekada!.. Tol, 
kol iš balso sprendei, kad esu gražus, Kristina, buvau tikras, 
kad retkarčiais mane aplankysi, bet dabar, kai tu matei mano 
išsigimėlišką veidą, tu bėgsi nuo manęs... Todėl Kristina, aš 
tavęs nebepaleisiu!.. Kodėl tu, beprote, troškai išvysti mano 
veidą? Net mano tėvas niekada jo neregėjo, net mano amži- 
natilsį motulė su ašaromis akyse pasiuvo man pačią pirmąją 
kaukę, kad jos akys nematytų mano bjaurumo!“ 

Ir jis staiga krito ant grindų ir nušliaužė į kitą kambarį 
graudžiai raudodamas. Trinktelėjo durys, ir likau viena su 

savo baimėmis ir mintimis. Audrą pakeitė mirtina tyla, ir 
aiškiai pradėjau suvokti visas savo neatsargaus veiksmo pa- 
sekmes. Paskutiniai pabaisos žodžiai buvo labai iškalbingi. 
Pati pasirinkau amžiną nelaisvę, ir tik dėl smalsumo. Jis mane 
įspėjo... Jis gi sakė man, kad joks pavojus man negresia tol, 
kol nepaliesiu kaukės, o aš, kvailė, ją nuplėšiau! Keikiau savo 
neatsargumą, nes supratau, kad jis mąsto logiškai. Taip, žino- 
ma, aš būčiau grįžusi, viliojama jo balso, jis juk palietė slap- 
čiausias sielos stygas, jis sudomino mane, mačiau jo ašaras, 
riedančias iš po kaukės, ir mano širdis buvo kupina gailesčio 
jam, be to, jis mokė mane dainuoti, negalėjau būti jam nedė- 
kinga! Tačiau dabar, kai pamačiau jo veidą... Supratau, kad 
jei pavyks kaip nors pasprukti iš čia, niekada negrįšiu į tas 
katakombas. Kas gali grįžti į kapą ir palaidoti gyvą save kartu 
su lavonu, kuris tave myli? 

Tada, kai jis gręžė mane savo baisiomis juodomis akiduo- 
bėmis, supratau, kokie galingi jausmai drasko jam širdį. Aš 
buvau visiškai bejėgė, ir jis galėjo daryti su manimi, ką norėjo, 
tačiau nė piršteliu nepalietė, taigi toje pabaisoje dar yra kaž- 
kas angeliška, galbūt tam tikra prasme jis išties būtų Muzikos 
angelas, jei Dievas jį būtų apdovanojęs grožiu, o ne įvilkęs jo 
sielą į tą pasibjaurėtiną luobą... 

Aš nuslinkau į savo kambarį, uždariau duris, ir galvodama 
apie savo pasigailėtiną dalią, jau siekiau žirklių, kad atimčiau 
sau gyvybę. Tik staiga pasigirdo vargonų garsai. 

Tada supratau, mano brangusis, kodėl Erikas su tokia pa- 
nieka kalbėjo apie operinę muziką. Tokios muzikos nebuvau 
girdėjusi niekada! Jo „Pergalingasis Don Žuanas“ (neabejo- 
jau, kad jis pripuolė prie savo šedevro, norėdamas išblaškyti 
tos akimirkos siaubą) skambėjo tarsi ilga, baisi, didinga rau- 
da. Ji išreiškė visus jausmus, skausmą, visas kančias, kurias 
patyrė žmonija, ir kilo iki dangaus. Tie garsai mane užbūrė, 

ir aš pati atvėriau mus skiriančias duris. Erikas atsistojo, bet 
nepasuko galvos į mano pusę! 

„Erikai, - sušukau, - atsukite man savo veidą be baimės! 
Prisiekiu, esate nelaimingiausias ir kilnus žmogus, ir jei aš 
dar kada krūptelsiu, žiūrėdama į jus, tai tik nuo minties apie 
jūsų genijaus didybę!“ Erikas atsisukęs patikėjo manimi, o aš 
pati - deja - patikėjau savimi... Jis krito man po kojų... su 
meilės žodžiais... meilės žodžiais iš jo numirėliškos burnos... 
muzika nebegrojo. Jis bučiavo mano suknelės kraštą... Kad 
nematyčiau viso to, aš užmerkiau akis... 

Ką dar galiu tau papasakoti, brangusis? Dabar jau žinote 
viską. Visas tas dvi savaites melavau jam. Mano melas buvo 
bjaurus, kaip ir pabaisa, bet tai buvo mano laisvės kaina. Aš 
sudeginau jo kaukę. Netgi, kai nedainuodavo, jis be baimės 
sutikdavo mano žvilgsnį ir žiūrėjo į mane kaip primuštas šuo 
žiūri į savo šeimininką. Jis buvo nuolankiausias vergas ir ap- 
supo mane švelniu dėmesiu. Netrukus jau jis taip pasitikėjo 
manimi, kad imdavo pasivažinėti karieta po naktinį Paryžių 
ar plukdydavo mane švininiais požeminio ežero vandenimis. 
Paskutinėmis savo nelaisvės dienomis netgi išeidavau už gro- 
telių, kurios skiria požemius nuo Skribo gatvės. 

Ten laukdavo ekipažas, kuris veždavo mus į nakčiai ištuš- 
tėjusius Bulonės miškus. 

Ta naktis, kai jus pamatėme Bulonės miške ant takelio, 
vos netapo man lemtinga, nes jis nežmoniškai pavydi manęs 
jums, nors ir kiek jam kartoju, kad jūs išvykstate į tolimą ke- 
lionę... Galiausiai po dviejų savaičių tos siaubingos nelaisvės, 
kurioje gailestį ir susižavėjimą keitė neviltis ir siaubas, jis pa- 
tikėjo manimi, kai jį užtikrinau: „Aš grįšiu!“ 

- Ir jūs grįžote, Kristina, - sudejavo Raulis: 

- Taip, mielasis, ir turiu prisipažinti, kad ne jo gąsdinimai 
ir grasinimai vertė mane laikytis duoto žodžio, bet draskanti 

širdį rauda, kurią, palikdama tą kapą, girdėjau nuo slenksčio. 
Taip, - palingavo galva Kristina, - jo raudos, jo ašaros pririšo 
mane prie šio nelaimingo vyro stipriau, nei galvojau su juo 
atsisveikindama. Vargšas Erikas! Vargšas Erikas! 

— Kristina, - tarė Raulis stodamasis. - Jūs tvirtinate, kad 
mylite mane. Bet nepraėjo nė keletas valandų po to, kai jūs 
išėjote į laisvę, ir vėl sugrįžote pas jį. Prisiminkite kaukių ba- 
lių! 

— Taip, bet nepamirškite, kad tas keletą valandų pralei- 
dau su jumis, Rauli... Nepaisydama mirtino pavojaus mums 
abiem. 

- Aš stipriai suabejojau per tas valandas jūsų meile man. 

- Dar dabar abejojate?.. Žinokite, kad kiekvienas mano ap- 
silankymas pas Eriką didino siaubą ir neviltį. Kiekvienas su- 
sitikimas ne tik kad neramino jo, o atvirkščiai - jis vis labiau 
ėjo iš proto nuo meilės!.. Aš taip bijau, taip bijau!.. 

- Tu bijai... bet ar myli mane? Jei Erikas atrodytų puikiai, 
ar mylėtum mane, Kristina? Ar mylėtum? 

Ji pasisuko į jį visu kūnu, apkabino jaunuolio kaklą dre- 
bančiomis rankomis ir tarė: 

— Klausykite, mano viendieni sužadėtini, jei nemylėčiau 
jūsų, ar leisčiausi jūsų bučiuojama? Štai mano lūpos, jos jūsų, 
pirmą ir paskutinį kartą. 

Jis prigludo prie jos lūpų, ir staiga juos supusi naktis plyšo, 
perdrėksta skausmingos lyg kylanti audra aimanos, ir prieš jų 
akis, kupinas baimės dėl Eriko, išniro didžiulis juodas nakties 
paukštis, spoksantis į juos žėrinčiomis geltonomis akimis, 
tarsi pakibusiomis ant Apolono lyros stygų. 

aulis ir Kristina lėkė neatsigręždami, jie troško tik vieno 

— kuo greičiau palikti stogą ir pasislėpti nuo degančių 
akių, spoksančių jiems įkandin, tad sustojo tik pasiekę aš- 
tuntąjį aukštą. 

Tą vakarą spektaklio nebuvo, ir koridoriuose karaliavo 
tyla. Staiga prieš jaunuolius išdygo keista žmogysta, užkir- 
tusi jiems kelią: 

- Ne, ne čia! Šiuo keliu! - ir mostelėjo į kitą koridorių, ku- 
riuo jie galėjo pasiekti kulisus. Raulis stabtelėjo, norėdamas 
paaiškinimų. 

- Greičiau! Eikite iš čia greičiau! - įsakė keistasis žmogus, 
vilkėjęs ilgą lietpaltį primenantį drabužį ir rytietišką kepu- 
raitę su kutu, panašią į turkišką feską. 

Kristina tempte nusitempė Raulį, priversdama jį bėgti. 

— Kas jis toks? - paklausė jaunuolis. 

- Tai Persas, - atsakė Kristina. 

- Kąjis čia veikia? 

— Niekas nežino. Jis Operoje visada. 

- Jūs privertėte mane bėgti pirmą kartą gyvenime. Jei mes 
iš tikrųjų matėme Eriką, man reikėjo pakabinti jį ant Apolono 
lyros, kaip pakabina ant sienos apuokus Bretanės valstiečiai; 
su juo būtų viskas baigta! 

— Mielasis Rauli, prieš tai jums tektų užkopti ant Apolono 
142 


Spąsty meistras puola 


lyros, o tai nėra lengva! 

- Ten buvo tos degančios akys... 

- O, dabar jūs, kaip ir aš, matote Eriko akis visur. Aš ma- 
nau, kad ten buvo dvi žvaigždės, švytinčios tarp lyros stygų! 

Ir Kristina sparčiai nusileido dar vienu aukštu žemyn, o 
Rauliui teko ją vytis. 

- Jei jau jūs galutinai nusprendėte bėgti, Kristina, kodėl 
laukiate rytojaus? Esu tikras, kad dingti iš čia reikia tučtuo- 
jau! Kas, jei jis nugirdo mūsų pokalbį? 

- Ne, ne, jis dirba, aš jums sakiau, jis dirba prie savo „Per- 
galingojo Don Žuano“ ir net negalvoja apie mus. 

- Matau, kad tuo nesate tikra, nes nuolat žvalgotės į ša- 
lis! 

- Eime į mano persirengimo kambarį. 

- Geriau eime iš teatro. 

- Jokiu būdu, iki pat pabėgimo! Aš jam prižadėjau matytis 
su jumis tik čia. 

- Na, na, man dar pasisekė, kad jis tiek jums leido! - Rau- 
lio balsas buvo kupinas pagiežos. - Žinote, jūs parodėte di- 
džiulę drąsa, sužaisdama su manimi šią sužadėtuvių kome- 
diją. 

- Mano mielasis, bet jis tai žino! Jis pasakė : „Pasitikiu ta- 
vimi, Kristina. Ponas de Šanji myli jus ir iškeliauja į užsienį. 
Prieš tai, kai iškeliaus, tegu jis patiria tokią laimę, kokia nusi- 
šypsojo man...“ Ar žmonės tokie nelaimingi, kai jie myli? 

- Taip, Kristina, kai jie myli, ir nėra tikri, kad yra myli- 
mi. 

Jie nuėjo į Kristinos kambarį. 

- Kodėl jūs manote, kad čia galite būti saugi? - paklausė 
Raulis. - Jei jūs girdėdavote jo balsą, esu tikras, kad jis gali 
girdėti mus. 

— Ne. Jis man davė žodį nebesirodyti arti mano kambario 

sienų, ir aš juo tikiu. Šis kambarys, kaip ir mano miegamasis 
name prie ežero, priklauso tiktai man. 

— Kaip jūs išėjote iš čia ir atsidūrėte tamsiajame koridoriu- 
je, Kristina? Gal galite prisiminti kiekvieną savo žingsnį? 

- Tai pavojinga, mano mielasis, nes veidrodis vėl gali pa- 
sisukti, ir jei nespėsiu atšokti, pakliūsiu į tamsųjį koridorių, 
norėdama grįžti, turėsiu eiti iki pat šio slapto praėjimo galo, 
esančio ant ežero kranto, tuomet man tektų kviestis pagal- 
bon Eriką. 

- Ir jis jus išgirstų? 

— Erikas išgirs mane visur. Jis pats man tai sakė. Jis yra 
keistas genijus. Negalvokite, Rauli, kad jis paprastas žmogus, 
kuris nusprendė gyventi požemiuose. Jis sugeba tai, ko nė 
vienas Žmogus nepadarytų, jis žino tokių dalykų, kurie pa- 
slaptimi lieka likusiam pasauliui. 

— Kristina, vėl apie jį kalbate kaip apie nežemišką būtybę, 
vaiduoklį. 

— Ne, ne, jis nėra vaiduoklis, jis yra žmogus iš dangaus ir 
iš Žemės, tik tiek. 

- Žmogus iš dangaus ir iš žemės... Tik tiek! Jūs.randate jam 
puikių žodžių!.. Ar jūs tikra, kad norite nuo jo pabėgti? 

— Taip, ryt. 

- Ryt... Ryt jūs nesiryšite to padaryti. 

- Tuomet, Rauli, jūs mane išvešite iš čia jėga, supratote? 

- Aš būsiu jūsų kambaryje lygiai vidurnaktį, - niūriai pa- 
žadėjo jaunuolis. - Kad ir kas nutiktų, aš savo žodį išlaikysiu. 
Jūs sakėte, kad po spektaklio jis jūsų lauks savo valgomaja- 
me? 

- Taip. 

— O kaip jūs pas jį pakliūtumėte, jei nežinote, kaip pereiti 
veidrodį? 

— Aš eičiau požemiais. 

Kristina atvėrė dėžutę ir ištraukė didžiulį raktą. 

- Kas tai? - paklausė Raulis. 

- Raktas, kuriuo galima atrakinti požeminį koridorių iš 
Skribo gatvės. 

- Supratau, Kristina. Tiesiai per požemius prie ežero. Gal 
galite jį man duoti? 

- Niekada! - šūktelėjo ji. - Tai būtų išdavystė! 

Staiga Kristinos veidas persimainė. Ji mirtinai išblyško. 

— O dievai! - šaukė ji. - Erikai! Erikai! Pasigailėkite ma- 
nęs! 

- Malonėkite tyliau, - mestelėjo Raulis. - Pati sakėte, kad 
jis jus išgirs! 

Dainininkės siaubas augo su kiekvienu mirksniu. Ji laužė 
pirštus ir dusdama dejavo: 

— O dangau! O dangau! 

— Kas atsitiko? - klausė ją Raulis. 

- Žiedas... auksinis žiedas dingo, žiedas, kurį jis man už- 
movė. 

- Taip, žinoma, Erikas užmovė žiedą. 

- Žinote, kad taip, Rauli! Tik nežinote, kad, užmaudamas 
tą žiedą, man pasakė: „Grąžinu jums laisvę, Kristina, su są- 
lyga, kad šis žiedas nuolat bus ant jūsų piršto. Kol dėvėsite 
jį, būsite saugi nuo visų pavojų, ir Erikas bus jūsų draugas. 
Bet jei nepaisysite mano sąlygų, Eriko kerštas kris jums ant 
galvos!“... Mano brangusis, žiedas dingo!.. Vargas mums 
abiem! 

Jiedu bergždžiai rausė visą kambarį, ieškodami žiedo, ta- 
čiau jo niekur nerado, ir Kristinos nerimas augo vis labiau. 

- Tai dėl to, kad leidausi jūsų pabučiuojama, ten, po Apo- 
lono lyra! - dejavo ji. - Ak, jis turbūt nuslydo man nuo piršto 
ir nukrito į gatvę! Kaip jį rasti? Kokia didžiulė nelaimė mums 
gresia! Ak! Reikia bėgti! 

- Puiku, bėgam iškart! - atsiliepė Raulis. 

Ji delsė. Jis jau manė, kad ji ištars „Taip“... Tačiau jos ilgos 
blakstienos suvirpėjo ir ji sušuko: 

— Ne! Rytoj! 

Po to ji išbėgo iš kambario, tebegrąžydama rankas ir ne- 
sąmoningai čiupinėdama pirštus, tarsi vildamasi ant bevar- 
džio rasti žiedelį... 

Raulis grįžo namo labai sunerimęs dėl to, ką išgirdo ir pa- 
tyrė. 

- Jei aš jos neištrauksiu iš to niekšo nagų, - tarė jis, gulda- 
mas į lovą, - ji pražuvusi. Aš privalau ją išgelbėti. 

Jis užpūtė lempą ir ir pradėjo tamsoje kolioti Eriką. 

— Niekšas! Niekšas! Niekšas! 

Staiga jis pakėlė galvą, pasirėmęs alkūnėmis, ir šaltas pra- 
kaitas išmušė jam smilkinius. Lovos kojūgalyje kaip žėruo- 
jantys angliukai švietė dvi akys. Jos spitrijosi į jį - klaikios 
nakties tamsoje. 

Raulis nebuvo bailys, tačiau visas pašiurpo. Jis ištiesė ran- 
ką, ant naktinio staliuko sugraibė degtukus ir uždegė žvakę. 
Akys dingo. Nė kiek neaprimęs galvojo: „Ji sakė man, kad jo 
akys matomos tik tamsoje. Jos akys šviesoje pranyko, bet gal 
jis vis dar čia?“ 

Jis pakilo, kaip medžiotojas atidžiai iššniukštinėjo visą 
kambarį. Lindo po lova tarsi vaikas. Galiausia nusprendė, kad 
visa tai - absurdas, kad jam, ko gero, pasivaideno tos degan- 
čios akys, atsigulė į lovą ir užpūtė žvakę. Akys įsižiebė vėl. 

Jis atsisėdo ir įsmeigė žvilgsnį į jas sukaupęs visą savo drą- 
są: 

— Ar tai jūs, Erikai? Vyras, genijus, vaiduoklis? Tai jūs? 

Staiga suprato - jis ten, balkone. 

Puolė prie komodos ir iš stalčiaus čiupo revolverį. Atvėrė 
langą, žvilgterėjo laukan ir nieko nepamatė, tada vėl užvėrė. 

Grįžo į savo lovą, drebulys purtė jo kūną - galbūt dėl nakties 
vėsos, - ir pasidėjo revolverį šalia savęs ant naktinio staliu- 
ko. Akys tebežioravo ten pat, kojūgaly. Ar jos buvo šalia, prie 
lovos, ar ant lango atbrailos, o gal balkone? Raulis norėjo ži- 
noti. Jis taip pat norėjo žinoti, ar tos akys priklauso žmogiškai 
būtybei... Jis norėjo žinoti viską. 

Tada atsargiai, lėtai jis pakėlė pistoletą ir nusitaikė. Jis nu- 
sitaikė tiesiai tarp dviejų žiburėlių. Jis norėjo būti tikras, kad 
neprašaus, ir kad kulka smigs tiesiai į tarpuakį, jei Raulis ne- 
bus nevėkšla... 

Šūvis, nuaidėjęs tyliuose ir įmigusiuose namuose, sukėlė 
paniką. Kol skubūs žingsniai artėjo koridoriais, Raulis sėdėjo 
lovoje ištiesęs ranką, pasiruošęs paleisti ugnį vėl. 

Akys dingo. 

Pasirodė susijaudinę tarnai, nešini lempomis; grafas Fili- 
pas buvo siaubingai susirūpinęs. 

— Kas atsitiko? 

— Manau, buvau užsnūdęs, - atsakė jaunuolis. Aš šoviau 
į dvi žvaigždes, kurios norėjo mane sugriebti man bemie- 
gant. 

— Tu kliedi! Gal karščiuoji? Dėl Dievo meilės, kas atsitiko, 
Rauli? - ir grafas atėmė iš jo pistoletą. 

— Ne, ne, tai ne kliedesys... Beje, galime pasižiūrėti... 

Jis pašoko iš lovos, užsimetė chalatą, paėmė iš tarno lempą 
ir, atidaręs langą, žengė į balkoną. 

Grafas matė langą, peršautą žmogaus ūgio aukštyje. Raulis, 
laikydamas priešais save lempą, persisvėrė per balkoną. 

— Aha! - šūktelėjo jis. - Kraujas!.. Kraujas!.. Čia, ir čia, 
daug kraujo! Tai gerai! Vaiduoklis, kuris kraujuoja, mažiau 
pavojingas! - nusivaipė jis. 

— Rauli! Rauli! Rauli! 

Grafas papurtė jaunuolį, tarsi bandydamas pažadinti lu- 

natiką. 

— Mano brangusis broli, aš nemiegu! - užprotestavo nepa- 
tenkintas Raulis. - Pats matai kraują. Aš maniau, kad sap- 
nuoju, ir šoviau į dvi žvaigždes... Tai buvo Eriko akys!.. Ir 
čia jo kraujas!.. Galbūt negerai padariau šaudamas, kas, jei 
Kristina man to niekada neatleis?.. Viso to nebūtų įvykę, jei 
būčiau nuleidęs užuolaidą, prieš eidamas miegoti! 

— Rauli, gal nuo proto nušokai? Pabusk! 

- Ir vėl tu tą patį? Geriau padėk man rasti Eriką... Kraujuo- 
jantis vaiduoklis turėtų būti nesunkiai randamas. 

Grafo tarnas šūktelėjo: 

- Iš tiesų, sere, balkone yra kraujo! 

Kitas tarnas iškėlė lempą ir balkonas buvo apžiūrėtas labai 
kruopščiai. Kraujo pėdsakai vedė nutekamojo vamzdžio link 
ir vamzdžiu žemyn iki pat žemės. 

— Mano brangusis broliuk, - tarė grafas Filipas. - Tu šo- 
vei į katę. 

— Velniai griebtų! - riktelėjo piktai Raulis. - Tai visiškai 
įmanoma. To Eriko nesupaisysi. Erikas? Katė? Vaiduoklis? 
Ne, per tą Eriką negali suprasti. 

— Kas tas Erikas? - paklausė grafas, spausdamas Rauliui 
ranką. 

— Jis mano varžovas. Jei jis nemiręs, gaila. 

Grafas mostu išprašė tarnus, ir abudu de Šanji liko vienu- 
du. Tačiau kamerdineris dar spėjo nugirsti, kaip Raulis už 
uždarų durų pasakė aiškiai ir ryžtingai: 

— Aš šią naktį pagrobsiu Kristiną. 

Ši frazė vėliau buvo pakartota ponui Forui, teismo tardy- 
tojui. Bet niekas dorai nežino, ką abudu broliai kalbėjosi akis 
į akį. Tarnai aiškino, kad tai nebuvo jų pirmasis ginčas. Per 
sienas neretai girdėdavosi įaudrinti balsai, ir ne kartą buvo 
minimas aktorės Kristinos Daė vardas. 

Per pusryčius - grafas anksti rytą pusryčiaudavo savo ka- 
binete - Filipas įsakė pakviesti brolį. Raulis atėjo niūrus ir ne- 
kalbus. Pokalbis buvo trumpas. Filipas numetė broliui rytinį 
laikraščio Epogue numerį: 

— Skaityk! 

Vikontas perskaitė: 

„Naujausiomis žiniomis iš Sen-Žermeno priemiesčio, vi- 
kontas Raulis de Šanji susižadėjo su operos dainininke aktore 
Kristina Daė. Jei gandai patikimi, grafas Filipas de Šanji pri- 
siekė, kad pirmą kartą giminės istorijoje de Šanji neįvykdys 
pažado. Kadangi meilė visanugalinti - Operoje juo labiau 
- kyla klausimas, kokių priemonių imsis grafas Filipas, kad 
sutrukdytų jaunajam vikontui, savo broliui, nuvesti „Naująją 
Margaritą prie altoriaus? Abudu broliai tiesiog garbina vie- 
nas kitą, bet vargu, ar broliška meilė įveiks tiesiog meilę.“ 

— Matai, Rauli, - tarė liūdnai grafas, - tu statai mus į juo- 
kingą padėtį. Ši mergiotė susuko tau galvą savo vaiduokliš- 
komis istorijomis. 

Vikontas buvo beveik pažodžiui tą naktį perpasakojęs 
Kristinos pasakojimą. Dabar jis ištarė tik tiek: 

- Sudiev, Filipai. 

— Vadinasi, nuspręsta? Šią naktį išvyksti? Su ja? 

Tyla. 

— Tikiuosi, nedarysi šitos kvailystės? Aš rasiu būdų tave 
sustabdyti! 

- Sudiev, broli! - pakartojo vikontas ir išėjo iš kambario. 

Taip ši scena buvo aprašyta tardymo protokole, apie po- 
kalbį papasakojo pats grafas, kuris savo jaunąjį broliuką pa-. 
skutinįkart matė kelios minutės prieš dingstant Kristinai. 

Raulis visą dieną praleido ruošdamas pagrobimą. Žirgai, 
karieta vežikas, atsargos, bagažas, pinigai, paversti kelionės 
čekiais, maršrutai (buvo nuspręsta važiuoti traukiniu, kad 

vaiduoklis negalėtų sekti jų pėdomis): viskas apgalvota ir pa- 
ruošta; tuo vikontas ir buvo užsiėmęs iki pat devynių vakaro. 

Devintą prie Rotondos į ekipažų eilę stojo dvivietė karieta 
sandariai užkamšytais langais. Ji buvo pakinkyta dviem iš- 
tvermingais arkliais ir važnyčiojama vežiko, kurio veidas iki 
pat akių buvo užmuturiuotas ilgu šaliku. Prieš tą karietą sto- 
vėjo dar trejetas ekipažų. Vėliau tardymas nustatė, kad tai 
buvo Karlotos, netikėtai grįžusios į. Paryžių, panelės Soreli ir 
grafo Filipo kebai. Iš dvivietės karietos niekas neišlipo. Ve- 
Žikas sėdėjo kaip prikaltas ant pasostės, o kitų trijų karietų 
vežėjai taip pat nepaliko savo vietų. 

Šešėlis, apsisiautęs ilgu juodu apsiaustu ir su minkšto fetro 
skrybėle apsuko kelis ratus aplink karietas. Atrodė, jis atidžiai 
apžiūrinėja dvivietį ekipažą. Jis priėjo prie arklių, tada prie 
vežiko, ir nuėjo sau, netaręs nė žodžio. Tardymas vėliau nu- 
sprendė, kad tai buvo Raulis de Šanji, o aš tuo visiškai netikiu, 
nes tvirtai žinau, kad tą vakarą, kaip įprasta, vikontas dėvėjo 
cilindrą, kuris, beje, vėliau buvo rastas. Manau, kad ten blaš- 
kėsi vaiduoklis, kuris žinojo viską, kaip matysime vėliau. 

Tą vakarą buvo dainuojamas „Faustas“. Salėje sėdėjo rink- 
tinė publika. Į spektaklį susirinko beveik visas kilmingųjų 
kvartalas. Epogue išspausdinta žinutė kaitino aristokratų 
smalsumą, ir visų akys buvo nukreiptos į grafo Filipo ložę, 
kurioje jis sėdėjo vienas bereikšme ir nerūpestinga mina. 

Moteriškoji garbingosios publikos pusė buvo ypač suin- 
triguota, jos šnabždėjosi ir prisidengusios vėduoklėmis tyliai 
aptarinėjo faktą, kad ložėje trūko vikonto. 

Kristinos Daė pasirodymas buvo sutiktas šaltai. Prašmat- 
nioji publika neatleido jai siekio tapti aukštuomenės dama. 
Ir dar kokios! 

Dainininkė, patyrusi salės priešiškumą, pasijuto nejau- 
kiai. 

Nuolatiniai Operos lankytojai, kurie manė žiną visą tiesą 
apie vikonto meilės istoriją, neslėpė piktdžiugiškų šypsenų, 
kai Kristina pradėjo Margaritos ariją; jie gręžiojosi ir žiūrėjo 
į grafo Filipo ložę, Margaritai dainuojant: 

„Norėčiau aš žinoti, kas jis toks, tasai, kuris užkalbino 
mane, jei jis kilmingas, kokiu jis vardu“... 

Grafas, parėmęs rankomis smakrą, atrodė nekreipia jokio 
dėmesio į smalsuolių žvilgsnius. Jo akys atidžiai žvelgė į sce- 
ną, tačiau mintys klajojo toli nuo jos. 

Kristinos pasitikėjimas savimi vis labiau menko. Ji drebėjo. 
Ji jautėsi ant pražūties ribos... Karolus Fonta pamanė, kad ji, 
galbūt, susirgo, ir suabejojo, ar ištrauks visą veiksmą Sode. 
O salėje gyvai buvo aptarinėjama katastrofa, ištikusi Karlotą, 
kai ji toje pačioje scenoje sukvarkė šlykščiu rupūžės balsu, 
akimirksniu nutraukusiu jos karjerą Paryžiuje. 

Tuo metu į ložę tiesiai priešais sceną įėjo Karlota. Vargšė 
Kristina pakėlė akis ir pažino varžovę. Ji pamatė piktdžiugiš- 
ką šypseną jos lūpose. Tai ją išgelbėjo. Dainininkė užmiršo 
viską, išskyrus viena - ji privalo išplėšti pergalę! 

Nuo tos akimirkos primadona dainavo visa širdimi, visa 
siela. Ji stengėsi viršyti visa, ką iki šiol buvo pasiekusi, ir jai 
pavyko. Paskutiniame veiksme, kai ji pradėjo kviestis angelus 
į pagalbą ir stotis nuo kalėjimo grindų, salei nuo susijaudini- 
mo užėmė kvapą, ir daugelis pasijuto lyg su sparnais. 

Kai pasigirdo toji nežemiška giesmė, vidury amfiteatro 
nuo krėslo atsistojo žmogus taip, tarsi ir pats kiltų aukštyn. 
Tai buvo Raulis. 

„Šventasis angele, Dangaus palaimintas, manoji siela'pri- 
klauso tau per amžius...“ 

Ir Kristina, ištiesusi rankas, nirte panirusi į muzikos eks- 
tazę, auksu švytinčiais auksiniais plaukais ant apnuogintų 
pečių, galingai užbaigė dieviškąją raudą: 

„Teieškau poilsio ir savo sielą aš Dievo teismui atiduo- 
du!“ 

Tą akimirką tamsoje netikėtai paskendo visas teatras. Tai 
truko taip trumpai, kad apstulbę žiūrovai nespėjo nė aikte- 
lėti, ir sceną vėl užliejo ryški šviesa. Bet Kristinos Daė ten 
nebebuvo! 

Kas jai nutiko? 

Kur ji ir kaip dingo? Žiūrovai sutrikę dairėsi ir jų susijau- 
dinimas augo. Ne mažesnė įtampa apėmė ir scenoje esančius. 
Iš užkulisių išbėgo aktoriai ir teatro personalas, visi grūdo- 
si ties ta vieta scenos viduryje, kur tik ką stovėjo Kristina ir 
dainavo. Spektaklis buvo nutrauktas visiškos sumaišties ir 
didžiausios netvarkos. 

Kur prapuolė Kristina? Kokie burtai išplėšė ją iš scenos 
- tiesiai iš jos partnerio Karolus Fonta rankų - tūkstančių 
žiūrovų akivaizdoje? Ar tai išties buvo angelai, kurie priglau- 
dė ją gyvą „poilsiui“? 

Raulis, stovėjęs vidury amfiteatro, beviltiškai suriko. Gra- 
fas Filipas savo ložėje lėtai atsistojo. Žmonės spoksojo į grafą, 
į sceną, į Raulį, ir kai kurie klausinėjo savęs, ar visa tai nesu- 
siję su žinute rytiniame laikraštyje. 

Raulis spėriai paliko salę, grafas išėjo iš ložės, ir, kol leido- 
si uždanga, privilegijuotieji žiūrovai metėsi į užkulisius. Su- 
jaudintas šurmulys užpylė praėjimus. Kiekvienas bandė kaip 
nors aiškinti šį įvykį. Vieni manė, kad Kristina nugarmėjo į 
liuką, kiti - kad ji vikriai gerve buvo pakelta viršun, ir kad tai 
tėra scenos efektai, sugalvoti naujųjų direktorių, treti galvojo, 
kad tai - pokštas, juolab, kad Daė dingimo akimirką užgesino 
šviesas. Galiausiai lėtai pakilo uždanga ir Karolus Fonta, atsi- 
stojęs prie pat scenos krašto, liūdnai ir rimtai ištarė: 

- Ponios ir ponai, negirdėtas įvykis ne tik sutrikdė mūsų 
spektaklį, bet visus mus įstūmė į didžiausią nerimą. Mūsų 

kolegė ir sesuo aktorė Kristina Daė dingo mūsų akyse, ir nie- 
kas nežino, kaip! 

ik scenoje nebuvo įmanoma apsakyti. Artistai, sce- 
nos darbininkai, šokėjai, statistai, choristai, privilegijuo- 
tieji žiūrovai - visi jie stumdėsi, blaškėsi, klausinėjo vienas 
kito ir šūkavo: „Kur gi ji?! - Ji pabėgo! - Su vikontu de Šanji, 
žinoma! - Ne, su grafu! - Tai Karlota! Karlotos triukai! - Tai 
burtai! - Tai vaiduoklis!“ 

Kai kurie gudriai kikeno, ypač po to, kai po itin kruopštaus 
visų liukų ir išėjimų patikrinimo buvo atmesta bet kokio ne- 
laimingo atsitikimo galimybė. 

Tarp to nevaldomo triukšmo stovėjo trys vyrai ir kalbė- 
josi prislopintais balsais bei išraiškingai gestikuliuodami. 
Tai buvo choro vadovas Gabrielis, administratorius Mersjė 
ir sekretorius Remi. Jie stovėjo nuošaliau nedidukame prie- 
angyje, jungiančiame išėjimą į baleto salę ir sceną, kampe, ir 
pasislėpę tarp dekoracijų, tarėsi. 

— Pabeldžiau į duris, - sakė Remi, - ojie neatsiliepė. Gal- 
būt jų biure net nėra. Bet kokiu atveju, patikrinti tai dabar 
neįmanoma, nes visi raktai - pas juos. 

Buvo kalbama apie abu teatro vadovus, kurie per paskutinę 
pertrauką buvo įsakę visiems nedrįsti jų trukdyti, kad ir kas 
beįvyktų. „Mūsų nėra niekam“, - pabrėžė jie. 

- Vis dėlto! - riktelėjo Gabrielis. - Ne kiekvieną dieną iš 
scenos grobiamos dainininkės! 

- Ar jūs jiems tai pranešėte? - nekantrai paklausė Mers- 
jė? 

— Dar kartą pabandysiu, - mostelėjo-ranka Remi ir išbė- 
go. 

Tuo momentu prie jų priėjo režisierius. 

- Pone Mersjė, aš dairiausi jūsų. Ką jūs čia veikiate? Jūsų 
ieško, pone administratoriau! 

- Atsisakau bet ką aiškinti ir bet ką daryti iki atvyks po- 
licijos komisaras, - pareiškė Mersjė. - Mifrua jau iškviestas. 
Kai jis viską apžiūrės, tada žiūrėsime ir mes. 

- Sakau jums, kad privalote nedelsdamas eiti žemyn, prie 
vargonų. 

— Ne anksčiau, nei atvyks komisaras. 

— Buvau prie vargonų nuėjęs. 

- Ir ką ten radote? 

— Nieko! Jūs girdite? N-ie-k-o! 

— Kodėl aš ten turiu eiti? 

— Suprantama, - režisierius nervingai patrynė rankas ir 
sušiaušė savo nepaklusnius plaukus, - suprantama. Ko jums 
ten eiti? Tačiau jei ten būtų kas nors ir apšvietėjų, gal galėtų 
paaiškinti, kodėl teatre užgeso šviesa? O Moklero niekur ne- 
įmanoma rasti. Suprantate? 

Mokleras tvarkė visus teatro apšvietimo reikalus ir dienas 
bei naktis leisdavo Operoje. 

- Dingo ir Mokleras? - pakartojo sukrėstas Mersjė. 

- Taip! Ir Mokleras ir jo asistentai. Prie šviesų nieko nėra! 
Ar galite tai įsivaizduoti? - suriaumojo režisierius. - Gal 
manote, kad mergina išgaravo pati savaime?! Viskas buvo iš 
anksto paruošta! Kur mūsų direktoriai? Aš uždraudžiau bet 
kam leistis į apšvietėjų ložę ir prie vargonų pastačiau gaisri- 
ninką saugoti, kad ten niekas nejeitų! Ar gerai padariau? 

- O, taip, taip. Labai gerai. Dabar palaukime komisaro. 


155 


OPEROS VAIDUOKLIS 

Režisierius apsisuko ir nuėjo gūžčiodamas pečiais, plūs- 
damasis ir burbuliuodamas sau panosėje įžeidimus tiems iš- 
tižėliams lepšiams, kurie pabrukę uodegas tupi ramūs kampe 
tokiu momentu, kai teatre viskas virsta aukštyn kojomis. 

Beje, Gabrielis ir Mersjė toli gražu nebuvo ramūs. Tačiau 
jie buvo gavę nurodymus netrukdyti direktorių, kad ir kas 
benutiktų, ir tai paralyžiavo visus jų veiksmus. Remi bandė 
sulaužyti priesaką, tačiau nesėkmingai. 

Kaip tik tuo momentu jis grįžo. Jo veide atsispindėjo be- 
jėgiška nuostaba. 

- Jūs kalbėjotės su jais? - paklausė Mersjė. 

- Kai pagaliau Monšarminas atidarė duris, jo akys lipo iš 
orbitų. Galvojau, sudraskys mane į gabalėlius. Dar nespėjau 
ištarti nė žodžio, ojis - žinote, ką jis suriko man? „Greičiau! 
Žiogelį! Turite? Ne? Dinkite iš čia! Ištraukit iš kur nors žioge- 
lį! An- gliš- ką seg- tu- ką, kad užsisegtų, suprantate?“ - kly- 
kė jis. Berniukas kurjeris atbėgo ir atnešė žiogelį direktoriui, 
tas čiupo jį - o, atrodė kaip įsiutęs bulius! = ir užtrenkė duris 
man prieš nosį! 

- Ar negalėjote jam pasakyti, kad Kristina Daė... 

— Niekas nieko nebūtų pasakęs mano vietoje. Jam putos 
dribo iš burnos! Jo galvoje buvo tik žiogelis. Manau, jei ne- 
būtų jo gavęs, jį būtų ištikęs priepuolis! Nesuprantu, vyks- 
ta kažkas nenormalaus: abu mūsų direktoriai eina iš proto! 
- Patylėjęs prikando lūpą. - Aš nepratęs, kad su manimi taip 
elgtųsi! Laikas padaryti tam galą. 

Staiga Gabrielis sušnabždėjo: 

— Gal tai dar vienas O.V. pokštas? 

Remi paniuro, Mersjė giliai įkvėpė, atrodė jis ruošiasi pra- 
nešti kažką labai svarbaus... Bet pamatęs išraiškingai besivar- 
taliojančias Gabrieliaus akis, nepasakė nieko. 

Vis dėlto Mersjė, jausdamas pareigą perimti atsakomybę 

ant savo pečių, nes laikas eina, o direktoriai nesirodo, pa- 
reiškė: 

— Gerai, einu ir pats juos sugaudysiu. 

Gabrielis, iškart paniuręs ir surimtėjęs, sustabdė jį: 

— Palaukite. Jei jau jie užsidarė savo kabinete, vadinasi, 
ne be reikalo. O.V. turi gausybę visokiausių pokštų savo už- 
antyje. 

Mersjė papurtė galvą: 

- Tuo blogiau jiems! Jei būtų manęs paklausę, policija būtų 
viską išsiaiškinusi jau prieš kurį laiką! 

Ir jis pasišalino. 

- Ką viską? - Kuo čia dėta policija? - Remi įsikibo į cho- 
ro vadovą. - Gal jūs galite atsakyti, Gabrieli?.. Aha, jūs nuo 
manęs irgi kažką slepiate! Na, geriau jau pasakykite, jei ne- 
norite, kad šaukčiau visiems, kad jūs irgi beprotis!.. Taip, jūs 
visi čia esate bepročiai! 

Gabrielis pavartė sustiklėjusias akis ir apsimetė nesupratęs 
sekretoriaus užuominų. 

- Kokios paslaptys? - suburbėjo jis. - Nesuprantu, apie 
ką jūs kalbate? 

Remi kantrybė ėmė sekti. 

— Šį vakarą Rišaras ir Monšarminas elgėsi kaip pamišėliai! 
Čia, per pertrauką tarp veiksmų. 

- N-nepastebėjau, - išsiblaškęs atsakė Gabrielis. 

- Vadinasi, nepastebėjote jūs vienintelis!.. Manote, kad ne- 
mačiau jų?.. Ir kad ponas Parabizas, Crėdit Central banko di- 
rektorius nieko nematė? Ir ponas de La Borderi, ambasado- 
rius, gal neturi akių?.. Visi mūsų ypatingųjų ložių lankytojai 
matė! Idiotišką mūsų direktorių elgesį! 

- Kokį elgesį? Ką jie darė? - paklausė Gabrielis, nutaisęs 
pačią nekalčiausią miną. 

- Ką jie darė? Jūs geriau už mane žinote, ką jie darė! Jūs 

ten buvote! Ir jūs matėte viską, jūs ir Mersjė! Ir jūs vieninte- 
liai nesijuokėte! 

— Nesuprantu! - Gabrielius bejėgiškai pamakalavo ranko- 
mis ir nuleidojas vėl, tuo parodydamas, kad pokalbis baigtas 
ir daugiau jo nedomina. Remi tęsė: 

- Kas čia per nauja manija juos užpuolė? Kodėl jie nieko 
nė artyn neprisileidžia? 

— Ką? Jie nieko neprisileidžia? 

- Jie niekam neleidžia prie savęs prisiliesti! 

- Tikrai? Jūs teisingai pastebėjote, kad jie niekam neleidžia 
savęs paliesti. Tai iš tiesų keista. 

— Aha, jūs prisipažįstate! Pagaliau! Ir dar, jie kažkodėl ėjo 
atbulomis! 

- Atbulomis? Jūs matėte, kad mūsų direktoriai ėjo atbu- 
lomis? Iki šiol buvau tikras, kad tik vėžiai vaikšto atbulo- 
mis... 

— Nesityčiokite, Gabrieli, nesityčiokite! 

— Aš nesityčioju, - atsakė Gabrielis, ramus kaip taikos tei- 
sėjas. 

— Paaiškinkite, Gabrieli, kadangi jūs toks artimas direkci- 
jai, kodėl po Sodo veiksmo, pertraukos metu, kai, pamatęs 
poną Rišarą, ištiesiau jam ranką pasisveikinti, ponas Mon- 
šarminas staiga sušnypštė: „Pasitraukite! Šalin! Nedrįskite 
paliesti pono direktoriaus!“ Ar aš raupsuotasis? 

- Neįtikėtina! 

— O vėliau, kai ponas de La Borderi pasuko Rišaro link, 
ponas Monšarminas puolė tarp jų ir girdėjau jį šaukiant: „M. 
lambassadeur, maldauju, nelieskite M. le directeur!“ 

— Tai siaubinga!.. Ir ką darė Rišaras? 

— Ką jis darė? Jūs gi viską matėte pats! Jis pasisuko ir nu- 
silenkė, nors prieš jį nieko nebuvo! Paskui vėl pradėjo eiti at- 
bulomis. 

- Atbulomis? 

- Ir ponas Monšarminas, kuris stovėjo už Rišaro, irgi pa- 
sisuko ir atbulas nuėjo paskui Rišarą!.. Atbulomis! Atbulomis! 
Ir taip, atbulomis, laiptais, jie nuėjo iki pat savo biuro! Jei jie 
nėra išprotėję, gal galite paaiškinti, kas darosi? 

- Galbūt jie repetavo naujas baleto figūras, - netvirtai pa- 
siūlė Gabrielis be mažiausios pašaipos balse. 

Ponas sekretorius buvo giliai įžeistas šio vulgaraus juo- 
kelio, mestelto tokiu dramatišku momentu. Jis suraukė an- 
takius ir prikando lūpas. Tada prikišo burną Gabrieliui prie 
ausies. 

- Neapsimetinėkite kvailiu, Gabrieli. Čia vyksta dalykai, 
už kuriuos atsakingi mudu su Mersjė. 

— Apie ką jūs kalbate? - stebėjosi Gabrielis. 

— Kristina Daė nėra vienintelis objektas, pradingęs šią nak- 
tį. 

- Nesąmonė! 

- Nesąmonė? O kaip jūs man paaiškinsite, kodėl, kai mo- 
tušė Žiri nusileido į vestibiulį, Mersjė čiupo ją už rankos ir 
nutempė į direktoratą? 

- Tikrai? - lengvai nusišaipė Gabrielius. - O aš net nepa- 
stebėjau... 

- Pastebėjote, Gabrieli, kuo puikiausiai pastebėjote. Juolab 
pats lydėjote Mersjė ir madam Žiri iki jo kabineto. Nuo to 
laiko jus ir Mersjė visi matė, o ponios Žiri - niekas! 

- Ar manote, kad mes ją suėdėme? 

— Ne! bet gal jūs ją laikote uždarę biure, nes kiekvienas, 
kas praeina pro biurą, girdi jos aimanas: „Niekšai! Nenau- 
dėliai!“ 

Tą akimirką priėjo uždusęs Mersjė. 

— Na, štai! - tarė jis niūriai. - Kuo toliau, tuo blogiau!.. Aš 
beldžiausi ir rėkiau: „Tai skubu! Tai rimta! Atidarykite du- 

ris! Tai aš, Mersjė!“ Išgirdau žingsnius. Duris atvėrė ponas 
Monšarminas. Jis buvo išblyškęs kaip popieriaus lapas. Jis 
paklausė: „Ko jūs norite?“ Aš atsakiau: „Kažkas pagrobė pa- 
nelę Daė.“ Ir ką, jūsų manymu, jis atsakė? „O lia lia, puikiai 
atlikta, irgi!“ Ir užtrenkė duris, padavęs man štai ką! 

Mersjė atgniaužė delną. Remi ir Gabrielius žvilgterėjo. 

- Žiogelis! - riktelėjo Remi. 

— Keista, keista, - murmėjo Gabrielis, negalėdamas su- 
valdyti drebulio. 

Tuo metu vyriškas balsas pertraukė jų trijų pokalbį. 

— Meldžiu atleisti, džentelmenai. Gal malonėtumėte pa- 
sakyti, kur galėtų būti panelė Kristina Daė? 

Nežiūrint į visą situacijos dramatizmą, šio klausimo ab- 
surdiškumas trijulei sukėlė isteriško juoko priepuolį, tačiau 
jie tuojau pat nutilo pamatę klaususio vyriškio veidą: jis buvo 
tarsi nuaustas iš liūdesio. Priešais juos stovėjo vikontas Rau- 
lis de Šanji. 

KRISTINA! KRISTINA! 


ad 


aulis iškart suprato, kad fantastiškas Kristinos dingimas 

- Eriko rankų darbas. Jis jau neabejojo, kad Muzikos 
angelas turi neįtikėtinų, viršgamtiškų galių Operoje, kurią 
jis valdo kaip savo velnišką imperiją. Raulis metėsi į sceną, 
pusiau pamišęs iš nevilties ir meilės. 

- Kristina! Kristina! - dejavo jis, ir jam vaidenosi, kad jis 
girdi, kaip ji šaukiasi jo pagalbos iš tamsios bedugnės, į kurią 
nusitempė ją tas monstras. - Kristina! Kristina! 

Jam rodėsi, kad jis girdi merginos aimanas per storiausias 
sienas, kurios juos atskyrė. Jis puldinėjo po sceną kaip be- 
protis... Jis klausėsi, gal ką išgirs... Ak, kaip rasti... kaip rasti 
tą slaptą praėjimą, kuris jam šiandien į požemius užtrenktas 
„.. Kaip nusileisti į tą bedugnę po scena, į kurią užrakinti visi 
praėjimai, visi keliai ir jam, ir visiems kitiems šiąnakt. 

- Kristina! Kristina!.. 

Žmonės stumdė jį ir juokėsi. Jie tyčiojosi iš jo. Jie galvojo, 
kad vargšo meilužio protelis visai suminkštėjo iš meilės! Ku- 
riuo keliu per tamsą, paslaptingais ir klaidžiais koridoriais, 
žinomais tik jam, Erikui, pabaisa nutempė tą tyros sielos vai- 
ką į baisųjį urvą su Luiso - Filipo stiliumi apstatytu kambariu 
ant ežero kranto? 

- Kristina! Kristina! Kodėl neatsiliepi? Ar tu gyva? 

Klaikios nuojautos užplūdo liepsnojančias Raulio smege- 

nis. Akivaizdu, Erikas sužinojo jų paslaptį, suprato, kad Kris- 
tina jam melavo. Jo kerštas turėjo būti baisus! 

Raulis prisiminė geltonus žiburėlius, spoksančius į jį pra- 
eitą naktį, ir kraujo šliūžę iš balkono. Žinoma! Būna žmonių 
su neįprastomis akimis, kurių vyzdžiai išsiplečia tamsoje ir 
šviečia kaip žvaigždutės arba katės akys. Tokios akys būdin- 
gos albinosams, dieną jos blyškios, kaip triušio, o naktį žyb- 
čioja kaip plėšrių kačių; tai žino kiekvienas!.. Taip, taip, jis 
neabejotinai šovė į Eriką. Kodėl jo nepribaigė? Tas pabaisa 
pabėgo nutekamuoju vamzdžiu kaip elgiasi katės arba plėši- 
kai, kurie vamzdžiais gali užlipti nors ir į dangų. Nėra abejo- 
nių, kad Erikas ruošėsi sudoroti jaunąjį vikontą, tačiau buvo 
sužeistas ir mikliai pasislėpė, o dabar visą savo pyktį nukreipė 
į vargšę Kristiną. 

Štai tokios klaikios mintys persekiojo Raulį, kai jis bėgo į 
dainininkės persirengimo kambarį. 

— Kristina! Kristina! 

Karčios ašaros pabiro jaunuoliui iš akių, kai jis, pastūmęs 
duris jau nuo slenksčio pamatė ant baldų išmėtytus drabu- 
žius, kuriuos jo žavioji nuotaka ruošėsi vilkėti pabėgdama. 
Kodėl, kodėl ji nebėgo anksčiau? Kodėl ji nerūpestingai žaidė 
artėjančios katastrofos akivaizdoje? Kodėl žaidė su monstro 
širdimi? Kodėl, kaip paskutinį gailestingumo aktą, kaip pa- 
skutinę išmaldą, tam pabaisai ji taip norėjo sudainuoti šias 
dieviškas eilutes: 

„Šventasis angele, Dangaus palaimintas, manoji siela pri- 
klauso tau per amžius...“ 

Raulis, rydamas ašaras ir prisiekinėdamas, keikdamas ir 
įžeidinėdamas nematomą varžovą, puolė prie veidrodžio, ku- 
ris jau kartą pasisuko jo akyse ir prarijo Kristiną. Jis spaudė, 
maigė bejausmį stiklą, grabaliojo aplink, bet veidrodis ne- 
pakluso niekam, tik Erikui... Gal reikia ištarti kokį nors už- 

keikimą? Kai jis buvo mažas berniukas, girdėjo pasakų apie 
stebuklingus žodžius, kuriems paklūsta bet kokios durys! 

Staiga Raulis prisiminė girdėjęs kažką apie vartus, kuriuos 
galima atidaryti iš Skribo gatvės, ir apie požemius, kuriais gali 
pasiekti ežerą... Taip, Kristina jam sakė apie tai. Jis puolė prie 
dėžutės, kuriame turėjo gulėti milžiniškas raktas, deja... Nie- 
ko nelaukęs jis vis tiek išskubėjo į Skribo gatvę. 

Ten, gatvėje, jis drebančiomis rankomis iščiupinėjo visas 
akmens plokštes, ieškodamas praėjimo, nes matė tik masy- 
vias užrakintas grotas... Ar tai tos?.. Gal jos tik ventiliacijai 
skirtos?.. Jis bandė žvilgsniu perskrosti akliną tamsą. Nieko 
nematyti... Įsiklausė. Jokio garso... Jis apsuko pastatą... Pa- 
matė didelius grotuotus vartus... Tai buvo įėjimas į Cour de 
lAdministration*. 

Raulis pripuolė prie sargės būdelės. 

— Meldžiu atleisti, madam, gal galite pasakyti, kaip rasti 
vartus ar duris, padarytas iš grotų, geležinių grotų, kurios at- 
sidaro į Skribo gatvę... ir veda prie ežero... Jūs žinote, kokį 
ežerą turiu omeny, ar ne?.. Požeminį ežerą... po Opera... 

- Taip, sere, esu girdėjusi kad yra po Opera ežeras, tačiau 
kelio į jį nežinau. Niekada nesu ten buvusi! 

— Ar esate buvusi Skribo gatvėje, madam? Skribo gatvė- 
je? 

Moteris nusikvatojo, ji vos nesprogo iš juoko! Raulis atšo- 
ko kaip nuplikytas, riaumodamas iš pykčio skriste užskrido 
laiptais, šokdamas per keturias pakopas iškart, nulėkė laip- 
teliais, įsiveržė į tarnybines patalpas, net nepastebėjęs per- 
šoko jas ir atsipeikėjo scenoje, apšviestas rampos šviesų. Kai 
sustojo, jo širdis, rodės, iššoks iš krūtinės. Galbūt Kristina 
Daė atsirado? Jis pamatė grupelę vyriškių besišnekučiuojan- 


*Administracijos kiemas. 

čių tarpusavy, priėjo ir paklausė: 

— Meldžiu atleisti, džentelmenai. Gal malonėtumėte pa- 
sakyti, kur galėtų būti panelė Kristina Daė? 

Vietoje atsakymo vyriškiai nusikvatojo. 

Tą akimirką scenoje pasigirdo dar kažkieno skubrūs žings- 
niai, ir ūžiančių nuo kalbų ir gestikuliuojančių juodų frakų 
minioje pasirodė žmogeliukas, ramus, malonaus veido roži- 
niais švariai nuskustais skruosteliais ir giedriomis žydromis 
akimis, o jo galvą puošė garbanos. Administratorius Mersjė 
parodė Rauliui naujai atvykusįjį: 

— Štai džentelmenas, kuriam jūs ir užduokite savo klau- 
simus, mesjė. Leiskite pristatyti poną Mifrua, policijos ko- 
misarą. 

- Ponas vikontas de Šanji! Be galo malonu jus matyti, mes- 
jė, - tarė komisaras. - Ar nemalonėtumėte eiti su manimi? 
Ir dar... - pasisuko į administratorių. - Atleiskite, kur jūsų 
vadovybė? Kur jūsų direktoriai? 

Administratorius Mersjė tylėjo, ir sekretorius Remi išpyš- 
kino, kad direktoriai užsidarė savo kabinete ir dar nieko ne- 
žino apie tai, kas vyksta. 

— Neįtikėtina! Ką gi, veskite mane į kabinetą. 

Ir ponas Mifrua, lydimas vis augančios minios, nužings- 
niavo administracijos biuro link. Mersjė pasinaudojęs su- 
maištimi įbruko savo kabineto raktą Gabrieliui į delną. | 

— Visa tai man nepatinka, - sušnabždėjo jis. - Geriau eikite 
ir išlaisvinkite motušę Žiri, tegu pakvėpuoja grynu oru. 

Gabrielis nuskubėjo. 

Tuo metu visa ta triukšminga kompanija pasiekė direkto- 
rių duris. Mersjė veltui beldėsi: durų niekas neatidarė. 

— Įstatymo vardu - atidarykite! - rūsčiai ir šiek tiek sune- 
rimęs sukomandavo ponas Mifrua. 

Durys pagaliau atsivėrė. Paskui komisarą į kabinetą su- 

garmėjo visi. 

Raulis įėjo paskutinis. Tą akimirką kažkieno ranka nusilei- 
do jam ant peties, ir jis išgirdo žodžius, ištartus pusbalsiu: 

- Eriko paslaptys tegu nedomina nieko! 

Jis vikriai grįžtelėjo, vos suvaldęs nevalingą riksmą. Ran- 
ką, tik ką palietusią jo petį, prie lūpų glaudė žmogus juod- 
medžio spalvos oda, nefrito akimis ir turkiška feska ant gal- 
vos... Persas! 

Nepažįstamasis gestais kvietė Raulį išlaikyti paslaptį, ir tą 
akimirką, kai vikontas jau ruošėsi paklausti apie jo paslaptin- 
go elgesio priežastis, linktelėjo galvą ir išnyko. 


XVI DALIS 


STULBINANTI MADAM ŽIRI 
IŠPAŽINTIS 


APIE SAVO ASMENINIUS SANTYKIUS SU 
OPEROS VAIDUOKLIU 


pr. palydėdamas skaitytojus paskui policijos komisa- 
rą Mifrua į vadovų kabinetą, turiu papasakoti ypatingai 
keistą nutikimą, kuris vyko ponų Rišaro ir Monšarmino ka- 
binete, kai Remi ir Mersjė bergždžiai bandė į jį prisibelsti, o 
abu ponai direktoriai užsibarikadavo su asmeniu, kurio skai- 
tytojai dar neturėjo garbės pažinti, bet mano, kaip istoriko, 
pareiga juos supažindinti neatidėliojant. 

Jau turėjau progą pastebėti, kaip keitėsi ponų vadovų nuo- 
taika per pastarąjį laiką, ir pranešu, kad tie pokyčiai buvo su- 
siję ne tik su nukritusiu šviestuvu įsimintinąjį vakarą. 

Skaitytojai turi žinoti, kad vaiduoklis ramiai gavo savo pir- 
muosius dvidešimt tūkstančių frankų. O, kiek čia buvo verks- 
mų ir dantų griežimo! Įvyko tai labai paprastai. 

Vieną rytą vadovai ant stalo rado voką, ant kurio buvo pa- 
rašytas adresas: „Ponui O.V. (asmeniškai)“. Ir pridėtas raštelis 
nuo paties O.V.: 

„Atėjo laikas atlikti Jums savo pareigas, surašytas vadovų 
darbo Atmintinėje. Prašyčiau įdėti dvidešimt banknotų po 
tūkstantį frankų į šitą voką, užantspauduoti jį Jūsų antspaudu 
ir įduoti į rankas madam Žiri, kuri padarys, kas būtina.“ 

Direktoriai nedelsė: veltui negaišdami laiko apmąstymams, 
kaip užrakintame kambaryje, kurio raktus turėjo tik jiedu, 
įlindo kažkokie prakeikti ryšininkai, vadovai nieko nelaukę 

apsisprendė sučiupti pagaliau tą paslaptingąjį šantažuotoją. 
Viską papasakoję Mersjė ir Gabrieliui ir išpešę iš jų pažadą 
laikyti paslaptį, direktoriai išsikvietė madam Žiri, netarę nė 
žodžio, įdėjo pinigus į voką, užantspaudavo jį ir padavė jai 
į rankas. Durininkė nė kiek nenustebo. Turiu priminti, kad 
ji buvo kuo akyliausiai stebima. Ji nuėjo tiesiai į vaiduoklio 
ložę ir padėjo vertingąjį voką ant nedidelės lentynėlės prie 
balkono krašto. Abu direktoriai, lydimi Mersjė ir Gabrielio, 
pasislėpė taip, kad nė akimirkai nepamestų voko iš akių. Taip 
jie prabudėjo visą spektaklį; po spektaklio, kadangi vokas te- 
begulėjo ant lentynėlės, jie nepaliko savo slėptuvių. Galiau- 
siai teatras ištuštėjo, motušė Žiri taip pat išėjo namo, o voko 
pasiimti niekas nepasirodė. Jiems laukti įkyrėjo, ir jie atplėšė 
voką, prieš tai įsitikinę, kad antspaudas nepaliestas. 

Iš pradžių Rišaras ir Monšarminas pagalvojo, kad pinigai 
tebeesti vietoje, bet po akimirkos suprato, kad yra ne visai 
taip. Dvidešimt tūkstančių frankų išnyko - voke gulėjo dvi- 
dešimt Sante Farce* banko akcijų. Vadovų pyktis ir baimė 
buvo suprantami. Monšarminas norėjo iškviesti policijos ko- 
misarą, bet Rišaras jį sustabdė. Jis neabejotinai turėjo planą, 
nes pasakė: 

- Nejuokinkime žmonių. Visas Paryžius tyčiosis iš mūsų. 
O.V. laimėjo pirmą raundą: mes laimėsime kitą. 

Jis jau galvojo apie kito mėnesio išmoką. 

Tiesą sakant; juos taip mikliai apmovė, kad jų nusiminimas 
buvo visai suprantamas. Suprasti tai sunku nebuvo. Širdies 
gilumoje abu direktoriai dar vis tebemanė, kad piktai tebe- 
pokštauja jų pirmtakai. Kita vertus, Monšarminas įtarė visus - 
aplinkinius, neišskiriant ir paties Rišaro, kuris garsėjo savo 


*Sante Farce - mistifikacija, pokštas, apgaulė, šiuo atveju - nieko nereiš- 
kiantys popiergaliai. 

neišsenkama fantazija. 

Kad ir kaip ten būtų, jie neramiai laukė tolesnių įvykių ir 
nenuleido akių nuo madam Žiri. Rišaras neleido jai nieko 
sakyti. 

- Jei ji įtraukta į šią istoriją, pinigai bus išgaravę seniai. Bet, 
mano įsitikinimu, ji pernelyg kvaila. 

- Šiame reikale minkštapročių netrūksta, - tarė liūdnai 
Monšarminas. 

- Kas galėjo pagalvoti, kad taip bus? - sudejavo Rišaras. 
- Bet nebijok: kitą kartą aš imsiuos specialiųjų priemonių. 

Kitas kartas atėjo tą dieną, kai dingo Kristina Daė. Rytą 
raštelis iš vaiduoklio priminė, kad jų pareiga - sumokėti pi- 
nigus: „Darykite taip, kaip praeitą kartą. Perduokite voką su 
dvidešimt tūkstančių mūsų maloniajai poniai Žiri.“ 

Perdavimo procedūra turėjo vykti tą patį vakarą. Ir da- 
bar mes įeisime į direktorių kabinetą likus pusvalandžiui iki 
to laiko, kai pakyla uždanga ir prasideda pirmasis „Fausto“ 
veiksmas. Rišaras parodė Monšarminui voką. Tada jis atskai- 
čiavo dvidešimt tūkstančių frankų ir sudėjo juos į voką, bet 
jo neužklijavo. 

— O dabar, - tarė jis, - kvieskite tą senę Žiri. 

Garbioji moteriškė buvo pakviesta. Ji įėjo ir pasisveikino 
giliu įtūpstu. Tebedėvėjo savo juodą taftos suknelę, kuri vie- 
tomis mainė spalvą nuo tamsiai raudonos iki violetinės, ir 
juodą nutriušusią skrybėlaitę su pakriošusios varnos spalvos 
plunksnomis. Smagiai nusiteikusi ji pasisveikino: 

- Labas vakaras, džentelmenai! Tai dėl voko, tikiuosi? 

- Taip, madam Žiri, - ypatingai maloniai atsakė Rišaras. 
— Tai dėl voko... Ir dar dėl kai ko. 

- Jūsų paslaugoms, pone Rišarai, jūsų paslaugoms. Kas 
tas dar? 

- Pirmiausiai norėčiau kai ko jūsų paklausti, ponia Žiri. 

- Prašome, pone. Madam Žiri atsakys į bet kurį klausi- 
mą. 

— Ar jūsų santykiai su vaiduokliu geri? 

- Puikūs, sere, puikesni būti negali. 

- Aha! Džiugu, džiugu... Pasakykite, madam, - tarė Ri- 
šaras pasitikėjimo kupinu tonu, - kalbant tarp mūsų, ar jūs 
ne kvaiša? 

- Kąjūs sau leidžiate, pone? - durininkei iš pasipiktinimo 
net plunksnos ant nutriušusios skrybėlės sustingo. - Galiu 
jus užtikrinti, kad tokia mintis niekam nė į galvą neatėjo. 

- Puiku, mums taip pat. Na, o dabar prisipažinkite, kad 
visa ši vaiduoklio istorija - puikiai parengtas pokštas, ap- 
gaulė, ar ne? Na, čia tarp mūsų... Tačiau jis pernelyg ilgai 
užsitęsė. 

Madam Žiri dėbtelėjo į vadovus taip, tarsi jie kalbėtų kiniš- 
kai. Ji priėjo prie Rišaro stalo ir sunerimusi paklausė: 

— Kąjūs tuo norite pasakyti? Aš nesuprantu. 

- O, jūs suprantate puikiai. Pasakysiu taip: jūs turite su- 
prasti mus... Ir, pirmiausia, pasakykite jo vardą. 

- Kieno vardą? 

- Jūsų bendrininko, madam Žiri. Jūsų vaiduoklio. 

— Aš esu vaiduoklio bendrininkė? Aš? Kam jam bendri- 
ninkė? 

— Jūs darote tai, ką jis paprašo, ar ne taip? 

- Tai man nėra sunku, žinote. 

- Ir jis iki šiol duoda jums arbatpinigių. 

- Nesiskundžiu. 

- Kiek jis jums duoda už tai, kad atnešate voką? 

- Dešimt frankų. 

- Vargšelė! Liesai, liesai... Matyt, jis nepersistengia. 

— Kodėl? 

- Paaiškinsiu jums, madam. O dabar norėtumėme sužino- 

ti, dėl kokios ypatingos priežasties jūs tarnaujate savo siela 
ir kūnu tam vaiduokliui... Ponia Žiri, negaliu patikėti, kad 
draugystė ir prieraišumas gali būti nupirkti už penkis ar de- 
šimt frankų. 

— Tai tiesa! Aš galiu jums išdėstyti priežastis, pone direk- 
toriau. Ir tai jokia negarbė, pone. Netgi atvirkščiai. 

— Mes tuo nė kiek neabejojame, madam! 

— Na, tai yra dėl to... Beje, vaiduokliui nepatinka, jei kas 
kalba apie jo reikalus. 

— Ak, štai kaip? - nusivaipė Rišaras. 

- Ši istorija susijusi tik su manimi, - pradėjo durininkė. 
— Gerai, tiek to. Visa tai vyko vieną vakarą Penktojoje ložėje, 
ten kartą radau laišką, adresuotą man, kuris buvo parašytas 
raudonu rašalu. Man nereikia skaityti to laiško, ponai, aš jį 
moku atmintinai, ir niekada jo neužmiršiu, net jei gyvensiu 
šimtą metų! 

Ir madam Žiri, išsitempusi, išraiškingai susakė laišką nuo 
vaiduoklio: | 

- „Madam: 

- 1825. Panelė Menetrijė, baleto primadona, tapo marki- 
ze de Kiuzi. 

- 1832. Panelė Marija Taljoni, šokėja, tapo grafiene Žilber 
de Vuazen. 

- 1847. Lola Montes, šokėja, sudarė morganatinę santuoką 
su karaliumi Liudviku Bavariečiu ir gavo grafienės de Lands- 
feld titulą. 

- 1845. Panelė Maria, šokėja, tapo baroniene d Ermevil. 

- 1870. Teresė Esjė, šokėja, ištekėjo už Dono Fernando, 
Portugalijos karaliaus brolio.“ 

Rišaras ir Monšarminas klausėsi senosios moteriškės, kuri 
vardindama šias šlovingas vedybas vis kėlė balsą ir galiausiai, 
sukaupusi drąsą, balsu, kupinu pasididžiavimo, rečitatyvu iš- 

rėžė paskutinį pranašingojo laiško sakinį: 

- 1885. Meg Žiri, imperatorienė! 

Išsekinta šio paskutinio emocinio proveržio, durininkė su- 
krito į kėdę, sakydama: 

- Džentelmenai, laišką pasirašė „Operos vaiduoklis“. Anks- 
čiau buvau apie jį girdėjusi, bet nelabai tikėjau. Tačiau nuo 
tos dienos, kai jis paskelbė, kad mano mažoji Meg, - mano 
kūnas ir kraujas! - taps imperatoriene, dėl jo egzistavimo ne- 
liko jokių abejonių. 

Nebuvo reikalo tyrinėti euforijos apimtos motušės Žiri 
veido, nes iš karto buvo aišku, kad iš vargšės moteriškės iš- 
pešti gali viską, ištaręs du magiškus žodžius: „vaiduoklis“ ir 
„imperatorienė“. 

Bet kas gi tampo už siūlų šią neįprastą marionetę? 

- Jūs sakėte niekada jo nemačiusi, jis su jumis kalbasi ir jūs 
tikite tuo, ką jis jums sako? - paklausė Monšarminas. 

- Taip. Visų pirma, būtent jam turiu būti dėkinga, kad 
mano mažylei Meg davė tegu ir nedidelį, bet svarbų vaidmenį 
pirmojoje kordebaleto eilėje. Aš pasakiau vaiduokliui: jei ji 
bus imperatorienė 1885 metais, nėra ko veltui gaišti laiko, ji 
jau dabar turi pradėti šokti pirmąja pirmojoje eilėje. Jis pa- 
sakė: „Bus atlikta“. Tik žodelytį užtarė dėl mano Meg ponui 
Polinji, ir darbas buvo padarytas! 

- Taigi jūs tvirtinate, kad ponas Polinji vaiduoklį matė? 

— Ne, ne daugiau, nei aš. Jis jo nematė, bet girdėjo. Vai- 
duoklis pasakė jam žodelį į ausį, pamenate? - tą vakarą, kai 
ponas Polinji Penktąją ložę paliko baisingai išblyškęs. 

Monšarminas beviltiškai atsiduso. 

- Taip, - liejosi madam Žiri, - aš visuomet įtariau, kad 
tarp pono Polinji ir vaiduoklio yra savų paslapčių. Direkto- 
rius darė viską, ko prašė jo vaiduoklis... Polinji niekad jam 
nesipriešindavo. 

- Ar girdi, Rišarai: Polinji vaiduokliui nesipriešindavo. 

— Taip, taip, girdžiu! - tarė Rišaras. - Ponas Polinji yra vai- 
duoklio draugas; ir ponia Žiri yra Polinji draugė. Tai bent!.. 
Tačiau manęs ponas Polinji nedomina. Vienintelis žmogus, 
dėl kurio likimo jaudinuosi ir net neslepiu šito, - tai madam 
Žiri! Taigi, ponia, jūs nežinote, kas tame voke yra. 

- Dieve mano! Žinoma, ne! 

— Tada žiūrėkite! 

Madam Žiri žvilgterėjo į voką blausiomis akimis, ir jos 
sužvilgo. 

- Dvidešimt tūkstančių frankų! - riktelėjo ji. 

- Taip, madam, dvidešimt tūkstančių frankų. Ir jūs tai ži- 
nojote. 

- Aš, pone? Gink Dieve, pone... Prisiekiu... 

- Neprisiekinėkite, madam!.. Dabar jums pasakysiu ant- 
rąją priežastį, dėl ko čia pasikviečiau. Madam Žiri, aš ruo- 
šiuosi jus suimti. 

Dvi senos varnos spalvos plunksnos ant nutriušusios skry- 
bėlės, paprastai stirksodavusios kaip du klaustukai, išsitiesė 
akyse, virsdamos dviem šauktukais; pati skrybėlaitė grėsmin- 
gai pasipurtė ant senosios damos pasišiaušusio šinjono. 

Nuostaba, pasipiktinimas, protestas ir siaubas, visa tai mo- 
tušė Žiri išreiškė judesiais: madam ekstravagantišku piruetu 
demonstravo įžeistą dorybę, ji pusiau pašoko, pusiau paslydo 
ir atsidūrė tiesiai priešais Rišaro nosį, kuris nepasivargino ati- 
traukti savo krėslo atgal. 

- Areštuoti mane? 

Buvo išties nuostabu, kaip šiuos žodžius tarianti burna ne- 
išspjovė paskutinių trijų likusių dantų Rišarui į veidą. 

Ponas Rišaras laikėsi narsiai. Jis nesitraukė nė per žingsnį. 
Jo rodomasis pirštas grėsmingai nukrypo tiesiai Penktosios 
ložės durininkei į krūtinę. 

- Aš suimu jus, madam Žiri, kaip vagilę. 

— Pakartok! 

Ir ponia Žiri atsivėdėjusi mostelėjo direktoriui Rišarui per 
veidą, o Monšarminas net nespėjo įsikišti. Tiesą sakant, an- 
tausį senoji isterikė įlipdė ne savo sausu delnu, o brūkštelėjo 
voku, skandalo kaltininku. Stebuklingas vokas nuo smūgio 
išsiskleidė ir naujutėlaičiai banknotai tarsi gigantiškų pete- 
liškių sūkurys lėtai nuplazdeno žemėn. 

Direktoriai riktelėjo vienu balsu, viena ir ta pati mintis 
perskrodė jiems smegenis ir jie suklupę karštligiškai ėmė ro- 
pinėti po kambarį, rinkti ir tyrinėti neįkainojamus popieriaus 
lakštelius. 

— Tikri, Monšarminai? 

— Tikri, Rišarai? 

— Taip, jie dar vis tikri! 

Virš jų galvų griežė trys ponios Žiri dantys, o iš burnos 
veržėsi nerišlūs keiksmai. Aiškus buvo tik šis Leit - motif. 

— Aš - vagilė! Koks įžūlumas! Aš - vagilė?! Aš? 

Ji duso iš pykčio. Ji rėkė. 

— Dar niekuomet nesu girdėjusi tokių įžūlybių! 

Paskui netikėtai prišoko prie pono Rišaro ir dūrė pirštu. 

- Kita vertus, - suspiegė ji, - jūs, pone Rišarai, turite geriau 
žinoti, kur iškeliavo tie dvidešimt tūkstančių frankų! 

- Aš? - sustingo iš nuostabos Rišaras. - Iš kur? | 

Monšarminas, kurio tiriamas ir nepatenkintas žvilgsnis 
susmigo į partnerį, tuojau pareiškė, kad geroji ledi turėtų vis- 
ką paaiškinti. 

- Kąjūs turite omenyje, madam Žiri? - paklausė jis. - Ko- 
dėl jūs tvirtinate, kad ponas Rišaras turėtų geriau už jus ži- 
noti, kur dingo dvidešimt tūkstančių frankų? 

Rišaras vis labiau raudonuodamas nuo įdėmaus Monšar- 
mino žvilgsnio čiupo motušę Žiri už juosmens ir negailestin- 

gai pakratė. Tarsi tūkstantis perkūnų jis suriaumojo: 

— Kodėl aš turiu geriau žinoti, kur dingo pinigai? Atsakyk 
man, sen!.. - Rišaras laiku nurijo nepadorų epitetą, jau sly- 
dusį jam nuo liežuvio. 

— Todėl, kad jie perėjo per jūsų kišenę, - išpyškino senoji 
moteriškė, žiūrėdama į Rišarą kaip žiūrima į staiga išdygusį 
nelabąjį. 

Rišaras turbūt būtų sutrynęs madam Žiri, tačiau Monšar- 
minas sutramdė baudžiančią ranką ir, pasivedėjęs ponią Žiri 
į šalį, maloniai paklausė: 

— Kaip jūs galite įtarinėti mano partnerį poną Rišarą įsi- 
dėjus sau į kišenę dvidešimt tūkstančių frankų? 

— Aš to niekada nesakiau, - pareiškė motušė Žiri. - Tik 
noriu pasakyti, jog pati savo rankomis įdėjau ponui Rišarui 
į kišenę voką su pinigais. - Ir pridūrė pusbalsiu. - Kad jau 
čia taip... tikiuosi, vaiduoklis man atleis! 

Rišaras jau ruošėsi piktintis, tačiau Monšarminas autori- 
tetingu mostu nurodė jam tylėti. 

— Pala! Pala! Tegu moteriškė išsikalba. Leisk paklausti 
man. - Ir jis pridėjo. - Apskritai, keista, kad tu taip susiner- 
vinai. Mes jau ant paslapties išaiškinimo slenksčio... O tu 
verdi iš pykčio!.. Tavo elgesys neteisingas... Aš, pavyzdžiui, 
labai džiaugiuosi. 

Motušė Žiri tarsi kankinė pakėlė į jį akis, ir jos veidas vėl 
sušvito nesugriaunamu tikėjimu savąja nekaltybe. 

- Jūs sakote, kad voke, kurį aš nuosavomis rankomis įki- 
šau ponui Rišarui į kišenę, buvo dvidešimt tūkstančių frankų, 
bet, prisiekiu, aš to nežinojau, kaip ir ponas Rišaras nežinojo 
apie voką. 

— Na, štai! - pasipūtė Rišaras nugalėtojo mina veide, ku- 
rios Monšarminas negalėjo pakęsti. - Aš nieko nežinojau! Jūs 
man kišate kišenėn dvidešimt tūkstančių frankų, ir aš nieko 

apie tai nežinau! Malonu girdėti, madam Žiri! 

- Taip, - linktelėjo terrible dame“. - Tai tiesa. Jūs to ne- 
žinojote. Bet jūs, jūs, pone, turėjote aptikti tuos pinigus galų 
gale! 

Rišaras, atrodė, būtų prarijęs motušę Žiri gyvą, jei šalia 
nebūtų buvę Monšarmino, kuris ją išgelbėjo. Jis klausinėjo 
toliau: 

- Kokį voką jūs įkišote ponui Rišarui į kišenę? Tai juk ne- 
buvo tas pats, kurį mūsų akyse nunešėte į Penktąją ložę ir 
kuriame pinigų nebuvo? 

- Atleiskite, būtent tą, kurį man padavė M. le directeur, aš 
ir įkišau į M. le directeur kišenę, - paaiškino madam Žiri. - O 
tą, kurį padėjau ložėje, man buvo davęs vaiduoklis ir jis buvo 
paslėptas mano suknelės rankovėje! 

Sulig tais žodžiais madam Žiri iš rankovės ištraukė voką, 
kaip du vandens lašai panašų į tą, kuriame buvo sudėti pini- 
gai. Vadovai griebė voką ir atidžiai apžiūrėję konstatavo, kad 
jis užantspauduotas jų asmeniniu direktorišku antspaudu. 
Atplėšė voką... Iš jo iškrito dvidešimt popiergalių su neeg- 
zistuojančio St.Farce banko piešinėliais, tokie pat, kokius jie 
rado ir mėnesį prieš. 

— Kaip paprasta! - tarė Rišaras. 

— Kaip paprasta! - aidu atsiliepė Monšarminas. 

- Patys efektyviausi triukai - patys nesudėtingiausi. Už- 
tenka miklaus bendrininko... 

- Arba bendrininkės... - pagavo Monšarminas, nenuleis- 
damas akių nuo ponios Žiri, tarsi hipnotizuodamas ją žvilgs- 
niu. - Taigi vaiduoklis jums įteikė šį voką, vaiduoklis privertė 
jus jį pakeisti, tiesa? Vaiduoklis pasakė, kad voką, gautą iš 
Rišaro, jūs turite Rišarui įkišti kišenėn, taip? 


* Baisioji dama. 

— Taip, būtent taip vaiduoklis ir liepė. 

— Galbūt galėtumėte mus supažindinti su šiais mažučiais 
jūsų talentais? Štai vokas. Darykite viską taip, tarsi mes nie- 
ko nežinome. 

- Jūsų paslaugoms, mesjė. 

Madam Žiri paėmė voką ir pasuko prie durų. Kai jau ji 
buvo ant slenksčio, direktoriai šokosi paskui. 

— Ne, ne, madam, tokių pokštų gana! Dukart ant to paties 
grėblio? — Na, jau ne! 

- Atleiskite ponai, - susinepatogino moteriškė. - Atleis- 
kite... Jūs sakėte, kad elgčiausi taip, tarsi jūs nieko nežinotu- 
mėte. Jei jūs nieko nežinotumėte, aš su tuo voku jau būčiau 
išėjusi. 

— Kaip jūs įkišote voką į mano kišenę? - paklausė Rišaras, 
sekamas Monšarmino kairiosios akies - dešinioji buvo pri- 
kalta prie motušės Žiri: tai buvo pakankamai sudėtinga, bet 
Monšarminas buvo nutaręs šįkart iškapstyti visą tiesą, kokia 
ji bebūtų. | 

- Aš privalėjau įkišti voką jums į fraką tokiu momentu, kai 
jūs to visiškai nesitikėsite, pone. Žinote, kad vakarais neretai 
prasivaikštau užkulisiuose, nes kaip motina turiu teisę lydėti 
savo dukrytę į šokių salę, atnešu jai kurpaites, prasidedant 
baletui... Tiesa sakant, vaikštau šen ir ten... Ložių valdytojai 
irgi ten vaikšto... Ir jūs, pone, taip pat... Ten būna daugybė 
žmonių... Aš seku paskui jus ir nutaikiusi progą, kyšteliu 
voką į užpakalinę jūsų frako kišenę. Ir jokių raganysčių čia 
nėra, pone! 

- Ir jokių raganysčių! - sugriaudė Rišaras, vartydamas akis 
kaip Griausmavaldis Jupiteris. - Jokių raganysčių? Meluoji, 
sena ragana! 

Madam Žiri išsitiesė, karingai atstatė visus tris dantis. 

— Ką jūs šnekate, pone? 

- Visą tą vakarą aš sėdėjau prie Penktosios ložės ir nebuvau 
nusileidęs prie scenos! 

- Voką aš jums įkišau visai ne tą vakarą, M. le directeur! 
Tai buvo per kitą spektaklį! Tai buvo tą vakarą, kai valstybės 
dailiųjų menų ministro pavaduotojas... 

Rišaras nekantriai nutraukė motušę Žiri. 

— Taip taip taip, dabar prisimenu, - tarė jis, trindamas kak- 
tą. - Ponas ministro pavaduotojas nuėjo į užkulisius ir pa- 
kvietė mane... Aš nusileidau į šokių salę, ministro pavaduo- 
tojas ir jo sekretorius jau buvo ten... Aš staiga pasisukau... 
O už mano nugaros stovėjote jūs! Man netgi pasirodė, kad 
mane pastūmėte, nes nieko daugiau šalia jūsų nebuvo. Taip, 
taip, matau jus kaip dabar! 

- Taip ir buvo, pone direktoriau, būtent taip! Tada aš tik 
buvau pabaigusi savo mažutę užduotį... Toji kišenė buvo to- 
kia patogi! 

Ir ponia savo žodžius palydėjo nepastebimu judesiu. Ji apė- 
jo Rišarą, ir jam iš už nugaros labai vikriai, taip, kad Mon- 
šarminas, kuris nenuleido nuo jos akių, nieko nepastebėjo, 
taigi kuo mikliausiu judesiu ponia Žiri nuleido voką į vieną 
iš direktoriaus frako uodegos kišenių. 

- Žinoma! - suriko Rišaras, kuris atrodė šiek tiek išblyškęs. 
— Labai miklus vaiduoklio triukas! Jo užduotis buvo tokia: 
pašalinti bet kokį pavojingą tarpininką tarp to, kuris pinigus 
paima, ir to, kūris duoda! Paskui jam tik lieka išimti pinigus 
iš mano kišenės, taip, kad aš to nepastebėčiau, juolab, kad aš 
nė nežinojau, kad pinigai ten! Puikiai sužaista, ar ne? 

- Puikiai! Žinoma puikiai, - porąkart delnais pliaukš-' 
telėjo Monšarminas. - Tik pamiršti, drauguži, kad dešimt 
tūkstančių į tą voką įdėjau iš savų ir kad į mano kišenę nie- 
kas nieko neįkišo! 

L Pei paskutinė frazė labai aiškiai metė įtarimą 
ant kolegos. Tarp jų tuojau įsiliepsnojo karštas kivir- 
čas, ir, galų gale, buvo nutarta, kad nuo šios minutės Rišaras 
be jokių ginčų paklus Monšarminui ir padės jam surasti tą 
niekšą, kuris iš jų šitaip tyčiojasi. 

Dabar mes priartėjame prie tos pertraukos po veiksmo 
Sode, kai sekretorius Remi pastebėjo keistą vadovų elgesį ir jų 
netinkamus veiksmus, griaunančius direktoriškąjį orumą. 

Monšarmino ir Rišaro elgesį lėmė tik ką išsiaiškinti daly- 
kai, todėl, pirma, tą vakarą Rišaras privalėjo tiksliai pakartoti 
visus savo judesius, kuriuos jis darė tądien, kai jam į kišenę 
buvo įkišti išgaravę dvidešimt tūkstančių frankų, antra, Mon- 
šarminas vaikščiojo jam už nugaros ir atidžiai stebėjo part- 
nerio frako uodegą, į kurios kišenę madam Žiri turėjo įkišti 
dar dvidešimt tūkstančių. | 

Ponas Rišaras nuėjo į tą pačią vietą, kur prieš mėnesį sto- 
vėjo ir lankstėsi ponui dailiųjų menų ministro pavaduotojui 
ir jo sekretoriui. Ponas Monšarminas stebėjo viską už kelių 
žingsnių. 

Madam Žiri praėjo, švelniai prisilietė prie Rišaro, įkišo 
voką su pinigais direktoriui į kišenę ir dingo... Tiesą sakant, 
ją dingti privertė. Tiksliai vykdydamas Monšarmino instruk- 
cijas, administratorius Mersjė uždarė gerąją ledi savo kabi- 

nete ir kelis kartus užsuko raktą, kad ji negalėtų susitikti su 
vaiduokliu. Ji pakluso nesipriešindama, nes dabar jau buvo 
virtusi susigūžusiu pergąsdintu padaru, kuris tik mirkčiojo 
šlapios vištos akimis ir koridoriuje jau girdėjo duslius polici- 
jos komisaro žingsnius, kuriais jai buvo grasinama, bei dūsa- 
vo taip, kad atrodė, suskils marmurinės kolonos. 

Visą tą laiką Rišaras lankstėsi, linkčiojo galva, ir traukėsi 
atbulas, tarsi prieš jį stovėtų visagalis valdininkas, o nesu- 
prantama direktoriaus pantomima kėlė nuostabą atsitikti- 
niams stebėtojams. 

Rišaras lankstėsi - niekam, lenkė savo nugarą - prieš nie- 
ką, traukėsi atbulas - nuo nieko... Per kelis žingsnius šalia 
lygiai taip pat nesuprantamai elgėsi ir Monšarminas - lanks- 
tėsi, kelis žingsnius prieš Rišarą ėjo atbulas ir vijo netyčia pa- 
sitaikiusius stebėtojus, pavyzdžiui, poną Remi, ar maldavo 
poną ambasadorių de La Borderi bei Crėdit Central banko 
direktorių „neliesti pono M.le directeur“. 

Monšarminas, kurio galva virė nuo minčių, nenorėjo, kad 
Rišaras susidurtų su bet kuo po to, kai jį palietė motušė Žiri 
ir paliko dvidešimt tūkstančių jo kišenėje. 

- Ojei tai buvo ambasadorius... arba banko direktorius... 
arba Remi... 

Rišaras, lankstydamasis ir sveikindamas neegzistuojančius 
svečius, nuėjo iki koridoriaus, vedančio į tarnybines patalpas. 
Visą šį kelią jis buvo atidžiai stebimas Monšarmino iš užpa- 
kalio ir stebėjo viską, kas buvo akipločiu priešais jį. | 

Savaime suprantama, šis originalus vaikščiojimo būdas, 
kurį demonstravo abu Nacionalinės akademijos direktoriai, . 
neliko nepastebėtas. Juos matė. Tačiau dvidešimt tūkstančių 
kišenėje buvo vienintelė jų mintis, o visa kita aplinkui tuo 
laiku paprasčiausiai neegzistavo. 

Įeidamas į silpnai apšviestą administracijon vedantį kori- 

dorių, Rišaras šnipštelėjo Monšarminui: 

- Esu tikras, kad manęs nepalietė niekas. Dabar truputį at- 
sitrauk ir stebėk mane, kol nueisiu iki mūsų kabineto: geriau 
nekelti įtarimų, o mes pažiūrėsime, kas bus toliau. 

Bet Monšarminas paprieštaravo: 

- Ne, Rišarai, ne! Tu eik į priekį, o aš seksiu iš paskos, nė 
per žingsnį neatsitraukdamas. 

- Klausyk, - nebeišlaikė Rišaras, - man atrodo, tokiomis 
aplinkybėmis nušvilpti pinigus neįmanoma. 

- Tikiuosi, - linktelėjo Monšarminas. 

- Tuomet mes elgiamės absurdiškai! 

— Darome tą patį, ką ir praėjusį kartą... O praeitą kartą aš 
prisivijau tave prie išėjimo iš scenos ir ėjau tau iš paskos visai 
šalia per visą koridorių. 

— Taip, taip tiesa, - paklusniai linktelėjo Rišaras. 

Po poros minučių abu direktoriai jau buvo užsirakinę savo 
kabinete, o Monšarminas savo rankomis įkišo raktą sau į ki- 
šenę. 

— Gerai pamenu, kad mes buvome vieni, ir kad durys buvo 
užrakintos iki tos akimirkos, kai iš Operos išėjome namo. 

- Taip. Ir niekas mūsų nesustabdė... 

— Niekas. 

— Tada, - tarė Rišaras, rausdamasis atmintyje, - mane ga- 
lėjo apvogti einant namo. 

— Ne, - tarė Monšarminas gerokai sausesniu tonu, nei įpra- 
stai. —- Ne, tai neįmanoma. Aš pats savo karieta tave parvežiau 
namo. Dvidešimt tūkstančių prapuolė tavo namuose, dėl to 
neturiu jokių abejonių. 

— Tai jau virš visko! - pasipiktino Rišaras. - Aš pasitikiu 
savo tarnais... ir jei nors vienas taip pasielgtų, jis jau seniai 
būtų pasprukęs... 

Monšarminas gūžtelėjo pečiais, tarsi parodydamas, kad 

smulkmenos jo nedomina, o Rišarui trinktelėjo į galvą, kad 
kolega kalba su juo nedovanotinu tonu. 

— Monšarminai, man jau gana! 

— Rišarai, man jau irgi pakanka! 

— Drįsti mane įtarinėti? 

— Taip, kvailai juokaujant. 

- Dvidešimt tūkstančių - ne juokai! 

- Visiškai sutinku su tavimi, - pareiškė Monšarminas, at- 
sivertė laikraštį ir demonstratyviai įniko į jį. 

— Ką čia darai? - nustebo Rišaras. - Skaitysi laikraštį? 

-Taip, Rišarai, skaitysiu tol, kol nenugabensiu tavęs 
namo. 

- Kaip praeitą kartą? 

— Kaip praeitą kartą. 

Rišaras griebė laikraštį iš Monšarmino rankų. Tas atsistojo, 
daug labiau suirzęs nei visada, nepatenkintas įsmeigė žvilgs- 
nį į įsiaudrinusį Rišarą, kuris stovėjo sukryžiavęs rankas ant 
krūtinės - gestas, nuo Adomo ir Ievos laikų reiškiantis iš- 
šūkį. 

- Štai kas, drauguži, aš pagalvojau, ...pagalvojau... kad, jei 
aš, šalia tavęs praleidęs visą vakarą ir parvežtas tavo ekipažu, 
atsisveikindamas pastebėčiau, kad pinigų nėra, tai... 

- Kur čia suki? - Monšarminas iš pykčio nusidažė pur- 
puru. 

— Aš pagalvojau, jei jau tu nėatstojai nuo manęs nė per 
žingsnį ir buvai vienintelis, kuris prie manęs galėjo prisiartin- 
ti, kaip ir praeitą kartą... Žodžiu, aš pamanyčiau, kad jei jau 
mano kišenėje pinigų nebėra, gal jie atsirado tavo kišenėje! 

Monšarminas kaip nuplikytas šoko iš vietos. 

- Supratau! Mums reikalingas žiogelis! 

— Koks žiogelis? Kam mums žiogelis? 

- Mes užsegsime tavo kišenę žiogeliu. Tokiu būdu nie- 

kas - nei čia, nei pakeliui į namus niekas negalės įkišti ran- 
kos tau į kišenę taip, kad to nepastebėtum! Žiogelį! Duokite 
man žiogelį! 

Mes jau žinome, kad būtent tuo momentu Monšarminas 
atvėrė duris į koridorių ir suriko: 

- Žiogelį! Kas duos man žiogelį?! 

Mes jau žinome, apie ką sekretorius Remi kalbėjosi su 
Monšarminu, kol kurjeris atnešė jam žiogelį. Štai kas įvyko 
toliau. 

Monšarminas, vėl užtrenkęs duris, atsiklaupė Rišarui už 
nugaros. 

— Tikiuosi, - tarė jis, - kad banknotai tebėra savo vietoje. 

— Aš taip pat, - atsiliepė Rišaras. 

- Tikri? - paklausė Monšarminas. - Norėčiau juos pa- 
čiupinėti. 

- Tikrink pats, - pasiūlė Rišaras. - Nenoriu prie jų nė lies- 
tis. 

Monšarminas išėmė voką iš Rišaro kišenės ir drebančio- 
mis rankomis ištraukė banknotus: šįkart, kad galėtų laikas 
nuo laiko voką patikrinti, jie jo neužantspaudavo ir netgi ne- 
užklijavo. Monšarminas įsitikino, kad viskas savo vietoje, kad 
banknotai tikri ir tie patys, vėl sudėjo juos į užpakalinę Rišaro 
frako kišenę ir kruopščiai užsegė žiogeliu; frako savininkas 
visą tą laiką sustingęs sėdėjo prie savo darbo stalo. 

Tada Monšarminas prisitraukė kėdę ir atsisėdo Rišarui už 
nugaros, įsistebeilijęs į frako uodegą. 

— Dar truputėlį kantrybės, Rišarai, dar kelias minutes... 
Greitai muš vidurnaktį. Praeitą kartą mes išėjome lygiai dvy- 
liktą. 

— O, kantrybės man užteks. 

Laikas ėjo lėtai, tingiai, sunkiai ir paslaptingai. Rišaras 
įtemptai nusijuokė. 

- Baigsis tuo, kad pradėsiu tikėti to vaiduoklio visagalybe, 
- tarė jis. - Netgi dabar - ar nejauti kambaryje esant kažko, 
kas kelia nerimą, nejaukumą, muša iš vėžių? 

- Yra tiesos, - sutiko Monšarminas, kurį užplūdo stiprus 
nerimas. 

- Vaiduoklis! - vėl prabilo Rišaras tyliai, tarsi bijotų, kad 
jį užgirs nematomos nedraugo ausys, - vaiduoklis... nejau- 
gi tai jis prie visų triskart pabeldė į mano stalą?.. Nejaugi tai 
jis palieka mums paslaptingus linkėjimus, kalba Penktojoje 
ložėje... Nejaugi tai jis pakorė Žozefą Bjukė, ...jis, kuris už- 
vertė šviestuvą žiūrovams ant galvų... ir kuris mus apiplėši- 
nėja! Nieko kambaryje, be tavęs ir manęs, nėra, ir jeigu pini- 
gai dings, - o nė vienas nebūsime prisidėję prie to, - ko gero, 
teks patikėti vaiduokliu... 

Tą akimirką ant židinio atbrailos laikrodis išmušė pirmąjį 
vidurnakčio dūžį. 

Abu direktoriai krūptelėjo. Kaktos jiems nurasojo prakai- 
tu. Dvylika dūžių keistai nuaidėjo jų ausyse. 

Kai laikrodis nutilo, jie, tarsi gavę signalą, atsistojo nuo 
kėdžių. 

— Manau, jau galime eiti, - pasakė Monšarminas. 

- Galime eiti, - aidu pakartojo Rišaras. 

- Prieš išeidami, gal dar žvilgterėkime į tavo kišenę? 

- Žinoma, Monšarminai, tu privalai!.. Na? - paklausė jis, 
nes Monšarminas dar tebesirausė po kišenę. 

- Nieko. Žiogelis vietoje. 

- Neabejoju, būtų neįmanoma mūsų apiplėšti, neatsegus 
to prakeikto žiogelio! 

Monšarminas karštligiškai teberausė kišenę. Visiškai pa- 
sikeitusiu balsu jis tarė: 

- Žiogelis vietoje, bet pinigų ten nėra. 

- Nebejuokinga, Monšarminai!.. Laikas juokeliams netin- 

kamas! 

— Pasičiupinėk pats! 

Rišaras mikliu judesiu išsinėrė iš frako. Direktoriai išver- 
tė kišenę. Kišenė buvo tuščia. Keisčiausias dalykas tas, kad ji 
tvarkingai žiogeliu tebebuvo susegta toje pačioje vietoje. 

Rišaras ir Monšarminas išblyško. Jie daugiau neabejojo, 
kad tai kažkokie burtai. 

— Vaiduoklis! - sumurmėjo Monšarminas. 

Rišaras staiga šoko ant savo partnerio. 

- Tik tu lietei mano kišenę! Atiduok mano dvidešimt tūks- 
tančių! 

- Savo siela... - duso Monšarminas, kuris, atrodė, tuoj tuoj 
neteks sąmonės, - savo siela prisiekiu, kad aš jų neliečiau. 

Į duris kažkas pabeldė, Monšarminas kaip prisuktas au- 
tomatas prižingsniavo prie durų, atidarė, nematančiomis 
akimis pažvelgė į administratorių Mersjė, su juo pasikeitė 
keliomis frazėmis, nelabai suvokdamas, ką sako, ir nesąmo- 
ningai savo nieko nesuprantančiam pavaldiniui į delną įbru- 
ko žiogelį... 

pie komisaras, įžengęs į vadovų kabinetą, pirmiausiai 
pasiteiravo apie dingusią primadoną: 

— Ar Kristinos Daė čia nėra? 

- Ar Kristinos Daė čia nėra? - aidu atkartojo Rišaras. - 
Aišku, ne. Kodėl ji čia turėtų būti? 

Monšarminas negalėjo nė žodžio išspausti. 

Policijos komisras ir jį lydėjusi minia išraiškingai tylėjo, 
todėl Rišaras paklausė vėl. 

— Kodėl jūs klausiate, ar Kristina Daė yra čia, M. le com- 
missaire“? 

— Todėl, kad ją būtina rasti, pone, - pareiškė iškilmingai 
komisaras. 

- Ką jūs turite omenyje sakydamas, kad ją reikia rasti. Ar 
ji dingo? 

- Viduryje spektaklio! 

- Viduryje spektaklio? Tai neįtikėtina! 

- Tikrai? Bet dar labiau neįtikėtina, kad jūs tai sužinote 
iš manęs! 

- Taip, - linktelėjo Rišaras, parėmė galvą rankomis ir kaž-- 
ką sau po nosimi burbuliavo. - Kas čia per naujiena? Man vis- 
ko jau per akis, reikės paduoti atsistatydinimo pareiškimą... 

Ir jis išpešė sau iš ūsų keletą šerių, to net nepastebėjęs. 

— Taigi ji... ji išnyko viduryje spektaklio? - pakartojo jis. 

- Taip, ją pagrobė iš Kalėjimo scenos, tuo momentu, kai ji 
šaukėsi angelų pagalbos, tačiau aš tikrai abejoju, kad tai būtų 
angelo darbas! 

— O ašesu įsitikinęs, kad Angelo! - tarė kažkas. 

Visi apstulbę pasisuko į duris. Išblyškęs jaunuolis, virpan- 
tis iš susijaudinimo, rėžė: 

— Esu visiškai tikras! 

- Tikras - kuo? - paklausė Mifrua. 

— Esu tikras, kad Kristiną Daė buvo pagrobta Angelo, M. 
le commissaire, ir galiu pasakyti jo vardą! 

- Aha, ponas vikontas de Šanji! Taigi jūs tvirtinate, kad 
Kristiną Daė nusinešė angelas: be abejonės Operos angelas? 

— Taip mesjė, būtent Operos angelas; ir aš jums papasako- 
siu, kas jis ir kur gyvena... kai liksime dviese. 

— Gerai, pone. 

Policijos komisaras be ceremonijų išgrūdo visus iš kabine- 
to, išskyrus direktoriūs, kurie neprotestuodami sėdėjo savo 
vietose, nes buvo visiškai išmušti iš vėžių. 

Tada Raulis pasiryžo: 

— M. le commissaire, angelas yra vadinamas Eriku, jis gy- 
vena Operoje ir yra Muzikos angelas! 

— Muzikos angelas! Labai įdomu! Muzikos angelas! - ir 
pasukęs galvą direktorių pusėn Mifrua paklausė, - ar jūsų 
darbuotojų sąrašuose yra Muzikos angelas, džentelmenai? 

Rišaras ir Monšarminas be žodžių papurtė galvas. 

- Šie ponai greičiausiai yra girdėję apie Operos vaiduoklį, 
- tęsė jaunasis vikontas. - Aš tvirtinu, kad Operos vaiduok- 
lis ir Muzikos angelas yra vienas ir tas pats asmuo, jo vardas 
Erikas. 

Ponas Mifrua pakilo ir atidžiai pažvelgė į Raulį. 

— Prašau atleisti, mesjė, jei jūs ruošiatės tyčiotis iš polici- 
jos... 

- Ne, ne, gink Dieve! - paprieštaravo jaunuolis karčiai sau 
galvodamas: „Dar vienas manimi netiki“. 

— Tuomet kokius čia niekus malate apie vaiduoklį? 

— Aš tik pasakiau, kad šie ponai apie jį tikriausiai yra gir- 
dėję. 

— Džentelmenai, ar jūs pažįstami su Operos vaiduokliu? 

Rišaras pasikėlė nuo kėdės, trindamas kuokštą išpeštų ūsų 
šerių tarp pirštų. 

— Ne, ponas komisare, ne, mes jo nepažįstame ir girdėti 
apie jį negirdėjome. - Jis pakėlė balsą. - Iki šio vakaro, nes jis 
šiąnakt nugvelbė iš mūsų dvidešimt tūkstančių frankų! 

Ir Rišaras mestelėjo rūstų žvilgsnį į Monšarminą: „Grąžink 
man dvidešimt tūkstančių, arba viską papasakosiu!“ Mon- 
šarminas suprato, ką jis norėjo pasakyti, ir gūžtelėjo pečiais: 
„Tebūnie, pasakok!“ 

Mifrua žvilgsniu perbėgo per direktorius, tada žvilgterėjo 
į Raulį ir pagalvojo, ar nebus per klaidą pakliuvęs į pamišėlių 
prieglaudą. Jis perbraukė ranka sau per garbanas. 

- Vaiduoklis, - tarė jis, - tą patį vakarą iš scenos visų aki- 
vaizdoje išneša dainininkę ir pavagia iš ponų direktorių dvi- 
dešimt tūkstančių. Labai vikri šmėkla, sakyčiau. Jei nepriešta- 
rausite, šiuos dalykus aiškinsimės atskirai. Taigi dainininkė 
- iš pradžių, ir tada - frankai. Prieikite, ponas de Šanji, pasi- 
kalbėkime rimtai. Jūs įsitikinęs, kad panelę Daė pagrobė in- 
dividas, vardu Erikas. Ar pažįstate šį subjektą? Ar matėte jį? 

- Taip. 

- Kur? 

— Kapinėse. 

Mifrua pašoko iš vietos ir atidžiai nužvelgė Raulį. 

- Taip, taip, taip, suprantama, vaiduokliai paprastai ir ga- 
nosi tokiose vietose... Ką jūs tose kapinėse veikėte? 

- Pone, - tarė Raulis. - Puikiai suprantu, kokie absurdiški 

yra mano atsakymai, tačiau drįstu jus užtikrinti, kad esu vi- 
siškai sveiko proto. Žmogus, kuris man brangiausias pasau- 
lyje, - išskyrus mylimą brolį, žinoma, - yra neišpasakytame 
pavojuje. Norėčiau jums paaiškinti keliais žodžiais, nesileis- 
damas į smulkmenas, nes laiko, deja, vis mažiau, ir brangi 
kiekviena minutė. Deja, jei nepapasakosiu šios keisčiausios 
istorijos nuo pat pradžių, jums bus sunku manimi patikėti. 
Viską, ką žinau, apie Operos vaiduoklį, pasakysiu, pone ko- 
misare. Tačiau, deja, daug ko nežinau... 

— Nesvarbu, pasakokite! Pasakokite tai, ką žinote! - vienu 
balsu suriko direktoriai, staiga itin susidomėję. 

Nelaimei, jų viltys sužinoti ką nors apie juos apšvarinusį 
sukčių subyrėjo, nes netrukus jie įsitikino, kad ponas de Šanji 
jaunesnysis galutinai pametė nuovoką. Visos tos nesąmonės 
apie skraidančias Peroso-Gireko numirėlių galvas ir nema- 
tomą smuiką galėjo gimti tik perkaitusiose iki beprotybės 
įsimylėjusio jaunuolio smegenyse. Buvo akivaizdu, kad ko- 
misaras Mifrua taip pat vis labiau linksta prie tokios nuomo- 
nės, ir jau būtų pats sustabdęs tą padriką žodžių srautą, tik 
dėl susiklosčiusių aplinkybių tai nutiko savaime. 

Durys atsivėrė ir įėjo vyriškis, vilkįs akivaizdžiai per dide- 
liu juodu surdutu ir aukštu cilindru, nunešiotu ir nublizgusiu, 
užtrauktu jam ant ausų. Jis priėjo prie komisaro ir kažką jam 
šnipštelėjo į ausį. Be abejonės, tai buvo vienas iš detektyvų, 
agentas Siurtė, atnešęs savo viršininkui svarbių žinių. 

Per visą pokalbį su agentu komisaras Mifrua nenuleido 
akių nuo Raulio. Paskui tarė: 

— Mesjė, apie vaiduoklį čia pakankamai prišnekėjome. No- 
rėčiau truputį pasiaiškinti apie jus, jei neprieštarausite. Ar jūs 
ruošėtės pagrobti panelę Kristiną Daė šiąnakt? 

- Taip, M. le commissaire. 

— Po spektaklio? 


188 


Policijos komisaras, vikontas ir Persas 


- Taip, M. le commissair. 

- Viskas tam buvo paruošta? 

- Taip, M. le commissaire. 

— Abu turėjote išvykti karieta... Kiekvienoje tarpstotėje 
jūsų laukė nauji arkliai... 

- Taip, M. le commissaire. 

- Ar žinote, kad dar trys ekipažai stovėjo šalia jūsiškio? 

- Neatkreipiau dėmesio. 

- Tie trys priklauso panelei Soreli, kurios niekaip neran- 
dame nei jos kambariuose, nei administracijoje, Karlotai, ir 
jūsų broliui, ponui grafui de Šanji. 

- Galbūt, - netvirtai atsakė Raulis. 

- Visas įdomumas tas, kad panelių Soreli ir Karlotos eki- 
pažai, kaip ir jūsų, tebėra vietoje, o jūsų brolio - dingo. 

- Tai nieko nereiškia... 

- Nuolankiai atsiprašau, tačiau drįsiu paklausti, ar ne po- 
nas grafas buvo kategoriškai prieš jūsų vedybas su panele 
Daė? 

- Čia mūsų šeimos reikalai. 

- Ką gi, atsakėte... Taigi jis buvo prieš. Na, ponas vikon- 
te de Šanji, leiskite man pranešti, kad jūsų gerbiamas brolis 
buvo už jus vikresnis! Tai jis pagrobė Kristiną Daė! 

- O, tai neįmanoma! - išstenėjo Raulis, griebdamasis už 
širdies. - Kaip galite būti toks tikras? 

- Iškart, pradingus artistei, kurios pagrobimo aplinkybes 
būtinai išsiaiškinsime, jūsų brolis sėdo į karietą ir didžiausiu 
greičiu nudūmė per Paryžių! 

- Per Paryžių? Ką tai reiškia? Kuria kryptimi? - paklausė: 
Raulis kimiu balsu. 

- Per Paryžių ir užjo... Briuselio link. 

- O - ak, - suriko jaunuolis. - Aš turiu juos sučiupti! 

Ir jis movė iš kabineto. 

— Atveskite juos mums! - jam įkandin linksmai šūktelėjo 
komisaras. Ir apžvelgęs aplinkinius, pridėjo: - Šis pokštas 
vertas dviejų Muzikos angelų! 

Ir, atsisukęs į savo auditoriją, išdėstė trumpą policijos dar- 
bo metodų kursą: 

— Nežinau dar, ar grafas de Šanji išties pagrobė Kristiną 
Daė, ar kas kitas, tačiau esu įsitikinęs, kad šiuo momentu man 
niekas už vikontą geriau nepagelbės. Dabar jis persekios jį! 
Jis yra mano pagrindinis pagalbininkas! Tai, džentelmenai 
ir yra kūrybingo policijos darbo subtilumai. Tikima, kad ši 
profesija sunki, tačiau ji tampa gan nesudėtingu reikalu, kai 
tik supranti, kad svarbiausia - rasti žmonių, visai nesusijusių 
su policija, kurie už jus padarys visą darbą! 

Ponas policijos komisaras Mifrua būtų tikrai stipriai nu- 
sivylęs, jei tik būtų žinojęs, kad jo pagrindinis pagalbinin- 
kas, didžiuliu greičiu išdūmęs ieškoti pagrobtosios nuota- 
kos, buvo sustabdytas vos tik pasuko pirmuoju koridoriumi. 
Aukšta figūra užkirto Rauliui kelią. | 

- Kur taip skubate, vikonte de Šanji? 

Raulis įsižiūrėjo ir atpažino turkišką kepuraitę, matytą 
prieš pusvalandį. Jis stabtelėjo: 

- Taijūs! - riktelėjo jis beveik isteriškai. - Jūs, kuris žinote 
Eriko paslaptis ir nenorite man apie jas kalbėti? Kas jūs? 

- Jūs žinote, kas esu. Aš - Persas! 

RS prisiminė, kad brolis kartą parodė jam paslaptingą 
personą, apie kurią niekas nieko nežinojo, tik tiek, kad 
jis Persas ir kad gyvena mažame senoviškame butelyje Ri- 
voli gatvėje. 

Vyras su juodmedžio spalvos oda, nefrito akimis ir turkiš- 
ka feska ant galvos stovėjo priešais jį. 

- Tikiuosi, pone de Šanji, - tarė jis, - kad neišdavėte Eri- 
ko paslapčių? 

— Kodėl turėčiau dengti tą šlykštų siaubūną, sere? - atšovė 
išdidžiai Raulis, trokšdamas kuo greičiau atsikratyti nekvies- 
to įsibrovėlio. - Ar jūs jo patikėtinis? 

- Tikiuosi, kad apie Eriką nepasakėte nieko, nes Eriko pa- 
slaptys yra ir Kristinos paslaptys. Išduoti vieną, reiškia - iš- 
duoti kitą. 

— Pone, - tarė Raulis, vis labiau netekdamas kantrybės. 
- Matau, jūs žinote daugybę dalykų, kurie mane domintų, 
tačiau dabar neturiu laiko jūsų klausytis! 

- Minutėlę, mesjė de Šanji, kur jūs taip lekiate? 

- Ojūs nenutuokiate? Kristinai Daė į pagalbą! 

- Tuomet, pone, likite čia. Kristina Daė tebėra šiame pa- 
state! 

- Su Eriku? 

- Su Eriku. 

- Iš kur jūs žinote? 

— Buvau spektaklyje ir supratau, kad tik Erikas galėjo su- 
manyti tokį pagrobimą!.. O, - jis giliai atsiduso, - aš pažinau 
to monstro braižą!.. 

- Jūs jį pažįstate? 

Persas neatsakė, tik atsiduso. Vėl. 

- Pone, - tarė Raulis, - nežinau jūsų motyvų, bet ar galite 
man padėti? Turiu omeny, padėti Kristinai Daė? 

- Taip, pone de Šanji, būtent todėl jus ir užkalbinau. 

- Kąjūs galite padaryti? 

- Galiu jus pabandyti nuvesti pas ją... pas jį. 

- Pone, jei jūs man taip pasitarnausite, visas mano gyvėe- 
nimas - jūsų žinioje!.. Tik vienas klausimėlis: ponas polici- 
jos komisaras man pasakė, kad mano brolis Filipas pagrobė 
Kristiną.. 

- O, pone de Šanji, netikėkite nė žodeliu. 

- Jūs tvirtinate, kad tai neįmanoma? 

— Nežinau, ar tai įmanoma, yra visokių būdų pagrobti vie- 
ną ar kitą asmenį, tačiau pono grafo niekaip neįsivaizduoju 
raganiaus vaidmenyje. 

— Jūsų argumentai neatremiami, sere, aš iš tiesų kvailys! 
Paskubėkime, prašau jūsų! Aš atsiduodu į jūsų rankas!.. Kaip 
galiu nepatikėti jumis, jei jūs vienintelis manimi tikite? Vie- 
nintelis, kuris nesišaipote iš manęs, kai ištariu Eriko vardą! 

Ir jaunuolis karštai suspaudė Persui rankas. Jos buvo šal- 
tos kaip ledas. 

- Tylos! - šnipštelėjo Persas, staiga sustingęs, tarsi bandytų 
įsiklausyti į kažkokius tolimus teatro garsus. - Privalome ne- 
tarti jo vardo. Sakykime „jis“, „jam“, taip bus mažiau rizikos 
patraukti jo dėmesį. 

— Ar manote, kad jis... kur nors netoliese? 

- Visai įmanoma, sere, o jei ne, greičiausiai jis su savo auka 

namelyje prie ežero. 

- Aha, vadinasi, apie namą jūs žinote! 

- Jei jis ne ten, jis gali būti bet kur - šiose sienose, grindyse 
lubose... Visur! Eime! £ 

Ir Persas, įsakęs eiti kiek galint tyliau, nusitempė Raulį že- 
myn koridoriais, kuriais Raulis dar nebuvo vaikščiojęs, netgi 
klaidžiodamas šiame labirinte su Kristina. 

- Kad tik Darijus pasirodytų! - tarė Persas. 

- Koks Darijus? 

- Darijus? Mano tarnas. 

Dabar jie buvo visiškai tuščios aikštelės centre, patalpą 
blankiai apšvietė nedidelis žibintas. Persas sustabė Raulį ir 
tykiai, vos girdimai sušnabždėjo: 

— Ką jūs pasakėte komisarui? 

- Pasakiau, kad Kristiną pagrobė Muzikos angelas, kad jis 
yra Operos vaiduoklis ir kad jo vardas... 

- Tsss... Ir komisaras jumis patikėjo? 

- Ne. 

- Ar jis kreipė menkiausią dėmesį į tai, ką kalbėjote? 

- Ne. 

- Jis palaikė jus kvaištelėjusiu, ar ne? 

- Taip. 

— Ką gi, dar geriau! - atsiduso Persas. 

Ir jie ėjo toliau. Jie kilo ir leidosi kažkokiais laiptais, Rauliui 
nežinomais, ir pagaliau atsidūrė priešais duris, kurias Persas 
atidarė mažučiu visrakčiu. Abu jie vilkėjo frakus, tik Rauliui 
ant galvos puikavosi cilindras, o Persas nešiojo nedidelę ry- 
tietišką kepuraitę, kurią esu minėjęs. Tai buvo didžiulis nu- 
sižengimas gero tono taisyklėms, kurios reikalavo dėvėti ci- 
lindrus, tačiau Prancūzijoje į užsieniečius žiūrėta atlaidžiai: 
sakykim, anglai galėjo vaikščioti su savo kepėmis, o rytiečiai 
su feskomis. 

— Sere, - tarė Persas, - cilindras jums tik trukdys, geriau 
palikite jį kambaryje. 

— Kokiame kambaryje? 

— Panelės Daė drabužinėje. 

Ir Persas, praleidęs Raulį pro duris, kurias ką tik atrakino, 
mostelėjo į dainininkės persirengimo kambarį, esantį prie- 
šais. Jie buvo to paties koridoriaus, kurį kirsdavo Raulis prieš 
pabelsdamas į Kristinos duris, gale. 

- Jūs puikiai žinote visus Operos užkaborius, pone! 

— Ne taip puikiai kaip „jis“, - kukliai atsakė Persas ir stum- 
telėjo Raulį į Kristinos kambarį. 

Jis atrodė taip pat, kaip kad Raulis jį buvo palikęs. Užtren- 
kęs duris Persas pasuko lengvos pertvaros link, kuri skyrė 
pagrindinį kambarį nuo visokių rakandų priversto erdvaus 
sandėlio. Jis įsiklausė ir garsiai kostelėjo. 

Pasigirdo keisti garsai, tarsi kas sandėlyje kiltų iš guolio; 
po kelių sekundžių pirštu kažkas pabeldė į duris. 

- Įeik, - tarė Persas. 

Vyras, įėjęs į kambarį, taip pat dėvėjo feską ir buvo įsisupęs 
į ilgą apsiaustą. Jis tylėdamas nusilenkė ir ištraukė iš po savo 
apsiausto nuostabiai drožinėtą dėžutę, padėjo ją ant stalo, 
nusilenkė vėl ir pasuko prie durų. 

— Ar niekas tavęs čia įeinančio nepastebėjo, Darijau? 

— Ne, šeimininke. | 

- Žiūrėk, kad niekas nematytų ir išeinančio. 

Tarnas dar kartą žvilgterėjo į koridorių ir išnyko. 

Persas atidarė dėžutę. Ten gulėjo pora ilgų pistoletų. 

— Kai Kristiną Daė pagrobė, pasiunčiau tarną atnešti man 
šiuos pistoletus. Juos jau turiu seniai, ir jie patys patikimiau- 
si. 

- Ar ruošiatės šaudytis dvikovoje? - paklausė jaunuolis. 

- Teisybė, pone, tai iš tiesų bus dvikova, - atsakė Persas, 

tikrindamas pistoletus, ar jie užtaisyti. - Ir dar kokia dvikova! 
- Duodamas vieną pistoletą Rauliui, jis pridėjo: - Šioje dviko- 
voje kovos du prieš vieną, tačiau pasiruošę turite būti viskam, 
nes kausitės su pačiu baisiausiu priešininku, kokį tik galite įsi- 
vaizduoti. Tačiau jūs mylite Kristiną Daė, o gal aš klystu? 

- Garbinu žemę, ant kurios ji atsistoja! Bet, sere, kokie jūsų 
motyvai rizikuoti gyvybe dėl moters, kurios nemylite? Jūs, 
tikriausiai, nekenčiate Eriko? 

— Ne, sere, - liūdnai tarė Persas. - Jei būčiau jo nekentęs, 
jau seniai jis būtų nustojęs sėti blogį. 

- Ar jis jums kažką bloga padarė? 

- Blogį, kurį jis man padarė, seniai esu jam atleidęs. 

— Nesuprantu jūsų. Vadinate jį monstru, kalbate apie jo 
nusikaltimus, apie blogį, kurį jis jums padarė, ir girdžiu jūsų 
balse tokį pat gailestį, su kokiu Kristina apie jį kalbėdavo, tai 
vedė mane iš proto! 

Persas neatsakė. Jis paėmė suolelį ir pastatė jį prie sienos, 
tiesiai priešais kitame kambario gale visą sieną dengusį veid- 
rodį. Tada pasilipo ir prisikišęs, ištempęs kaklą ėmė atidžiai 
žiūrinėti apmušalus ant sienos. 

- Štai kur, - po kiek laiko sumurmėjo sau po nosimi. - Ra- 
dau! 

Ištempęs ranką jis kažką pamygo sau virš galvos ir nušoko 
nuo suolelio. 

- Po pusės minutės, - tarė jis, - mes eisime jo keliu! - Kir- 
tęs kambarį jis apčiupinėjo didįjį veidrodį. 

- Jis vis dar nepasiduoda, - niurnėjo panosėje. | 

- Ar mes išeisime per veidrodį? - paklausė Raulis. - Kaip 
Kristina Daė. 

— Taigi jūs matėte, kad Kristina Daė išėjo per veidrodį? 
- pasisuko Persas į jį. 

- Tai atsitiko mano akyse! Buvau pasislėpęs už užuolaidų 

vidiniame kambaryje ir mačiau ją išnykstant, bet ne per veid- 
rodį, o pačiame veidrodyje! 

- Ir ką darėte? 

— Galvojau, kad man aptemo protas, kad tai - pamišėlio 
vizijos! 

- Arba kad tai - naujas vaiduoklio triukas, - nusijuokė Per- 
sas. - Ak, pone de Šanji, - tęsė jis, nenuleisdamas nuo veidro- 
džio rankų, - jeigu mes viso labo vaikytumėmės tik vaiduok- 
lį! Galėtumėme vėl sugrąžinti pistoletus į dėžę... Prašyčiau 
palikti savo cilindrą čia... O dabar užlenkite savo baltą apy- 
kaklę ir paslėpkite krūtinėlę... Štai taip... Kaip kad mano... 
Uždenkite frako atlapais... Sukiškite į rankoves marškinių 
rankogalius - turite tapti kuo mažiau matomas... 

Kol jie tvarkėsi priešais veidrodį, Persas nenuilsdamas vie- 
na ranka vis graibė stiklą. Po trumpos tylos jis tarė: 

— Kai spaudi spyruoklę aname kambario gale, pusiausvy- 
ros mechanizmas suveikia negreit. Už sienos yra kas kita. Ten 
spustelėjus spyruoklę, veidrodis pasisuka akimirksniu ir juda 
neįtikėtinai sparčiai. 

— Koks mechanizmas? 

— Mechanizmas, kuris verčia aplink ašį pasisukti visą šią 
sieną. Tikiuosi, nemanote, kad ji juda dėl kažkokių burtų! 
Jei įsižiūrėsite, turėtumėte pastebėti, kad veidrodis šiek tiek 
pakyla ir vos vos pasislenka į kairę. Tokiu būdu jis stoja ant 
ašies ir sukasi. 

- Jis nesisuka, - nekantravo Raulis. 

- Palaukite! Mums dar bus progų skubėti, pone. Mecha- 
nizmai, ko gero, aprūdijo, arba, galbūt spyruoklė nebevei- 
kia... O galbūt nutiko dar kas nors, - Perso kaktoje įsirėžė 
raukšlė. 

- Kas? 

— Jis galėjo paprasčiausia perkirsti mechanizmo raiščius 

ir jį sugadinti. 

— Kodėl? Arjis turi įtarimų, kad mes galime jo ieškoti šiuo 
keliu? | 

— Manau, spėja, nes žino, kad man pažįstamas šio mecha- 
nizmo veikimo principas. 

— O, jis nesisuka!.. O kaip Kristina, sere, Kristina?! 

Persas šaltai tarė: 

- Sere, padarysime viską, kas žmogaus jėgoms... Tačiau jis 
mus gali sustabdyti bet kurią akimirką. Jis valdo sienas, duris, 
liukus. Mano šalyje jis buvo vadinamas „spąstų meistru“. 

— Ar šios sienos jam paklūsta? Negi jis jas statė! 

- Būtent jis, sere. 

Raulis nustebęs laukė tolesnių paaiškinimų, bet Persas 
mostelėjo tylėti ir parodė į stiklą. Veidrodžio paviršius krūp- 
telėjo, nuraibuliavo ir vėl sustingo. 

- Sere, nieko mums neišeis, jis nesisuka! Ieškokime kito 
kelio. 

- Šią naktį kitų nėra! - pareiškė Persas savotišku gedulingu 
balsu. - O dabar - dėmesio! Ir pasiruoškite šauti! 

Jis taip pat čiupo ginklą ir nutaikė jį į stiklą. Raulis pase- 
kė juo. Laisvąja ranka Persas truktelėjo Raulį arčiau savęs, 
veidrodis staiga pasisuko, ir stiprus šviesos pliūpsnis apakino 
juos, tarsi toje vietoje susikryžiuotų tūkstančiai šviesos spin- 
dulių. Veidrodis sukosi, stumdamas savimi Raulį ir Persą, ir 
panardino juos iš skaisčios šviesos į akliną tamsą. 

D ranką, pasiruoškite šauti! - dar spėjo šnipš- 
telėti Raulio kompanionas. 

Siena apsisukusi aplink savo ašį vėl užsivėrė jiems už nu- 
garos. Abu vyriškiai kurį laiką stovėjo sustingę, sulaikę kvė- 
pavimą. 

Pagaliau Persas pajudėjo, Raulis išgirdo, kaip jis priklaupė 
ir pradėjo kažką grindyse čiupinėti. Staiga tamsa kiek išblyš- 
ko nuo menkos lempelės, ir Raulis žengtelėjo atbulas tarsi 
nesąmoningai bandydamas pasislėpti nuo nematomo priešo, 
tačiau tuoj susivokė, kad švieselė įsižiebė Perso, kurio jude- 
sius jis atidžiai sekė, rankoje. Mažas rausvas -skritulėlis švys- 
čiojo įvairiomis kryptimis, ir Raulis matė grindis, sienas ir 
lubas, apmuštas lentomis. Greičiausiai šiuo keliu Erikas pa- 
prastai prasmukdavo į savo nelaimingosios aukos kamba- 
rius ir naudojosi jos naivumu. Raulis, prisimindamas Perso 
pastabą, galvojo sau, kad vaiduoklis pats sukonstravo tuos 
paslaptingus mechanizmus. Vėliau jis išsiaiškino, kad Erikas 
seniai buvo aptikęs šį slaptą praėjimą ir ilgai vienas pats Ži- 
nojo apie jo egzistavimą. Šis kelias buvo prakastas Paryžiaus 
Komunos laikais, juo kalėjimo prižiūrėtojai vesdavo kalinius 
tiesiai į karcerius, įrengtus rūsiuose; federalai užgrobė pasta- 
tą iškart po kovo 18-osios ir sukonstravo paleidimo aikštelę 
Mongolfje oro balionams, iš kurių visose apylinkėse buvo 

barstomos nesantaiką kurstančios proklamacijos, o apačioje 
padarė valstybinį kalėjimą. 

Persas ropinėjo keliais, pasidėjęs priešais save lempą. Jis 
kažką darė grindyse, paskui staiga lempą užgesino. Tada Rau- 
lis išgirdo silpną klanktelėjimą ir išvydo blyškų šviesos kvad- 
ratą koridoriaus grindyse, kuris atrodė tarsi langelis, atsivėręs 
į apšviestus Operos rūsius. Jaunuolis nebematė Perso, tačiau 
staiga pajuto jį prie šono ir išgirdo jo šnabždesį: „Sekite mane 
ir darykit tą patį.“ 

Raulis pasisuko į blausiai švytintį plotelį. Ten jis išvydo 
Persą, tebeklūpantį ant kelių, rankomis įsikabinusį į liuko 
atbrailą ir su pistoletu dantyse. Tas įslydo į angą ir šoko že- 
myn. 

Vikontas absoliučiai pasitikėjo jam visiškai nepažįstamu 
Persu, todėl, nors ir kamuojamas smalsumo, nieko neklausi- 
nėjo. Pastarojo nuoširdus kalbėjimas apie „monstrą“ įtikino 
Raulį, kad netikėtasis kompanionas tikrai veikia ranka ran- 
kon su juo. Kita vertus, Raulis bet kokia kaina norėjo susi- 
grąžinti Kristiną. Jis taip pat atsiklaupė ant kelių ir netrukus 
kabėjo abiem rankom laikydamasis už atbrailos. 

- Šokite! - išgirdo balsą. 

Jis paleido rankas ir atsidūrė Perso glėbyje, kuris tuojau 
pat liepė jam gultis, kažkokiu būdu vikriai uždarė liuką virš 
galvos ir išsitiesė šalia. Rauliui niežtėjo liežuvis paklausti, bet 
Perso ranka užčiaupė jam burną, ir jis išgirdo balsą, kurį iš- 
kart atpažino: kalbėjo policijos komisaras Mifrua. 

Raulis ir Persas slėpėsi už medinės pertvaros. Šalia jų siau- 
ri laiptai vedė į mažą kambariuką, kuriame pirmyn ir atgal 
vaikštinėjo komisaras, kažko klausinėdamas. Kambarys 
buvo silpnai apšviestas, tačiau, išėjęs iš absoliučios tamsos, 
kuri viešpatavo viršutiniame koridoriuje, Raulis be vargo at- 
pažino jį supusių daiktų kontūrus. 

Ir nesugebėjo suvaldyti duslaus riktelėjimo: jis pamatė tris 
lavonus. 

Pirmasis gulėjo ant siaurųjų laiptų, vedančių durų, už ku- 
rių tardė komisaras, link. Kiti du voliojosi laiptų papėdėje 
sukryžiuotomis ant krūtinės rankomis. Raulis galėjo tuos du 
nelaimėlius paliesti, iškišęs pirštą iš už pertvaros. 

- Tylos! - šnipštelėjo Persas. Jis taip pat pamatė kūnus ir 
vienu žodžiu paaiškino: - „Jis! 

Komisaro balsas buvo girdėti vis aiškiau. Jis klausinėjo apie 
apšvietimo sistemą, o režisierius jam aiškino. Ko gero, komi- 
saras buvo kur nors „vargonų“ salėje ar šalia jos. Skaitytojai 
gali pagalvoti, kad kalbama apie muzikos instrumentą, ta- 
čiau šiuo atveju tai kas kita. Tais laikais elektra buvo naudo- 
jama tik labai retai, ypatingiems scenos efektams; milžiniškas 
pastatas ir pati scena buvo apšviečiama dujomis, vandenilis 
buvo naudojamas ir dekoracijoms apšviesti, visa tai buvo re- 
guliuojama didžiuliu aparatu, kuris dėl savo nesuskaičiuoja- 
mų vamzdžių vamzdelių buvo vadinamas „vargonais“. 

Patalpoje priešais suflerio būdelę dirbo vyriausiasis apšvie- 
tėjas, kuris įsakinėdavo savo pavaldiniams ir prižiūrėdavo, 
kad įsakymai būtų laiku vykdomi. Per visus spektaklius čia 
sėdėdavo Mokleras. 

Bet dabar Moklero ten nebuvo, buvo dingę ir abu jo asis- 
tentai. 

— Moklerai! Moklerai! 

Režisieriaus balsas aidėjo rūsiuose. Mokleras neatsakė. 

Jau minėjau, kad durys varstėsi tiesiai į siaurus laiptus, 
kylančius iš antrojo požeminio aukšto. Komisaras jas stum- 
telėjo, bet jos neatsidarė. 

— Nieko sau! - tarė jis režisieriui. - Negaliu atidaryti šių 
durų: ar visuomet jos taip sunkiai atsidaro? 

Režisierius įsiręžęs pastūmė pečiu duris, ir, jas sunkiai at- 

vėręs su siaubu riktelėjo pamatęs, kad joms trukdo bejėgis 
kūnas, kurį jis iškart atpažino. 

— Moklerai! Velniai griebtų! Jis negyvas! 

Bet ponas komisaras Mifrua, kuris nesistebėdavo niekuo, 
ramiai pasilenkė prie didžiulio kūno. 

— Ne, - burbtelėjo jis. - Jis mirtinai girtas, tai ne tas pats. 

- Su juo taip nutinka pirmą kartą, - nustebo režisierius. 

- Tada kažkas bus jam davęs narkotikų. Tai įtikėtina taip 
pat. 

Mifrua nulipo kelis laiptelius ir pirštu parodė žemyn: 

- Žiūrėkite! 

Rausva lempos šviesa laiptų papėdėje apšvietė dar du kū- 
nus. Režisierius atpažino Moklero padėjėjus. Mifrua nulipo 
žemyn ir pačiupinėjo, ar jie kvėpuoja. 

— Miega, - tarė jis. - Labai įdomu! Kažkas aplankė jūsų 
apšvietėjus, ir tas veikėjas yra grobiko pagalbininkas. Bet kas 
per šmaikšti idėja pagrobti dainininkę per spektaklį! Kvies- 
kite teatro daktarą! 

Mifrua, burbėdamas sau po nosimi: „Keista, labai keista!“ 
pasisuko į mažąjį kambarį, kreipdamasis į žmones, kuriuos 
Rauliui ir Persui užstojo pertvara. 

— Ką pasakysite, džentelmenai? - paklausė jis. - Jūs vienin- 
teliai, kurie galėtų kažką paaiškinti. Manau, turite spėjimų? 

Čia Raulis ir Persas išvydo laiptų aikštelėje persigandu- 
sių direktorių veidus ir išgirdo susijaudinusį Monšarmino 
balsą: 

- Tai, kas čia vyksta, pone komisare, mes paaiškinti ne- 
įstengiame. - Ir veidai dingo. 

- Dėkingas už informaciją, džentelmenai, - pašaipiai pa- 
dėkojo Mifrua. 

Režisierius, parėmęs kairiąja ranka smakrą, mąsliai tarė: 

- Ne pirmą kartą Mokleras užsnūsta teatre. Prisimenu, ra- 


201 


OPEROS VAIDUOKLIS 


dau jį kartą vakare knarkiantį šalia savo tabokinės. 

— Seniai? - paklausė ponas Mifrua, kruopščiai valydamas 
akinių stiklus. 

— Ne, neseniai... Palaukite!.. Tai buvo tą vakarą, kai Kar- 
lota - jūs žinote, pone komisare, - kai jai lūžo balsas ir ji su- 
kvarkė kaip rupūžė... 

- Tikrai? Tą vakarą, kai Karlota sukvarkė? - Mifrua už- 
kabino akinius ant nosies, atidžiai pažvelgė į režisierių, tarsi 
bandydamas įlįsti į jo mintis. Tada nerūpestingai paklausė: 

- Taigi Mokleras šniaukia tabaką, ar ne? 

— Taip taip, štai jo tabokinė. Jis užkietėjęs tabako uosty- 
tojas. 

— Aš taip pat, - tarė Mifrua ir įsidėjo Moklero tabokinę į 
kišenę. 

Raulis ir Persas, niekieno nematomi, gulėjo ir stebėjo, kaip 
scenos darbininkai išneša tris kūnus. Komisaras ir jo svita 
nusekė paskui. Dar kelias minutes buvo girdėti duslėjantys 
jų žingsniai scenoje, paskui viskas nutilo. Persas davė ženklą 
kilti. Raulis pakluso, bet, kadangi nepakėlė rankos su pistole- 
tu į akių aukštį, Persas pašnibždomis jam patarė laikyti ranką 
paruoštą šauti, kad ir kas nutiktų. 

— Ranka pavargs! - prieštaravo Raulis. - Negalėsiu taik- 
liai šaudyti. 

— Tuomet laikykite pistoletą kairiąja, - patarė Persas. 

- Aš nemoku šaudyti kairiąja! 

Į tai Persas atsakė keistais žodžiais, kurie dar labiau supai- 
niojo ir taip karštligiškai dirbančius jaunuolio smegenis: 

— Nesvarbu, ar pistoletą laikysite dešine ar kaire ranka, 
svarbu, kad nors viena jų būtų ištiesta į priekį ir šiek tiek su- 
lenkta maždaug akių aukštyje. Patį pistoletą jūs galite laikyti 
kišenėje! - ir jis griežčiau pridūrė: - Tai būtina, ir neklauski- 
te, kodėl. Tai gyvybės arba mirties klausimas. Dabar - tylos 

ir paskui mane! 

Operos rūsiai užima milžinišką erdvę, jų yra penketas 
aukštų. Jie naudojami scenai, jos grindų. pakėlimui ir nulei- 
dimui ir primena spąstus, paslėptus ažūrinėse konstrukcijo- 
se. Daugybė ramsčių, kylančių iš ketaus ar akmens cokolių, 
primenančių vazonus ar apverstas skrybėles, sukuria fantas- 
tišką formų raizginį. Visi šie gudrūs įrengimai yra sujungti 
tarpusavyje geležiniais kabliais, gervėmis, būgnais, pusiaus- 
vyros mechanizmais. Jie judina milžiniškas dekoracijas, su- 
kuria žiūrovams efektus, jų padedami išnyksta arba išdygsta 
pasakų personažai. Būtent dėl jų perkriošę seniokai virsta pa- 
sakų princais, o šlykščios raganos - rausvažandėmis fėjomis. 
Iš rūsių išnyra ir pats Šėtonas, ten jis ir nusileidžia. Iš Čia iš- 
trykšta pragaro ugnys, čia siautėja demonai... 

Raulis sekė Persą, klusniai vykdė visas jo komandas ir 
galvojo, kad be jo niekaip nerastų kelio per šį nepaprastą la- 
birintą. Jie nusileido į trečiąjį rūsį; jų kelią vis dar apšvietė 
kelios tolimos lempos. 

Kuo žemiau jie ėjo, tuo atsargesnis darėsi Persas. Jis vis 
gręžiojosi, tarsi tikrindamas, ar Raulio ranka tebėra sulenk- 
ta prie veido, tarsi jis būtų pasiryžęs šauti, nors jo pistoletas 
gulėjo kišenėje. Staiga jie sustingo nuo garsaus riksmo. 

- Visi durų uždarinėtojai - į sceną! Komisaras nori jus 
matyti! 

Buvo girdėti žingsniai ir kažkokie šešėliai, skubantys tam- 
soje. Persas timptelėjo Raulį į tamsią nišą. Jie pamatė virš 
galvų keletą seniukų, sulinkusių nuo amžiaus ir dekoracijų 
naštos. Kai kurie jų sunkiai dėliojo kojas, kiti, lyg iš įpročio, 
palinkę į priekį ir ištiesę rankas, tarsi ieškojo durų, kurias 
reikia uždaryti. 

Tai buvo durų uždarinėtojai - susenę scenos darbininkai, 
kuriems administracija maloningai buvo leidusi tebedirbti 

teatre. Jie nuolat slankiodavo nuo pastato viršaus iki pat apa- 
čios, tikrindami, ar visos durys yra uždarytos; juos taip pat 
vadindavo „skersvėjų gaudytojais“. Mat bet koks, netgi pats 
silpniausias skersvėjis yra pavojingas balsui. (Ponas Pedras 
Galjardas man pasakojo, kad Operos administracija sugalvo- 
davo vis naujų „durų uždarinėtojų“ pareigų seniesiems sce- 
nos darbininkams, nes nedrįso jų atleisti.) 

Persas ir Raulis apsidžiaugė, išgirdę kvietimą, nes taip ga- 
lėjo išvengti nereikalingų liudininkų, mat durų uždarinėto- 
jai, neturėdami ką veikti ir kur paguldyti savo galvas, neretai 
likdavo Operoje per naktį. Su jais abu vyrai galėjo susidurti 
atsitiktinai, sužadinti jų smalsumą ir tada galbūt tektų atsa- 
kinėti į visai nereikalingus klausimus. 

Deja, jie neilgai džiaugėsi likę vieni. Kažkokie šešėliai vėl 
pradėjo leistis iš viršaus, kur ką tik užlipo durų darinėtojai. 
Jų rankose buvo nedideli žibintai, kuriais jie mojavo į visas 
puses, tarsi ko dairydamiesi. 

— Velniai rautų, - keiktelėjo Persas. - Nežinau, ko jie ieško, 
bet jie nesunkiai gali mus pastebėti... Atgal, vikriai!.. Ranką, 
ranką viršun!.. Ranką akių aukštyje, sulenkus!.. Tarsi dviko- 
voje!.. Štai šitaip, gerai!.. Puiku, traukiamės! O, palikite pis- 
toletą kišenėje!.. Greičiau, šiuo keliu, čia laiptais! Ranką! 
Akių lygyje!.. Mirties ar gyvybės klausimas, pone!.. Čia, čia, 
šitais laiptais žemyn! - Jie pasiekė penktąjį požemių aukštą. 
— Kokia dvikova, pone, kokia dvikova! 

Penktajame aukšte Persas lengviau atsiduso. Jis atrodė ra- 
mesnis, negu trečiajame aukšte, tačiau ranką tebelaikė sulen- 
kęs prieš akis. Raulis dar kartą pasidyvijo, - tačiau to neparo- 
dė, - prisiminęs Perso frazę: „tai patys patikimiausi mano 
pistoletai“. Kurių galų imti patikimiausius pistoletus ir laikyti 
juos kišenėje? 

Tačiau Persas jam nedavė laiko apmąstymams. Davęs ženk- 

14 Rauliui likti vietoje, pats pabėgėjo kelis žingsnius laiptais, 
kuriais jie tik ką nusileido. 

— Kvailai mes padarėme, - sušnabždėjo jis. - Ir taip būtume 
netrukę atsikratyti tų vyrų su žibintais. Tai buvo gaisrininkai, 
jie tikrino, ar viskas gerai. (Tais laikais Operoje gaisrininkai 
teatro patalpas, kad nekiltų jokia gaisro galimybė. Dabar ši 
pareigybė panaikinta. Paklausiau pono Pedro Galjardo, dėl 
kokių priežasčių, ir jis man paaiškino, kad „patys gaisrinin- 
kai, nepažinodami rūsių, gali netyčia sukelti gaisrą .) 

Du vyrai palūkėjo keletą minučių. Persas vėl stumtelėjo 
Raulį laiptų link ir staiga vėl jį sustabdė. Kažkas tamsoje ar- 
tinosi. 

- Ant pilvo! - šnipštelėjo Persas. Abu jie krito ant pilvų. 
Ir laiku. Pro juos praplaukė šešėlis, nenešantis jokios šviesos. 
Juodas šešėlis niūrioje prietemoje. Jis praėjo visai šalia, be- 
veik juos liesdamas. Jie pajuto plataus apsiausto skvernų su- 
keltą šiltą gūsį virš galvų. Rūsyje buvo pakankamai šviesos, 
kad galėtum įžiūrėti apsiaustą, nuo galvos iki kojų apsiautusį 
žmogaus figūrą, dėvinčią minkšto fetro skrybėlę. Šešėlis lėtai 
tolo, šiugždėdamas apsiausto skvernais per sienas ir retkar- 
čiais užkliūdamas už kampo. 

- Uf, - giliai atsiduso Persas. - Gerai, kad jis mūsų ne- 
pastebėjo. Šitas šešėlis pažįsta mane: jau porą kartų vedėsi į 
direktorių kabinetą. 

— Ar tai kažkas iš teatro vidaus policijos? - paklausė Rau- 
lis. 

- Ne, blogiau, - trumpai atsakė Persas ir daugiau neaiš- 
kino. (Kaip ir Persas, turėčiau susilaikyti nuo aiškinimų apie 
šią figūrą. Mūsų istorinėje kronikoje viskas yra paaiškinama 
pačiu natūraliausiu būdu, nors įvykiai iš pirmo žvilgsnio at- 
rodo antgamtiški. Tačiau, deja, Perso žodžiai: „Ne, blogiau“, 

t. y., blogiau, nei teatro policija, taip ir liks nepaaiškinti. Skai- 
tytojui teks pačiam spėti, nes aš ponui Pedrui Galjardui, bu- 
vusiam Operos direktoriui, prižadėjau išlaikyti paslaptį apie 
šį itin įdomų Žmogų su apsiaustu, kuris pasirinko gyventi 
teatro požemiuose ir vykdė ten kažkokias ypatingos reikšmės 
valstybės užduotis, tarkim, po iškilmingų koncertų gelbėjo 
tuos, kurie kažkokiu būdu atsidurdavo po scena. Aš kalbė- 
jausi su valstybės tarnyba ir daviau žodį apie tai nesakyti nie- 
ko daugiau.) 

— Ar tai ...jis? 

- Jis? Jei jis neužpuls mūsų iš už nugaros, mes būtinai pa- 
matysime jo geltonai šviečiančias akis. Naktį mes turime šio- 
kią tokią pirmenybę... Tačiau jis gali negirdomis prisėlinti 
iš nugaros, tada mes žuvę, jei nelaikysime rankos taip, kai 
liepiau. 

Persas vos spėjo ištarti šiuos žodžius, kai priekyje pasirodė 
dar viena, absoliučiai neįtikima figūra. Tai net nebuvo žmo- 
gus, o tik žmogaus galva, tarsi apimta liepsnos. 

— Mat kaip, - tarė Persas per sukąstus dantis, - to dar ne- 
mačiau!.. Pampinui nepasimaišė protas, jis iš tikrųjų matė!.. 
Kas tai galėtų būti? Tikrai ne jis, tačiau galėtų būti jo siųs- 
ta... Atsargiai! Atsargiai!.. Ranką akių aukštyje!.. Dievo var- 
du prašau, akių aukštyje!.. Aš žinau daug jo triukų, bet tokio 
dar neregėjau... Bėgam iš čia... Taip bus saugiau... Ranką, 
ranką akių aukštyje! 

Jie nulėkė ilgu koridoriumi. Po kelių sekundžių sustojo. 

— „Jis“ retai vaikšto šiuo keliu, - tarė Persas. - Šis kelias ne- 
veda prie ežero. Galbūt „jis“ žino, kad mes jo ieškome, nors aš 
ir daviau žodį palikti jį ramybėje ir nesikišti į jo reikalus. 

Tardamas tuos žodžius, jis staigiai apsisuko. Raulis pasekė 
juo ir pamatė, kad ugninė galva, linguodama žmogaus aukš- 
tyje, artėja jų link. Ko gero, ji judėjo greičiau už juos, nes at- 

rodė esanti visiškai arti. 

Tą akimirką jie išgirdo neaiškų triukšmą, kurio kilmės nu- 
sakyti buvo neįmanoma. Tas triukšmas artėjo podraug su 
ugnine galva. Tai buvo šiurenimas, cypčiojimas, tarsi tūks- 
tančiai nagelių brūžintų į grindis, tarsi kreidoje įstrigęs ak- 
menėlis brauktų per klasės lentą. Šlykštus, sunkiai pakeliamas 
triukšmas jau buvo čia pat, kaip ir ugninė galva... Jau galima 
buvo atskirti bruožus - didžiulės nejudrios akys, kreiva nosis 
ir plati burna su pusračiu nukarusia apatine lūpa; tokį veidą 
kartais gali pamatyti per mėnulio pilnatį danguje, tiesa, mė- 
nulis nebūna toks kruvinai raudonas... 

Kaip raudonasis mėnulis atsirado tamsiuose Operos rū- 
siuose, kodėl jis lekia tiesiai į juos suaugusio vyro aukštyje, 
blizgindamas savo nejudriomis akimis? Kas čia per triukšmas 
jį lydi - tas krebždenimas, cypčiojimas, šiurenimas? 

Abu kompanionai, prisiploję prie sienų, jautė, kaip plau- 
kai jiems stojasi iš siaubo, nes jie atpažino, kokie čia garsai 
plūdo jų link. Jie slinko tankiomis eilėmis, riedėjo mažučiais 
kamuolėliais, spartesniais ir atkaklesniais, nei vilnys, plakan- 
čios pajūrio smėlį, jie artėjo kaip potvynis, šie maži naktiniai 
padarėliai ir būrėsi po raudonu mėnesiu, liepsnojančia mė- 
nuliška galva. 

Štai jau jie pasiekė jų kojas, pradėjo keberiotis aukštyn... 
Nevaldomas riksmas išsiveržė iš Raulio ir Perso krūtinių, 
riksmas kupinas siaubo, pasišlykštėjimo ir skausmo. Jie jau 
nebegalėjo laikyti rankų akių aukštyje - visomis jėgomis jie 
braukė žemyn naktinių padarų vilnis, kupinas mažų nagelių, 
dantukų ir šlykščių uodegų... 

Raulis ir Persas jau buvo beveik netenką sąmonės, kaip kad 
nutiko Pampinui, narsiajam gaisrininkui. Staiga ugnies galva 
nubrėžė tamsoje ratą ir atsakydama į jų riksmą, tarė: 

— Nejudėkite! Nejudėkite!.. Kad ir kas būtumėte, neikite 

paskui mane!.. Aš žiurkininkas! Leiskite man praeiti, pra- 
leiskite mano žiurkes! 

Ir liepsnojanti galva dingo, ištirpusi tamsoje, kuri dar kuris 
laikas kibirkščiavo tolstančios raudonos šviesos blyksniais. 
Prieš tai, kad negąsdintų priekyje bėgančių žiurkių, žiurki- 
ninkas nukreipė lempos šviesą sau į veidą, dabar norėdamas 
pagreitinti procesus, švietė sau priešais. Jis vikriai judėjo 
tolyn, nusiviliodamas gyvąją šlykščiai cypaujančių žiurkių 
upę. 

Atsipeikėję Persas ir Raulis lengviaus atsiduso. 

— Kaip galėjau pamiršti? Erikas man juk kalbėjo apie žiur- 
kininką, - tarė Persas. - Nesitikėjau, kad jis atrodo būtent 
taip... Keista, kad nesutikau jo anksčiau. Žinoma, „jis“ šiose 
vietose neslankioja. 

— Ar mes toli dar nuo ežero, sere? - paklausė Raulis. Gal 
galėtume eiti ten?.. Veskite mane prie ežero, prašau jūsų, 
Veskite prie ežero! Prie ežero galėsime šaukti, belsti į sienas! 
Kristina būtina mus išgirs!.. Ir jis išgirs, be abejonės. Ir mes 
galėsime su juo pasikalbėti! | | 

— Vaikeli! - prajuko Persas. - Niekada nepakliūsime į jo 
būstą per ežerą... Aš pats niekada nesu buvęs tame krante, 
kur jo namas. Pirmiausia reikia perplaukti ežerą, o jis ge- 
rai saugomas. Bijau, kad ne vienas žmogus - iš senųjų sce- 
nos darbininkų, durų uždarinėtojų - baigė savo dienas prie 
ežero. Tai išties siaubinga! Aš pats vos ten nežuvau... jei tas 
monstras manęs nebūtų laiku atpažinęs!.. Mano patarimas, 
pone,- niekada nesiartinkite prie ežero... Jei ten nuklystu- 
mėte, užsikimškite ausis, kad jūsų nepaviliotų balsas iš van- 
dens... Sirenos balsas! 

— Ką mes čia veikiame? - ėmė karščiuotis Raulis. - Jei ne- 
galite Kristinai padėti, leiskite man dėl jos mirti. 

— Mes turime galimybę išgelbėti Kristiną Daė, - Persas 

bandė nuraminti jaunuolį, - tačiau tam reikia įsmukti į namą 
nepastebėtiems to pabaisos. 

- Ar turime vilčių, pone? 

- Jei neturėčiau vilties, nebūčiau jūsų užkalbinęs. 

— Kaip jūs tikitės patekti į namą, neperplaukęs ežero? 

- Per trečią požeminį aukštą, iš kurio mus taip netikė- 
tai pravijo, pone, ir kur mes dabar grįšime. Parodysiu jums, 
- Perso balsas netikėtai pasikeitė, - tai yra ta pati vieta, kur 
žuvo Žozefas Bjukė... Tarp kaimiško namelio ir senos „Ka- 
raliaus Lahoro“ dekoracijos... Eime, pone! Sukaupkite drąsą 
ir sekite paskui! Ir laikykite sulenktą ranką prieš akis! Kurgi 
mes esame? 

Persas vėl uždegė savo žibintą ir pavedžiojo jos spinduliais 
po du milžiniškus koridorius, kurie jungėsi ir ėjo tolyn į be- 
galinę tamsą. 

- Turėtume būti ten, kur yra aprūpinimo vandeniu tarny- 
ba, nes nebematau žibintų. 

Jis ėjo priekyje Raulio, atidžiai stebėdamas kelią ir stabčio- 
damas, kad neužšoktų ant kokio vandens tarnybos darbinin- 
ko. Kartais jiems tekdavo slėptis, kai šoniniuose koridoriuose 
sužibdavo šviesa, tarsi gęstančio laužo kibirkštys ar žėruojan- 
tis katilas, ir tada Raulis tarsi įžiūrėdavo Kristinos per pirmąjį 
pagrobimą matytus demonus... 

Jie vėl atsidūrė didžiuliame rūsyje po scena, pačiame mil- 
žiniško katilo dugne, apie jo mastelį galima spręsti iš to, kad 
jis buvo išraustas maždaug penkiasdešimt pėdų žemiau jūros 
lygio ir driekėsi po didele Paryžiaus dalimi. (Vandenį iš ten 
pompavo dar Operos statybų laikais. Kad skaitytojai įsivaiz- 
duotų jo gausą, siūlyčiau palyginti to „katilo“ dydį su Luvro 
aikšte, o gylis pusantro karto lenkia Paryžiaus Dievo Motinos 
katedrą. Ir net po visų darbų ežeras liko.) 

Persas palietė sienos pertvarą ir tarė: 

- Jei neklystu, ši siena priklauso namui ant ežero kranto. 

Paskui stuktelėjo į ją kelis kartus, tarsi tikrindamas jos tvir- 
tumą. 

Manau, skaitytojams bus įdomu sužinoti, kaip sienų per- 
tvaros ir vandens vamzdžiai yra pastatyti. Kad vanduo, iš 
visų pusių supantis statybų aikštelę, negriautų sienų, laikan- 
čių visą konstrukciją ir teatro mašineriją, architektas supro- 
jektavo tarsi dvigubą apvalkalą. Konstravimo darbai vyko 
gerus metus. Ir štai dabar pirmąją, vidinę apvalkalo sieną 
bilsnojo Persas. Žmogui, žinančiams pastato architektūrą, 
aišku, kad slaptas Eriko būstas ir slėpėsi šio dvigubo apval- 
kalo viduje. Apvalkalas buvo sudarytas iš labai storos sie- 
nos, tarnaujančios ir kaip užtvanka, kitos sienos, sumūrytos 
iš plytų ir didžiulio kiekio cemento, ir dar iš vienos sienos, 
kelių metrų storio. 

Po Perso žodžių Raulis atkuto, prisispaudė prie sienos ir 
godžiai klausėsi. Nieko nebuvo girdėti. Nieko... išskyrus to- 
limus žingsnius, kurie aidėjo kažkur viršuje, teatro patalpo- 
se. 

Persas skubiai užgesino žibintą. 

— Apsidairykite! Ranką prieš save! - pakartojo jis. - Dabar 
- tylos! Bandysime pas jį patekti. 

Ir jis nusivedė Raulį prie siauručių laiptų, kuriais jie tik 
ką nusileido. 

Jie lėtai lipo laiptais, stabteldami ant kiekvieno laiptelio, 
bandydami įžvelgti tamsoje ir išgirsti menkiausią garsą. 

Pasiekė trečiąjį aukštą, ir Persas liepė Rauliui klauptis vėl. 
Taip klūpomis, ištiesę sulenktas rankas, jie nušliaužė iki „ka- 
tilo“ sienos galo. Priešais sieną stovėjo milžiniška nereikalin- 
ga „Karaliaus Lahoro“ dekoracija, o šalia - didžiulis rąstas 
nuo kaimiško namelio. Tarp jų vietos nebuvo daug - tiek, 
kad užteko vienam žmogui. Šioje nedidelėje nišoje ir rado 

ant balkio pakartą Žozefą Bjukė. 

Persas, vis dar klūpomis, sustingo ir įsiklausė. Akimirkai 
jis neryžtingai pažvelgė į Raulį, paskui pakėlė akis į antrą po- 
žemių aukštą, iš kurio tarp lentų skverbėsi blausi šviesa. Toji 
šviesa ir kėlė Persui nerimą. 

Galiausiai jis krestelėjo galva ir nedelsdamas prasmuko 
tarp rąsto ir „Karaliaus Lahoro“ dekoracijos. Raulis sekė jo 
pėdomis. Laisvąja ranka Persas ėmė čiupinėti sieną. Raulis 
matė, kad jis stipriai myga ją taip, kaip maigė Kristinos kam- 
baryje. 

Vienas akmuo pajudėjo, atverdamas angą sienoje. 

Persas išsitraukė pistoletą iš kišenės ir ženklu parodė tą 
patį daryti ir Rauliui. Atlaužė gaiduką. 

Paskui nesvyruodamas, keturiomis, Persas pralindo į angą. 
Rauliui, kuris troško lįsti ten pirmas, teliko sekti iš paskos. 

Skylė buvo labai siaura. Persas sustingo. Raulis girdėjo jį 
graibantį akmenis. Paskui Persas vėl uždegė savo lempą, ati- 
džiai apsidairė ir tuoj ją užgesino. Raulis išgirdo jį šnabž- 
dant: 

- Mes turime nušliaužti keletą metrų nesukeldami triukš- 
mo, nusiaukite batus. - Persas padavė savo batus Rauliui. 
- Padėkite juos prie sienos. Grįždami pasiimsime. (Šios dvi 
poros batų, kurių ieškota remiantis Perso užrašais, nebuvo 
rastos niekada, matyt, juos priglaudė koks nors teatro dailidė 
ar durų uždarinėtojas.) 

Paskui jis kiek paropojo į priekį, pasuko veidą į Raulį ir 
tyliai pasakė: - Dabar aš pakibsiu ant rankų ir šoksiu į šitą 
namą. Tą patį padarysite ir jūs. Nebijokite. Aš jus pagausiu. 

Po akimirkos Raulis išgirdo duslų bilstelėjimą ir krūptelė- 
jo, išsigandęs, ar tas triukšmas neišduos jų. Tačiau susiėmė ir 
vikriai šlumštelėjo žemyn. Jį pagavo stiprios Perso rankos. 

— Tyliau! - išgirdo jo šnabždesį. 

Porą akimirkų jie stovėjo nejudėdami, bandydami įsiklau- 
syti į tylą. Juos supo aklina tamsa ir sunki, siaubinga tyla. 

Tada Persas vėl uždegė savo lempelę, pašmirinėjo aplinkui, 
pasukiojo ją virš galvos, ieškodamas angos, per kurią tik ką 
jie įpuolė vidun. 

— Ak, - tarė jis, - atrodo, akmuo užsistūmė pats! 

Spindulys nušliaužė per grindis, per sienas, tada vėl apmirė 
ant grindų. Persas pasilenkė ir pakėlė kažką, tarsi raištį, pa- 
tyrinėjo jį ir sviedė pasibaisėjęs žemėn. 

— Pendžabo kilpa! - sumurmėjo jis. 

— Kas tai? - paklausė Raulis. 

- Tai, - krūptelėjo Persas, - pakaruoklio virvė, kurios taip 
ilgai ieškojo ir nerado. 

Pagautas netikėto jaudulio jis brūkštelėjo nedidele rausva 
šviesa per sienas... Iš tamsos išniro keistas reginys: medžio 
kamienas, atrodantis beveik kaip gyvas, su šakomis ir lapais, 
ojo šakos tiesėsi per sienas ir niro aukštyn į tamsą. 

Šviesos dėmelė buvo nedidelė, tad jie negalėjo aprėpti viso 
vaizdo: spindulys išplėšdavo iš tamsos šaką... lapą... dar vie- 
ną lapą... Daugiau nieko nebuvo matyti, išskyrus silpną švie- 
sos skritulėlį, kuris atspindėjo save patį. Raulis brūkštelėjo 
delnu per lygų paviršių: 

— Žiūrėkite! Tai veidrodis! 

— Taip, tai veidrodis, - aidu atsiliepė Persas, ir jo balsas iš- 
davė klaikų susijaudinimą. Tada brūkštelėjo ranka, laikančia 
pistoletą, prakaito išmuštą kaktą: - Mes pakliuvome į kan- 
kinimų kambarį! 

Ką Persas žinojo apie šį kankinimų kambarį ir kas jam 
ir jo bičiuliui nutiko, tegu jis pats pasakoja taip, kaip surašė 
savo rankraštyje, kurį paliko po savo mirties ir kurį nusiko- 
pijavau žodis žodin. 

ĮDOMIOS IR PAMOKOMOS 
LIKIMO STAIGMENOS, 
PATIRTOS PERSO OPEROS 
RŪSIUOSE 


d 
Perso pasakojimas 


(1 papasakoti apie pirmąjį savo bandymą aplankyti 
namą prie ežero. Aš ne kartą buvau prašęs „spąstų meist- 
rą - taip vadindavome Eriką mano šalyje, - atverti man šias 
paslaptingas duris. Jis visada atsisakydavo. Dėjau daug pa- 
stangų, tačiau bergždžiai - įeiti ten buvo draudžiama. Daug 
metų jį stebėjau. Supratęs, kad jis rado prieglobstį Operos 
rūsiuose, ėmiau jį sekti. Prieblandoje būdavo sunku įžiūrėti, 
kokiu būdu jis atidaro slaptąsias duris sienoje. Tiesą sakant, 
mane kamavo ne tik smalsumas, bet ir gilus rūpestis, nes 
iš kai kurių atsitiktinių to niekadėjo frazių supratau, kad jis 
turi kažkokių piktų sumanymų. Kartą, įsitikinęs, kad manęs 
niekas nemato, sėdau į valtį, kuria dažnai Erikas irdavosi per 
ežerą, ir pasukau jo būsto sienos link, ten, kur paprastai jis 
išnykdavo iš akiračio. Taip susidūriau su Sirena, saugančia jo 
būsto prieigas, ir jos kerai vos nekainavo man gyvybės. | 
Nespėjau gerokai nusiirti nuo kranto, ir virš ežero vandenų 
tvyrančią tylą perplėšė sunkus atodūsis. Pasigirdo šnabžde- 
sys, peraugantis į tylią giesmę, lyg kas alsuotų, lyg dainuotų, 
negirdėtas balsas, rodos, kilo iš pačių ežero gelmių, ir nuo jos 

stingo mano kūnas ir siela. Muzikos garsai, švelnūs ir vilni- 
jantys, manęs nepaleido, plaukė kartu su manimi, glostyda- 
mi širdį ir migdydami protą. Norėdamas būti arčiau prie to 
nežemiškos giesmės šaltinio, palinkau prie vandens, bandy- 
damas įžiūrėti į jo švininę gelmę. Mano valtis neirkluojama 
plūduriavo vidury ežero, tik tolimas mėnulis, prasimušęs pro 
Skribo gatvės pinučius, liejo sidabrą ant veidrodinio pavir- 
šiaus. O iš gelmės kilo giesmė... Pusiau be sąmonės, apsalęs 
nuo jos dermės ir grožio, lenkiausi vis žemiau, žemiau... Bū- 
čiau prietaringas ar šiaip silpnas žmogus, manyčiau, kad gir- 
džiu sirenos balsą, bet - garbė Dievui - esu iš šalies, kurioje 
gali rasti daug fantastiškų dalykų ir kur pernelyg mėgstamos 
paslaptys, todėl puikiai žinoma, iš ko susideda stebuklas. To- 
dėl neturėjau jokių abejonių, kad tai - tik dar vienas Eriko iš- 
rastas žaislas. Tačiau jis pranoko visus iki šiol mano matytus, 
giesmė buvo tokia žavi, kad pamiršęs atsargumą, persilenkiau 
per valties bortą labai Žemai. 

Staiga dvi pabaisiškos rankos išniro iš tamsių vandenų ir 
griebė man už gerklės. Būčiau neabejotinai Žuvęs, jei nebū- 
čiau surikęs iš netikėtumo, ir mano riksmą išgirdo Erikas. 

Taip, tai ir buvo Erikas, jis manęs nenuskandino, kaip ke- 
tinęs, o išnešė į krantą ir atsargiai paguldė ant akmenų. 

- Matai, koks esi neatsargus, - kalbėjo jis man, o nuo jo 
drabužių čiurkšlėmis bėgo vanduo. - Kodėl tu užsispyręs 
lendi į mano namus? Niekada tavęs nesu kvietęs! Nieko čia 
nenoriu matyti, girdi? Nieko! Ar manai, kad jei jau išgelbė- 
jai man gyvybę, gali daryti, ką nori? Kad ir kokia didelė tavo 
paslauga Erikui, Eriko atmintis gali sutrumpėti, jei ir toliau 
būsi taip prie jo prisvilęs! Puikiai žinai, kad niekas negali su- 
stabdyti Eriko, netgi pats Erikas! 

Jis dar kažką kalbėjo, bet vienintelė mintis lindėjo mano 
galvoje - kaip išsiaiškinti Sirenos spąstų paslaptį. Jis patenki- 

no mano smalsumą, net ir būdamas pabaisa - mačiau, ką jis 
veikė Persijoje, deja, - tam tikrais momentais būdavo tikras 
vaikas - savimyla, besididžiuojąs savo išdaigomis, todėl jam 
būdavo tikras džiaugsmas stulbinti žmones ir demonstruoti 
savo stebuklingą proto išradingumą. 

Jis nusijuokė patenkintas ir parodė man ilgą vamzdelį. 

— Tai labai paprasta ir neįtikėtinai patogu: galiu kvėpuoti 
ir dainuoti po vandeniu. Šį triuką išmokau iš Tonkino piratų, 
kurie valandų valandomis gali tupėti upės dugne. (Oficialia- 
me raporte, atsiųstame iš Tonkino į Paryžių 1890 metų liepą, 
buvo pranešta, kaip žinomas piratas De Tchemas, apsuptas su 
visa gauja, išsigelbėjo, panaudodamas vamzdelius.) 

- Šis triukas vos nekainavo man gyvybės, - priekaištingai 
tariau jam. - Ko gero, jis tapo lemtingas tiems nelaimėliams, 
kurie per klaidą atsidūrė ežere. Ką tu man prižadėjai, Erikai? 
Daugiau jokių žmogžudysčių! 

Jis neatsakė, tik išsitiesė prieš mane visu ūgiu, grėsminga 
ir kartu nepatenkinto vaiko mina. 

- Ar aš kada nors žudžiau? - paklausė jis nekaltai ir ma- 
loniu tonu. 

- Apgailėtinas žmogau! - surikau. - Gal neprisimeni „sal- 
džiųjų Mazenderano valandų? 

- O, taip, - nuliūdo jis, - norėčiau visa tai pamiršti, tačiau 
sutik, kad ten aš puikiai linksminau mažąją sultonę. Ji juo- 
kėsi iš mano triukų! 

— Tiek to, visa tai jau praeitis, - tęsiau, - esi čia ir dabar... 
Ir esi atsakingas, juolab prieš mane, už dabartį, nes jei ne aš, 
tavęs apskritai nebebūtų. Atmink, Erikai: aš tau išgelbėjau 
gyvybę! 

Ir, pasinaudodamas kita linkme pasisukusiu pokalbiu, pa- 
norau išsiaiškinti tai, kas seniai nedavė man ramybės: 

- Erikai, prisiek man... 

— Ką? - šoko jis. - Prisiekti? Puikiai Žinai, kad visas savo 
priesaikas aš laužau. Priesaikos duodamos tik tam, kad viso- 
kie kvailiai ir menkystos pakliūtų į spąstus! 

- Sakyk... gali tai pasakyti... 

— Ką? 

- Tas šviestuvas... Šviestuvas, Erikai? 

— Koks šviestuvas? 

- Žinai, apie ką eina kalba. 

— Ai, - mostelėjo jis ranka, - net nepamaniau, kad klausi 
apie šviestuvą. Tai ne mano rankų darbas... Šviestuvas buvo 
jau labai senas ir gerokai padilęs. 

Kai Erikas juokdavosi, jis atrodė dar klaikiau. Jis liuoktelė- 
joį valtį ir pasileido kvatotis taip piktdžiugiškai, kad šiurpulys 
tarsi skruzdėlės man ėmė bėgioti po kūną. 

— Labai senas ir labai sudilęs, mano brangusis daroga*! 
Labai senas ir labai sudilęs šviestuvas!.. Jis pats nukrito!.. Jis 
dribo žemyn taip žaviai!.. O dabar, daroga, džiovinkis mikliai, 
kad nepasigautum slogos, ir nešdinkis iš čia! Ir daugiau nie- 
kada nebandyk sėsti į mano valtį!.. Plaukti per mano ežerą!.. 
Listi į mano namus!.. Aš visada čia!..Vieną kartą Erikas jau 
tau nebegalės padėti! Nenorėčiau groti Rekviem Mišių tau! 

Tai sakydamas jis tebestovėjo valties pirmagalyje svyruo- 
damas pirmyn ir atgal, paskui vikriai kaip beždžionė čiupo 
irklą ir nusiyrė į ežerą. Jis atrodė kaip niūri uola, tik geltonos 
jo akys švietė ryškiau nei įprastai beveik nepermatomoje tam- 
soje. Netrukus buvo matyti tik bloga lemiantis švytėjimas, 
kuris irgi tuoj užgeso ežero platybėse. 

Nuo tos dienos atsisakiau sumanymo patekti į jo būstą eže- 
ru. Manau, kad jis dar atidžiau stebėjo savo namo prieigas, 
juolab įtardamas, kad galiu kartoti savo bandymus. Tačiau 


* Daroga - persų policijos viršininkas - aut.past. 
ga - persų p J p 

manęs nepaleido mintis, kad turėtų būti dar vienas įėjimas į 
jo būstą. Dažnai stebėjau Eriką ir mačiau, kad kartais jis pra- 
nyksta trečiame požemio aukšte. 

Priminsiu, kad nuo to laiko, kai supratau Eriką gyvenant 
Operoje, manęs neapleido bloga nuojauta, kad jis toliau krės 
savo bjaurius pokštus. Bijojau ne dėl savęs, o dėl kitų. (Per- 
sas galėtų prisipažinti, kad Eriko likimas jį labai jaudino, nes 
jei valdžia Teherane sužinotų, kad pasmerktas mirti Erikas 
gyvas iki šiol, buvęs policijos šefas būtų turėjęs didžiulių ne- 
malonumų. Beje, Persas turėjo kilnią ir dosnią širdį, todėl 
katastrofos, gresiančios kitiems, galimybė slėgė jo sielą. Jo 
elgesys, nežiūrint užsiėmimo, vertas tik pagiriamųjų žodžių.) 
"Kai Operoje nutikdavo kas neįprasta ir visi aikčiodavo ir vie- 
nu balsu tvirtindavo: „Tai vaiduoklio darbas!“, aš galvodavau 
tik apie Eriką. Kiek kartų girdėjau pašaipiai kalbant apie vai- 
duoklį! Nelaimingieji! Jei tik jie būtų žinoję, kad vaiduoklis 
egzistuoja, ir kad jis yra iš kūno ir kraujo, prisiekiu, jie ne- 
besijuoktų daugiau! 

Nors Erikas labai iškilmingai tvirtino man, kad jis visiškai 
pasikeitė ir dabar yra pats taikiausias žmogus žemėje nuo to 
laiko, kai jį pamilę dėl jo paties, ši frazė mane stipriai suglu- 
mino, ir kažkodėl negalėjau nuvyti nerimo. Jo klaiki, žodžiais 
nenupasakojama, atstumianti išvaizda paliko jį už žmonių vi- 
suomenės ribų, ir man ne kartą atrodė, kad jis nebejautė jokių 
varžtų, jokių pareigų žmonijai. Pagyrūniškas tonas, kuriuo jis 
kalbėjo apie savo meilės ryšius, nepaliko man abejonių, kad 
šis baisūnas sumanęs kažkokią naują tragediją. 

Kita vertus, gan greitai supratau, kad Eriką ir Kristiną Daė 
sieja kažkoks keistas dvasinis ryšys. Pasislėpęs Kristinos apar- 
tamentuose esančiame sandėlyje, girdėdavau nuostabias mu- 
zikos pamokas, kurios Kristiną įstumdavo į stebuklingą eks- 
tazę, bet nė galvoti negalvojau, kad Eriko balsas - kuris galėjo 

griausti tarsi tūkstantis perkūnų ir skambėti švelniai, tarsi 
angelų giedojimas, - galėtų ją taip užburti, kad ji nematytų 
jo išsigimimo. Viskas paaiškėjo supratus, kad ji jo niekada 
nematė. Kartą pasitaikė proga būti jos persirengimo kam- 
baryje ir be vargo atspėjau, kokiu būdu jis mausto vargšę 
merginą. Veidrodinė siena, išmūryta iš tuščiavidurių plytų 
truputį pasisukdavo, ir Kristina girdėdavo jo balsą, tarsi jis 
stovėtų visai šalia. Radau taip pat ir kelią, vedantį fontano ir 
buvusio Komunistų kalėjimo link, ir dar liuką, per kurį Eri- 
kas pakliūdavo tiesiai į sceną. 

Po kelių dienų savo nuostabai sužinojau, kad Erikas ir 
Kristina susitinka akis į akį, nes mačiau, kaip tas niekdarys 
sėmė vandenį iš mažo fontano, trykštančio ant Komunistų 
kelio, ir taškė juo be amo gulinčios Kristinos veidą. Baltas 
žirgas iš „Pranašo“, pavogtas iš Operos arklidžių, ramiai sto- 
vėjo šalia. Aš žengiau prie Eriko. Tai buvo klaiku. Pamačiau 
žaibuojančias jo geltonas akis ir gavau triuškinamą smūgį, 
nuo kurio praradau sąmonę. Kai atsipeikėjau, nei Eriko, nei 
Kristinos, nei baltojo žirgo nebebuvo. Buvau tikras, kad varg- 
šė mergaitė įkalinta name ant ežero. Vėl nuskubėjau į ežero 
pakrantę, nepaisydamas pavojaus. Parą išgulėjau laukdamas 
to pabaisos, nes buvau tikras, kad jam reikės kur nors išeiti, 
galbūt maisto. Paprastai, eidamas į miestą ar šiaip rodydama- 
sis viešai, savo klaikiąją skylę, kuri žiojėjo viduryje jo veido, 
jis pridengdavo dirbtine nosimi, padaryta iš papjė - mašė, ir 
prisiklijuodavo ūsus. Tai pernelyg jo nepagražindavo, tačiau 
bent jau ne taip krisdavo į akis. 

Taigi tykojau jo ant požeminio ežero kranto ir jau galvo- 
jau jį pasprukus per kitas duris, tik staiga išgirdau lyg pliuš- 
kenimą ir pasisukęs pamačiau dvi geltonas akis, šviečiančias 
kaip signalinės ugnys. Iš tamsos išniro valtis, ir Erikas iššoko 
į krantą. 

— Tu čia tįsai jau dvidešimt keturias valandas, - išsižergė 
jis man virš galvos nė nepasisveikinęs. - Tu man trukdai. Sa- 
kau - tau blogai baigsis! Mano kantrybė nėra begalinė, net ir 
tau. Manai, kad seki mane, tu, peraugęs idiote, tačiau tai aš 
tave seku: viską žinau, ką tu žinai apie mane! Tavęs pagailėjau 
vakar, ant manojo Komunistų kelio, būk malonus, padaryk 
taip, kad daugiau tavęs nebeišvysčiau! O gal nebesupranti 
žmonių kalbos? 

Jo įniršis augo, ir nedrįsau jo pertraukti. Sušnopavęs kaip 
jūrų vėplys, jis ištarė žodžius, kurie sutapo su mano grėslio- 
mis nuojautomis: 

- Įsidėmėk - kartą ir visiems laikams - mano žodžius! 
Tavo neprotingas elgesys - jau du kartus tave žmogus su skry- 
bėle vedė pas direktorius, kurie laiko tave keistuoliu, pamišu- 
siu dėl teatro ir teatro efektų; ir tu žinai, kad ten buvau ir viską 
girdėjau, nes aš būnu visur, - taigi jei per tavo neatsargumą 
kas nors susidomės, kad ieškai Eriko ir kad Erikas gyvena 
prie požeminio ežero... Jei kas nors dar sugalvos ten Eriko 
ieškoti... Tada... Tada už pasekmes nebeatsakau. 

Ir vėl jis piktai sušnopavo. 

- Aš neatsakau už nieką! Jei kas knisis Eriko paslaptyse, aš 
jums nepavydžiu! Tai blogai baigsis galybei žmonių! Atmink, 
kvaily, ir nevesk manęs iš kantrybės! 

Jis atsisėdo ant valties pirmgalio ir nervingai kalė kulnais 
į valties dugną, laukdamas mano atsakymo. Atvirai jam ir 
atsakiau: 

- Ieškau čia ne Eriko. 

— Oko gi? 

- Puikiai Žinai: ieškau Kristinos Daė. 

- Turiu visišką teisę matyti ją savo namuose. Ji mane myli 
dėl paties manęs, - atkirto jis. 

— Tai netiesa, - prieštaravau, - tu ją pagrobei ir laikai už- 

daręs. 

- Klausyk, - tarė jis. - Jei man prižadėsi daugiau nekiš- 
ti nosies į mano reikalus, aš tau įrodysiu, kad ji mane myli 
sava valia. 

- Pažadu, - atsakiau nesvyruodamas, nes, mano požiūriu, 
to įrodyti neįmanoma. 

- Tai štai, viskas labai paprasta... Kristina Daė paliks šį 
namą, kai panorės, ir grįš atgal. Savo noru! Taip, ji grįš atgal 
savo valia... Grįš, nes myli mane!.. 

- Abejoju, kad ji grįžtų!.. Tačiau tavo pareiga - ją tuoj pat 
paleisti! 

- Mano pareiga? Cha! Kvaily tu nelaimingas, apie kokias 
dar mano pareigas šneki? 

Yra tik mano valia! Valia paleisti ją, arba laikyti čia... Ojos 
valia - sugrįžti... nes ji myli mane... Visa tai baigsis vestuvė- 
mis... Taip, tuoktuvės Madlenos bažnyčioje! Na, kvaileli, ar 
dabar tiki manimi? Kaip minėjau, mano vestuvių giesmė jau 
parašyta... palauk, ir išgirsi Kyrie... | 

Jis stukseno kulnais į valties dugną ir giedojo: 

- Kyrie!.. Kyrie!.. Kyrie eleison!.. Palauk, palauk truputį, ir 
išgirsi vestuvių giesmę! 

- Lukterėk, - tariau. - Patikėsiu, kai pamatysiu Kristiną 
Daė išeinančią iš tavo namų ir grįžtančią savo valia. 

- Ir tada atstosi nuo manęs? Gerai, ateik į. kaukių balių. 
Mudu su Kristina ten būsime. Paskui pasislėpsi savo pamėg- 
tajame sandėlyje ir matysi, kad Kristina pati, savo noru, išeis 
su manimi Komunistų keliu. Dabar dink iš čia, man reikia 
apsipirkti. 

Mano didžiausiam nustebimui, viskas vyko taip, kaip jis 
ir sakė. Kristina Daė išėjo iš namo ir paskui ne kartą grįžo 
ten pati, niekieno neverčiama. Tačiau nerimas graužė mane, 
nors sąžiningai laikiausi įsipareigojimo ir nebesilankiau nei 

ežero pakrantėje, nei vaikščiojau Komunistų keliu. Tačiau 
įkyri mintis rasti slaptąjį įėjimą trečiajame požemių aukšte 
nepaliko manęs ramybėje. Aš nuolat vaikščiojau ir laukiau 
ilgas valandas pasislėpęs tarp „Karaliaus Lahoro“ dekoracijų, 
kurias ten laikė, nes rodė šį spektaklį ypač retai. Galiausiai 
mano kantrybė pasiteisino. Kartą pamačiau keliais atšliau- 
žiantį baisūną, kuris - buvau tuo tikras - manęs nematė. Jis 
šmurkštelėjo tarp dekoracijos, kur buvau pasislėpęs už vieno 
iš didžiulių sodietiško namelio rąstų, nišos sienoje spustelėjo 
nematomą spyruoklę, ir pajudėjęs akmuo atvėrė tamsią angą. 
Jis dingo skylėje, o akmuo užvėrė praėjimą pats. Dabar jau 
žinojau pabaisos paslaptį, kuri turėjo savo laiku mane įleisti 
įjo būstą. 

Palaukiau dar pusvalandį, tuomet suradau ir spustelėjau 
slaptą spyruoklę. Akmuo atvėrė praėjimą, tačiau nebuvau pa- 
siruošęs vienas lįsti į tamsią skylę, juolab žinojau, kad Erikas 
yra viduje. Buvau visiškai tikras, kad šioji paslaptis ir tapo 
vargšelio Žozefo Bjukė mirties priežastimi. Nenorėjau rizi- 
kuoti šiuo atradimu, nes prisiminęs apie to monstro kupi- 
nu paniekos balsu sviestą įspėjimą, kad kažkas baigsis blo- 
gai galybei žmonių, nusprendžiau, kad šis slaptas praėjimas 
dar kada nors pravers. Palikau viską, kaip buvo, nepamiršęs 
kruopščiai užverti angos akmeniu. 

Mane labai domino Eriko ir Kristinos ryšiai, bet ne dėl iš- 
krypėliško smalsumo, o todėl, kad puikiai supratau, kas lau- 
kia vargšės Kristinos, kai tas siaubūnas supras, jog ji jo nemy- 
li. Aš toliau klaidžiojau po Operą ir netrukus jau žinojau tiesą 
apie žiauriąją monstro meilę. Jis įsibrovė į Kristinos mintis, 
manipuliuodamas savo balsu ir jos naiviu tikėjimu vaikystės 
pasakomis, o brangiojo kūdikio širdis priklausė vikontui de 
Šanji. Kol šie du nekalti vaikai žaidė jaunikį ir nuotaką viršu- 
tiniuose Operos aukštuose, slėpdamiesi nuo tirono, tas sekio- 

jojų kiekvieną žingsnį. Buvau pasiruošęs viskam - netgi, jei 
prireiktų, nužudyti Eriką ir tada atsiduoti į teisingumo ran- 
kas. Tačiau jis nesirodė, ir tai man kėlė dar didesnį nerimą. 

Turiu paaiškinti visą savo planą. Tikėjausi, kad pabaisa, 
kamuojamas pavydo, anksčiau ar vėliau paliks savo guolį, ir 
galėsiu be pavojaus prasmukti jo urvan per trečiąjį aukštą. 
Buvo svarbu, dėl visų saugumo, žinoti, kas yra viduje. Kartą 
neiškentęs pravėriau slaptąją angą ir išgirdau kažkokią ant- 
gamtišką muziką: Erikas kūrė „Pergalingąjį Don Žuaną“. Ži- 
nojau, kad tai jo viso gyvenimo kūrinys, o dabar, sustingęs 
tamsoje, jo pirmąkart klausiausi. Muzika nutilo, ir išgirdau jį 
bėgiojant po kambarį, tarsi beprotį. Jis garsiai suriko: 

— Tai turi būti baigta pirmiausiai! Baigta visiškai! 

Vėl pasigirdo muzikos garsai, ir kiek galėdamas tyliau už- 
vėriau akmenį. 

Tądien, kai buvo pagrobta Kristina, atėjau į teatrą gan vė- 
lai, su šąlančia širdimi pasiruošęs blogiausioms naujienoms. 
Nerimastingai praleidau visą dieną, nes ryte: buvau perskaitęs 
žinutę apie numatomas vikonto ir Kristinos vedybas, todėl 
svarsčiau, ar neverta eiti ir papasakoti viską policijai. Tačiau 
pamąstęs supratau, kad tai gali tik priartinti katastrofą. 

Karieta atvažiavau prie pastato, ir jį apžvelgęs, net nuste- 
bau - viskas tebuvo kaip buvę! Tačiau, kaip tikras rytietis, esu 
truputį fatalistas, todėl buvau pasiruošęs viskam. 

Kristinos Daė pagrobimas baigiantis Kalėjimo veiksmui, 
sukrėtęs žiūrovus ir teatro žmones, manęs nė kiek nenustebi- 
no. Buvau visiškai tikras, kad ji - Eriko, fokusininkų princo, 
letenose. Supratau ir tai, koks pavojus grėsė tiek Kristinai, 
tiek ir visiems, esantiems Operoje. Neabejojau, kad, pradėjęs 
raginti žmones kuo greičiau palikti pastatą, būčiau palaikytas 
pamišėliu. Nenorėjau kelti panikos. 

Kita vertus, nusprendžiau daugiau nedelsti. Aplinkybės 

klostėsi palankiai, nes Erikas tuo laiku, manau, galvojo tik 
apie savo grobį. Taigi išmušė valanda prasmukti į jo namą 
per trečią aukštą, ir susidūręs koridoriuje su vargšu sielvar- 
taujančiu jaunuoju vikontu, nutariau jį prigriebti su savimi. 
Vikontas be ilgų aiškinimų sutiko ir pajutau jo visišką pasi- 
tikėjimą, kas mane giliai sujaudino. Pasiunčiau savo tarną 
Darijų pistoletų, vieną daviau vikontui ir patariau jam būti 
pasiruošusiam šauti, nes Erikas gali slėptis už sienos. Mes 
nukeliavome Komunistų keliu ir per liuką. 

Matydamas pistoletus, mažasis vikontas paklausė, ar šau- 
dysimės dvikovoje. „Dar ir kokioje dvikovoje“, - atsakiau. 
Neturiu laiko visko čia pasakoti. Jaunasis vikontas - narsus 
vyrukas, bet jis nelabai ką Žinojo apie savo priešininką, beje, 
gal taip ir geriau. Man pačiam kėlė nerimą mintis, kad ruo- 
šiuosi susikauti su žmogumi, kurį gali matyti tik tuomet, kai 
jis to nori, o pats jis mato viską aplinkui netgi tamsoje. Su 
žmogumi, kuris vikrumu, patirtimi, vaizduote kaunasi ne tik 
įprastais kovos būdais geriau už paprastą mirtingąjį, bet ir su- 
geba kurti iliuzijas, kurios lemtingai veikia mūsų jausmus ir 
galų gale mus pražudo! Didžiausią baimę man kėlė Pendža- 
bo kilpa. Bijojau, kad monstras slankioja aplinkui, paruošęs 
užmesti ją vienam kuriam ant kaklo. 

Niekas taip virtuoziškai nemoka naudotis Pendžabo kilpa, 
kaip Erikas, nes jis — ne tik fokusų princas, bet ir smaugikų 
karalius. Kai jis gyveno mažosios sultonės dvare, žiaurių ir 
kruvinų jos išdaigų laikais, kuriuos kažkoks pokštininkas pa- 
vadino „saldžiosiomis Mazenderano valandomis“, ji parei- 
kalavo, kad Erikas sugalvotų ką nors šiurpaus. Jis pamokė ją 
mėtyti Pendžabo kilpą. 

Jis kažkada gyveno Indijoje ir ten išmoko to meno tobu- 
lai. Jis leisdavosi uždaromas į vidinį kiemelį, kur įstumdavo 
karį, ginkluotą ilga ietimi ir didžiuliu kalaviju. Paprastai tai 

būdavo pasmerktasis mirti. Eriko rankose tebuvo tik virvė, 
ir tuo momentu, kai karys jau būdavo įsitikinęs savo perga- 
le ir užsimodavo mirtinam smūgiui, ore sušvilpdavo kilpa. 
Vienu riešo judesiu Erikas užnerdavo ją pasmerktajam ant 
kaklo ir dūstančią auką nutempdavo prie mažosios sultonės 
ir jos dvaro moterų, kurios stebėdavo aukos traukulius ir plo- 
davo. Mažoji sultonė pati pramoko mėtyti kilpą ir uždusino 
dalį savo tarnaičių ir netgi keletą savo svečių. Tačiau nenorė- 
čiau prisiminti „saldžiųjų Mazenderano valandų“. Galiu tik 
paaiškinti, kodėl, atsidūręs su vikontu požemiuose, nuolat 
jam primindavau, kad ranką reikia laikyti sulenktą priešais 
akis, tarsi jis būtų pasiruošęs šauti. Jei kas bandytų netikėtai 
užmesti kilpą ant kaklo, ranka sutrukdytų iškart prismaugti 
auką. Išvengę susitikimo su policijos komisaru, su „skersvėjų 
medžiotojais“, su gaisrininkais, išnešėme sveiką kailį po su- 
sitikimo su žiurkininku ir jo žiurkėmis, nepapuolėme į akis 
paslaptingajam subjektui su fetrine skrybėle ir, galų gale, sėk- 
mingai pasiekėme trečiąjį požemio aukštą. Pralindome tarp 
rąsto ir „Karaliaus Lahoro“ dekoracijų, aš pasukau akmenį, 
ir mes įšokome į Eriko būstą, kurį jis pats pasistatė tarp dvie- 
jų apsauginių sienų. Tai jam nebuvo sudėtingas uždavinys, 
nes Erikas buvo vienas iš pagrindinių Šarlio Garnjė, Operos 
architekto, rangovų, ir niekam nežinant tęsė statybos darbus, 
kai oficialiai jie jau buvo pristabdyti karo, Paryžiaus apsiaus- 
ties ir Komunos. 

Pernelyg gerai pažinojau Eriką, todėl jo namuose laukiau 
bet kokių netikėtumų. Puikiai žinojau, kokių spąstų jis buvo 
pritaisęs Mazenderano rūmuose. Vieną iš pačių gražiausių 
pasaulio statinių jis pavertė tikro šėtono namais, kur nė vie- 
nas, netgi tylutėliai sušnabždėtas žodis nelikdavo paslaptyje, 
nes būdavo perduodamas kaip aidas. Kiek kruvinų tragedijų 
kilo dėl Eriko išrastų nematomų spąstų - durų, liukų, angų! 


224 


Likimo staigmenos, patirtos Perso 


Jis sukūrė stebėtinų dalykų! Vienas iš klaikiausių ir labiausiai 
pavojingų buvo vadinamas kankinimų kambariu. Paprastai 
į tą kambarį įstumdavo pasmerktuosius mirti, nors mažoji 
sultonė mėgo linksmintis stebėdama ir nekaltų aukų kan- 
čias. Beveik išprotėjęs kankinimų kambario „lankytojas“ pats 
pasirinkdavo paskutinę galimybę nutraukti kančias - Pen- 
džabo kilpą, kuri specialiai būdavo numesta šalia geležinio 
medžio. 

Štai tokią kilpą, kurios siekiau išvengti visą vakarą, radau 
ant kambario, į kurį mes įsliuogėme, grindų. Nebuvo jokių 
abejonių, kad būtent ja ir buvo pasmaugtas vargšas Žozefas 
Bjukė. Matyt, scenos mašinistų vyresnysis kokį vakarą užtiko 
Eriką lendantį į savo būstą ir pats pabandė patekti į paslaptin- 
gąjį urvą. Akmuo užsivėrė jam virš galvos, ir Bjukė atsidūrė 
kankinimų kambaryje, iš kurio Erikas jį ištraukė jau mirusį. 
Gyvai įsivaizdavau, kaip Erikas, norėdamas kuo greičiau atsi- 
kratyti lavono, nutempia bedvasį kūną iki „Karaliaus Lahoro“ 
dekoracijų ir pakabina jį ten, tarsi įspėjimą kitiems, prieta- 
ringiems ir ne, čia nelandžioti. Tačiau po kiek laiko jis grįžo 
atgal, nusprendęs susigrąžinti Pendžabo kilpą, meistriškai 
nupintą iš kačių žarnų, nes toks radinys tikrai būtų sužadinęs 
policijos smalsumą. Tik taip galiu paaiškinti, kur dingo kilpa 
nuo pakaruoklio kaklo. 

Laikiau dabar tą kilpą rankoje ir jutau, kad mane muša 
šaltas prakaitas, nors bailys tikrai nesu. Žibintą laikanti ran- 
ka virptelėjo. 

Tai pastebėjęs vikontas paklausė: 

- Kas atsitiko, pone? 

Vikriu gestu jį nutildžiau, nes vis dar tebepuoselėjau men- 
kutę viltį, kad siaubūnas nepajuto nekviestų svečių jo kanki- 
nimų kambaryje. Deja, perregima viltis negelbėjo, nes kanki- 
nimų kambarys, matyt, saugojo jo būstą iš trečiojo požemių 

aukšto pusės, ir apsauga suveikdavo automatiškai. Galbūt ir 
kankinimai prasidės automatiškai? Kokie mūsų veiksmai gali 
įjungti tą pragaro mašiną? 

— Nė judesio! - įsakiau savo palydovui. Tiršta niūri tyla 
gaubė mus. Raudonas žibinto spindulys šmirinėjo po kampus 
ir aš pažinau... pažinau... 

sias vidury nedidelio šešiakampio kambario, kur- 
visos šešios sienos nuo grindų iki pat lubų buvo dengtos 
veidrodžiais. Kampuose aiškiai matėme stiklo jungtis - il- 
gus, siaurus daugiabriaunius, kurie galėjo sukiotis ant krum- 
pliaračių. Taip, aš pažinau visa tai, ir pažinau geležinį medį 
kampe, priešais vieną iš tų daugiabriaunių... geležinį medį su 
geležinėmis šakomis, skirtą pasikarti. 

Suspaudžiau kompaniono ranką: vikontas de Šanji drebėjo 
visu kūnu, pasiruošęs šaukti savo sužadėtinei, kad atskubėjo 
jai į pagalbą. Bijojau, kad jis nesusivaldys. 

Netikėtai kairėje pusėje pasigirdo kažkokie garsai. Cyptelė- 
jo, paskui trinktelėjo atidaromos ir uždaromos durys kažkur 
už sienos, pasigirdo dusli rauda. Stipriau suspaudžiau vikon- 
tui ranką, mes aiškiai išgirdome žodžius: 

- Rinkitės - vestuvių maršas ar laidotuvių mišios! 

Pažinau pabaisos balsą. 

Kažkas sukūkčiojo garsiau, ir viskas nutilo. 

Dabar buvau tikras, kad Erikas nenujaučia, kad įsibrovėme 
į jo namą, kitaip būtų patvarkęs taip, kad nieko neišgirstume. 
Jam prireiktų tik aklinai užverti mažutį langelį, per kurį mė- 
gėjai stebėti kankinimus stebi kitų kančias. Puikiai supratau, 

227 


OPEROS VAIDUOKLIS 


kad jei jis įtartų mus čia esant, mums iškart būtų karšta. 

Svarbiausia, kad kuo ilgiau jis nežinotų, kad turi nekviestų 
svečių, todėl tikrai būgštavau dėl vikonto karštakošiškumo, 
juolab kad per sieną mus pasiekdavo Kristinos aimanos. 

— Laidotuvių mišios - ne itin didelis smagumas, ar ne? 
— skambėjo Eriko balsas, - o štai vestuvių - galite manimi pa- 
tikėti — tai didinga! Rinktis jums! Turite pasiryžti, susikaup- 
kite! Aš nebegaliu daugiau lindėti po žemėmis kaip kurmis! 
„Pergalingasis Don Žuanas“ baigtas, dabar aš noriu gyventi 
kaip visi. Noriu su žmona sekmadieniais išeiti pasivaikščio- 
ti. Galiu užsisakyti kaukių, su kuriomis atrodysiu kaip ir visi 
kiti. Žmonės nesigręžios gatvėje. Jūs būsite laimingiausia iš 
moterų. Ir mes dainuosime kartu, kol neteksime jėgų! Kodėl 
jūs verkiate? Jūs manęs bijote. Kai myliu, esu švelnus kaip 
ėriukas, paklusiu bet kokiam jūsų norui. 

Rauda, akompanuojanti šiai meilės litanijai, darėsi vis gar- 
sesnė. Niekada negirdėjau tokios nevilties; tik staiga tiek aš, 
tiek ir vikontas de Šanji suvokėme, kad rauda pats Erikas. 
Kristina, matyt, neteko žado iš siaubo ir neturėjo jėgų nei 
šaukti, nei raudoti. | 

Tris kartus iš Eriko krūtinės išsiveržė galinga neapykan- 
ta: 

- Jūs manęs nemylite! 

Paskui jo balsas suminkštėjo: 

— Kodėl jūs verkiate? Jūsų ašaros kelia man skausmą! 

Tyla. Kiekviena tyla dovanoja viltį. Mes susižvalgėme: 

Gal Kristina liko viena už sienos? 

Tą akimirką tylą perplėšė šaižus elektrinio skambučio gar- 
sas. Už sienos kažkas pašoko, ir sugriaudėjo Eriko balsas: 

- Skambina į duris? Užeikite! - pikta lemiančiu balsu nu- 
sikvatojo jis. - Kas čia mus susiruošė aplankyti? Palaukite 
manęs, einu, paliepsiu kad Sirena atidarytų... 

Žingsnius palydėjo durų trinktelėjimas. Neturėjau laiko 
galvoti, kas laukia to nelaimingojo, paspaudusio Eriko būsto 
skambutį, nes tuoj susivokiau - Kristina viena, veikti reikia 
greitai. 

Vikontas de Šanji pašaukė ją: 

- Kristina, Kristina! 

Mes girdėjome, kas vyko šalimais esančiame kambaryje, 
todėl buvau tikras, kad ji mus girdi. Tačiau ji atsiliepė ne iš 
karto. 

- Ar aš sapnuoju? - pagaliau pasigirdo silpnas mergaitės 
balselis. 

- Kristina! Čia aš, Raulis! 

Tyla. 

- Atsiliepkite, Kristina! Jei esate viena, atsiliepkite, dėl Die- 
vo meilės! 

Kristina tarsi sapnuodama ištarė Raulio vardą. 

- Taip taip. Tai aš! Jūs nesapnuojate, Kristina, aš čia ir tuo- 
jaujūs būsite išgelbėta! Tikėkite manimi, Kristina! Tačiau bū- 
kite atsargi: kai tik išgirsite jo žingsnius, perspėkite mus. 

Merginą apėmė baimė. Ji drebėjo, įsivaizdavusi, kas bus, 
jei Erikas ras Raulį; ji tik sušnabždėjo mums, kad Erikas be- 
veik pamišęs iš meilės ir kad jis nutaręs nužudyti visus ir save 
kartu su visais, jeigu ji nesutiks tapti jo žmona, sutuokta mero 
ir Madlenos bažnyčios kunigo. Jis jai skyrė laiko apsispręs- 
ti iki vienuoliktos rytojaus vakarą. Tai paskutinis terminas. 
Ji privalanti pasirinkti, kaip jis sakė, tarp vestuvių maršo ir 
laidotuvių mišių. 

Erikas jai ištaręs frazę, kurios ji nesupratusi: „Taip arba ne! 
Jei atsakymas ne, daugybė bus mirusių ir palaidotų! 

Man to sakinio reikšmė buvo visiškai aiški, nes šie žodžiai 
sutapo su mano grėsmingomis nuojautomis. 

- Kur yra Erikas? - paklausiau. 

Ji atsakė, kad jis iš namo išėjo. 

— Ar galite patikrinti? 

— Ne. Esu surišta, negaliu net pajudėti. 

Mudu su ponu de Šanji įniršome. Mūsų visų trijų išsigel- 
bėjimas priklausė, kiek laisvai mergina galės judėti. 

- Kur jūs esate? - paklausė Kristina. - Čia tėra dvejos du- 
rys - vienos į mano kambarį, Luiso - Filipo kambarį, apie 
kurį jums, Rauli, pasakojau. Pro kitas vaikšto Erikas. Taip, yra 
dar vienos, tačiau jų niekada nemačiau atidarytų, nes Erikas 
kategoriškai prisakė man jų neliesti, jis sakė, kad tai pavo- 
jingiausias dalykas pasaulyje, nes už tų durų yra kankinimų 
kambarys! 

- Kristina, mes čia ir esame. 

— Kankinimų kambaryje? 

— Taip, bet čia nematome jokių durų. 

- Jei galėčiau jas pasiekti! Pabelsčiau ir jūs žinotumėte, 
kur jos yra. 

— Ar tos durys su užraktu? - paklausiau. 

— Taip, su užraktu. 

— Panele, - tariau, - jūs būtinai turite atrakinti mums šias 
duris! 

— Kaip? - paklausė ji gailiai. 

Išgirdome šlamesį, matyt ji bandė išsilaisvinti iš virvių. 

— Aš žinau, kur yra raktas, - tarė ji nusilpusių balsu, kuris 
rodė jos beviltiškas pastangas išsivaduoti. - Aš surišta per- 
nelyg stipriai... Ak, niekšas... 

— Kur raktas? — paklausiau, ženklu įsakęs vikontui nesi- 
kišti, nes laiko buvo labai mažai. 

— Kitame kambaryje, prie vargonų, kartu su bronziniu rak- 
teliu, kurį jis man taip pat uždraudė liesti. Jie sudėti į odinį 
krepšelį, kurį jis vadina gyvybės ar mirties krepšeliu... Rauli! 
Rauli! Bėkite iš čia! Čia viskas taip paslaptinga ir baisu! Eri- 

kas visai eina iš proto, jis sužvėrės, sužinojęs, kad jūs kanki- 
nimų kambaryje. Sprukite iš čia tuo pačiu keliu, kaip atėjote. 
Matyt, yra priežasčių tą vietą vadinti kankinimų kambariu! 

- Kristina, - tarė jaunuolis, - mes iš čia išeisime kartu arba 
kartu mirsime! 

- Turime išlikti ramūs, - sušnabždėjau. - Kodėl jis jus su- 
rišo, panele? Jis gi žino, kad iš šio namo jūs niekaip nepa- 
spruksite. 

— Aš bandžiau nusižudyti! Pabaisa atitempė mane čia, ap- 
svaigusią nuo chloroformo, ir paliko, pareiškęs, kad eina pas 
savo bankininkus... Kai jis grįžo, mano veidas buvo kruvi- 
nas... Atsipeikėjusi daužiau kakta į sieną... 

- Kristina! - sudejavo Raulis ir pradėjo kūkčioti. 

— Tada jis mane surišo... Aš neturiu teisės mirti iki ryto- 
jaus vienuoliktos vakaro! 

— Panele, - pareiškiau, - jei jis jus surišo, jis jus ir atriš. 
Jums tereikia tik pasistengti! Atminkite, kad jis jus myli! 

— Deja! Norėčiau tai pamiršti. 

- Geriau prisiminkite ir nusišypsokite jam. Apgaukite jį! 
Pasakykite, kad virvės nutrynė jums rankas... 

Bet Kristina mane nutildė: 

- Ša!.. Kažką girdžiu... Tai jis! Nutilkite! 

Sunkūs žingsniai už sienos lėtai artėjo. Stabtelėjo, paskui 
grindys sugirgždėjo vėl. Pasigirdo klaikus atodūsis ir duslus, 
kupinas siaubo Kristinos šūktelėjimas. 

— Meldžiu atleisti, kad jūsų akys mato tokį mano veidą! 
Kaip aš atrodau? Tai jo kaltė! Ko gi jis čia skambino? Ar aš 
kviečiu praeivius klausinėti, kiek laiko? Daugiau jau niekada: 
jis laiko nebeklaus! Tai Sirena! 

Vėl atodūsis, dar gilesnis, dar grėsmingesnis, einantis iš 
bedugnių jo sielos gelmių. 

- Jūs verkėte, Kristina? 

— Man skauda, Erikai... 

— Maniau, kad jus išgąsdinau. 

— Erikai, atriškite virves... sakėte, kad nesu kalinė. 

- Jūs vėl bandysite nusižudyti. 

— Davėte man laiko iki rytdienos vienuoliktos. 

Grindys vėl sugirgždėjo. 

— Kai viskas bus baigta, mums abiem skirta mirti kartu... 
Mirties trokštu ne mažiau, nei jūs. Aš pavargau nuo tokio 
gyvenimo. Taip... užtenka... Palaukite, tuoj jus išlaisvinsiu... 
Tik ištarkite vieną žodį - „Ne, ir bus galas visiems. Jūs teisi, 
taip, jūs teisi, kurių galų laukti rytdienos vienuoliktos vaka- 
ro?.. Tie mano vaikiškumai... Šiame pasaulyje reikia galvoti 
tik apie save, apie savo mirtį. Visa kita - niekai! Matote, koks 
aš šlapias?.. O, mano brangioji, už durų pila kaip iš kibiro! Gal 
aš sapnuoju, Kristina? Žinai, žmogus, kuris skambino Sirenai 
į duris, - jis dabar svečiuojasi pas ją ežero dugne - labai pa- 
našus... gerai, dabar pasisukite... O, Dieve, tavo riešai... Ar 
skauda? Brangioji, už tai nusipelniau mirties... Kalbant apie 
mirtį: turiu eiti ir paruošti viską mišioms. 

Klausydamas šių beprasmių tauškalų, negalėjai išsivaduoti 
nuo klaikių nuojautų... Kartą taip pat, to nežinodamas, pa- 
skambinau į pabaisos duris. Ir dvi rankos, išnirusios iš juodų 
vandenų, vos nenutempė manęs į gelmes... Kas tas nelaimin- 
gasis, paklydęs ežero pakrantėse? Kas buvo tas, kuriam Erikas 
dabar giedojo Rekviem? 

Jis giedojo tarsi griaustinio dievas, giedojo Dies Irae, kuris 
gaudė lyg audra. Atrodė, maišosi dangus ir žemė. Staiga var- 
gonai ir balsas nutilo taip staiga, kad iš netikėtumo vikontas 
de Šanji kaip nuplikytas šoko prie kitos veidrodinio kambario 
sienos. Paskui pasikeitęs, metalinis Eriko balsas tarė, pabrėž- 
damas kiekvieną skiemenį: 

- Ką jūs darote su mano krepšeliu? 

ą jūs darote su mano krepšeliu? - pakartojo įnirtęs 
- balsas. - Aha, jūs norėjote paimti krepšelį, todėl pa- 
prašėte išlaisvinti nuo virvių! 

Mes išgirdome sparčius lengvus žingsnius, Kristina bėgo į 
Luiso-Filipo stiliaus kambarį, tarsi bandydama rasti apsaugą 
prie sienos, už kurios slėpėmės. 

- Kodėl sprunkate? Atiduokite krepšelį! Ar aš jums nesa- 
kiau, kad tai ten mirtis arba gyvybė? Atiduok krepšelį! 

- Erikai, - giliai atsiduso mergina, - jei jau mes ruošiamės 
gyventi kartu... Koks skirtumas, kas jį saugos? 

— Tu žinai, kad ten tik du raktai, - atsakė siaubūnas, - ką 
tu ruošiesi su jais daryti? 

— Norėčiau pažiūrėti, kas yra tame kambaryje, kuriame 
nė karto nebuvau ir kurį nuolat laikai uždarytą... Moteriškas 
smalsumas... - tarė ji beveik žaismingai. 

- Klausyk! Man nepatinka smalsios moterys, - atrėžė jis, - 
geriau prisimink Mėlynbarzdžio istoriją ir būk atsargi... Grą- 
žink man krepšelį! Mikliai! Grąžink man krepšelį! Ak, štai 
kaip, smalsioji panelė trokšta pasilikti sau mažąjį raktelį? 

Jis sukikeno, ir Kristina aiktelėjo iš skausmo. Erikas, matyt, 
grubiai išplėšė krepšelį jai iš rankų. 

Tą akimirką iš vikonto krūtinės išsiveržė bejėgiško pykčio 
riksmas, kurį spėjau šiek tiek užgniaužti delnu. 

— Kas tai? - pasigirdo įtartinai nurimęs pabaisos balsas. 
- Ar ką nors girdėjai? 

— Ne, ne, ne! - skubriai atsakė ji. - Nieko negirdėjau! 

— Man atrodo... Aš girdėjau riksmą! 

— Tai turbūt aš rėkiau! Kai suspaudėte man ranką! Kas 
dar galėtų rėkti šitame name! Jums pasigirdo, jūs einate iš 
proto, Erikai! 

- Man nepatinka, kai tu taip kalbi!.. Tu drebi... Tu labai 
susijaudinusi... Tu meluoji! Tai buvo riksmas... Riksmas! Aš 
jį girdėjau! Ir jis... iš kur jis sklido?.. Taip! Jis sklido iš kan- 
kinimų kambario!.. Aha! Dabar aš supratau! 

— Ten nieko nėra, Erikai! 

— Aš supratau! 

— Nieko! 

— Tas vyras, už kurio tu nori ištekėti... Jis! 

— Nenoriu apskritai tekėti! | 

Vėl koktus kikenimas. 

- Puiku, tuojau išsiaiškinsime. Kristina, mano meile, nėra 
jokio reikalo atidaryti durų, norint patikrinti kankinimų 
kambarį. Ar norėtum pažvelgti? Ar tu norėtum pažvelgti? 
Žiūrėk! Jei kas nors ten yra, mes netrukus pamatysime per 
šį nematomą langelį prie lubų. Mums reikia tik truktelėti šią 
juodą užuolaidą ir užgesinti čia šviesą... Va taip... Užgesinti 
šviesą! Juk tu nebijai tamsos, mažyte, kai esi su brangiuoju 
savo vyru? 

Jie išgirdo maldaujantį Kristinos balsą: 

— Bijau! Labai bijau! Gal sakiau, kad klaikiai bijau tamsos!.. 
Ir visai nebenoriu žiūrėti to kambario!... Jūs nuolat mane juo 
gąsdinate, kaip mažą vaiką, tuo kankinimų kambariu... Pri- 
pažįstu, susidomėjau, bet dabar visai nebeįdomu... Tikrai 

bijau tamsos... Nebenoriu, nė truputėlio nebenoriu... 

Tai, ko aš bijojau, prasidėjo automatiškai. Staiga mus pri- 
bloškė galingas šviesos srautas. Taip, aukštai sienoje suspindo 
liepsnojantis diskas. Vikontas de Šanji net prisėdo iš netikė- 
tumo. Už sienos niršus balsas riaumojo: 

— Sakiau, kad ten kažkas yra! Pažiūrėkite, ar matote įsi- 
žiebusį langelį? Ten, dešinėje, matote? Tas, kuris už sienos, 
jo nemato! Jūs galite palypėti sulankstomais laipteliais! Kaž- 
kada klausėte, kas čia! Dabar išmėginkite!.. Tai prasideda! 
Palypėkite, žvilgterėkite į kankinimų kambarį!.. Jūs, smalsus 
mažas... daikčiuke! 

- Kokie kankinimai? Ką jūs šnekate? Kas prasideda? Kas 
ką kankins? Erikai, Erikai, jūs sakėte, pasakykite, kad mane 
tik stengiatės pagąsdinti... Erikai, sakėte, kad mylite mane!.. 
Ten jokių kankinimų nėra, ar ne? 

- Palypėk ir žvilgterėk per langelį, brangute! 

Net nežinau, ar vikontas girdėjo silpną mergaitės balselį 
- jį taip apstulbino prieš jo išsigandusias akis atsivėręs vaiz- 
das. Pats esu matęs pakankamai tokių „spektaklių“ per slap- 
tąjį langelį „saldžiosiomis Mezenderano valandomis“, todėl 
dabar karštligiškai dairiausi, bandydamas nuspėti, kurioje 
sienoje yra slaptosios durys. 

- Eik ir pažiūrėk per langą! Papasakosi man, ką matai! 

Mes išgirdome už sienos pritraukiant laiptus. 

- Lipsiu su tavimi!.. Ne!.. Lipk pati, brangioji! 

— O, gerai! Lipsiu pati! Leiskite, aš pati! 

- Ak, mano brangioji, mano brangioji! Kokia tu saldi! Kaip 
malonu jausti tavo rūpestį, kad nepavargčiau, taip, taip, mano 
metuose!.. Papasakok, ką ten matai? 

Išgirdome kažkur palubėje jos žodžius: 

— Ten nieko nėra, brangusis! 

- Nieko? Esi tikra? 

— Žinoma, tikra!.. Ten tuščia! 

— O, puiku, puiku... Kas tau darosi, Kristina? Tu beveik be 
sąmonės, ar ne? Kas gi tau... jei ten nieko nėra?.. Ar tau daro- 
si bloga, kad ten nėra nieko? Vai vai vai... Gerai, lipk žemyn! 
Beje, kaip tau patiko peizažas? 

— O, labai, labai! 

- Taip jau geriau... Juk jauties geriau dabar, ar ne? Jokio 
jaudulio!.. Koks nuostabus šis namas, ar ne, namas su nuo- 
stabiu vaizdu pro langą? 

— Taip, tarsi būtum Greveno muziejuje“... Bet, kaip sakiau, 
Erikai... ten jokių kankinimų nėra!.. Jūs mane klaikiai išgąs- 
dinote! 

— Kodėl... ar dėl to, kad ten nieko nėra? 

- Arjūs pats įrengėte tą kambarį? Ten labai gražu. Jūs didis 
menininkas, Erikai. 

— O taip, žinoma, esu didis menininkas, taip, tam tikros 
srities menininkas... | 

- Pasakykite man, Erikai, kodėl tą kambarį vadinate kan- 
kinimų kambariu? 

— Tai paprasta. Pasakyk man, ką ten matei? 

— Mačiau mišką. 

— O ką matei miške? 

- Medžius. 

- O ant medžių - ką? 

- Paukščius. 

— Matei ten nors vieną paukštį? 

— Ne, ne, nemačiau paukščių, ne. 

— Tai ką matei? Galvok! Tu matei šakas! O kas ant tų šakų? 
- klausė siaubingas balsas. - Ant šakų... Kartuvės! Štai kodėl 
vadinu tą vietą kankinimų kambariu... Kaip matai, aš tik juo- 


* Vaškinių figūrų muziejus Paryžiuje. 

kauju. Niekada nemokėjau bendrauti su žmonėmis. Bet dabar 
jaučiuosi labai pavargęs... Nuo tokio gyvenimo... Atsibodo 
gyventi name, kuriame yra kankinimų kambarys... Dėžėje 
tarp dvigubų sienų kaip kokiam moliuskui... Pavargau! No- 
riu gyventi kaip visi, noriu turėti gražutį ramų butuką, gražu- 
tę ištikimą žmoną... Žmoną, kurią mylėčiau, su kuria eičiau 
sekmadieniais pasižmonėti, kurią visą savaitę linksminčiau! 
Jūs tikrai su manimi nenuobodžiautumėte, Kristina! Moku 
visokių triukų, ir ne tik kortomis! Gal norite, parodysiu jums 
keletą fokusų su kortomis? Tai padės mums pratempti laiką 
iki rytojaus vienuoliktos vakaro! Kristina, mažule mano! Ar 
girdite mane, Kristina? Pasakykite, kad mylite mane!.. Ne, 
jūs manęs nemylite... Nieko tokio, pamilsite! Prieš kurį laiką 
jūs negalėjote pažvelgti net į mano kaukę, nes žinojote, kas 
slepiasi už jos... Dabar be baimės žiūrite į ją ir pamirštate, 
koks esu... Priprantama prie visko... jei yra noras... Daugybė 
žmonių susituokia be meilės, o paskui garbina vienas kitą iki 
pat mirties! O, jau pats nebežinau, ką čia vapalioju... Prisie- 
kiu, jums tikrai nebus su manimi liūdna. Dar nežinote, kad 
esu pats geriausias pasaulyje pilvakalbys!.. Juokiatės... Matyt, 
manimi netikite... Klausykitės. 

Niekšelis, kuris iš tikrųjų buvo geriausias pilvakalbys pa- 
saulyje, matyt, bandė nukreipti mergaitės dėmesį nuo kan- 
kinimų kambario, tačiau tai nebuvo protinga mintis, nes 
Kristina galvojo tik apie mus! Ji kelis kartus pakartojo pačiu 
švelniausiu, pačiu meilingiausiu balsu, kokiu tik galėjo: 

- Užgesinkite langelį!.. Užgesinkite šviesą langelyje, Eri- 
kai! 

Ji sumetė, kad šviesa, apie kurią taip paslaptingai ir su tokiu 
pasimėgavimu kalbėjo Erikas, gali lemti kažką pikta. Vienin- 
telis dalykas ją ramino - tai, kad ji pamatė mudu abu, vidury 
besiliejančios šviesos sveikus ir gyvus. Tačiau jei šviesa ne- 

pliekstų, ji, be abejonės, jaustųsi geriau. 

Tuo metu namo šeimininkas pradėjo žaisti pilvakalbį. 

- Žiūrėkite, - kalbėjo jis, - aš truputėlį pakelsiu savo kau- 
kę... Tik truputėlį... matote mano lūpas? Kas joms darosi? 
Jos visiškai nejuda! Ar matote? Mano burna kietai užčiaupta 
— burna, taip, ...norėjau pasakyti, ta skylė, kuri man pakei- 
čia burną!.. Tačiau jūs girdite mano balsą... Kur jį girdite? 
Dešiniojoje ausy? O gal kairiojoje? Galbūt ant stalo? O gal 
šiose mažose juodmedžio dėžutėse, kurios stovi ant židinio 
atbrailos? Mano balsas skrynelėje! Klausyk, mažute, mano 
balsas sklinda iš šios mažos skrynelės dešinėje: ką jis sako? 
„Ar man pasukti skorpioną?..“ O dabar?.. Ką jis sako dabar? 
Trakšt! Ką jis kalba iš kairiosios dėžutės? „Gal man pasukti 
žiogą?“... Trakšt! O dabar ką jis sako? Čia, šiame minkštame 
odiniame krepšelyje?.. Ką? „Esu mažas krepšelis, saugau gy- 
vybę ar mirtį...“ Ir vėl... Trakšt! Dabar jis Karlotos gerklėje, 
auksinėje Karlotos gerklėje, krištolinėje Karlotos gerklytėje! 
Ir štai jis prabilo! Ką jis sako? „Tai aš, ponia Rupūžė, ir aš dai- 
nuoju! Jaučiu be nerimo - kvo- uak, kad ši melodija išlaisvina 
mane - kvo- uak! Kvo-uak, kvo-uak!..“ O kur jis dabar? Krės- 
le, vaiduoklio ložėje: „Madam Karlota šį vakarą dainuoja taip 
klaikiai, kad neatlaiko net šviestuvai!“ Kur dabar? Kur Eriko 
balsas dabar? Klausyk, Kristina, dabar jau jis už durų, jau 
kankinimų kambaryje! Ir ką gi aš sakau? Vargas tiems, kurie 
turi nosis, tikras gražias normalias nosis ir patenka su jomis 
į kankinimų kambarį! Ho - ho - ho! 

Šlykštus, siaubingas pilvakalbio balsas! Jis buvo visur. Vi- 
sur! Jis smelkėsi per mažą nematomą langelį, per sienas, jis 
suko ratus mums virš galvų, jis buvo tarp mūsų... Erikas 
buvo čia, jis kalbėjo mums! Nejučia įsitempėme, pasiruošę 
pulti jį, nematomą, tačiau jis, vikresnis ir greitesnis už aidą, 
išsliuogė už sienų! 

Netrukus užgriuvo tyla, tik Kristinos silpnas balselis su- 
šniurkščiojo: 

- Erikai! Erikai! Jūs mane visiškai nuvarginote savo balsu. 
Eime iš čia, Erikai. Čia kažkodėl labai karšta! 

- O taip, - atsakė Eriko balsas, - karštis darosi nepaken- 
čiamas! 

- Ką tai reiškia?.. Oi, ši siena degina! 

- Pasakysiu tau, brangioji, tai dėl miško. 

— Miško? Ką jis turi bendra su karščiu? 

- Ką? Ar aš tau nesakiau, kad tai Afrikos giria? 

Ir monstras pradėjo kvatotis taip garsiai ir su pasitenkini- 
mu, kad net Kristinos maldavimų nebebuvo girdėti. Vikon- 
"tas de Šanji tarsi pamišėlis puolė prie sienos ir ėmė ją daužyti 
kumščiais. Negalėjau jo nuraminti. Tačiau mes tegirdėjome 
pabaisos kvatojimą, ir buvau tikras, kad jis nieko daugiau ne- 
girdi, tik save. Tada pasigirdo tarsi kažkas kristų ant grindų, 
tada tempiamo per grindis kūno garsas, garsiai trinktelėjo 
durys ir... Likome vieni nežmonišku karščiu alsuojančioje 
tyloje, kokia būna tik pusiaudienį pietuose pačioje tropinio 
miško širdyje! 

KAS PARDUODA STATINES?“ 


— 


Perso pasakojimas tęsiasi 


au sakiau, kad kambarys, kuriame mudu su vikontu de 
| šani buvome įkalinti, - taisyklingas šešiakampis veidro- 
dinėmis sienomis. Tokius kambarius galima matyti mugėse, 
jie vadinami „iliuzijų rūmais“, „stebuklų kambariais“ ar pa- 
našiais vardais. Tačiau juos, be abejonės, išrado Erikas, nes 
pirmąjį tokį jis sukonstravo mano akyse „saldžiųjų Mezen- 
derano valandų“ laikais. Viena kolona, pastatyta tokio kam- 
bario kampe, iškart sukurdavo erdviausių rūmų su tūkstan- 
čiais kolonų vaizdą, nes veidrodžiai, atsispindintys šešiomis 
skirtingų kampų plokštumomis, daugindavo bet kokį objektą 
iki begalybės. Mažoji sultonė greitai pavargo nuo šių vaikiškų 
vaizduotės žaidimų, ir tada Erikas perdarė savo išradimą nau- 
jai - į kankinimų kambarį. Vietoj ornamentuotos architektū- 
rinės detalės jis pasiūlė į kampą pastatyti geležinį medį, ku- 
rio lapai buvo išdažyti ir jis atrodė visiškai kaip gyvas. Medis 
buvo skirtas atlaikyti nelaimėlio, įmesto į kankinimų kambarį 
ir einančio iš proto, smūgius. Mes matydavome, kaip deko- 
ratyvinis gamtovaizdis akimirksniu keisdavosi automatiškai 
pasisukus krumpliaračiams ir būgnams kampuose. Jie buvo 
padalyti į tris dalis, nukreiptas į veidrodžių kampus ir kiek- 
viena dalis sukurdavo skirtingą iliuziją. 

Tarp šio keisto kambario sienų žmogus niekur negalėjo 
pasislėpti, niekuo prisidengti, nes ten nebuvo nieko, tik veid- 
rodžiai, pakankamai stori ir tvirti, kad beviltiškai įnirtęs ne- 
laimingasis jų nesudaužytų, nes paprastai ten jį įstumdavo 
tuščiomis rankomis ir basą. 

Kambario lubos švietė. Nagingai sukonstruota elektrinio 
šildymo sistema, išvedžiota per sienas, įkaitindavo kambarį 
iki kankintojų pageidaujamos temperatūros. 

Pasakoju šias genialaus išradimo detales, kalbu apie sukur- 
tą sukrečiamai tikrovišką ekvatorinio miško, kepinamo Afri- 
kos saulės, iliuziją, nes noriu, kad niekam neliktų nė menkiau- 
sios abejonės dėl mano sveiko proto ir kad niekas nepasakytų 
man: „jis meluoja“ arba „jis laiko mus kvailiais'.* 

Aš vėl grįžtu prie to, kas vyko su mumis. Kai lubos akina- 
mai įsiliepsnojo ir aplink pamatėme karščiu alsuojantį mišką, 
tą nesuskaičiuojamą galybę medžių ir šakų, vikontas nustėro. 
Jis patrynė rankomis kaktą, jo akys nieko nematė, tą akimirką 
jis pamiršo netgi klausytis, kas vyksta už sienos. 

Kaip sakiau, man šviesos užlietas miškas įspūdžio neda- 
rė, toliau stengiausi klausytis už mus abu, kas vyksta kitame 
kambaryje. Beje, mano dėmesį veidrodžiai taip pat patraukė, 
bet ne dėl vaizdų, o dėl suskilinėjimų, kuriuos akivaizdžiai 
paliko smūgiai. Taip, stikluose buvo matyti trūkių, skilimų, 
įdrėskimų, kurie, nežiūrint veidrodžių tvirtumo, bylojo, kad 
kankinimų kambarys ne kartą buvo panaudotas. 

Akivaizdu, kad kai kurie nelaimėliai, ne taip, kaip pa- 
smerktieji per „saldžiąsias Mazenderano valandas“, pateko 
į šią klaikią mirtinų iliuzijų vietą ne visai tuščiomis, ir, pa- 
mišę iš siaubo ir bejėgio įniršio, daužėsi į veidrodžius, kurie 
* Jau tais laikais, kai Persas rašė tai, jam teko įvertinti skaitytojų nepasi- 
tikėjimą, o šiandien, kai daugelis yra matęs panašių dalykų, šią pastraipą 
gal būtų galima praleisti - aut.past. 

tik daugino jų agoniją. Ir medžio šaka, ant kurios pasmerkta- 
sis galiausiai užmesdavo papėdėje besivoliojančią kilpą, kad 
baigtų savo kančias, buvo padaryta taip, kad vargšas savižudis 
prieš mirtį matytų tūkstančius pakaruoklių, trūkčiojančių 
mirties glėbyje. 

Taip, Žozefas Bjukė, be abejonės, savo dienas baigė šiame 
kambaryje! Ar mes mirsime, kaip ir jis? Nenorėjau tuo tikėti, 
nes dar turėjome keletą valandų, kurias ruošiausi panaudoti 
prasmingiau, nei Žozefas Bjukė. Kita vertus, buvau išstudi- 
javęs nemažai Eriko triukų, ir dabar atėjo laikas pasinaudoti 
savo žiniomis. 

Žinojau, kad neturime jokių vilčių grįžti tuo pačiu keliu, 
kuris atvedė mus į tą prakeiktą kambarį. Neieškojau galimy- 
bės atverti akmenį, nes tai būtų beprasmiška: mes liuoktelė- 
jome į kambarį iš tokio aukščio, kad pasiekti lubas neturėjo- 
me jokių galimybių - nei šakomis, nei pasilipę vienas kitam 
ant pečių. Vienintelis būdas mums iš čia pasprukti - rasti 
slaptąsias duris į Luiso - Filipo kambarį, kur buvo Kristina 
ir Erikas. Deja, nors Kristina jas matė, mums jos buvo abso- 
liučiai neregimos. Reikėjo jas atverti, mes net nenuvokėme, 
kur jos yra. 

Kai įsitikinau, kad į Kristiną Daė dėti vilčių neverta, kai iš- 
girdau, kad siaubūnas ištempė ją iš kambario, kad galėtų mus 
kankinti, nusprendžiau veikti nedelsdamas. 

Pirmiausiai turėjau nuraminti poną de Šanji, kuris laks- 
tė ratais kaip pamišėlis, nerišliai rėkaudamas. Jis burbuliavo 
kažką, šaukė Kristiną, grasino Erikui, keikė Muzikos angelą 
ir įsivaizduojamą mišką. Jis šokdavo bėgti takeliu tarp tiesių 
alėjų ir vis atsitrenkdavo į savo atvaizdą stikle... Jam per 
smilkinius bėgo prakaitas, rankoje jis mojavo pistoletu, vis 
šūkavo Kristinos ir Eriko vardus, ir, tiesą sakant, jau buvau 
kiek sunerimęs dėl jo psichinės būsenos. Matyt, kankinimai 

iliuzijomis ėmė veikti nepasiruošusias tam smegenis. 

Dėjau visas pastangas, kad vargšas vikontas kiek atsipei- 
kėtų ir išgirstų, kaip visa tai veikia. Aš liepiau jam paliesti 
medį ir šakas ir ramiu balsu išaiškinau apie optikos dėsnius 
ir šviesos sukuriamas apgaules, kurių aukomis mes neturė- 
tume tapti kaip kiti vargšai neišprusę žmonės. 

— Esame viso labo mažame kambarėlyje, ir jūs turite tai 
įsikalti į galvą. Mes išeisime iš čia, kai tik rasime durų slaptą 
užraktą. Todėl jo ir ieškokime. 

Pažadėjau jam, jei užsičiaups, nebekurtins manęs savo 
riksmais ir neblaškys dėmesio beprasmišku bėgiojimu iš 
kampo į kampą, per kokią valandą atrasti išėjimą. 

Jis atsigulė ant grindų, tarsi pavėsyje ant pievutės ir pa- 
reiškė, kad nesikels, nes nieko kito jam nelieka, tik atsiduoti 
mano valiai. Ir dar jautė savo pareigą pridurti, kad iš ten, kur 
jis guli, „atsiveria nuostabus vaizdas ! Taip, kankinimai jam 
maišė protą, kaip ir sakiau. 

Aš, pamiršęs mišką, kruopščiai čiupinėjau veidrodžius ir 
jų sujungimus, ieškodamas taško su paslėpta spyruokle, kurią 
paspaudus galima išeiti. Paprastai šitaip Erikas ir darinėda- 
vo slaptuosius praėjimus, liukus ar duris. Spyruoklė galėjo 
slėptis bet kur - spustelėta menkutė dėmelė ant stiklo galėjo 
būti tai, ko ieškojau. Iščiupinėjau milimetras po milimetro 
kiekvieną veidrodį tiek, kiek galėjau pasiekti ištiesta ranką. 
Mudu su Eriku buvome panašaus ūgio, taigi vargu ar galėjo 
jis įtaisyti spyruoklę ten, kur pats nepasiektų. 

Atidžiai tyrinėdamas sienas, stengiausi nedelsti nė minu- 
tės, nes karštis darėsi nepakeliamas ir mes tiesiogine to žo- 
džio prasme kepėme šiame permatomame miške. 

Bergždžiai dirbau jau kokį pusvalandį, buvau patikrinęs 
tris plokštumas, tik staiga buvau priverstas atsigręžti nuo ne- 
patenkinto vikonto balso: 

— Aš dūstu! Šitie veidrodžiai kepina mus pragarišku karš- 
čiu. Ar greitai rasite tą prakeiktą spyruoklę? Jei užtruksite, 
mes čia iškepsime gyvi! 

Manęs jo žodžiai neužgavo. Jis neužsiminė apie mišką, to- 
dėl nusprendžaiu, kad jo protas priešinasi pragaištingiems 
iliuzijų kerams. Tačiau jis pridūrė: 

— Mane ramina tik tai, kad piktadarys Kristinai liepė apsi- 
spręsti iki rytdienos vienuoliktos vakaro; jei mes nespėsime 
išsikrapštyti iš čia ir jai pagelbėti, mirsime anksčiau už ją! Ir 
Erikas mišias gros mums visiems... 

Jis giliai įkvėpė karšto oro ir vos neprarado sąmonės. 

Nekreipiau dėmesio į niūrias vikonto mintis ir atsigręžiau 
toliau tęsti savo paieškas. Žengiau žingsnį į sieną ir supratau, 
kokią klaidą padariau pasitraukęs nuo veidrodžio... Aš nebe- 
galėjau susigaudyti, kurios sienos jau patikrintos! Turėjau vėl 
pradėti viską iš pradžių, aklai, apgraibomis, pasikliaudamas 
tik savo nuojauta. Negalėjau nuslėpti savo nepasitenkinimo, 
o vikontas, tai pamatęs, iškart suprato, kad mano darbas nu- 
ėjo šuniui ant uodegos. | 

— Mes niekuomet neišlįsim iš to prakeikto miško, - su- 
inkštė jis. 

Jo neviltis vis augo. Jis vėl vis labiau pasidavė iliuzijai, kad 
čia — tikras miškas. Mane apėmė negera nuojauta - nieko, 
ničnieko negalėjau rasti... Kitame kambaryje viešpatavo tyla. 
Mes paklydome miške... be kelio, be kompaso, be palydo- 
vo... O, kaip gerai žinojau, kas mūsų laukia, jei niekas neateis 
mūsų išvaduoti arba jei nerasiu slaptosios spyruoklės! Veltui 
jos ieškojau, rasdavau tik šakas, nuostabias šakas, grakščiai 
svyrančias man virš galvos! Ir jokio šešėlio! Tai visai natūralu 
Afrikos giriose, kur saulė spigina tiesiai į pakaušį. 

Ponas de Šanji ir aš ne kartą nusivilkome ir vėl apsivilko- 
me švarkus, manydami, kad gal vėsiau bus nusirengus, o gal 

drabužis apsaugos mus nuo karščio. Aš dar turėjau jėgų prie- 
šintis, tačiau vikontui jau „važiavo stogas“. Jam atrodė, kad 
jis klaidžioja mišku jau tris paras, ieškodamas Kristinos Daė. 
Retkarčiais jam vaidenosi, kad jis mato ją besislapstančią tarp 
medžių kamienų ar šokinėjančią ant šakų, jis šaukė ją, mal- 
davo, net man akys drėko. Galiausiai... 

- Gerti! Duokite gerti! Aš trokštu! - švokštė jis, krečiamas 
karštligės. 

Troškulys kamavo ir mane. Mano gerklė degė. Tačiau, 
jau gulėdamas ant grindų, vis dar ieškojau spyruoklės, tarsi 
medžioklinis šuo. Ieškojau tų slaptųjų durų, nes jau temo, o 
aš žinojau, kad naktį, kuri užkris kaip dangtis, - tropikuose 
sutemų nebūna - Afrikos miškai dar pavojingesni... Juolab 
nėra kuo užkurti ugnies, kad atbaidytume plėšriuosius žvė- 
ris... Metęs spyruoklės paieškas puoliau laužyti šakų laužui 
ir, žiebęs kakta į stiklą, susivokiau, kad tai tik atvaizdas... 

Nakties tamsoje karštis neatslūgo, netgi atvirkščiai... Žyd- 
ra mėnulio šviesa degino dar karščiau. Įsakiau vikontui pa- 
ruošti pistoletus ir nejudėti iš vietos. Pats toliau grabinėjausi 
spyruoklės. Staiga išgirdome riaumojant liūtą. 

— O, - sušnabždėjo vikontas, - jis visai netoliese! Ar matote 
jį? Ten... Tarp medžių... Jei jis suriaumos vėl, aš šausiu! 

Riaumojimas pasikartojo, arčiau ir garsiau. Ir vikontas iš- 
šovė, tačiau abejoju, kad pataikė į liūtą, tačiau stiklas nuo 
kulkos suaižėjo - tai pamačiau tik kitą rytą... Naktį mums 
teko gan ilgai klaidžioti ir mes atsidūrėme dykumoje, bega- 
linėje dykumoje iš smėlio, uolų ir akmenų. Ar vertėjo tiek 
brautis per mišką, kad numirtum dykumoje? Be jėgų kritau 
šalia vikonto, išvargintas spyruoklės paieškų, kurią būtinai 
privalėjau rasti. 

Buvau nustebintas — ir apie tai pasakiau vikontui - kad 
naktį girdėjome tik liūtą. Paprastai po liūto pasigirsdavo leo- 

pardo urzgimas, o kartais - musių cėcė zyzimas. Tai buvo pa- 
prasti triukai, ir aš, kol ilsėjomės prieš kelionę per dykumą, 
pasakojau, kaip Erikas juos išgauna balsu ar ilgu tamburinu, 
aptrauktu asilo oda, prie kurio pritaisyta styga iš katės žarnų, 
sujungta su dar viena styga, ištempta per visą instrumentą. 
Erikas patrindavo stygą pirštinėmis, įtrintomis kanifolija, ir 
kankiniai girdėdavo laukinio liūto, leopardo ar musių cėcė 
skleidžiamus garsus. | 

Pašokau nuo minties, kad Erikas su savo instrumentu yra 
kur netoliese. Reikia su juo pasikalbėti, neverta puoselėti vil- 
čių užklupti jį netikėtai! Mes bent jau žinotume, ką jis ruo- 
šiasi mums padaryti. 

- Erikai! Erikai! - šaukiau aš. Garsiau, nei šaukčiau tikro- 
je dykumoje, tačiau niekas neatsiliepė. Aplink mus tvyrojo 
tyla, tik vėjas kaukė dykumos smėlyje... Kas mums nutiks 
viduryje tos bežadės dykros? 

Mes galavomės nuo karščio, alkio ir troškulio. Troškulio... 
Staiga vikontas de Šanji pasikėlė ant alkūnių ir mostelėjo ran- 
ka į horizonte ryškėjančią dėmę. Oazė! Jis matė oazę! 

Taip, tolumoje, tie horizontu, buvo matyti oazė... Oazė su 
šaltinio vandeniu, trykštančiu, šaltu, beveik lediniu... Deja, 
iškart supratau - tai tebuvo miražas. Pavojingas miražas, nie- 
kas negalėjo atsilaikyti jo kerams... niekas... Dėjau visas pa- 
stangas neprarasti proto ir netikėti, kad ten yra vanduo, nes, 
kai žmogus pamato vandenį spindint, vandenį, kuris trykšta 
geležinio medžio papėdėje, jis viliasi, jis eina ir vėl atsitren- 
kia į veidrodį... Tada paprastai jis užmeta paslaugiai numestą 
kilpą ant šakos... 

Iš paskutiniųjų surėkiau vikontui: 

- Tai miražas!.. tai miražas!.. Netikėkite vandeniu!... Tai 
dar viena veidrodžių iliuzija.. 

Jis tiesiai šviesiai liepė man užsičiaupti ir pasiuntė mane 

toli su mano veidrodžiais ir spyruoklėmis, slaptosiomis du- 
rimis ir liuzijų rūmais! Jis tarė man, kad esu aklas ar visai 
nuo proto nušokęs, jei draudžiu jam atsigerti to nuostabaus 
vandens, tikro vandens, kuris čiurlena čia pat, tarp tų puikių 
medžių!.. Ir dykuma tikra!.. Jis puikiai gaudosi, nes daug yra 
keliavęs... buvęs visur! 

Ir jis nušliaužė čiaupydamas lūpas tarsi gertų ir šnabždė- 
damas: 

— Vandens! Vandens! 

Ir mano lūpos vėrėsi, ir aš godžiai rijau įsivaizduojamą 
vandenį... 

Mes ne tik matėme vandenį, mes jį girdėjome! Girdėjome 
jį tekant, girdėjome čiurlenant... Galite suprasti - čiurlenant? 
Tą garsą jūs girdite perdžiūvusiu liežuviu, ir liežuvis ištįsta iš 
jūsų burnos, kad geriau girdėtų vandenį! Paskui pasigirdo dar 
labiau kankinami garsai - mes išgirdome lietų. Lietaus lašai 
barbeno šalimais, bet lietaus nebuvo. Pragariškas išradimas... 
Puikiai žinojau, kaip Erikas tai daro! Jis bėrė mažus akmenė- 
lius į siaurą ir ilgą dėžę, kurioje buvo įtaisyti specialūs indai iš 
medžio ir metalo. Beriami į šią dėžę akmenėliai daužydavosi, 
ir tie garsai, - o varge! - sukurdavo stiprios liūties iliuziją. 

Ak, reikėjo matyti, kaip mudu su vikontu, iškišę liežuvius 
šliaužėme čiurlenančios upės kranto link! Mūsų akys ir au- 
sys buvo pilnos vandens, tačiau liežuvis - sausas ir kietas 
kaip ragas! | 

Prišliaužęs prie sienos, vikontas lyžtelėjo ją... Aš irgi lyž- 
telėjau... 

Siena degino. 

Mes raičiojomės po grindis, kaukdami iš nevilties. Ponas 
de Šanji prisidėjo pistoletą prie smilkinio, o aš įsistebeilijau į 
Pendžabo kilpą, tebesivoliojančią medžio papėdėje. Žinojau, 
kodėl tas geležinis medis tris kartus keitėsi, keičiantis gamto- 

vaizdžiams... Jo šaka laukė manęs! 

Staiga, spoksodamas į Pendžabo kilpą, pamačiau tai, nuo 
ko pradėjau visas drebėti. Drebulys buvo toks stiprus, kad net 
atitraukė vikonto de Šanji dėmesį nuo pistoleto, kuriuo jis jau 
ruošėsi nusižudyti... Aš kluptelėjau ant abiejų kelių priešais 
tą daiktą, kurį pamačiau. 

Šalia Pendžabo kilpos, geležinio medžio papėdėje kyšojo 
juoda vinuko galvutė! Tai buvo spyruoklė! Mano pirštai pa- 
juto gruoblėtą jos paviršių... Švytinčiu veidu pažvelgiau į de 
Šanji... Vinuko galvutė cyptelėjo ją paspaudus. 

Sienoje durys neatsidarė, bet atsivėrė liukas, vedantis į 
rūsį. Šalto oro gūsis lyžtelėjo iš juodos skylės. Prigludome 
prie tamsaus kvadrato ir prispaudę smakrus gėrėme vėsą visu 
savo kūnu. 

Tada lenkėmės vis žemiau ir žemiau, bandydami įžvelgti 
tamsą. Kas ten yra? Vanduo? Vandens atsigerti? 

Ištiesiau ranką ir paliečiau šaltą akmenį, Toliau dar vieną... 
Laiptai. Tamsūs laiptai vedė į rūsį. Vikontas pasiruošė šokti 
ten, tačiau aš, baimindamasis naujo pabaisos triuko, sustab- 
džiau jį, įžiebiau savo menką žibintą ir lipau pirmas. 

Laiptai sukosi žemyn į juodą kaip degutas tamsą. Ak, ko- 
kia palaiminga buvo tamsiųjų laiptų vėsa! Ežeras turėjo būti 
kažkur netoliese. 

Netrukus pasiekėme grindis. Akys kiek apsiprato su tam- 
sa, išryškėjo kažkokių apvalių formų šešėliai, tvarkingai su- 
rikiuoti eilėmis. 

Statinės! 

Mes pakliuvome į Eriko rūsį: čia tikriausiai jis laikė vyno 
atsargas, ir, galbūt, geriamąjį vandenį. Žinojau, kad Erikas 
yra gero vyno mėgėjas. O, čia mes atsigersime! 

Ponas de Šanji švelniai glostė apvalumus ir kartojo: 

— Statinės!.. Statinės!.. Kiek statinių! 

Išties, jų buvo daugybė, simetriškai išrikiuotų dviejomis 
eilėmis, ir mes stovėjome tarp jų. Tai buvo nedidelės stati- 
naitės ir aš pagalvojau, kad Erikas rinkosi būtent tokias, nes 
patogu jas nunešti į namą prie ežero. 

Mes statines apžiūrėjome, tikėdamiesi rasti pradėtą, tačiau 
nė vienoje nebuvo kranelio, rodančio, kad vynas nupiltas. Vi- 
sos statinaitės buvo hermetiškai uždarytos. 

Tada pakėlėme vieną, įsitikinome, kad ji pilna ir, atsiklaupę 
pradėjome krapštyti peiliu volę. 

Tuo momentu man pasigirdo, kad kažkur labai toli mo- 
notonišku balsu kažkas gieda - melodija buvo pažįstama, ją 
dažnai girdėdavai Paryžiaus gatvėse: „Statinės! Statinės! Kas 
parduoda statines?“ 

Mano ranka sustingo. Ponas de Šanji taip pat išgirdo. Jis 
tarė: 

— Keista... Atrodo, tarsi giedotų statinės. 

Giedojimas tęsėsi, bet jau tykiau. „Statinės! Statinės! Kas 
parduoda statines?“ 

- Prisiekiu, - tarė vikontas, - kad garsas sklinda iš stati- 
nės! 

Mudu atsistojome ir apsidairėme aplinkui. 

- Tai viduje, - tarė ponas de Šanji. - Tai tikrai viduje! 

Tačiau garsas nutilo, aplink tvyrojo tyla. Mes nusprendė- 
me, kad mus apgaudinėja mūsų iškankinti pojūčiai ir vėl pri- 
klaupėme krapštyti volę. Kai ją išlupome, vikontas de Šanji 
gilyn sugrūdo abi rankas, ir iš paskutiniųjų jėgų aš nusikei- 
kiau. 

— Kas tai? - šaukė vikontas. - Tai ne vanduo! 

Vikontas ištraukė rankas, sudėtas kaušeliu, ir prikišo ar- 
čiau žibinto... Žvilgterėjau... Ir taip staigiai užgesinau lempą, 
kad ji nukrito ir sudužo, palikusi mus aklinoje tamsoje. 

Pono de Šanji rankose buvo parakas! 

SKORPIONAS AR ŽIOGAS? 


— 


Perso pasakojimas tęsiasi 


A. sukrėtė mus taip, kad pamiršome tiek praeities, 
tiek dabarties kančias. Dabar žinojome, ką turėjo ome- 
nyje siaubūnas, liepdamas Kristinai Daė rinktis: „Taip ar ne! 
Jei atsakai ne, daugybė žmonių mirs ir bus palaidoti!“ 

Taip, palaidoti po Paryžiaus Didžiąja Opera! 

Pabaisa jai leido apsigalvoti iki vienuoliktos vakaro. Tai 
buvo išmoningai parinktas laikas. Į teatrą, į vakarinį spek- 
taklį turėtų būti susirinkę daugybė žmonių. Kokia laidotuvių 
palyda sektų monstrą į paskutinę kelionę! Jis žengtų į kapą 
lydimas moterų, kurių balčiausi pasaulyje pečiai išpuošti pa- 
sakiškomis brangenybėmis... 

Vienuoliktą rytojaus vakare! 

Sprogimas turėjo įvykti vidury spektaklio... jei Kristina 
Daė pasakys ne! 

Vienuoliktą rytojaus vakare! 

Argi Kristina gali jam pasakyti taip? Ji verčiau susituok- 
tų su mirtimi, negu su tuo gyvu lavonu. Ji nenutuokia, kad 
nuo jos sprendimo priklauso tūkstančių gyvybės. Ryt vie- 
nuoliktą... 

Mes tempėme vienas kitą per tamsą prie laiptų, vedančių 
liuko link, ir jau dėjau koją ant pirmo laiptelio, kai sustin- 

gau nuo minties, perskrodusios kaip žaibas: kiek dabar laiko? 
Galbūt jau ta baisioji akimirka priartėjo? Kas mums pasakys, 
kiek laiko mes čia įkalinti? Galbūt kelias dienas... kelerius 
metus... nuo pat pasaulio sukūrimo? Gal mes išlėksime į orą 
visai netrukus? Kas čia per garsas? Girgždesys! 

— Ar girdėjote? Čia, kampe... maloningasis Dieve! Lyg 
girgždėtų mechanizmas! Ir vėl! Nors truputį šviesos... Gal 
tai mechanizmas, kuris susprogdins visą teatrą? Vėl girgžde- 
sys! Gal apkurtote? 

Mudu su vikontu surikome kaip bepročiai. Baimė vijo mus 
aukštyn, vikriai ropojome keturiomis. Nejaugi liukas uždary- 
tas, kad taip tamsu? Greičiau iš tos tamsos! Į mirtimi alsuo- 
jančią veidrodžių kambario šviesą! 

Mes radome liuką pravirą, bet veidrodžių kambaryje buvo 
taip pat tamsu, kaip ir rūsy. Mes iš paskutiniųjų tempėme vie- 
nas kitą ant kankinimų kambario grindų, kurios mus skyrė 
nuo parako statinių. Kiek valandų? Mes rėkėme, mes šaukė- 
me: ponas de Šanji Kristiną, aš - Eriką. Aš rėkiau jam, kad 
išgelbėjau jam gyvybę. Bet - jokio atsakymo, gelbėjančio mus 
iš nevilties, nuo pamišimo: kiek valandų? Mes ginčijomės, 
bandėme suskaičiuoti laiką, sprendėme, kiek laiko jau esa- 
me čia... O, jei galėtumėme žvilgterėti į laikrodį! Mano laik- 
rodis buvo sustojęs, bet pono de Šanji tebeveikė. Jis pasakė, 
kad užsuko jį prieš ruošdamasis į Operą... Vikontas de Šanji 
sudaužė ciferblato stiklą ir apčiuopomis pabandė nustatyti 
laiką. Jis pirštų galiukais švelniai lietė rodykles... Jo manymu, 
rodė beveik vienuolika. 

Galbūt dar ne vakaras? Galbūt dar dvylika valandų iki tos 
baisiosios akimirkos? Staiga sušnabždėjau: 

- Ša! 

Pasirodė, tarsi girdžiu žingsnius kitame kambaryje. Kaž- 
kas beldė į sieną. Kristinos Daė balsas pašaukė: 

— Rauli! Rauli! 

Dabar jau mes visi šaukėme per sieną. Kristina raudojo: 
ji nesitikėjo išgirsti savo sužadėtinį gyvą. Ji sakėsi išgyvenusi 
klaikias valandas, klausydama siaubūno klejonių ir reikalavi- 
mų ištarti taip. Ji maldavo atverti kankinimų kambario duris, 
tada ji sutiksianti tapti jo žmona, bet monstras nė už ką durų 
neatidarė ir grasino jai sunaikinsiąs „galybę žmonių“. Paga- 
liau po ilgas valandas trukusių įkalbinėjimų jis trenkė duri- 
mis ir ją paliko vieną „dar pagalvoti . Paskutinį kartą. 

- Ilgas valandas? Kristina, kiek dabar laiko? Kiek laiko? 

— Vienuolika. Be penkių vienuolika! 

- Vienuolika ryto ar vakaro? 

- Vienuolikta, iki kurios turiu nuspręsti mirti ar gyventi. 
Išeidamas jis taip pasakė... O, jis siaubingas... Jis beveik pa- 
mišęs! Jis nusiplėšė savo kaukę ir jo geltonos akys liepsno- 
jo pragaro ugnimi! Jis nieko nedarė, tik juokėsi. Jis pasakė: 
„Duodu tau penkias minutes, kad neberaudonuotum, kai iš- 
tarsi taip! Čia, - kalbėjo jis, imdamas mažą bronzinį raktą iš 
odinio gyvybės ir mirties kapšelio, - raktas, kuriuo atraki- 
namos dvi juodmedžio skrynelės ant židinio atbrailos Luiso 
-Filipo kambaryje... Vienoje skrynelėje rasi skorpioną, kitoje 
- žiogą, šios bronzinės figūrėlės, išlietos iš japoniškos bron- 
zos, ir jie sako tau taip arba ne. Jei pasuksi skorpioną, man 
tai reikš, kad pasakei taip. Žiogas reiškia ne.“ Ir nusikvatojo 
kaip girtas demonas. Nieko nedariau, tik maldavau atiduoti 
man kankinimų kambario raktą, bet jis pasakė, kad to rakto 
jaujam neprireiks ir jį išmetęs į ežerą!.. Jis vėl nusikvatojo ir 
paliko mane. Jo paskutiniai žodžiai buvo: „Žiogas! Būk at- 
sargi su žiogu! Žiogas ne tik sukasi, jis šokinėja! Jis šokinėja! 
Jis šoka labai aukštai!“ 

Penkių minučių užteko susivokti, ką reiškė kalbėjimai apie 
skorpioną ir žiogą. Pasukus žiogą, visas pastatas su žmonėmis 

išlėktų į orą. Neliko jokios abejonės, kad žiogu paleidžiamas 
elektrinis mechanizmas, kurio paskirtis - uždegti paraką. Vi- 
kontas de Šanji, vėl išgirdęs Kristinos balsą, atsipeikėjo kiek ir 
papasakojo jai apie radinį rūsyje ir Eriko planus išsprogdinti 
Operą. Tad yra būtina pasukti skorpioną... 

Viskas nutilo. 

- Kristina! - sušukau. - Kur jūs? 

- Prie skorpiono. 

- Nelieskite skorpiono! - pasakiau. 

Mintis, kuri man toptelėjo - aš pažinojau Eriką labai gerai, 
- kad niekšas vėl galėjo apgauti merginą. Galbūt skorpionui 
ir skirta sugriauti teatrą? Kodėl jis išėjo? Pasislėpti? Ir laukti 
siaubingojo sprogimo? Kodėl jis negrįžta? Negi jis iš tikrųjų 
tikisi, kad Kristina savo noru taps jo grobiu? Kodėl jis ne- 
grįžta“ 

- Nelieskite skorpiono! 

- Jis ateina! - šūktelėjo Kristina. - Aš jį girdžiu. Tai jis! 

Išgirdome žingsnius, artėjančius prie kambario. Erikas įėjo 
netardamas nė žodžio. Tada aš garsiai pašaukiau jį: 

- Erikai, tai aš! Ar pažįsti mane? 

Jis atsakė iškart ir taikiai: 

- Taigi dar nemirei. Gerai, tupėk ten ir laikykis tyliai. 

Norėjau dar jam kažką pasakyti, bet jis šaltai pertraukė 
mane: 

- Nė žodžio, daroga, nes viskas išlėks į orą. - Ir pridėjo: 
— Viskas priklauso nuo panelės. Panelė nepalietė skorpiono, 
- kaip raiškiai jis kalbėjo! - Ji nepalietė ir žiogo, - koks ledinis 
buvo jo tonas! - Dar ne vėlu pasirinkti teisingai. Dabar aš ati- 
darysiu skryneles be rakto, aš - pripažintas spąstų meistras, 
ar ne? Galiu atidaryti ir uždaryti, ką noriu. Žiūrėkite, panele, 
kokie gyvūnėliai šiose juodmedžio skrynelėse. Gražūs, ar ne? 
Jei pasuksite žiogą, panele, mes visi išlėksime į orą. Čia yra 

pakankamai parako išsprogdinti visą Paryžiaus kvartalą. Jei 
pasuksite skorpioną, panele, visas šis parakas bus sušlapin- 
tas ir paskandintas. Madmuazele, savo sutuoktuvių proga jūs 
keliems šimtams Paryžiaus gyventojų dovanotumėte gyvybes 
- tai karališka dovana. Tie vargšeliai dabar ploja apgailėtinam 
Majerbero šedevrui. Jūs dovanosite jiems gyvybes, jei savo 
baltutėmis rankelėmis pasuksite skorpioną... - Jo balsas tapo 
visai bespalvis. - Ir netrukus mes jau būsime vedę! 

Tyla, ir po to: 

— Jei po dviejų minučių, panele, nepasuksite skorpiono, 
aš pasuksiu žiogą. Žiogas, kaip sakiau, šokinėja aukštai, la- 
bai aukštai! 

Įsivyravo grėsminga tyla.Vikontas de Šanji, supratęs, kad 
nieko kito neliko, tik melstis, klūpėjo ant kelių ir meldėsi. O 
mano širdis taip daužėsi, kad turėjau krūtinę laikyti abiem 
rankom, kad neiššoktų. Vėl išgirdome Eriko balsą: 

- Ką gi, dvi minutės praėjo. Sudiev, panele... Šok, žiogeli! 

- Erikai, - suriko Kristina, - prisiek man, kad skorpionas 
yra vienintelis, kurį privalau pasukti! 

— Taip, tada šoksi tiesiai į vestuves! 

- Šoksiu! Jūs pasakėte, šoksi... 

- Į savo vestuves, užsispyręs vaikuti! Skorpionas pradeda 
puotą! Bet kas čia? Nenori skorpiono? Pasuku žiogą! 

- Erikai! 

- Pakaks! 

Surikau kartu su Kristina. Ponas de Šanji tebeklūpojo 
melsdamasis. 

- Erikai! Aš pasukau skorpioną! 

Ak, kokias siaubingas akimirkas mes išgyvenome. Lau- 
kimas! Mes laukėme, kad pavirsime į dulkes ir pelenus, kad 
kartu su kitais būsime užversti griuvėsių ir dejonių. Girdė- 
jome kažkokį girgždesį, šnaresį, tarsi sprogimą apačioje pro 

atidarytą liuką, kažką, kas galėjo būti siaubingos pabaigos 
pradžia. 

Iš pradžių švelniai, tyliai, paskui garsiau, labai garsiai. Bet 
tai nebuvo ugnies ūžesys. Tai buvo vanduo. Tai vanduo gur- 
gėjo apačioje! Greičiau prie liuko! Ir štai jau mes leidžiamės 
žemyn laiptais, matome, ne, labiau įsivaizduojame kaip jis 
apsemia statines su paraku, mes lenkiamės prie vandens, se- 
miame, semiame rieškučiomis, geriame vandenį, nardiname 
savo veidus... Vanduo vis kyla. Jau jis užpylė laiptus, mes puo- 
lame vėl į viršų, o vanduo tebekyla, jis išsipylė per angą ant 
grindų, visas kambarys pavirto nedideliu ežeru, o vandens 
nemąžta. Užtenka to vandens! Erikas privalo užsukti kraną! 

— Erikai! Erikai! Užtenka vandens parakui! Užsuk kraną! 
Užsuk skorpioną! 

Bet Erikas neatsakė. Jokio garso, tik kylantis vanduo; jo 
tuoj bus mums iki pusės! 

- Kristina! - rėkė vikontas. - Kristina! Vanduo siekia ke- 
lius! 

Bet Kristina neatsakė... Mes girdėjome tik kylančio van- 
dens šniokštimą. 

Nieko nėra gretimame kambaryje! Niekas neužsuks to 
prakeikto skorpiono! 

Mes buvome vieni, tamsoje, tamsiame vandenyje, kuris 
kilo, sėmė ir šaldė mus. 

- Erikai! Erikai! 

- Kristina! Kristina! 

Štai jau nebesiekiame kojomis grindų, sukamės vandens 
verpete, ir vanduo sukasi kartu su mumis, blaško mus, mes 
atsitrenkiame į tamsius veidrodžius ir rėkiame, rėkiame... 

Ar mes čia taip ir mirsime? Paskęsime kankinimų kam- 
baryje? 

Erikas „saldžiųjų Mezenderano valandų“ laikais nė karto 

nerodė tokių dalykų. Erikai! Erikai! Išgelbėjau tau gyvybę! 
Buvai pasmerktas... Turėjai mirti! Aš atvėriau tau duris į gy- 
venimą! Erikai! 

Mes sukomės vandens verpete tarsi sudužusio laivo nuo- 
laužos. Netikėtai mano graibančios rankos užkliuvo už gele- 
žinio medžio kamieno. Pašaukiau poną de Šanji ir mes abu 
įsikibome medžio šakų. 

Vanduo tebekilo. Ak! Ak! Ar prisimeni? Koks atstumas 
tarp medžio viršūnės ir lubų? Reikia prisiminti! Vanduo turė- 
tų liautis kilęs. Gal jau nustojo? Ne! O siaube! Reikia plaukti! 
Mūsų rankos beviltiškai kabinasi viena už kitos, mes dūsta- 
me... mes kovojame su juodu vandeniu. Mums reikia juodo 
oro virš juodų vandenų. Oras dingsta, kažkur yra liukas, per 
kurį jis išgaruoja... Sukimės, kol rasime liuką ir priglausime 
lūpas prie jo! 

Bet mano jėgos jau seko, dar bandžiau laikytis už sienų... 
kokios jos slidžios... mano pirštai slysta, negaliu užsikabinti! 
Vėl įsuko mus verpetas! Mes skęstame! Dar, iš paskutiniųjų: 

— Erikai!.. Kristina!.. 

Vandens gurguliavimas. Gul! Gul! Jo pilnos ausys. Jo pil- 
na ant dugno. Gul! Ir tarp dviejų tokių gul-gul tarsi išgirdau: 
„Statinės!.. Statinės!.. Kas parduoda statines!“ 

[P baigėsi Perso pasakojimas, kurį nurašiau nuo jo už- 
rašų pažodžiui. 

Nors padėtis turėjo baigtis neišvengiama mirtimi, vikontas 
de Šanji ir jo partneris buvo išgelbėti, nes Kristina Daė pasi- 
aukojo. Tegu iki'galo istoriją pasakoja Persas, kad skaitytojas 
galėtų viską išgirsti tiesiai iš darogos lūpų. 

Kai atėjau jo aplankyti, jis tebegyveno mažučiame butelyje 
Rivoli gatvėje, priešai Tiuilri. Jis gan stipriai sirgo, tad man, 
kaip istorikui, tarnaujančiam tiesai, teko jį karštai įkalbinėti 
dar kartą išgyventi visus tuos tragiškus įvykius. Senasis tar- 
nas Darijus nuvedė mane į jo kambarį. Daroga priėmė mane 
prie lango, atveriančio nuostabų vaizdą į Tiuilri sodą. Jo akys 
tebebuvo labai gražios, tačiau veidas atrodė išvargęs. Jis buvo 
plikai skusta galva, kurią dengė rytietiška kepuraitė, vilkėjo 
ilgą platų apsiaustą ir nesąmoningai sukinėjo sagas ant ran- 
kovių. Jo protas tebebuvo šviesus ir blaivus, ir jis pasakojo 
man tą istoriją nepaprastai išsamiai ir aiškiai. 

Taigi, kai daroga atvėrė akis, jis suprato gulįs lovoje. Ponas 
de Šanji gulėjo ant sofos, netoli drabužių spintos. Angelas ir 
velnias žiūrėjo į jį. 

Po iliuzinių apgaulių kankinimų kambaryje šio kamba- 
rio detalių kasdienis buitiškumas atrodė netikras, tarsi skir- 
tas galutinai išvesti nelaiminguosius iš proto, prieš metant 

juos į tikrą, jau ne iliuzinį košmarą. Medinė lova, vaškuotos 
raudonmedžio kėdės, komodos stalčiai su žalvario ranke- 
nėlėmis, apvalkalai, rūpestingai užtraukti ant kėdžių atlošų, 
laikrodis vidury ir dvi iš pirmo žvilgsnio visai nekeliančios 
grėsmės dailaus darbo juodmedžio skrynelės kampuose ant 
židinio atbrailos, pagaliau, lentynėlė, nustatyta kriauklėmis, 
raudonomis pagalvėlėmis segtukams, perlamutriniais laive- 
liais ir viduryje besipuikuojančiu milžinišku stručio kiauši- 
niu, visą šį jaukų vaizdelį apšvietė lempa, stovinti ant apvalaus 
staliuko - čia, giliuose Operos požemiuose tokia aplinka, šiek 
tiek neskoninga ir jaudinančiai taiki, po patirtų fantasmago- 
rijų galutinai trikdė. 

Juoda kauke prisidengusi žmogysta kukliame ir tvarkinga- 
me interjere atrodė dar grėsmingiau. Jis pasilenkė prie Perso 
ir tyliai paklausė: 

— Ar tau geriau, daroga? Apžiūrinėji mano baldus? Tai visa, 
ką man paliko mano vargšė motulė... 

Kristina Daė netarė nė žodžio: ji judėjo tykiai, tarsi gailes- 
tingoji sesuo, davusi tylėjimo įžadus. Ji ištiesė puodelį gydo- 
mojo gėrimo ar karštos arbatos, o vyras su kaukė paėmė jį iš 
jos rankų ir padavė Persui. Ponas de Šanji dar miegojo. 

Erikas įlašino porą romo lašų į darogos puodelį ir, rody- 
damas į vikontą, tarė: 

- Jis atgavo sąmonę gerokai anksčiau, nei paaiškėjo, kad 
liksi gyvas, daroga... Jis jaučiasi gerai. Dabar miega. Neža- 
dinkime jo. 

Erikas išėjo iš kambario, ir Persas, pasirėmęs alkūnėmis, 
pakėlė galvą. Apsidairęs pamatė susimąsčiusią Kristiną, sė- 
dinčią prie židinio. Jis bandė ją pakalbinti, tačiau buvo tiek 
nusilpęs, kad vėl krito ant pagalvės. Kristina priėjo, priglaudė 
vėsų delną prie jo degančios kaktos ir vėl nuėjo šalin. Per- 
sas gerai prisimena, kad ji nė karto nė nežvilgterėjo į poną 

de Šanji, kuris, tiesą sakant, ramiai miegojo. Ji vėl atsisėdo į 
krėslą prie židinio, balta ir tyli kaip gailestingoji sesuo, su- 
kaustyta tylos įžadų. | 

Erikas grįžo nešinas pora mažų butelaičių, kuriuos padėjo 
ant židinio atbrailos. Ir vėl, pašnibždomis, kad nepažadintų 
miegančio vikonto, tarė Persui: 

— Dabar tu išgelbėtas. Jūs abu. Netrukus nugabensiu jus į 
žemę, mano žmonos prašymu. 

Tada jis pakilo ir dingo be tolesnių aiškinimų. 

Persas vėl žvilgterėjo į ramų Kristinos profilį, apšvies- 
tą lempos. Ji skaitė nedidelę knygelę paauksuotais puslapių 
kraštais, tokios paprastai būna religinio turinio knygos. Per- 
so ausyse tebeskambėjo Eriko ramiai ištarta frazė: „Mano 
žmonos prašymu... 

Daroga tyliai pakvietė merginą, tačiau toji buvo įsigilinusi 
į knygą ir jo negirdėjo. 

Erikas grįžo, pagirdė Persą kažkokia mikstūra ir patarė 
nebandyti daugiau kalbinti jo žmonos, nes tai gali būti labai 
pavojinga visų sveikatai. 

Galiausiai Persas užmigo, kaip ir vikontas de Šanji, ir pa- 
budo jau savo butelyje, slaugomas ištikimojo tarno Darijaus, 
kuris jam papasakojo, kad praeitą naktį jis buvo rastas ant 
slenksčio prie savo buto durų; jį greičiausiai ten atnešė neži- 
nomas praeivis, paskambinęs į duris ir tuojau pasišalinęs. 

Vos tik daroga sustiprėjo, pasiuntė tarną į grafo de Šanji 
namus pasiteirauti apie vikontą ir grafą Filipą. Jam pranešė, 
kad vikontas dingęs, o grafas Filipas mirė. Jo kūną rado ant 
požeminio ežero kranto, Skribo gatvės pusėje. Persas atsimi- 
nė gedulingąjį Rekviem, kurį girdėjo už veidrodinio kamba- 
rio sienos, ir jam neliko jokių abejonių, koks nusikaltimas 
buvo įvykdytas ir kas tapo auka. Gerai pažinodamas Eriką, 
jis nesunkiai rekonstravo tragiškuosius įvykius. Filipas pa- 

galvojo, kad Kristiną Daė pagrobė jo brolis, ir nulėkė keliu 
Briuselio link, kur, kaip žinojo, viskas buvo paruošta pabėgi- 
mui. Nesutikęs bėglių, jis grįžo į Operą, nes prisiminė keis- 
tus Raulio žodžius apie jo fantastišką varžovą. Ten sužinojo, 
kad vikontas ne kartą bandė patekti į teatro požemius, ir, 
pagaliau, kad jis išnyko, palikęs savo cilindrą šalia tuščios 
šovinių dėžutės dainininkės persirengimo kambaryje. Sune- 
rimęs grafas, kuris jau buvo visiškai tikras, kad broliui apte- 
mo protas, metėsi į tą pragarišką požemių labirintą. Po kiek 
laiko jo kūnas buvo rastas šalia požeminio Operos ežero, kur 
jį neabejotinai pražudė saldžiabalsė Eriko Sirena, ištikimoji 
mirusiųjų vandenų sargė. 

Persas nesiblaškė. Jis pranešė viską policijai. Byla buvo 
perduota į teismo tardytojo pono Foro rankas. Galima įsi- 
vaizduoti, kaip Persą išklausė skeptiškas, paviršutiniškas ir 
banalus žmogelis (žinau, ką kalbu!). Žodžiu, Persas buvo pa- 
laikytas bepročiu. | 

Netekęs vilties būti išklausytas, Persas sėdo ir viską surašė. 
Jei policija nenori jo parodymų, galbūt spauda bus patenkin- 
ta. Jis jau beveik buvo baigęs savo pasakojimą, kurį skaityto- 
jams pateikiau be pakeitimų, kai įėjęs jo tarnas Darijus pra- 
nešė apie keisto nepažįstamojo apmuturiuotu veidu vizitą. 
Persas iškart suprato, kas šis vienišas svečias, ir liepė įleisti 
be jokių klausinėjimų. Daroga buvo teisus. Prieš jį stovėjo 
vaiduoklis, stovėjo Erikas! 

Jis buvo visiškai nusilpęs ir atsirėmė į sieną, atrodė, kad 
tuoj nualps. Nusiėmęs skrybėlę atidengė baltą lyg vaškas kak- 
tą. Likusi veido dalis buvo pridengta kauke. 

Erikui įėjus, Persas pakilo nuo krėslo. 

— Grafo Filipo žudike, ką padarei jo broliui ir Kristinai 
Daė* 

Erikas krūptelėjo taip tiesiai apkaltintas ir kelias minutes 

tylėjo. Tada, sunkiai dėliodamas žodžius, trūkčiojančiu bal- 
su išspaudė: 

- Daroga, neprimink man... grafo... Filipo... jis jau buvo 
miręs, ... kai palikau savo namus... Jis jau... buvo miręs... 
kai Sirena dainavo... Jis pats įkrito... tai buvo nelaimingas 
atsitikimas... labai liūdna... liūdna... aš ji išvilkau į krantą... 
Jis nesėkmingai... paprastai... natūraliai... paskendo... 

— Meluoji! - suriko Persas. 

- Atėjau čia kalbėtis... ne apie grafą Filipą... noriu pasakyti 
tau... aš mirštu... 

— Kur Raulis ir Kristina Daė?! 

— Aš mirštu... 

< Raulis ir Kristina - kur jie? 

— Iš meilės... Taip, daroga, mirštu iš meilės... Aš ją taip... 
mylėjau... ir dabar dar tebemyliu... Aš ją tebemyliu, daro- 
ga!.. Sakau tau!.. Kad tu žinotum, kokia ji buvo nuostabi... 
kai leido man ją pabučiuoti... gyvą... Tai buvo pirmas kar- 
tas... pirmas kartas, daroga... kai aš bučiavau moterį... taip, 
gyvą... Ašją pabučiavau gyvą... ir ji atrodė taip puikiai, tarsi 
mirusi!.. 

Persas čiupo Erikui už rankos: 

- Pasakyk, ji gyva ar mirusi? 

- Kodėl mane taip kratai? - paklausė Erikas, dėdamas vi- 
sas pastangas, kad jo kalba taptų rišlesnė. - Sakau tau, kad 
mirštu aš... Taip, pabučiavau ją gyvą... 

- Ir dabar ji mirusi? 

— Sakau tau, pabučiavau ją į kaktą, ir ji neatitraukė savo 
nuostabios kaktos nuo mano lūpų!.. O, ji išties gera mergai- 
tė!.. Ar ji mirusi, nežinau, nemanyčiau, bet jei taip yra, tikrai 
ne dėl mano kaltės... Ne, ne, ji nėra mirusi! Tegu niekas ne- 
drįsta paliesti jai nė plaukelio! Tai dora ir sąžininga mergi- 
na, kuri išgelbėjo tau gyvybę, ir dar tokiu momentu, kai aš 

nė dviejų sū nebūčiau davęs už tavo persišką kailį. Teisybę 
sakant, tavęs į mano namus niekas nekvietė. Ko atsibeldei, ir 
dar su tuo vyruku? Aš jai sakiau, kad pasukusi skorpioną ji 
savo valia pasirinko mane jaunikiu, kam jai du jaunikiai, juk 
tai teisinga, ar ne? 

O tujau seniai man nebeegzistavai, tave ištryniau nuo tos 
akimirkos, kai atsivilkai į mano namus su tuo pienburniu, su 
juo turėjai ir mirti. 

Tačiau kada jūs klykėte kaip velniai, kepurnėdamiesi van- 
denyje, Kristina atėjo pas mane plačiai atvertomis savo nuo- 
stabiomis žydromis akimis ir prisiekė man amžinuoju gyve- 
nimu, kad ji taps mano gyva žmona! Iki tol, daroga, jos akyse 
mačiau tik mirtį, mačiau tik savo mirusią žmoną... Pirmą 
kartą pamačiau savo gyvą žmoną čia, mano namuose. Ji kal- 
bėjo nuoširdžiai, ji prisiekė man amžinuoju išgelbėjimu. Ji 
pažadėjo nenusižudyti - mes taip sutarėme. Po minutės visas 
vanduo jau buvo ežere, ir aš sunkiai, labai sunkiai atgaivinau 
tave, daroga, taigi išgelbėjau gyvybę tau! Ir savo garbę. Am- 
žiams! Suprantama, sutarėme, kad nugabensiu jus viršun. 
Kai jau Luiso-Filipo kambarys buvo nuo jūsų laisvas, grįžau 
pas Kristiną vienas. 

- Ką padarei vikontui de Šanji? - pertraukė jį Persas. 

- Suprask, daroga, negalėjau aš jo tiesiog paimti ir išvesti 
į paviršių... Jis buvo mano įkaitas... Tačiau galėjau jį išvesti 
iš namo prie ežero, tik dėl Kristinos... jį patogiai užrakinau, 
dailiai sukaustęs grandinėmis, o nuo lengvo Mazenderano 
dūmelio jis buvo suglebęs kaip skuduras, taigi, jį prikabinau 
komunistų karceryje, vienoje iš niekada nelankomų Ope- 
ros požemių vietelių, gerokai žemiau po penktuoju aukštu, 
iš kur niekas neišgirstų šaukiant. Tada grįžau pas Kristiną. Ji 
manęs laukė... 

Erikas iškilmingai atsistojo. Bandė tęsti ir visas purtėsi iš 

susijaudinimo kaip lapas: 

— Taip, ji manęs laukė... laukė iškili ir gyva, tikra, gyva 
mano nuotaka... ir tikėjosi būti išgelbėta... Ir kai prisiarti- 
nau, kuklesnis nei vaikas... ji neatšoko nuo manęs, ji nenu- 
sisuko pasibjaurėjusi... ne, ne... ji liko... ji manęs laukė... 
Man pasirodė, kad ji truputį... o, visai truputėlį, daroga... ji 
atkišo man savo kaktą... bučiniui... kaip tikra gyvoji nuo- 
taka... Ir... ir aš... aš... aš ją pabučiavau! Kaip tai nuostabu, 
daroga, kažką bučiuoti! Negaliu tau apsakyti! Gal nesuprasi! 
Bet man... Man! Mano motina, daroga, mano nelaimingoji 
motulė bėgdavo šalin sviesdama man kaukę, ji bjaurėdavosi, 
ji nenorėdavo, kad ją bučiuočiau!.. Nė viena! Nė viena mo- 
teris nebučiavo manęs!.. O, mano laimė buvo tokia didžiulė, 
ir aš verkiau... Aš kritau jai po kojų, bučiavau pėdas, jos ma- 
žytes pėdutes, ir verkiau... Tu irgi verki, daroga? Ji taip pat 
verkė. Tai verkė angelas. 

Erikas raudojo pasikūkčiodamas, ir Persas nebegalėjo su- 
valdyti ašarų, žiūrėdamas į tą kaukėtą vyrą, kuris, krūpčioda- 
mas pečiais ir rankomis vis braukdamas per juodą šlapią šil- 
ką, dengiantį jo skruostus, aimanavo iš skausmo ir meilės. 

- Taip, daroga... Jaučiau jos ašaras byrant man ant gal- 
vos... Ant mano kaktos! Mano!.. jos buvo tokios švelnios... 
Ir tokios saldžios!.. Jos riedėjo po mano kauke... Maišėsi su 
manosiomis... liejosi man į akis... tarp lūpų... Klausyk, da- 
roga, klausyk, ką aš padariau!.. Aš nusiplėšiau kaukę, kad nė 
viena ašarėlė neprapultų veltui... Ir ji nepabėgo!.. Ji nenumi- 
rė iš pasišlykštėjimo!.. Ji stovėjo, gyva, ir liejo ašaras... Verkė 
dėl manęs... su manimi!.. Mes verkėme kartu!.. Aš ragavau 
didžiausios įmanomos pasaulyje laimės skonį! 

Ir Erikas dusliai vaitodamas ir gaudydamas orą krito į 
krėslą. 

— Dar nenoriu mirti... Ne iš karto... Leisk man paverkti... 

Klausyk, daroga!.. Klausyk, ką sakau... Kai gulėjau prie jos 
kojų... girdėjau kaip ji verkė: „Vargšas, nelaimingas Erikas!..“ 
Ir ji ištiesė man ranką! Nieko daugiau netroškau, buvau pasi- 
ruošęs kaip vargšas šuo nudvėsti jai po kojų... Taip, pasiruo- 
šęs, daroga!.. Mano delne gulėjo žiedas, plonas aukso žiedelis, 
kurį kažkada jai daviau... ir ji pametė... ir aš jį radau vėl... 
tuoktuvių žiedas, tu žinai... Įdėjau į jos mažą delną ir pasa- 
kiau: „Čia!.. Paimk jį!.. Paimk jį sau... ir jam! Tai bus mano 
vestuvių dovana... dovana nuo vargšo nelaimingo Eriko... 
Žinau, kad myli tą berniūkštį... neverk daugiau!..“ Ji paklau- 
sė tyliai, ką turiu omeny... Tada pasakiau, ir ji viską suprato 
iškart... ji suprato, kad esu tik menkas šuva, pasiruošęs dėl 
jos Mirti... oji... ji gali ištekėti už to jaunuolio tik todėl, kad 
verkė su manimi. Ak, daroga, juk supranti, kad kai jai sakiau 
tai, mano širdis plyšo į gabalus, bet jos ašaros maišėsi su ma- 
nosiomis, ji verkė su manimi ir kartojo: „Vargšas nelaimin- 
gas Erikas...“ 

Erikas buvo toks susijaudinęs, kad paprašė Perso į jį ne- 
žiūrėti, nes dūstąs ir jam teksią nusiimti kaukę. Daroga priėjo 
prie lango ir plačiai jį atvėrė. Jo širdis buvo kupina gailesčio, 
tačiau jis sutelkė žvilgsnį į sodo medžius, kad nematytų pa- 
baisiško veido. 

— Aš nuėjau ir išlaisvinau tą jaunuolį, - tęsė Erikas. - Lie- 
piau jam eiti su manimi pas Kristiną... Jie pasibučiavo mano 
akivaizdoje Luiso-Filipo kambaryje... Kristina laikė su- 
spaudusi mano žiedą... Paprašiau Kristinos prisiekti grįžti 
čia naktį, kai jau aš būsiu miręs, perkirsti požeminį ežerą iš 
Skribo gatvės pusės ir palaidoti mane su šiuo žiedu, kurį ji 
dėvėtų iki tos akimirkos... Aš jai pasakiau, kur ji ras mano 
kūną ir ką su juo daryti... Tada Kristina pabučiavo mane, 
pirmą kartą, pati, neprašoma, ji pabučiavo mane čia, į kaktą 
- nežiūrėk, daroga! - ir jie abu išėjo... Kristina nebeverkė... 

Aš verkiau vienas... Daroga, daroga, jei Kristina išpildys savo 
pažadą, ji netrukus pasirodys!.. 

Persas jo nebeklausinėjo nieko. Jis buvo ramus dėl Kris- 
tinos Daė ir Raulio de Šanji likimo, niekas nebūtų abejojęs 
vaiduoklio, kuris šitaip raudojo tą naktį, žodžiais. Siaubūnas 
užsidėjo kaukę ir sukaupė jėgas išeiti. Jis pasakė, kad pajutęs 
artėjančią mirtį, atsiųs kaip padėką Persui už tai, ką tas yra 
padaręs jam gera, visas didžiausias savo brangenybes: rašte- 
lius, kuriuos Kristina rašė Rauliui tomis dienomis ir paliko 
pas jį, bei kelis niekučius - porą pirštinaičių, dvi inicialais iš- 
siuvinėtas nosines ir batelio sagtį. Dar pridūrė, kad abu jau- 
nuoliai atgavę laisvę nusprendė tuojau pat susirasti kunigą 
krašto gilumoje, kur galėtų paslėpti savo laimę, todėl pasu- 
ko tiesiai į „šiauriausią geležinkelių stotį pasaulyje“. Galiau- 
siai Erikas paprašė Perso, kad tas, vos tik gavęs visus popie- 
rius ir relikvijas, praneštų jaunuoliams apie jo mirtį skelbimu 
Epogue. 

Jie atsisveikino. Persas palydėjo Eriką iki durų, ir Darijus 
padėjo jam nueiti iki šaligatvio, šalia kurio jau laukė fiakras. 
Erikas sėdo į jį, ir prie lango stovėjęs Persas nugirdo, kaip tas 
liepė vežikui: 

— Į Operos aikštę! 

Karieta ištirpo naktyje. Persas nelaimingą išblyškusį Eriką 
matė paskutinį kartą. Po trijų savaičių Epogue išspausdino 
skelbimą: „Mirė Erikas“. 

i Inos ši keista, bet absoliučiai tikra istorija apie Operos 
vaiduoklį. Kaip jau rašiau pirmajame puslapyje, nėra jo- 
kių abejonių, kad Erikas gyveno iš tiesų. Pernelyg daug įrody- 
mų yra surinkta, todėl nesunku pripažinti, kad prie de Šanji 
giminės tragedijos Erikas akivaizdžiai prisidėjo. 

Neverta kartoti, kaip stipriai buvo susijaudinusi sostinės 
aukštuomenė. Artistės pagrobimas, grafo de Šanji mirtis to- 
kiomis paslaptingomis aplinkybėmis, pradingęs jo brolis ir, 
pagaliau, vyriausiojo Operos apšvietėjo ir dviejų jo asisten- 
tų nepaaiškinamas įmigis: kokios tragedijos, kokios aistros 
siautėjo aplink idilišką kilmingojo vikonto de Šanji ir švel- 
niosios žaviosios Kristinos meilę! Kas nutiko paslaptingajai 
dainininkei, kurios daugiau niekas niekada nebeišgirdo? Ji 
buvo laikoma dviejų brolių varžytuvių auka, ir niekas taip ir 
neįtarė, kaip nutiko iš tikrųjų, nesuprato, kad Raulis ir Kris- 
tina kartu dingo galbūt dėl to, kad atsiskyrę nuo viso pasaulio 
norėjo vieni du džiaugtis savo laime, kurią būtų reikėję ginti 
nuo žmonių po nepaaiškinamos grafo Filipo mirties... Jie 
sėdo vieną dieną į traukinį ir išlipo pačioje šiauriausioje pa- 
saulio stotyje... Galbūt kokią dieną ir aš sėsiu į tą traukinį ir 
pasileisiu aplankyti tavo nuostabiųjų ežerų, o, Norvegija, o, 
tykioji Skandinavija, ten, kur dar tebegyvas Raulio ir Kristi- 
nos atminimas, ir Mamutės Valerijus, kuri dingo tuo pačiu 

metu, taip pat... Galbūt vieną dieną savo ausimis išgirsiu vie- 
nišą Šiaurės aidą, kartojantį nuostabią dainą, dainuojamą tos, 
kurią aplankė Muzikos angelas! 

Gerokai po to, kai byla nevykusiomis pono teismo tardyto- 
jo Foro pastangomis buvo baigta, laikraščiai laikas nuo laiko 
vis bandydavo gilintis į paslaptį. Tačiau tik vienas bulvarinis 
laikraštis, kuris žinojo visus Operos gandus, parašė: „Atpa- 
žįstame Operos vaiduoklio ranką . Tačiau net ir tai buvo pa- 
rašyta gan ironiškai. 

Persas vienintelis žinojo visą tiesą ir saugojo įrodymus, ku- 
rie vaiduoklio buvo jam atsiųsti kartu su relikvijomis. Man te- 
liko surinkti informaciją, kurios trūko, padedant tam pačiam 
Persui. Diena po dienos pasakojau jam apie savo ieškojimus ir 
pasiekimus, o jis pataisydavo, kur reikia. Jau daugelį metų jis 
nebesilankė Operoje, tačiau buvo išlaikęs labai tikslius prisi- 
minimus apie šį didingą pastatą, tad nebuvo geresnio gido po 
pačius slapčiausius Operos kampelius. Jis taip pat man nu- 
rodė, kur galėčiau surinkti daugiau informacijos, ir pasiuntė 
pas poną Polinji, kuris, deja, jau buvo visiškai prie mirties. 
Nesitikėjau, kad jis taip serga, ir niekada nepamiršiu, kaip 
stipriai jį paveikė mano klausimas apie Operos vaiduoklį. Jis 
vydęs velnią, ir atsakė keliomis nerišliomis frazėmis, kurios 
dar sykį patvirtino, kokią sumaištį savo laiku sėjo Operos 
vaiduoklis ir taip neramiame teatro gyvenime. 

Kai grįžau pas Persą ir papasakojau apie apgailėtinus vi- 
zito pas Polinji rezultatus, daroga paslaptingai nusišypsojo 
ir pasakė: | 

- Polinji taip ir nesužinojo, kaip tas genialus niekšas juo 
manipuliavo. - Persas kartais Eriką vadino vos ne dievu, o 
kartais - niekšų niekšu. - Polinji buvo prietaringas, ir Erikas 
tai žinojo. Erikas daug žinojo apie žiūrovus ir jų asmeninius 

ryšius su Opera. Kai ponas Polinji išgirdo paslaptingą balsą, 
kalbantį jam Penktojoje ložėje, kuris nusakė jam jo biografiją 
ir jo konfidencialius ryšius su partneriu, pasidavė iškart, ne- 
belaukė, kol išgirs dar. Galvodamas, kad tai balsas iš aukš- 
tybių, jis patikėjo esąs prakeiktas, vėliau, kai balsas liepė jam 
mokėti pinigus, nusprendė, kad tapo vieno gudraus šanta- 
žuotojo auka, kuris bandė sudoroti Debjeną. Abu jie, pavar- 
gę dėl įvairių priežasčių nuo vadovavimo, išėjo į atsargą net 
nebandę išsiaiškinti, kas tas paslaptingasis O.V., kuris jiems 
perdavė pataisytą atmintinę vadovams. Jie su palengvėjimu 
perleido pareigas ir paslaptis įpėdiniams, nesiaiškindami, kas 
ir kaip verda tas intrigas, kurios visai neatrodė juokingos. 

Tada dar paklausiau apie kitus du direktorius ir nusiste- 
bėjau, kad ponas Monšarminas savo „Vadovo prisiminimų“ 
pirmojoje dalyje tiek daug rašęs apie Operos vaiduoklio po- 
elgius, antrojoje beveik apie jį nutyli. Persas, kuris „Prisimi- 
nimus“ žinojo taip, tarsi pats juos būtų rašęs, atsakė, kad tas 
Monšarmino eilutes, kurias jis vaiduokliui paskyrė antrojoje 
dalyje, reikia perskaityti itin atidžiai. Perspausdinu šias eilu- 
tes, kurios mus taip domina, nes čia paprastai ir aiškiai pa- 
pasakojama, kas nutiko su dingusiais dvidešimčia tūkstančių 
frankų. 

„Apie O.V., kurio paslaptingus ir nepaaiškinamus triukus 
aprašiau pirmojoje savo Prisiminimų dalyje, galiu pasakyti 
tik tiek, kad jis vienu spontanišku ir kilniu veiksmu paden- 
gė visus nuostolius, kuriuos mudu su mano brangiu draugu 
ir partneriu per jį patyrėme. Jis, be abejonės, suprato, kad 
kiekvienas pokštas turi savo ribas, ypač, kai jis kainuoja taip 
brangiai ir kai juo susidomi policijos komisaras. Kelioms die- 
noms praėjus po to, kai dingo dainininkė Kristina Daė, tą 
akimirką, kai jau ruošėmės ponui komisarui Mifrua išpasa- 
koti viską, kas čia vyko, ant pono Rišaro darbo stalo paste- 

bėjome gražų voką, užrašytą pažįstama ranka raudonomis 
raidėmis: „Nuo O.V., linkėjimai“. Voke radome visą solidžią 
sumą, prieš kurį laiką apgaule išviliotą iš direktorių iždo. Ri- 
šarui pasiūlius, nusprendėme nutylėti apie šiuos reikalus ir 
daugiau tos temos neliesti, nes gerai visa, kas gerai baigiasi. 
Ar ne, mielasis O.V.?“ 

Žinoma, Monšarminas, ypač po to, kai pinigai sugrįžo, 
pats sau tyliai nusprendė, kad tapo įsiaudrinusios Rišaro 
vaizduotės auka, o Rišaras, savo ruožtu, buvo įsitikinęs, kad 
Monšarminas, sugalvojęs Operos vaiduoklį, jam atkeršijo už 
kokius nors juokelius. 

Paklausiau Perso, kokiu būdu vaiduoklis ištraukė dvide- 
šimt tūkstančių Rišarui iš kišenės, užsegtos žiogeliu. Jis at- 
sakė, kad nepernelyg gilinosi į šią smulkią detalę, tačiau, jei 
atidžiai apžiūrėčiau grindis aplink Rišaro stalą, galbūt rasčiau 
paslapties raktą. Ne veltui Eriką vadindavo liukų meistru... 
Pažadėjau Persui, radęs kiek laiko, būtinai ištyrinėti šį nutiki- 
mą. Galiu skaitytojams pranešti, kad tyrimo rezultatais likau 
patenkintas. Net nesitikėjau rasti tiek neginčijamų įrodymų 
ir faktų, kurie būtų siejami su vaiduokliu. 

Perso užrašai, Kristinos laiškai, pasakojimai, užrašyti tie- 
siai iš Rišaro ir Monšarmino bei mažosios Meg lūpų (garbio- 
sios madam Žiri, deja, nebėra tarp gyvųjų), taip pat ir Soreli, 
kuri iš savo pensijos gyvena Luvesjene: visus dokumentus, 
bylojančius apie vaiduoklio egzistavimą, kuriuos ruošiuosi 
atiduoti į Operos archyvus, patvirtino daugybė svarbių at- 
radimų, kuriais aš iš tiesų didžiuojuosi. Deja, taip ir nera- 
dau Eriko namo ant ežero kranto, matyt, jis sunaikino visus 
slaptus įėjimus. Manau, nebūtų sunku jį rasti, nuleidus ežero 
vandenį; apie tai ne kartą kalbėjausi su Dailiųjų menų minis- 
terijos vadovais. Kalbėjausi ir su ponu Djužardinu-Bomet- 
su, dailiųjų menų ministro sekretoriumi, maždaug dvi paros 

prieš šią knygą išspausdinant. Kas žino, galbūt „Pergalingasis 
Don Žuanas“ dar laukia savo atradimo valandos ežero name? 
Kita vertus, radau slaptąjį Komunistų kelią, kurio lentos vie- 
tomis jau iškritusios, taip pat ir liuką, per kurį Raulis ir Per- 
sas įsliuogė į Operos rūsius. Komunistų karceriuose radau 
daugybę inicialų, kuriuos nelaimingi pasmerktieji išbraižė 
sienose, viename iš jų pamačiau raides R ir Š. Raulis de Šanji? 
Tos raidės tebėra ir šiandien. 

Jei skaitytojas aplankys Paryžiaus Operą ir vaikštinės ten 
be jokių kvailų gidų, tegu paprašo leidimo pasėdėti Penktojo- 
je ložėje ir tegu pabeldžia ten į galingą koloną, skiriančią ložę 
nuo avanscenos. Jis tikrai išgirs, kad kolona gaudžia. Po to jau 
nebesistebės, kad ložės lankytojai girdėdavo vaiduoklio bal- 
są - kolona tuščiavidurė, joje pakankamai vietos net dviem 
vyrams pasislėpti. Jei nustebsite, kaip tų nepaprastų įvykių 
dienomis niekas neatkreipė į koloną dėmesio, atminkite, kad 
ji atrodo iškalta iš vientiso marmuro, o balsas atsimušdavo į 
sienas ir sklisdavo visai iš kitos pusės (beje, vaiduoklis, kaip 
matėme, buvo patyręs pilvakalbys). Kolona yra meistriškai 
dekoruota, ir aš vis dar neprarandu vilties rasti tą ornamento 
gabalą, kurį pakėlęs ar nuleidęs vaiduoklis palaikydavo ryšius 
su garbiąja ložės durininke paslaptingaisiais laiškais. 

Tai, ką radau, pačiupinėjau ar ištyriau - tik smulkmenos 
palyginus su tuo, ką pavyko aptikti vadovų kabinete per ke- 
lis centimetrus nuo direktoriaus krėslo: mažytį liuką, vienos 
parketo lentelės ilgio ir vyro rankos pločio, ne daugiau, kuris 
atsidarinėjo kaip dėžutės dangtelis; kaip dabar matau atsive- 
riant tą mažutį liuką ir iš jo išnyrančią ranką, kuri grabinėjasi 
po Rišaro frako skeltos uodegos kišenę. 

Šiuo keliu ir pradingo keturiasdešimt aštuoni tūkstančiai 
frankų!.. Be abejonės, šiuo keliu jie buvo grąžinti. 

Pasakodamas apie savo atradimus Persui, pasakiau: 

— Matyt, kadangi keturiasdešimt aštuoni tūkstančiai buvo 
grąžinti, Erikas tik linksminosi rašinėdamas atmintines di- 
rektoriams. | 

— Netikėkite tuo! - tarė jis. - Erikui pinigų reikėjo. Atsiri- 
bojusį nuo žmonijos, jo nekankino jokie skrupulai, jis naudo- 
josi savo nepaprastais talentais, kuriais jį apdovanojo gamta 
tarsi padengdama skolą už jo nežmonišką bjaurumą, žmo- 
nėms apiplėšti. Jis grąžino pinigus tik todėl, kad jam jų ne- 
bereikėjo. Jis atsisakė minties vesti Kristiną Daė. Jis atsisakė 
visko žemėje. 

Pasak Perso, Erikas gimė nedideliame miestelyje netoli 
Ruano. Jis buvo mūrininko sūnus. Dar mažas jis paliko tėvų 
namus, kur jo veido šlykštumas kėlė siaubą ir baimę jo tė- 
vams. Iš pradžių jis bastėsi po muges, kur jį rodydavo kaip 
„gyvą numirėlį“. Jis bastėsi po visos Europos muges ir išmoko 
visokių paslaptingų triukų ir artistiškų fokusų pas čigonus - 
tautoje, kurioje gimė magijos menas. Didelė Eriko gyvenimo 
dalis skendi miglose. Jį matė Nižnij Novgorodo mugėse, kur jį 
jau lydėjo šlovė. Jis dar ir dainavo, dainavo taip, kaip niekas 
pasaulyje, jis stebino žmones pilvakalbyste ir žongliravo taip 
neįtikėtinai vikriai, kad karavanų keliais garsas apie jį pasiekė 
ir mažąją sultonę, padišacho favoritę, mirtinai nuobodžiavu- 
sią Mazenderane. Kailių prekijas, grįždamas iš Samarkando į 
Nižnij Novgorodą, papasakojo apie stebuklus, matytus Eriko 
palapinėje. Pirklys buvo pakviestas į rūmus ir Mazenderano 
daroga gavo įsakymą Eriką rasti. Jis atsivežė Eriką į Persiją, ir 
ten daugelį mėnesių Erikas, kaip sakoma, darė orą. Jis buvo 
kaltas dėl kai kurių baisių nusikaltimų, nes neskyrė gero ir 
blogo, jis dalyvavo keliose niekšingose politinėse žudynėse 
ir panaudojo savo velniškus išradimus Afganistano emyrui 
nuversti, kuris vadovavo armijai kare prieš Persijos imperiją. 
Padišachas jį pamėgo. 

Kaip tik tuo jo gyvenimo laikotarpiu atsiranda ir „saldžio- 
sios Mazenderano valandos“, apie kurias prabėgomis užsi- 
minė daroga. Erikas turėjo originalių architektūrinių idėjų, 
ir galų gale suprojektavo rūmus. Sukūrė juos taip, kaip foku- 
sininkas kuria sau stebuklingą triukų dėžutę. Didysis šachas 
patikėjo jam rūmų statybą. Erikas juos pastatė, ir rūmai buvo 
tokie nejtikėtini, kad Jo Didenybė galėdavo ten vaikštinėti 
niekieno nepastebimas ar paslaptingai išnykti. Kai padišachas 
tapo šios stebuklingos brangenybės savininku, jis įsakė išlupti 
Erikui jo geltonas švytinčias akis. Paskui sugalvojo, kad net ir 
aklas Erikas galėtų pastatyti tokius rūmus kitam šeimininkui 
ir kad tol, kol Erikas bus gyvas, nuostabiųjų rūmų paslaptys 
gali būti atskleistos. Taigi Erikas ir visi su juo dirbę rūmų 
statytojai buvo pasmerkti mirti. Egzekuciją turėjo įvykdyti 
Mazenderano daroga. Erikas jam buvo suteikęs keletą nedi- 
delių paslaugų ir sudaręs nemažai progų iš širdies pasijuokti. 
Jis išgelbėjo Erikui gyvybę ir suteikė galimybę pabėgti, bet už 
tokį kilniaširdišką piktnaudžiavimą savo tarnyba jam grėsė 
netekti galvos. 

Darogos laimei, neatpažįstamai paukščių sukapotas kūnas 
buvo rastas ant Kaspijos jūros kranto. Darogos draugai per- 
rengė kūną drabužiais, kuriais paprastai vilkėjo pasmerktas 
mirti Erikas, ir padišachas buvo įtikintas, kad genialusis meis- 
tras negyvas. Tačiau daroga prarado pasitikėjimą ir buvo nu- 
baustas turto konfiskavimu ir ištrėmimu. Kaip karališkosios 
giminės narys, jis vis viena gaudavo nedidelę penkių šimtų 
frankų mėnesinę išmoką, tad persikėlė gyventi į Paryžių. 

Na, o Erikas nukeliavo iki Mažosios Azijos, paskui atsi- 
dūrė Konstantinopolyje, kur stojo tarnauti sultonui. Nereikia 
aiškinti, kokias paslaugas teikė sultonui Erikas, tik pasakysiu, 
kad garsieji liukai - spąstai, slaptieji kambariai ir stebuklin- 
gi seifai, kuriuos rado Jieldiz - Kioske po paskutinės turkų 

revoliucijos - tai vis Eriko rankų darbas. Jis taip pat išrado 
lėles-automatus, kurie, padaryti pagal sultono paveikslą ir 
aprengti karališkais rūbais, judėdavo visai kaip sultonas, ir 
pavaldiniai šventai tikėdavo matantys valdovą, kai tuo metu 
jis ilsėdavosi visai kitoje vietoje*. 

Suprantama, neilgai trukus Erikui teko sprukti ir iš Kons- 
tantinopolio dėl tų pačių priežasčių - jis žinojo per daug. 
Tuomet, pavargęs nuo savo nuotykių, jis panoro gyventi taip 
pat, kaip ir kiti žmonės. Jis dirbo statybose kaip paprastas 
darbininkas, mūrydamas paprastus namus iš paprastų plytų. 
Jis dirbo ir prie Paryžiaus Operos pamatų. Ten jo ieškojimai 
baigėsi. Didžiuliai erdvūs teatro požemiai įkaitino jo vaiz- 
duotę, jo artistiška ir avantiūristiška natūra, nuolat trokštanti 
kažko fantastiško ir magiško, paėmė viršų. Kita vertus, ar jis 
nebuvo tokios pasibjaurėtinos išvaizdos, kaip visada? Jis sva- 
jojo susikurti sau vietelę, požeminį slaptą būstą, kur jis galėtų 
pasislėpti nuo žmonių akių visiems laikams. 

Tęsinį skaitytojai žino. Jis aprašytas šioje nepaprastoje ir 
nė kiek nesugalvotoje istorijoje. Vargšas, nelaimingas Erikas. 
Gailėtis jo? O gal prakeikti? Jis tenorėjo gyventi kaip visi. Bet 
buvo pernelyg išsigimęs! Jis slėpė savo genialumą arba nau- 
dojosi juo savo triukams, o būdamas įprasto veido, jis galėjo 
panaudoti savo talentą žmonijos labui! Jo širdis savyje talpino 
ištisą imperiją, tačiau galų gale jis save uždarė Operos rūsiuo- 
se. Operos vaiduoklis vertas vien gailesčio! 

Aš priejo mirusio palaikų meldžiau Dievą suteikti jam savo 
malonę ir atleisti jam jo nusikaltimus. Taip, esu visiškai tikras, 
kad meldžiausi prie jo kūno, kurį vieną dieną rado nuošalėje, 


*Iš Mohamedo Ali-bejaus interviu, kurį paėmė specialusis laikraščio 
Matin korespondentas kitą dieną po to, kai Salonikų armija įžengė į 
Konstantinopolį - aut.past. 

kai užkasinėjo fonografinius įrašus. Tai buvo griaučiai. Žino- 
ma, nebūčiau jo atpažinęs iš veido bjaurumo, nes mirusieji 
visi vienodai klaikūs po tiek laiko, tačiau ant skeleto ilgapirš- 
tės plaštakos blizgėjo plonas aukso žiedas, kurį Kristina Daė 
užmovė prieš jį palaidodama, kaip kad buvo pažadėjusi. 

Griaučiai gulėjo netoli nedidelio šulinio, toje pačioje vieto- 
je, kur Muzikos angelas pirmą kartą laikė apalpusią Kristiną 
Daė savo virpančiose rankose tą naktį, kai ji buvo nunešta į 
Operos pastato rūsius. 

Ir dabar ką daryti su tais griaučiais? Žinoma, jų negalima 
palaidoti bendruose kapuose!.. Manyčiau, Operos vaiduok- 
lio skeletą privalu laikyti Nacionalinės muzikos akademijos 
archyvuose. Tai nėra paprasti griaučiai. 

